file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_6164.txt
|
ខ្សែបម្រើ James Rodriguez អតីតកីឡាករក្រុម Real Madrid នឹងឈានជើងជាន់ទឹកដីលីគកីឡាបាល់ទាត់កំពូលអេស្ប៉ាញ La Liga សារជាថ្មីម្តងទៀត ដោយយល់ព្រមផ្ទេរទៅកាន់ក្លិប Rayo Vallecano។
|
កីឡាករសញ្ជាតិកូឡុំប៊ី ធ្លាប់ក្លាយជាកីឡាករលេងឱ្យក្រុមរហស្សនាមអធិរាជស ស្ថិតក្នុងទីក្រុងម៉ាឌ្រីដ និងជាក្រុមដ៏ខ្លាំងបំផុតមួយស្ថិតក្នុងប្រទេសអេស្ប៉ាញ ហើយការចូលរួមជាមួយនឹងក្រុម Rayo Vallecano ក៏ជាការវិលត្រឡប់ទៅកាន់ទីក្រុងម៉ាឌ្រីដជាថ្មីសម្រាប់រូបគេ។ កាលពីពេលថ្មីនេះ បើតាមការចុះផ្សាយរបស់អ្នកកាសែតកីឡាដ៏ល្បីលោក Fabrizio Romano កីឡាកវ័យ ៣៣ឆ្នាំ រូបនេះ បានចូលព្រមលើកិច្ចព្រមព្រៀងរយៈពេល ១ឆ្នាំ ជាមួយក្លិប Rayo Vallecano ជាមួយជម្រើសបន្តកិច្ចសន្យារយៈពេល ១២ខែ បន្ថែមទៀត។ Rodriguez នឹងធ្វើដំណើរទៅត្រួតពិនិត្យសុខភាពក្នុងពេលឆាប់ៗ ហើយក៏នឹងត្រៀមបង្ហាញខ្លួន ក្នុងលីគបាល់ទាត់កំពូលប្រទេសអេស្ប៉ាញជាថ្មីនៅសប្តាហ៍ក្រោយ មុនពេលចុះកិច្ចសន្យាជាផ្លូវការ។ តាមពិតទៅ Rodriguez អតីតសមាជិក Bayern Munich និង Everton ជាដើម មិនមានក្លិបសម្រាប់លេង ចាប់តាំងពីរូបគេបានផុតកិច្ចសន្យាជាមួយនឹងក្លិប Sao Paulo មកម្ល៉េះ ហើយក្រោយមករូបគេក៏បានប្រកាសថាចង់វិលត្រឡប់លេងឱ្យក្លិបក្នុងតំបន់អឺរ៉ុបជាថ្មី។ សមត្ថភាពរបស់ Rodriguez ត្រូវបានក្លិបក្នុងតំបន់អឺរ៉ុបចាប់អារម្មណ៍ឡើងវិញ ក្រោយពេលឃើញរូបគេបង្ហាញទម្រង់លេងល្អខ្លាំងក្នុងពានរង្វាន់ Copa America ឆ្នាំ ២០២៤ កន្លងទៅ និងជួយកូឡុំប៊ីឡើងវគ្គផ្តាច់ព្រ័ត្រ។ រំលឹកទៅកាន់ពេលដែល James ប្រកបអាជីពជាមួយក្លិប Real Madrid បុរសសញ្ជាតិកូឡុំប៊ី បានរួមចំណែកជួយក្រុមឈ្នះពានរង្វាន់ជាច្រើនរួមមាន La Liga ចំនួន ២លើក, Champions League ១លើក មុនពេលរូបគេបានចាកចេញពីក្លិប។ ក្រោយពេលចាកចេញពី Real Madrid កីឡាករសញ្ជាតិកូឡុំប៊ី បន្តធ្លាក់ទម្រង់លេងខ្លាំងឡើងៗ មុនពេលអាចកសាងកេរ្តិ៍ឈ្មោះឡើងវិញ អំឡុងការប្រកួតក្នុងពានរង្វាន់ Copa America ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6165.txt
|
Tamirat Tola អត្តពលិករត់ម៉ារ៉ាតុន នឹងមានភារកិច្ចការពារតំណែងជើងឯករបស់គេ នៅក្នុងព្រឹត្តិការណ៍រត់ម៉ារ៉ាតុនទីក្រុងញូវយ៉ក បន្ទាប់ពីដណ្តើមបានមេដាយមាសពីព្រឹត្តិការណ៍កីឡាអូឡាំពិកទីក្រុងប៉ារីសរួចមក។ អត្តពលិកសញ្ជាតិអេត្យូពី បង្ហាញក្តីសង្ឃឹមថានឹងអាចក្លាយជាអត្តពលិកទី២ ក្នុងប្រវត្តិសាស្ត្រ ដែលឈ្នះមេដាយមាសអូឡាំពិក និងឈ្នះការប្រកួតចំនួន ៥លើកជាប់គ្នា ក្នុងឆ្នាំតែមួយ។
|
ស្ថិតក្នុងការប្រកួតកីឡាអូឡាំពិករដូវក្តៅទីក្រុងប៉ារីស Tola បានរត់បំបែកកំណត់ត្រាអូឡាំពិក ដោយប្រើថិរវេលាចំនួន ២ម៉ោង ៦នាទី និង ២៦ វិនាទី ដែលកំណត់ត្រាចាស់ក្នុងអូឡាំពិកឆ្នាំ ២០០៨ កាន់កាប់ដោយអតីតកីឡាកររត់ម៉ារ៉ាតុន សញ្ជាតិកេនយ៉ា Samuel Wanjiru រត់ប្រើថិរវេលា ២ម៉ោង ៦នាទី និង៣២វិនាទី។ កាលពីឆ្នាំ ២០២៣ Tola ធ្វើបានសម្រេច កំណត់ត្រាការរត់ម៉ារ៉ាតុនក្នុងទីក្រុងប៉ារីសប្រើថិរវេលាដល់ទីលឿនជាងគេ។ មុនពេលទៅកាន់ការប្រកួតក្នុងទឹកដីប្រទេសអាម៉េរិកជាថ្មី អត្តពលិកសញ្ជាតិអេត្យូពី បង្ហាញពីជំនឿយ៉ាងមុតមាំថារូបគេនឹងអាចការពារតំណែងបាន។ កីឡាករម៉ារ៉ាតុន វ័យ៣១ឆ្នាំ បាននិយាយដូច្នេះថា៖«ខ្ញុំបានជជែកជាមួយនឹងកីឡាការិនី Peres នៅពេលយើងបានរត់ជាមួយគ្នាក្នុងទីក្រុងឡុងដ៍ ហើយនាងបាននិយាយប្រាប់មកខ្ញុំថា នាងនឹងប្រកួតឈ្នះអូឡាំពិក និងការរត់ទីក្រុងញូវយ៉ក់ អ្វីនាងដែលមានភាពជឿជាក់ ដូច្នេះខ្ញុំនឹងអាចធ្វើបានដូចគ្នា។ មកដល់ពេលនេះ ខ្ញុំបានសម្រាកល្អប្រសើរហើយ ខ្ញុំថែមទាំងបានហ្វឹកហាត់មួយចំនួនផងដែរ។ ខ្ញុំជឿជាក់ទៅលើការហាត់ដែលគ្រូបានដាក់ឱ្យខ្ញុំ ហើយទីក្រុងញូវយ៉ក់ជាទីកន្លែងប្រកួតប្រជែងដែលខ្ញុំចូលចិត្តបំផុត។»។ ដោយឡែកផ្នែកស្រ្តីវិញ កីឡាការិនី Hellen Obiri សញ្ជាតិកេនយ៉ាដែលឈ្នះមេដាយសំរិទ្ធ ក្នុងព្រឹត្តិការណ៍កីឡាអូឡាំពិកទីក្រុងប៉ារីស ក៏នឹងត្រូវការពារតំណែងជើងឯកនៅក្នុងព្រឹត្តិការណ៍រត់ម៉ារ៉ាតុនទីក្រុងញូវយ៉ក់ផងដែរ។ ទាំងកីឡាករ Tola និងកីឡាការិនី Obiri សុទ្ធតែត្រូវបានគេរំពឹងថា នឹងក្លាយជាបេក្ខភាពខ្ពស់ជាងគេក្នុងការឈ្នះជើងឯកការរត់ម៉ារ៉ាតុនទីក្រុងញូវយ៉ក់។ ការប្រកួតនោះទៀតសោត ក៏ត្រូវបានគេរំពឹងថានឹងមានការចូលរួមពីសំណាក់កីឡាករមានសមត្ថភាពខ្លាំងៗជាច្រើន និងជាអតីតម្ចាស់ជើងឯករួមមាន កីឡាករ Evans Chebet ដែលឈ្នះការរត់ក្នុងឆ្នាំ ២០២២, ម្ចាស់ជើងឯកឆ្នាំ ២០២១ Albert Korir និង Geoffrey Kamworor ដែលជាម្ចាស់ជើងឯកកាលឆ្នាំ ២០១៩ និងឆ្នាំ ២០១៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6166.txt
|
សំបុត្រសម្រាប់ទស្សនាការប្រកួតកីឡាជនមានពិការភាព ប៉ារ៉ាឡាំពិករដូវក្តៅទីក្រុងប៉ារីសឆ្នាំ ២០២៤ ដែលនឹងចាប់ផ្តើមពីថ្ងៃទី២៨ ខែសីហា បានលក់អស់ចំនួន ១,៧៥លានសន្លឹកហើយ។ នេះបើតាមការបញ្ជាក់របស់អ្នករៀបចំការប្រកួត Paris 2024។
|
ភាគច្រើនអ្នកគាំទ្រដែលបានទិញយកសំបុត្រទស្សនាការប្រកួតកីឡាប៉ារ៉ាឡាំពិកលើកទី១៧ ក្នុងទីក្រុងប៉ារីស គឺជាប្រជាពលរដ្ឋក្នុងប្រទេសបារាំង ដែលមានប្រមាណ ៩២ភាគរយ នៃចំនួនសំបុត្រដែលបានលក់អស់។ ការសម្រុកទិញយកសំបុត្រការប្រកួតកីឡាប៉ារ៉ាឡាំពិក ជាព្រឹត្តិការណ៍កីឡាធំទី២ ប្រចាំទីក្រុងប៉ារីស ក្រោយពេលការប្រកួតកីឡាអូឡាំពិកដ៏ធំ បានបញ្ចប់ទៅកាលពីថ្ងៃទី១១ ខែសីហា។ សម្រាប់ការប្រកួតកីឡាអូឡាំពិកទីក្រុងប៉ារីសកន្លងទៅ ពលរដ្ឋបារាំងដែលភាគច្រើនរស់នៅក្នុងទីក្រុងប៉ារីស អំឡុងខែកក្កដា ពោលមុនការប្រកួតចូលមកដល់ពួកគេបាននាំគ្នាធ្វើដំណើរចាកចេញពីទីក្រុងធ្វើដំណើរកម្សាន្តទៅកាន់តំបន់ផ្សេង ដោយគេចចេញពីបញ្ហាកក់ស្ទះផ្លូវ ឬការរំខានផ្សេងៗពីចំនួនមនុស្សកើនឡើងអំឡុងការប្រកួត។ ប៉ុន្តែសម្រាប់ការប្រកួតកីឡាប៉ារ៉ាឡាំពិកទីក្រុងប៉ារីសវិញ ពលដ្ឋទាំងនោះបានចាត់ទុកថាជាឱកាសទី២ ក្នុងការចូលរួមទស្សនា ក្រោយខកខានទស្សនាការប្រកួតកីឡាអូឡាំពិកទៅវិញ។ កីឡាជនមានពិការភាព ប៉ារ៉ាឡាំពិកលើកទី១៧ នឹងធ្វើឡើងចាប់ពីថ្ងៃទី២៩ ខែសីហា រហូតដល់ថ្ងៃទី៨ ខែកញ្ញា ដោយទីតាំងប្រកួតនឹងត្រូវធ្វើឡើង នៅតាមទីតាំងដែលធ្លាប់រៀបចំការប្រកួតរួច អំឡុងព្រឹត្តិការណ៍កីឡាអូឡាំពិកទីក្រុងប៉ារីស ពេលកន្លងទៅ។ តាមការអះអាងបន្ថែមរបស់អ្នករៀបចំការប្រកួត សំបុត្រតាមប្រភេទកីឡាមួយចំនួនហៀបនឹងលក់អស់ រួមមានកីឡាគុនដាវលើរទេះរុញ, កីឡាប៉ារ៉ាតេក្វានដូ, កីឡាប៉ារ៉ាប្រណាំងកង់, កីឡាប៉ារ៉ាជិះសេះ និងកីឡាប៉ារ៉ាបាល់ទាត់ជនពិការភ្នែក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6167.txt
|
Manchester City នៅតែជាក្រុមខ្លាំង និងអាចការពារតំណែងជើងឯក Premier League រដូវកាល ២០២៤-២៥។ បើតាមស្ថិតិរបស់ Opta Analysts បង្ហាញថាក្រុមម្ចាស់ការពារតំណែងជើងឯកមានអាត្រា ៨២,២ភាគរយ ក្នុងការបន្តលើកពានលីគកំពូលអង់គ្លេស ៥លើក ជាប់ៗគ្នា ស្របពេល Manchester United គ្មានឈ្មោះក្នុងក្រុមកំពូលទាំង៤ Top 4 បន្តទៀត។ Arsenal នៅតែរងជើងឯកដដែល។
|
ការប្រកួតជើងឯកលីគកំពូលអង់គ្លេស នឹងចាប់ផ្តើមរដូវកាលថ្មី ២០២៤-២៥ នៅចុងសប្តាហ៍នេះហើយ ពោលគឺចាប់ពីរាត្រីថ្ងៃទី១៧ ខែសីហា តទៅ។ មិនទាន់បង្ហាញទម្រង់ការប្រកួតម្តងផង កំពូលកុំព្យូទ័រវ័យឆ្លាតរបស់ Opta ដែលជាក្រុមហ៊ុនទិន្នន័យ និងស្ថិតិបាល់ទាត់ឈានមុខគេរបស់ពិភពលោកបានទស្សន៍ទាយចំណាត់ថ្នាក់ក្រុមទាំង២០ដែលនឹងប្រជែង Premier League ទៅហើយ។ តាមរយៈប្រព័ន្ធកុំព្យូទ័រ (supercomputer) ដែលបានគណនាចំនួន ១០,០០០ដង បង្ហាញថាលទ្ធភាពដែល Man City ឈ្នះជើងឯកមានរហូតដល់ ៨២,២ភាគរយ និងឱកាសទទួលបានរងជើងឯកមានត្រឹមតែ ១៣,៨ភាគរយ និងបញ្ចប់ក្នុងចំណត់ថ្នាក់ទី៣ ត្រឹម ៣,៥ភាគរយប៉ុណ្ណោះ។ ភាគរយត្រឹម ០,៤ ប៉ុណ្ណោះ ដែលក្រុមរបស់លោក Pep Guardiola ទទួលបានចំណាត់ថ្នាក់លេខ៤ នៅរដូវកាលថ្មីនេះ។ រដូវកាលមុន ក្រុមរហស្សនាមមេឃខៀវ បានបង្កើតប្រវត្តិសាស្ត្រជាក្រុមដំបូងដែលឈ្នះ លីគកំពូលអង់គ្លេស ៤លើកជាប់ៗគ្នា លើសពីកំណត់ត្រាក្រុមឈ្នះ៣លើកជាប់គ្នារបស់ Huddersfield Town (១៩២៤-១៩២៦), Arsenal (១៩៣៣-១៩៣៥), Liverpool (១៩៨២-១៩៨៤)។ ) និង Man Utd (១៩៩៩-២០០១ និង ២០០៧-២០០៩)។ ដោយឡែកក្រុមបន្តបន្ទាប់ Opta បានបង្ហាញលទ្ធផលថាក្រុម Arsenal មានឱកាស ៤៨,៨ភាគរយ ជាជើងឯករង និង ១២,២ ភាគរយ ជាឱកាសឈ្នះពាន។ ពីររដូវកាលចុងក្រោយ ក្រុមរបស់លោក Mikel Arteta បាននាំមុខគេពីដើមរដូវកាលម្តងហើយម្តងទៀត ប៉ុន្តែចុងក្រោយ នៅតែខកចិត្ត ដោយសារ Man City។ Liverpool មានឱកាស ៤០,២ ភាគរយ ក្នុងការបញ្ចប់ចំណាត់ថ្នាក់លេខ ៣ និង ៥,១ ភាគរយ ប៉ុណ្ណោះក្នុងការឈ្នះជើងឯក។ ការប្រជែងដណ្តើមកៅអី UEFA Champions League មានតែ Chelsea, Newcastle United, Man Utd និង Tottenham Hotspur។ ចំណោមក្រុមទាំង៤ Opta ចាត់ថ្នាក់ Chelsea មានឱកាសខ្ពស់ក្នុងការបញ្ចប់ក្នុងចំណាត់ថ្នាក់ទី៤ ខណៈបិសាចក្រហមបានលេខ៦ ក្នុងតារាងលីគកំពូលអង់គ្លេស។ Southampton Ipswich Town និង Leicester City ដែលទើបឡើងពីលីគលំដាប់ទី២អង់គ្លេស Championship នឹងធ្លាក់ពី Premier League វិញ។ នេះជាទិន្នន័យរបស់ Opta ដែលធ្លាប់បានទស្សន៍ទាយត្រឹមត្រូវថា Man City ជាជើងឯក EPL រដូវ ២០២៣-២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6168.txt
|
អតីតគ្រូបង្វឹកក្រុមជម្រើសជាតិអង់គ្លេស លោក Sven-Goran Eriksson បានទទួលមរណភាពក្នុងអាយុ៧៦ឆ្នាំ។ នេះបើតាមសេចក្តីថ្លែងការណ៍ពីសំណាក់ក្រុមគ្រួសាររបស់លោកផ្ទាល់។ លោកបានតស៊ូប្រយុទ្ធប្រឆាំងនឹងជំងឺមហារីកលំពែង អស់រយៈពេលជាច្រើនឆ្នាំ។
|
អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6169.txt
|
តារាបាល់ទាត់ចាស់វស្សា Cristiano Ronaldo កំពុងកាន់តែខិតជិតនឹងការបង្កើតកំណត់ត្រាពិសេសថ្មីមួយបន្ថែមទៀតក្នុងអាជីពបាល់ទាត់ ពោលគឺការស្វែងរកគ្រាប់បាល់ទី ៩០០ និងក្នុងនាមជាកីឡាករដែលសុទ្ធបញ្ចូលទីច្រើនជាងកីឡាករណាទាំងអស់។ សព្វថ្ងៃ ប្រធានក្រុមព័រទុយហ្កាល់ រកបានគ្រាប់ទី ៨៩៦ ក្រោយរកបាន១គ្រាប់ ក្នុងការប្រកួត Saudi Super Cup។
|
នៅការប្រកួតរបស់ក្រុម Al Nassr ធ្វើឡើងកាលពីថ្ងៃទី១៤ ខែសីហា Ronaldo បានរួមចំណែកស៊ុតគ្រាប់បាល់ ១គ្រាប់ ក្នុងជ័យជម្នះដែលរកបានទល់នឹងក្រុម Al Taawoun លទ្ធផល ២-០ ដើម្បីឡើងវគ្គផ្តាច់ព្រ័ត្រពានរង្វាន់ Saudi Super Cup។ ១គ្រាប់ផ្សេងទៀត ធ្វើបានដោយកីឡាករខ្សែបម្រើ Marcelo Brozovic ក្នុងនារីបន្ថែមបង្គ្រប់ចុងម៉ោង។ គ្រាប់បាល់ ១គ្រាប់ របស់តារាបាល់ទាត់សញ្ជាតិព័រទុយហ្កាល់ គឺជាគ្រាប់ទី ៨៩៦ នៅក្នុងអាជីពជាកីឡាកររបស់គេ ដែលរកបាន ពីការស៊ុតបញ្ចូលទីលើក្រុមគូប្រកួតទាំងនៅក្លិប និងជាមួយជម្រើសជាតិព័រទុយហ្កាល់។ សម្រាប់ការប្រកួតក្នុងរដូវកាលថ្មីនេះ Ronaldo ត្រូវការ ៤គ្រាប់ ទៀតប៉ុណ្ណោះ ដើម្បីសម្រេចបានគោលដៅថ្មី និងជាកំណត់ត្រាបន្ថែមទៀត គឺការរកបាន ៩០០គ្រាប់ នៅក្នុងអាជីព ហើយក៏ក្នុងនាមជាកីឡាករដំបូងក្នុងពិភពលោក ដែលសម្រេចបានកំណត់ត្រាមួយនោះ។ យ៉ាងណាក៏ដោយ តាមរយៈការស្រែកឃ្លានគ្រាប់បាល់ស៊ុតបញ្ចូលទីសម្រាប់ការលេងឱ្យក្លិប Al Nassr កីឡាករចាស់វស្សារូបនេះ ហាក់បីបានបង្ហាញថារូបគេចង់សម្រេចឱ្យបាន កំណត់ត្រាគ្រាប់បាល់ទី ៩០០ នៅក្នុងការប្រកួតវគ្គផ្តាច់ព្រ័ត្រពានរង្វាន់ Saudi Super Cup នេះឱ្យបានតែម្តង។ ទោះជាបែបនេះ ដៃគូដែលក្រុម Al Nassr នឹងត្រូវប្រជែងសម្រាប់ពានរង្វាន់បើករដូវកាលថ្មីនេះ គឺជាក្រុម Al Hilal ដែលជាម្ចាស់ជើងឯករដូវកាលចាស់ និងជាក្រុមដ៏ខ្លាំងមួយក្នុងលីគកំពូលប្រទេសអារ៉ាប៊ីសាអូឌីត។ ការប្រកួតរវាង Al Nassr ត្រូវតទល់ Al Hilal នឹងត្រូវធ្វើឡើងនៅថ្ងៃទី១៧ ខែសីហា ហើយក៏ជាជំនួបសងសឹងមួយ ក្រោយពេល Al Nassr បានចាញ់ការប្រកួតវគ្គផ្តាច់ព្រ័ត្រពានរង្វាន់ King Cup កាលពីឆ្នាំ ២០២៣។ ដោយឡែកសម្រាប់ការរកបានគ្រាប់បាល់ ១គ្រាប់ នៅដើមរដូវកាលថ្មីនេះវិញ ក៏ជាការរកបានគ្រាប់ដំបូងរបស់ Ronaldo ក្រោយពេលរូបគេបានចូលរួមប្រកួតប្រជែងក្នុងពានរង្វាន់ Euro 2024 ពេលកន្លងទៅ។ កាលនោះ Ronaldo មិនអាចរកបានគ្រាប់បាល់សូម្បីតែ ១គ្រាប់ នៅក្នុងការប្រកួតនោះ ទោះជាគេបានជាកីឡាករបញ្ជូនបាល់ឱ្យមិត្តរួមក្រុមស៊ុតបាន ៥គ្រាប់ គ៏ដោយ ហើយព័រទុយហ្កាល់បានធ្លាក់ចេញនៅត្រឹមវគ្គ ៨ ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_617.txt
|
ប្រធានាធិបតីរុស្សី វ្ល៉ាឌីមៀ ពូទីន នៅថ្ងៃទី២៩ ខែកញ្ញាចុះហត្ថលេខាលើក្រឹត្យមួយ ដែលចែងថារុស្សីទទួលស្គាល់តំបន់អ៊ុយក្រែនចំនួន២មាន Kherson និង Zaporizhzhia ជារដ្ឋឯករាជ្យ។
|
ការធ្វើប្រជាមតិនៅតំបន់រណបរុស្សីក្នុងអ៊ុយក្រែនចំនួន៤មានដូចជាតំបន់ Kherson, Zaporizhzhia, Donetsk និងLuhansk ដើម្បីបញ្ចូលទឹកដីទាំងនោះចូលរុស្សីបានបញ្ចប់នៅថ្ងៃទី២៧ ខែកញ្ញា។ ជាលទ្ធផលសរុប ការធ្វើប្រជាមតិនេះបង្ហាញថាប្រជាជនភាគច្រើនជាង៩៩ភាគរយគាំទ្រចូលរុស្សី។ ទន្ទឹមនេះ លោកពូទីនក៏បានបោះជំហានមួយទៀតក្នុងការក្រសោបយកតំបន់ទាំងនោះដោយស្របច្បាប់ ទោះបីលទ្ធផលនៃការធ្វើប្រជាមតិត្រូវបានចាត់ទុកថាមិនស្របច្បាប់ និងមិនត្រូវបានទទួលស្គាល់ពីរដ្ឋាភិបាលអ៊ុយក្រែន និងលោកខាងលិចក៏ដោយ។ លោក ពូទីន នៅថ្ងៃទី២៩ ខែកញ្ញា ចុះហត្ថលេខាលើក្រឹត្រមួយដើម្បីទទួលស្គាល់ឯករាជ្យភាពតំបន់ Kherson និងZaporizhzhia។ «ខ្ញុំបញ្ជាឱ្យទទួលស្គាល់អធិបតេយ្យភាព និងឯករាជ្យនៃតំបន់ Kherson និងZaporizhzhia ដែលស្ថិតនៅភាគខាងត្បូងអ៊ុយក្រែន។» លោក ពូទីន និយាយបែបនេះនៅក្នុងក្រឹត្យ។ ការចុះហត្ថលេខាលើក្រឹត្យនេះ ជាជំហានដែលចាំបាច់មួយសម្រាប់រុស្សីក្នុងការប្រកាសពីការដាក់បញ្ចូលតំបន់ដែលគាំទ្ររុស្សីទាំង៤ជាផ្លូវការនៅក្នុងពិធីមួយនៅវិមានក្រេមឡាំងនៅថ្ងៃទី៣០ ខែកញ្ញាតែម្ដង។ អ្នកនាំពាក្យវិមានក្រេមឡាំងលោក Dmitry Peskov ប្រាប់អ្នកយកពត៌មានថា លោក ពូទីន នឹងមានវត្តមានក្នុងពិធីនេះ ហើយលោកនឹងថ្លែងសុន្ទរកថាដ៏សំខាន់មួយ។ យ៉ាងណាមិញ ការទទួលស្គាល់ និងគម្រោងដាក់បញ្ចូលតំបន់ចំនួន៤នៅអ៊ុយក្រែន ដែលស្មើប្រហែលនឹង១៥ភាគរយនៃទឹកដីអ៊ុយក្រែនទាំងអស់ មិនត្រូវបានគាំទ្រពីអន្តរជាតិនោះទេ។ ប្រធានាធិបតីអាម៉េរិក ចូ បៃដិន នៅថ្ងៃទី២៩ ខែកញ្ញាអះអាងថា អាម៉េរិកមិនទទួលស្គាល់ជាដាច់ខាតចំពោះទង្វើរបស់រុស្សី។ ចំណែកឯអគ្គលេខាធិការអង្គការសហប្រជាជាតិ អាន់តូនីញ៉ូ ហ្គូតេរ៉េស ក៏បានច្រានចោលផែនការដាក់បញ្ចូលនេះ ហើយថ្កោលទោសថា ជាការបង្កើនគ្រោះថ្នាក់មួយដែលវាគ្មានវត្តមានទេនៅក្នុងពិភពលោកបច្ចុប្បន្ន៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6170.txt
|
កីឡាករកីឡាចោលស្នសញ្ជាតិប៉ាគីស្ថាន Arshad Nadeem ,កីឡាករកីឡាកាយសម្ព័ន្ធហ្វីលីពីន Carlos Yulo កីឡាការិនីតេក្វាន់ដូថៃ Panipak Wongpattanakit សុទ្ធសឹងតែស្ថិតក្នុងចំណោមអត្តពលិក ដែលទទួលបានប្រាក់ឧបត្ថម្ភលើកទឹកចិត្តច្រើនលើសលុប ក្រោយពីបានប្រជែងឈ្នះមេដាយមាស លើប្រភេទកីឡារៀងៗខ្លួន នាការប្រកួតកីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤។
|
Arshad Nadeem ដណ្តើមបានមេដាយមាសលើប្រភេទកីឡាចោលស្ន និងជាមេដាយមាសលើកដំបូងចាប់តាំងពីឆ្នាំ ១៩៩២ សម្រាប់ប៉ាគីស្ថាន ត្រូវបានផ្តល់ប្រាក់រង្វាន់លើកទឹកចិត្តចំនួន ៨៩,៧ម៉ឺនដុល្លារ សម្រាប់ការឈ្នះមេដាយមាសរបស់គេនៅអូឡាំពិកប៉ារីស។ ប្រាក់ឧបត្ថម្ភទាំងនោះ ទទួលបានពីរដ្ឋាភិបាលប៉ាគីស្ថានចំនួន ៥៣,៨ម៉ឺនដុល្លារ និងចំនួន ៣៥,៩ម៉ឺនដុល្លារទៀត ទទួលបានពីសំណាក់ប្រជាជន ស្ថិតក្នុងស្រុកកំណើតរបស់គេ ដែលបានរៃអង្គាសគ្នា ។ ចំណែកគ្រូបង្វឹករបស់ Nadeem លោក Ipbal Butt ទទួលបានប្រាក់ចំនួន ១៨,០០០ដុល្លារ។ កីឡាករវ័យ ២៧ឆ្នាំ ដែលដណ្តើមបានមេដាយមាសលើប្រភេទកីឡាចោលស្នរូបនេះ គប់ស្នបានប្រវែង ៩២,៩៧ម៉ែត្រ ដែលមានឆ្ងាយជាងគេចំនួន ២,៤ម៉ែត្រ ពីកំណត់ត្រាចាស់ និងជាការបំបែកកំណត់ត្រាលើកដំបូង ក្នុងរយៈពេល ១៦ឆ្នាំ សម្រាប់ប្រភេទកីឡាចោលស្ន។ ចំណែកអត្តពលិកតំបន់អាស៊ីវិញ កីឡាករ Carlos Yulo ដែលជួយនាំយកមេដាយមាសចំនួន ២ សម្រាប់ប្រទេសហ្វីលីពីន ពីវិញ្ញាសាកីឡាកាយសម្ព័ន្ធ ទទួលបានការសន្យាផ្តល់ប្រាក់លើកទឹកចិត្តចំនួន ១លានដុល្លារ ពីលោក Ferdinand Marcos Jr ប្រធានាធិបតីប្រទេសហ្វីលីពីន ខណៈរូបគេក៏ទទួលការឧបត្ថម្ភជាខុនដូ សម្រាប់រស់នៅ និងផ្ទះលំហែមួយចំនួន ដែលមានតម្លៃលើសពី ១លានដុល្លារ។ ក្រៅពីនេះ កីឡាករវ័យ ២៤ឆ្នាំរូបនេះ ក៏ទទួលបានការហូបអាហារ ដូចជាភីហ្សា ការ៉េម អាហារប៊ូហ្វេ អាហារពេលថ្ងៃត្រង់ និងពេលល្ងាច ការជិះយន្តហោះ និងការព្យាបាលជំងឺដោយឥតគិតថ្លៃពេញមួយជីវិតផងដែរ។ ដោយឡែកកីឡាការិនីកីឡាតេក្ខាន់ដូថៃ Panipak Wongpattanakit ដែលដណ្តើមបានមេដាយមាសអូឡាំពិកទីក្រុងប៉ារីស និងជាលើកទី២ ចាប់តាំងពីការប្រកួតអូឡាំពិកទីក្រុងតូក្យូឆ្នាំ ២០២០ ក៏នឹងទទួលបានជម្រើស ២ សម្រាប់រើសទៅលើការផ្តល់ប្រាក់រង្វាន់លើកទឹកចិត្តនេះ។ ជម្រើសទី១ ត្រូវបានផ្តល់ដោយគណៈកម្មាធិការអូឡាំពិកថៃ ដោយនាងនឹងអាចទទួលប្រាក់គ្រប់ចំនួនតែម្តងក្នុងតម្លៃ ២៨១, ៩៧១ដុល្លារ ឬក៏នាងអាចជ្រើសរើសជាការរំលស់ក្នុងរយៈពេល ៤ឆ្នាំ មានតម្លៃស្មើនឹង ៣៣៨,៣៦៧ដុល្លារ។ ក្រៅពីប្រាក់ឧបត្ថម្ភទទួលបានពីសំណាក់ស្ថាប័នកីឡាអូឡាំពិកថៃ កីឡាការិនីវ័យ ២៧ឆ្នាំ ក៏នឹងទទួលបានប្រាក់ជាង ២០ម៉ឺនដុល្លារបន្ថែមទៀត ពីខាងក្រុមហ៊ុនឧបត្ថម្ភនានា ។ កីឡាការិនីថៃរូបនេះ បានក្លាយជាអត្តពលិកតំបន់អាស៊ានលើកដំបូង ដែលឈ្នះមេដាយមាស ២លើក ជាប់គ្នា ចាប់តាំងពីការប្រកួតកីឡាអូឡាំពិកទីក្រុងរីយូ ឆ្នាំ ២០១៦។ កីឡាការិនីគុនដាវហុងកុង Vivian Kong ដែលឈ្នះមេដាយមាស និងកីឡាករ Cheung Ka Long ម្ចាស់មេដាយមាសដូចគ្នាក្នុងប្រភេទកីឡានេះ ទទួលបានប្រាក់លើកទឹកចិត្តពីរដ្ឋ ម្នាក់ចំនួន ៧៦៨,០០០ដុល្លារ រួមទាំងការធ្វើដំណើរតាមរថភ្លើង និងក្លាយជាសមាជិកតាមក្លិបហាត់ប្រាណឥតគិតថ្លៃពេញមួយជីវិត។ ប្រទេសជាច្រើន បានផ្តល់តម្លៃប្រាក់រង្វាន់មេដាយមាសអូឡាពិក ទៅតាមសមត្ថភាពរបស់ក្រុមអត្តពលិកពួកគេរៀងៗខ្លួន ក្រោយពេលសម្រេចភាពជោគជ័យ ។ កីឡាការិនីម្ចាស់មេដាយវាយកូនឃ្លីលើតុ Chen Meng របស់ចិន ទទួលបានការលើកទឹកចិត្តជាការផ្តល់ដុំមាសទម្ងន់ ៦គីឡូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6171.txt
|
អត្តពលិកវាយកូនឃ្លីលើតុកូរ៉េខាងជើង Kim Kum-yong និង Ri Jing-sik ដែលឈ្នះមេដាយប្រាក់វិញ្ញាសាវាយគូចម្រុះក្នុងព្រឹត្តិការណ៍អូឡាំពិករដូវក្តៅ ក្រុងប៉ារីសឆ្នាំ ២០២៤ អាចប្រឈមនឹងការដាក់ទណ្ឌកម្មចំពោះការញញឹមអំឡុងថតរូប selfie ជាមួយគូប្រជែងកូរ៉េខាងត្បូង និងម្ចាស់មេដាយមាសចិន នៅលើវេទិកាបំពាក់មេដាយ។
|
បើតាមការផ្សាយរបស់កាសែត The Telegraph កីឡាការិនីវាយកូនឃ្លីលើតុកូរ៉េខាងជើង Kim Kum-yong កំពុងស្ថិតក្រោមការស៊ើបអង្កេតចំពោះការញញឹមអំឡុងពេលរូបថតជ័យជម្នះជាមួយអត្តពលិកកូរ៉េខាងត្បូង ដែលកូរ៉េខាងជើងចាត់ទុកថាជាគូសត្រូវនោះ។ រូបថតមួយសន្លឹកដែលកីឡាករកូរ៉េខាងត្បូងកាន់ទូរសព្ទថត selfie ជុំគ្នាជាមួយអត្តពលិកចិន និងកូរ៉ខាងជើងក្រោយបំពាក់មេដាយលើវេទិកាអូឡាំពិក ទទួលបានការចាប់អារម្មណ៍យ៉ាងខ្លាំងលើប្រព័ន្ធផ្សព្វផ្សាយសង្គម។ អ្នកគាំទ្រទូទាំងពិភពលោកបង្ហាញក្តីត្រេកអរ និងចាត់ទុកថានេះជារួបភាពដ៏ស្រស់ស្អាតនៅក្នុងប្រវត្តិសាស្ត្រអូឡាំពិក។ ក្នុងវិញ្ញសាវាយគូបុរសនារី ចិនជាម្ចាស់មេដាយមាស កូរ៉េខាងជើងមេដាយប្រាក់ និងសំរឹទ្ធបានទៅកូរ៉េខាងត្បូង។ ទោះជាយ៉ាងណាក៏ដោយ រូបភាពនេះទំនងមិនប្រសើរជាមួយកូរ៉េខាងជើងឡើយ ក្រោមការដឹកនាំរបស់លោក គីម ជុងអ៊ុន ចំពោះទំនាក់ទំនងយ៉ាងតឹងរ៉ឹងជាមួយប្រទេសមួយចំនួន ពិសេសប្រទេសជិតខាងកូរ៉េខាងត្បូងតែម្តង។ ក្រុមរូបមួយសន្លឹកនោះកីឡាការិនី Kim Kum-yong ហាក់បង្ហាញស្នាមញញឹម ជាមួយភាគីចិន និងកូរ៉េខាងត្បូង ស្រពេលកីឡាករ Ri Jing-sik ហាក់ធ្វើមុខស្មើ។ ចាប់តាំងពីអត្តពលិកកូរ៉េខាងជើង ត្រឡប់ពីប៉ារីសវិញ នៅថ្ងៃទី១៥ ខែសីហា ពួកគេត្រូវទទួលការសម្អាតនៃឥទ្ធិពលវប្បធម៌ និងសង្គមណាមួយ រយៈពេលមួយខែ។ បើតាមការផ្សាយរបស់ Daily NK អត្តពលិកកូរ៉េខាងជើង ត្រូវរងការរឹតត្បិតប្រាស្រ័យទាក់ទងណាមួយជាមួយភាគីកូរ៉េខាងត្បូង ឬអត្តពលិកមកពីប្រទេសផ្សេងទៀតក្នុងព្រឹត្តិការណ៍កីឡារដូវក្តៅក្រុងប៉ារីស។ ការបំពានលើសេចក្តីណែនាំទាំងនេះ នឹងនាំឱ្យមានការដាក់ទណ្ឌកម្ម។ ទោះបីជាកម្រិតនៃការពិន័យមិនបានបង្ហាញ ប៉ុន្តែតាមប្រវត្តិសាស្ត្រកន្លងមក ផលវិបាកនៃការដាក់ពិន័យ មានកម្រិតធ្ងន់ធ្ងរចំពោះការមិនគោរពតាមបញ្ជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6172.txt
|
កីឡាករ Phil Foden ខ្សែបម្រើក្លិប Manchester City ជាប់ជាកីឡាករល្អបំផុតប្រចាំឆ្នាំ ២០២៤ របស់សមាគមកីឡាករបាល់ទាត់អាជីពអង់គ្លេស (PFA) ខណៈដែលកីឡាករ Cole Palmer ខ្សែបម្រើក្រុម Chelsea ជាប់ឈ្មោះជាកីឡាករវ័យក្មេងល្អបំផុត។
|
ការឈ្នះពានកំពូលៗរបស់ PFA របស់ Foden និង Palmer បានក្លាយជាលើកដំបូងដែលពានរង្វាន់នេះធ្លាក់ក្នុងដៃកីឡាករអង់គ្លេស ២រូបក្នុងឆ្នាំតែមួយ ចាប់តាំងពីឆ្នាំ ២០០៩-១០។ អំឡុងរដូវកាល ២០០៩-១០ Wayne Rooney អតីតខ្សែប្រយុទ្ធក្រុម Manchester United ជាប់ជាកីឡាករល្អប្រចាំឆ្នាំ ស្របពេល James Milner របស់ Aston Villa ជាប់ជាកីឡាករវ័យក្មេងល្អកាលនោះ។ កាលពីរដូវកាលមុន Foden រកបាន ១៩គ្រាប់ ពីការបង្ហាញខ្លួន ៣៥លើក សម្រាប់ក្រុមរហស្សនាមមេឃខៀវ និងបានជួយដល់ក្រុមដណ្តើមបានជើងឯកក្របខណ្ឌ Premier League លើកទី៤ ជាប់ៗគ្នា។ ខ្សែបម្រើឆ្នើម វ័យ ២៣ឆ្នាំរូបនេះ ក៏ធ្វើបានកំណត់ត្រាជាកីឡាករវ័យក្មេងជាងគេ ដែលបានឈ្នះពាន Premier League ចំនួន ៦លើកផងដែរ។ ក្រៅពីនេះ Foden ក៏បានក្លាយជាកីឡាករល្អប្រចាំឆ្នាំរបស់ Premier League និងឈ្នះពានរង្វាន់ជាកីឡាករល្អបន្ថែមទៀតពីសមាគមអ្នកនិពន្ធបាល់ទាត់ (FWA)។ ខ្សែបម្រើវ័យ ២៣ឆ្នាំ បានយកឈ្នះការប្រជែងលើមិត្តរួមក្រុម Erling Haaland ដែលបានឈ្នះពានរង្វាន់នេះកាលពីឆ្នាំ ២០២៣, Cole Palmer, Martin Odegaard, Ollie Watkins ដែលស្ថិតក្នុងបញ្ជីបេក្ខភាព។ ចំណែក Palmer កាលពីរដូវកាល ២០២៣-២៤ រកបានគ្រាប់បាល់ស៊ុតបញ្ចូលទី ២២ គ្រាប់ ពីការលេងចំនួន ៣៤ប្រកួត ក្នុងក្របខណ្ឌ Premier League ឱ្យក្រុមតោខៀវ Chelsea ដែលជារដូវកាលដំបូងរបស់គេ។ ជាមួយទម្រង់លេងល្អ ខ្សែបម្រើ វ័យ ២២ឆ្នាំរូបនេះ ក៏រកបានកៅអីសម្រាប់ក្រុមជម្រើសជាតិអង់គ្លេសប្រកួតប្រជែងក្នុងពានរង្វាន់ Euro 2024 ប៉ុន្តែអង់គ្លេសចាញ់វគ្គផ្តាច់ព្រ័ត្រក្រោមថ្វីជើងអេស្ប៉ាញ ២-១។ កីឡាករក្រុមតោខៀវដណ្តើមបានពានរង្វាន់កីឡាករវ័យក្មេងល្អប្រចាំឆ្នាំ ដោយឈរជាបេក្ខភាពនាំមុខ លើកីឡាករវ័យក្មេងដទៃរួមមាន Bukayo Saka, Alejandro Garnacho, Michael Olise និង Joao Pedro។ ដោយឡែកពានរង្វាន់កីឡាការិនីល្អប្រចាំឆ្នាំ បានទៅលើកីឡាការិនី Khadija Shaw មកពីក្រុម Manchester City ហើយកីឡាការិនី Grace Clinton បានជាប់ឈ្មោះជាកីឡាការិនីវ័យក្មេងល្អបំផុតប្រចាំឆ្នាំ។ សម្រាប់ក្រុមកីឡាករជម្រើស ១១នាក់ ល្អបំផុតប្រចាំ Premier League ប្រចាំឆ្នាំ ភាគច្រើនកីឡាករមកពីក្រុម Man City និង Arsenal ជាប់ឈ្មោះច្រើនជាងគេបង្អស់។ កីឡាករទាំង ១១នាក់នោះរួមមាន Kyle Walker, Erling Haaland, Phil Foden, Rodri, David Raya, William Saliba, Gabriel, Declan Rice, Martin Odegaard, Virgil Van Dijk, Ollie Watkins៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6173.txt
|
ក្រុមកីឡាបាល់ទាត់ជម្រើសជាតិរុស្ស៊ី នឹងមានការប្រកួតមិត្តភាព ជាមួយវៀតណាម និងថៃ នៅលើទឹកដីវៀតណាម។ អ្នកគាំទ្ររុស្ស៊ី ចាត់ទុកជំនួបមិត្តភាពទាំងពីរប្រកួត មិនចំណេញអ្វីសោះដល់ក្រុមរុស្ស៊ី ខណៈដែលរុស្ស៊ីស្ថិតក្រោមការដាក់ទណ្ឌកម្មរបស់សហព័ន្ធកីឡាបាល់ទាត់អន្តរជាតិ (FIFA) និងអឺរ៉ុប (UEFA)។
|
ការប្រកួតមិត្តភាពរបស់រុស្សីជាមួយវៀតណាម និងថៃ ដែលគ្រោងធ្វើឡើងនៅក្នុងខែកញ្ញា ទទួលបានប្រតិកម្មជាច្រើនពីសហគមន៍ និងអ្នកគាំទ្របាល់ទាត់រុស្ស៊ី ដោយសារពួកគេគិតថាចំណាត់ថ្នាក់របស់រុស្ស៊ី (FIFA Ranking) ដែលជាក្រុមខ្លាំងមួយនៅអឺរ៉ុប ខ្ពស់ដាច់ឆ្ងាយពេកបើធៀបនឹងក្រុមអាស៊ីអាគ្នេយ៍ទាំងពីរនេះ។ រុស្ស៊ី ឈរលេខ៣៣ក្នុងតារាងចំណាត់ថ្នាក់ពិភពលោក ដោយមានគម្លាត ៦៨លេខពីលើថៃ និង៨២លេខលើសវៀតណាម។ ថ្វីត្បិតតែក្រុមទាំងបីមិនធ្លាប់ជួបគ្នាពីមុនមកក៏ដោយ ប៉ុន្តែកម្រិតរបស់រុស្ស៊ី ត្រូវបានគេមើលឃើញថា មានប្រៀបដាច់ ថៃ និងវៀតណាម។ អតីតកីឡាករបាល់ទាត់រុស្ស៊ី Aleksandr Mostovoi មើលមិនឃើញអ្វីគួរឱ្យចាប់អារម្មណ៍សម្រាប់ការប្រកួតមិត្តភាពនេះទេ និង ចាត់ទុកថាជំនួបទល់ថៃ និងវៀតណាម គ្មានប្រយោជន៍ណាមួយដល់ក្រុមរុស្ស៊ីឡើយ ព្រោះថា ថៃ និងវៀតណាម មានកម្រិតទាបពេក។ បុរសវ័យ៥៥បន្ថែមថា នៅតែមានគូប្រជែងខ្លាំងជាងថៃ និងវៀតណាម ដែលរុស្ស៊ីអាចប្រកួតមិត្តភាពជាមួយបាន បើទោះក្រុមរុស្ស៊ីស្ថិតនៅក្រោមការដាក់ទណ្ឌកម្មរបស់ FIFA និង UEFA ដោយសារសង្គ្រាមនៅអ៊ុយក្រែនក៏ដោយ។ Mostovoi ប្រាប់កាសែត Metaratings ថា៖ ការប្រកួតមិត្តភាពពីរប្រកួតខាងមុខនេះ គឺអាក្រក់ជាងការលេងប្រកួតទល់នឹងគុយបា ១០ ដង។ ការប្រកួតទាំងពីរនេះគ្មានន័យទេ»។ រុស្ស៊ី ឈ្នះគុយបាដែលមានកម្រិតល្អជាងថៃ និងវៀតណាម ដល់ទៅ ៨-០ រួចមកហើយ។ ដោយឡែក លោក Raul Riancho អតីតគ្រូបង្វឹក Spartak Moscow ក៏យល់ឃើញដៀងគ្នានឹងលោក Mostovoi ដែរ។ គ្រូសញ្ជាតិអេស្ប៉ាញរូបនេះជឿថា ក្រុម១ ប្រកួតទល់នឹងក្រុម១ទៀតដែលមានសមត្ថភាពស្មើ ឬលើសទើបទទួលបានការអភិវឌ្ឍន៍។ «នៅពេលដែលក្រុមមួយខ្លាំង ប៉ះគូប្រកួតខ្សោយ ការប្រកួតនោះ នឹងផ្តល់អត្ថប្រយោជន៍ដល់ក្រុមខ្សោយ។ ថៃ និងវៀតណាម នឹងទទួលបានផលច្រើនជាងរុស្ស៊ី»។ នេះជាការលើកឡើងរបស់លោក Riancho។ ទោះជាយ៉ាងណាក៏ដោយ នៅតែមានការគិតបែបសុទិដ្ឋិនិយមសម្រាប់ជំនួបមិត្តភាពរបស់ក្រុមទាំងបីនេះ។ លោក Ilya Gerkus អតីតនាយកប្រតិបត្តិក្លិប Lokomotiv Moscow ចាប់អារម្មណ៍ដែលក្រុមរុស្ស៊ី ជួបគូប្រជែងដែលមានកម្រិតខ្ពស់នៅអាស៊ីអាគ្នេយ៍ជាលើកដំបូង។ លោក Gerkus ចង់ឃើញភាពខ្លាំងរបស់វៀតណាម និងថៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6174.txt
|
អ្នកចាំទី Manuel Neuer សម្រេចចូលនិវត្តន៍ពីក្រុមកីឡាបាល់ទាត់ជម្រើសជាតិអាល្លឺម៉ង់ នៅថ្ងៃទី២១ ខែសីហា។ អ្នកចាំដៃស្អិត អាយុ៣៨ឆ្នាំ ជាកីឡាករទី៤ហើយ ដែលលាក្រុមរហ្សនាមឥន្ទ្រីដែក ក្រោយបញ្ចប់ព្រឹត្តិការណ៍ជើងឯកអឺរ៉ុប Euro 2024។
|
Neuer ដែលជួយអាល្លឺម៉ង់ឈ្នះ FIFA World Cup ឆ្នាំ ២០១៤ បង្ហាញខ្លួនឱ្យក្រុមឈុតធំរយៈពេល១៥ឆ្នាំ សរុប១២៤ប្រកួត។ អ្នកចាំទីដៃទី១របស់ Bayern Munich រូបនេះ បង្ហាញខ្លួនលើកចុងក្រោយនៅខែកក្កដា នៅពេលអាល្លឺម៉ង់ចាញ់អេស្ប៉ាញ វគ្គ៨ក្រុមចុងក្រោយ Euro 2024 នៅទឹកដីខ្លួនឯង។ អ្នកចាំទី វ័យ ៣៨ឆ្នាំរូបនេះ ជាប់ជម្រើសជាតិលើកដំបូងក្នុងឆ្នាំ ២០០៩ ដោយបានបង្ហាញខ្លួនក្នុងការប្រកួតធំៗចំនួន ៨ព្រឹត្តិការណ៍។ Neuer ទទួលការតែងតាំងជាប្រធានក្រុមមុនពេលការប្រកួតបាល់ទាត់ពិភពលោកឆ្នាំ ២០១៨ មុនតួនាទីនេះធ្លាក់ទៅមិត្តរួមជាតិ Ilkay Gundogan នៅដើមឆ្នាំ ២០២៤នេះ។ Neuer ជាកីឡាករទី៤ហើយ ដែលសម្រេចចិត្តបញ្ចប់ការប្រកួតជាមួយក្រុមជម្រើសជាតិ នៅក្រោយព្រឹត្តិការណ៍អឺរ៉ុបឆ្នាំ ២០២៤ បន្ទាប់ពី Toni Kroos, Thomas Muller និងថ្មីៗនេះ គឺប្រធានក្រុម Gundogan។ យ៉ាងណាក៏ដោយ ចំណោមកីឡាករទាំង៤ មានតែ Kroos ដែលបញ្ចប់អាជីពទាំងក្រុមជម្រើសជាតិ និងក្លិប ស្របពេល Neuer និង Muller ស្នាក់នៅ Bayern Munich ដដែល ស្របពេល Gundogan ទំនងចេញពី Barcelona ទៅ Manchester City វិញ។ Neuer នៅសល់កិច្ចសន្យាជាមួយ Bayern ដល់ឆ្នាំ ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6175.txt
|
ក្លិបបាល់ទាត់ Leicester City ដែលទើបវិលត្រឡប់ឡើងមកកាន់ការប្រកួតក្របខណ្ឌ Premier League រដូវកាលថ្មីនេះ កំពុងប្រឈមមុខនឹងកាត់ដាក់ទណ្ឌកម្ម ឬក៏ការកាត់ពិន្ទុចំនួន ២ពិន្ទុ ចំពោះការបំពានច្បាប់ចំណាយ (Financial Fair Play) របស់ក្របខណ្ឌ Premier League។
|
ក្របខណ្ឌ Premier League បានឆ្លងកាត់ការប្រកួតសប្តាហ៍បើកឆាក ពីថ្ងៃទី១៦ រហូតដល់ថ្ងៃទី១៨ ខែសីហា ហើយក្លិបធំៗរួមមាន Manchester United, Liverpool, Arsenal និង Manchester City សុទ្ធសឹងតែរកបានជ័យជម្នះក្នុងការប្រកួតថ្ងៃបើកឆាករៀងៗខ្លួន។ សម្រាប់ការប្រកួតប្រជែងនៅដើមរដូវកាលថ្មីនេះ ការប្រជែងពិន្ទុគឺពិតជារឿងសំខាន់ ប៉ុន្តែក្លិបមួយចំនួនកំពុងតែប្រឈមមុខនឹងបញ្ហាដូចគ្នា ដែលអាចឈានដល់ការកាត់ពិន្ទុ ថែមទៀត។ បើតាមការផ្សាយរបស់កាសែត The Sun ក្លិប Leicester City ជាក្លិបដំបូងគេដែលអាចជួបបញ្ហាកាត់ ២ពិន្ទុ នេះ ព្រោះតែពួកគេបានបំពានច្បាប់ការចំណាយរបស់ Premier League។ បច្ចុប្បន្នក្លិប Leicester City កំពុងស្ថិតក្រោមការស៊ើបអង្កេតជុំវិញបញ្ហាបំពានច្បាប់ចំនួន ២ ដែលមានន័យថា ពួកគេនឹងអាចប្រឈមនឹងកាត់ ២ពិន្ទុ ក្នុងការប្រកួតក្របខណ្ឌ Premier League រដូវកាលថ្មី ប្រសិនបើរកឃើញថាបានធ្វើខុស។ កន្លងមក Premier League បានកំណត់ច្បាប់ការចំណាយរបស់ក្លិបនីមួយៗ មិនឱ្យលើសពីចំណូលដែលពួកគេរកបាននោះឡើយ ហើយក្លិបដែលបានបំពានច្បាប់នេះ នឹងអាចត្រូវទួលការដាក់ទណ្ឌកម្ម ឬក៏ការកាត់ពិន្ទុតែម្តង។ បច្ចុប្បន្នក្លិបមួយចំនួនក្នុងក្របខណ្ឌ Premier League កំពុងជួបបញ្ហាមួយនេះ ខណៈពេលចាប់ផ្តើមការប្រកួតក្នុងរដូវកាលថ្មី។ ក្រៅពីក្លិប Leicester City ក៏រួមមាន Chelsea, Aston Villa និង Newcastle United ដែលនឹងអាចប្រឈមនឹងបញ្ហាដូចគ្នានេះ ប៉ុន្តែមានតែក្លិប Leicester មួយប៉ុណ្ណោះ ដែលហាក់បីបង្ហាញថានឹងជួបបញ្ហានេះមុនគេ ក្រោយពេលពួកគេមិនអាចលក់ចេញកីឡាករគ្រប់គ្រាន់ក្នុងពេលទីផ្សារដោះដូរកាលពីដើមរដូវកាល។ ក្លិបដែលម្ចាស់ជាអ្នកជំនួយថៃមួយនេះ ទើបតែបានវិលត្រឡប់ឡើងមកកាន់ការប្រកួតក្របខណ្ឌ Premier League ហើយក៏ជួបបញ្ហាដូចទៅនឹងក្លិបដែលទើបឡើងមកមួយផ្សេងទៀត ចំពោះបញ្ហាការចំណាយប្រាក់លើសកំណត់ ១០៥លានផោន (១៣៦លានដុល្លារ) កាលពីចុងរដូវកាល ២០២២-២៣។ នៅចន្លោះឆ្នាំ ២០២០ ដល់ ២០២៣ ក្លិប Leicester បានខាតបង់ហិរញ្ញវត្ថុគិតជាចំនួនប្រមាណ ២១៥លានផោន(២៧៨លានដុល្លារ) ដែលនេះជាចំនួនការចំណាយហួសកម្រិតខ្លាំងបំផុត។ គួររំលឹកកាលពីរដូវកាលមុន ក្លិប Everton បានឆ្លងកាត់បញ្ហាមួយនេះរួចមកហើយ ដោយពួកគេត្រូវបានកាត់ ១០ពិន្ទុ ចេញចំពោះការបំពានច្បាប់នេះ ប៉ុន្តែទោះជួបបញ្ហាបែបនេះក្តី ពួកគេបានប្រជែងខ្លាំងក្លារហូតអាចរួចផុតពីចំណាត់ថ្នាក់ក្រុមស្ថិតក្នុងតំបន់កាត់ចោល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6176.txt
|
ក្លិប Chelsea បានចុះកិច្ចសន្យានាំយកខ្សែប្រយុទ្ធ Joao Felix ពីក្រុមខ្លាំងរបស់អេស្ប៉ាញ Atletico de Madrid ជាមួយនឹងការផ្តល់កិច្ចសន្យារយៈពេល ៧ឆ្នាំ។ នេះបើតាមការប្រកាសរបស់ក្លិប Chelsea ថ្ងៃទី២១ ខែសីហា។ ខ្សែបម្រើ Raheem Sterling និងខ្សែការពារស្លាប Ben Chilwell មិនស្ថិតក្នុងបញ្ជីរបស់អ្នកចាត់ការទូទៅលោក Enzo Maresca។
|
តម្លៃជាក់លាក់នៃការផ្ទេរ Felix មិនបានបញ្ជាក់ពីសំណាក់ក្លិបរហស្សនាមតោខៀវឡើយ ប៉ុន្តែប្រព័ន្ធផ្សព្វផ្សាយក្នុងប្រទេសអង់គ្លេសជាច្រើនបានចុះផ្សាយថា ក្លិបបានចាយប្រាក់ប្រមាណ ៤៦លានផោន(៥៩,៩លានដុល្លារ) ដើម្បីអាចនាំយកកីឡាវ័យ ២៤ឆ្នាំ ឱ្យវិលត្រឡប់មកកាន់ទឺកដីកីឡដ្ឋាន Stamford Bridge វិញ។ អំឡុងពេលរដូវកាល ២០២២-២៣ Joao Felix ធ្លាប់បានបង្ហាញខ្លួនដ៏ល្អសម្រាប់ក្រុមស្ថិតក្នុងប្រទេសអង់គ្លេស ដោយកាលនោះគេរកបានគ្រាប់បាល់ចំនួន ៤ ពីការបង្ហាញខ្លួនចំនួន ២០លើក។ នៅរដូវកាល ២០២៣-២៤ Felix ក៏បានផ្លាស់ទៅលេងឱ្យក្លិប Barcelona ក្នុងនាមជាកីឡាករខ្ចីជើងនឹងរកបានចំនួន ១០គ្រាប់ ពីការប្រកួតចំនួន ៤៤។ កាលពីឆ្នាំ ២០១៩ ក្លិប Atletico Madrid បាននាំយក Felix ពីក្លិប SL Benfica ជាមួយនឹងតម្លៃកំណត់ត្រា ១២៦លានអឺរ៉ូ(១៤០លានដុល្លារ) ប៉ុន្តែការបង្ហាញខ្លួនរបស់ Felix មិនសូវបានល្អខ្លាំងប៉ុន្មានឡើយ ដោយរូបគេលេងបាន ១៣១ប្រកួត និងរកបានគ្រាប់បាល់ត្រឹមតែ ៣៤គ្រាប់ ប៉ុណ្ណោះ ទោះបីជាជួយក្រុមឈ្នះពានលីគកំពូលអេស្ប៉ាញក្នុងឆ្នាំ ២០២១ ក៏ដោយក្តី។ ការផ្លាស់ទៅកាន់ក្លិប Chelsea ជាថ្មី Felix បាននិយាយប្រាប់គេហទំព័រផ្លូវការរបស់ក្លិបថា ជាឱកាសសម្រាប់រូបគេត្រូវរកផ្ទះថ្មីសម្រាប់ស្នាក់នៅ និងជាទីកន្លែងដែលយូអង្វែងមួយ។ ចំពោះវត្តមានលើកទី២ របស់ Felix គ្រូបង្វឹកក្រុមតោខៀវពេលបច្ចុប្បន្នលើក Enzo Maresca បានចាត់ទុកកីឡាវ័យ ២៤ឆ្នាំ ជាកម្លាំងសំខាន់ក្នុងការជួយក្រុមប្រកួតប្រជែងរដូវកាលថ្មីនេះ។ ស្របពេលការប្រកាសនាំយកកីឡាករព័រទុយហ្កាល់ Felix មកចូលរួមក្រុមជាថ្មី បញ្ហាក្នុងក្លិប Chelsea ក៏កំពុងតែកើតមានយ៉ាងក្តៅគគុកដូចគ្នា នោះទៅលើអវត្តមានរបស់ខ្សែប្រយុទ្ធ Raheem Sterling និងខ្សែការពារស្លាប Ben Chilwell។ កីឡាករសញ្ជាតិអង់គ្លេសទាំង ២ ចាប់តាំងពីប្រកួតចាញ់ក្រុម Manchester City ក្នុងជំនួបបើកឆាករួចមក ពួកគេមិនបានមកចូលរួមហ្វឹកហាត់ជាមួយក្រុមឡើយ ផ្ទុយទៅវិញពួកគេបានជ្រើសរើសយកការហាត់ដោយឡែកពីក្រុមរៀងៗខ្លួន។ គ្រូបង្វឹកថ្មីលោក Enzo Maresca ក៏មិនពេញចិត្តចំពោះកីឡាករទាំងពីរ ហើយលោកក៏បានផ្តាំផ្ញើឱ្យកីឡាករទាំងពីរ រកទ្រនំថ្មីសម្រាប់ជ្រកកោន។ តោខៀវ Chelsea នឹងត្រូវបើកទ្វារកីឡដ្ឋាន Stamford Bridge ស្វាគមន៍ក្រុម Servette មកពីប្រទេសស្វ៊ីស សម្រាប់ការប្រកួតប្រជែងពានរង្វាន់ Europa Conference League វគ្គជម្រុះនៅថ្ងៃទី២២ ខែសីហា មុនពេលធ្វើដំណើរទៅប៉ះក្រុម Wolverhampton Wanderers ក្នុងជំនួបក្របខណ្ឌ Premier League នៅថ្ងៃទី២៥ ខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6177.txt
|
ខ្សែប្រយុទ្ធ Cristiano Ronaldo ជាអត្តពលិកអស្ចារ្យមួយរូបប្រចាំសតវត្សរ៍ និងស្ទើរតែមនុស្សទូទាំងពិភពលោកទៅហើយបានស្គាល់តាមរយៈវិស័យកីឡាបាល់ទាត់។ រឿងដែលពិសេសបំផុត តារាបាល់ទាត់វ័យ ៣៩ឆ្នាំ បានបើកដំណើរការឆានែល YouTube លើកដំបូងដោយផ្ទាល់ ហើយត្រឹមតែរយៈពេលខ្លីប៉ុណ្ណោះ មានអ្នកចុចតាមដានរាប់លាននាក់ ដែលជាចំនួនច្រើន និងលឿនបំផុតជាកំណត់ត្រា។
|
ឆានែល YouTube ថ្មីបង្កើតឡើងដោយ Ronaldo មានឈ្មោះដ៏សាមញ្ញថា UR-Ronaldo ហើយនៅពេលដែលមានសកម្មភាពដំណើរការដំបូង និងការបង្ហោះវីដេអូផ្សេងៗ ក៏មានចំនួនមនុស្សកគ្រឹកគគ្រេងបានចូលទៅចុចតាមដាន (Subscribe)។ ត្រឹមតែរយៈពេល ៩០នាទីដំបូង Ronaldo បានបំបែកកំណត់ត្រាថ្មីមួយបន្ថែម ក្រៅពីអាជីពបាល់ទាត់ ដោយឆានែល ឬគណនី YouTube របស់គេទទួលបានអ្នកចុចតាមដានដល់ទៅចំនួន ១លាននាក់ ដែលនេះលឿនខ្លាំងជាងអ្វីដែលអ្នកផលិតមាតិការជាច្រើនលើពិភពលោកដទៃ អាចធ្វើបាន។ UR-Ronaldo បានក្លាយជាឆានែល YouTube ថ្មីសន្លាងមួយដែលមានចំនួនអ្នកចុចតាមដានលឿនបំផុត មិនធ្លាប់មានពីមុនមក។ នៅពេលឆានែលរបស់ Ronaldo បើកដំណើរការបានរយៈពេល ៤ម៉ោង ចំនួនមនុស្សដែលបានចុចតាមដាន បានឆ្លងផុតចំនួន ៥លាននាក់ រួចទៅហើយ។ ចំនួនមនុស្សដែលបានចុចតាមដានច្រើនសន្ធឹកសន្ធាប់ក្នុងរយៈពេលខ្លីបែបនេះ គឺបានមកពីភាពល្បីល្បាញរបស់តារាបាល់ទាត់សញ្ជាតិព័រទុយហ្កាល់ ដែលរូបគេបានកសាងនាពេលកន្លងមក។ ចំនួនតាមដានលើឆានែលថ្មីរបស់ Ronaldo ត្រូវបានគេប៉ាន់ស្មានថាភាគច្រើនជាអ្នកគាំទ្រវ័យក្មេងរបស់គេ និងដែលទទួលបានឥទ្ធិពលពីបណ្តាញសង្គមនានាដូចជា Instagram ជាដើម រហូតមកចុចតាមដាននៅលើឆានែល YouTube បន្ថែមទៀត។ ក្រៅពីចំនួនអ្នកគាំទ្រចុចតាមដានចំនួន ៩០០លាននាក់ នៅលើ Instagram ការបង្កើតឆានែល YouTube និងមានអ្នកចុចតាមដានលឿនបែបនេះ បង្ហាញពីសញ្ញាថាកីឡាករវ័យ ៣៩ឆ្នាំ នៅតែមានឥទ្ធិពល និងភាពល្បីល្បាញខ្លាំងឡើង ក្នុងនាមជាបុគ្គលដែលមានភាពទាក់ទាញបំផុតមួយរូបទាំងក្នុងនិងក្រៅវិស័យបាល់ទាត់។ Ronaldo ក៏នឹងអាចប្រើប្រាស់ឆានែល YouTube ថ្មីរបស់គេផ្សព្វផ្សាយពីម៉ាកយីហោផលិតផលរបស់គេ ក៏ដូចជាការបង្ហាញពីកេរ្តិ័ដំណែល ដែលរូបគេបានកសាងច្រើនឆ្នាំក្នុងវិស័យបាល់ទាត់កន្លងមកនេះ។ នៅលើឆានែលថ្មីនោះទៀតសោត Ronaldo ក៏បានសរសេរបញ្ជាក់ពីការសន្យារបស់គេថា នឹងផ្តល់ឱ្យអ្នកគាំទ្របានឃើញ អំពីជីវិតរស់នៅរបស់គេប្រចាំថ្ងៃ ជាមួយគ្រួសារ ការសិក្សា ការៀបចំខ្លួន និងការធ្វើជំនួញផ្សេងៗ ថែមទាំងចែករំលែកមាតិកាទាក់ទងនឹងបាល់ទាត់ ក៏ដូចជាក្រៅពីបាល់ទាត់ផ្តល់ទៅកាន់អ្នកគាំទ្រផងដែរ។ គួរបញ្ជាក់ថាគិតត្រឹមវេលាម៉ោង ១១ ថ្ងៃត្រង់ទី២២ ខែសីហា ពោលក្រោយការបង្កើតឆានែល ឬគណនី YouTube របស់ Ronaldo រយៈពេល ១៥ម៉ោង រូបគេមានចំនួនអ្នកចុចតាមដានប្រមាណជាង ១២,៥លាននាក់រួចទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6178.txt
|
សហព័ន្ធកីឡាបាល់ទាត់ឡាវ (LFF) បានប្រកាសតែងតាំងលោក Ha Hyeok-ju ជាគ្រូបង្វឹកក្រុមកីឡាបាល់ទាត់ជម្រើសជាតិឡាវ ដើម្បីដឹកនាំក្រុមប្រជែងជើងឯក ASEAN Mitsubishi Electric Cup ឆ្នាំ ២០២៤ និង វគ្គជម្រុះ AFC Asian Cup ឆ្នាំ ២០២៧។
|
គ្រូបង្វឹកសញ្ជាតិកូរ៉េខាងត្បូង វ័យ៥៤ឆ្នាំ ដែលត្រូវជំនួសតំណែងគ្រូសញ្ចាតិឡាវលោក Kanlaya Sysomvang នឹងមើលការខុសត្រូវក្រុមអាយុក្រោម២៣ឡាវ (U23) ផងដែរនោះ ធ្លាប់ធ្វើការងារក្នុងវិស័យកីឡាបាល់ទាត់ទាំងបុរស និងនារីចាប់ពីឆ្នាំ ២០០៩មក។ លោក Viphet Sihachak ប្រធាន LFF បានបង្ហាញការជឿជាក់លើសមត្ថភាពរបស់ លោក Hyeok-jun ក្នុងការដឹកនាំក្រុម ខណៈគ្រូកូរ៉េខាងត្បូង ក៏បង្ហាញពីការពេញចិត្តចំពោះតួនាទីនេះ។ ក្នុងតំណែងថ្មីលោក Hyeok-jun លើកឡើងថា៖ «ខ្ញុំពិតជារីករាយណាស់ដែលបានធ្វើជាគ្រូបង្វឹកក្រុមជម្រើសជាតិឡាវ ហើយ ខ្ញុំសន្យាថានឹងធ្វើគ្រប់យ៉ាងដើម្បីធ្វើឱ្យក្រុមជម្រើសជាតិឡាវទទួលបានជោគជ័យ»។ មុនក្លាយជាគ្រូឡាវ លោក Hyeok-jun មានបទពិសោធន៍ដឹកនាំជាច្រើនក្នុងក្រុម និងក្លិបនៅអាស៊ី។ គ្រូបង្វឹកដែលកាន់សញ្ញាប័ត្រ Pro-License ពីសហព័ន្ធកីឡាបាល់ទាត់អាស៊ី (AFC) មានប្រវត្តិដឹកនាំដូចខាងក្រោម៖ លោក Hyeok-jun ធ្លាប់ជាមន្ត្រីក្នុងសហព័ន្ធកីឡាបាល់ទាត់កូរ៉េខាងត្បូង (KFA) ចន្លោះឆ្នាំ ២០០៩ ដល់ ២០១១ មុនពេលលោក ទទួលតួនាទីជាគ្រូជំនួយក្រុមជម្រើសជាតិមីយ៉ាន់ម៉ាពីឆ្នាំ ២០១២ ដល់ ២០១៣។ ពីឆ្នាំ ២០២៥ ដល់ ២០១៧ គ្រូបង្វឹកសញ្ជាតិកូរ៉េខាងត្បូងរូបនេះ ចូលដឹកនាំក្លិបបាល់ទាត់នារីចិន BEIJING BEKONG។ ចាកចេញពី BEIJING BEKONG លោក Hyeok-jun បានទៅធ្វើជាជំនួយការក្លិប Suwon Samsung Bluewings នៃលីគលំដាប់ទី២កូរ៉េខាងត្បូងរយៈពេល១ឆ្នាំ។ ពីឆ្នាំ២០១៩ ដល់ ២០២១ អតីតមន្រ្តី KFA ត្រូវបានតែងតាំងជាគ្រូបង្គោលក្រុមសាកលវិទ្យាល័យកូរ៉េខាងត្បូង DAEGU NATIONAL UNIVERSITY។ ក្នុងឆ្នាំ២០២៣ លោក Hyeok-jun ទទួលបានការងារជាគ្រូបង្វឹកក្រុម Resources Capital FC នៃលីគកីឡាបាល់ទាត់កំពូលហុងកុង មុនពេលប្រកាសក្លាយជាគ្រូបង្គោលក្រុមជម្រើជាតិឡាវ នៅថ្ងៃទី១៤ ខែសីហា ឆ្នាំ ២០២៤។ គោលដៅចម្បងដែល LFF តែងតាំងគ្រូកូរ៉េខាងត្បូងរូបនេះដើម្បីនាំឡាវ ប្រជែងជើងឯក ASEAN Mitsubishi Electric Cup ឆ្នាំ ២០២៤ និងប្រកួតវគ្គជម្រុះ AFC Asian Cup ឆ្នាំ ២០២៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6179.txt
|
ជំនួបបើកឆាកស្វាគមន៍ការប្រកួតពានរង្វាន់ Premier League រដូវកាល ២០២៤-២៥ ក្រុម Manchester United ដណ្តើមបាន ៣ពិន្ទុ ដោយយកឈ្នះលើ Fulham លទ្ធផល ១-០ ប៉ុន្តែលទ្ធផលនេះ ហាក់បីធ្វើឱ្យលោក Erik ten Hag មិនទាន់ពេញចិត្ត ព្រោះកូនក្រុមធ្វើឱ្យរបូតឱកាស រកគ្រាប់បាល់ច្រើនលើក។
|
ក្តីរំពឹងខ្ពស់របស់អ្នកគាំទ្រ ក្នុងកីឡដ្ឋាន Old Trafford ហាក់បីជាថមថយបន្តិចទៅវិញ ក្រោយពីពួកគេបានទស្សនាការប្រកួតដំបូង ដោយឃើញប្រព័ន្ធលេងក្រុមរហស្សនាមបិសាចក្រហម ធ្វើមិនសូវបានល្អក្នុងការបង្កើតឱកាសស្វែងរកគ្រាប់បាល់។ ជ័យជម្នះរបស់ Man Utd កើតឡើងនៅចុងម៉ោងទៅហើយ ពោលគឺនៅនាទី៨៧ ដែលជាការស៊ុតពីសំណាក់កីឡាករ Joshua Zerkzee ដែលទើបបង្ហាញខ្លួនដំបូងសម្រាប់ក្រុម។ ទោះជាដណ្តើមបាន ៣ពិន្ទុដំបូងនេះ តែមិនទាន់ធ្វើឱ្យអ្នកចាត់ការក្រុមសញ្ជាតិហូឡង់ លោក Ten Hag ពេញចិត្តឡើយ ព្រោះតែការបង្កើតឱកាសនៅមានចំណុចខ្វះខាត ។ «ខ្ញុំគិតថាផ្នែកមួយដែលយើងត្រូវកែតម្រូវឡើងវិញនោះ គឺរបៀបបញ្ចប់ទីនៅក្នុងប្រអប់គ្រោះថ្នាក់ ហើយយើងបានមើលឃើញពីរឿងនេះ នៅក្នុងការប្រកួតមិត្តភាពសប្តាហ៍មុនចាញ់ក្រុម Manchester City។ យើងបង្កើតបានឱកាសច្រើនគួរសម ហើយយើងមិនអាចរង់ចាំទាល់តែជិតចប់ការប្រកួត ដើម្បីយកឈ្នះនោះទេ យើងត្រូវតែមានសមត្ថភាព និងជាក្រុមដែលអាចផ្តួលរាល់ក្រុមដទៃ។»។ លោក Ten Hag បាននិយាយបែបនេះក្នុងសន្និសីទកាសែត។ បុរសវ័យ ៥៤ឆ្នាំ ក៏បានដាស់តឿនកូនក្រុមឱ្យបញ្ចេញទម្រង់លេង អស់ពីសមត្ថភាព ចំពោះការប្រកួតនៅដើមរដូវកាល ព្រោះតែក្រុមកំពុងមានកីឡាករគុណភាពគ្រប់គ្រាន់ក្នុងការស៊ុតរកគ្រាប់បាល់ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_618.txt
|
កូរ៉េខាងជើង នៅថ្ងៃទី២២ ខែកញ្ញា និយាយការពារខ្លួនថា មិនដែលបានផ្គត់ផ្គង់សព្វាវុធ ឬគ្រាប់រំសេវឱ្យរុស្សីទេ។ ប្រទេសនេះក៏បានព្រមានអាម៉េរិកថាឱ្យបិទមាត់ និងបញ្ឈប់ការផ្សព្វផ្សាយពាក្យចចាមអារ៉ាមណា ដែលធ្វើឱ្យខូចមុខមាត់ប្រទេសខ្លួនថែមទៀត។
|
នៅដើមខែកញ្ញា អាម៉េរិក អះអាងថា រុស្ស៊ីទំនងជាកំពុងទិញគ្រាប់កាំភ្លើងធំ និងគ្រាប់រ៉ុក្កែតរាប់លានគ្រាប់ពីកូរ៉េខាងជើង ស្របពេលកំពុងជាប់ដៃក្នុងសង្គ្រាមអ៊ុយក្រែន។ ក្រោយរុស្ស៊ីបានច្រានចោលការលើកឡើងបែបនេះរួចហើយ កូរ៉េខាងជើងក៏ចេញមុខបដិសេធដែរ។ អគ្គនាយករងម្នាក់នៅអគ្គនាយកដ្ឋានសម្ភារៈទូទៅនៃក្រសួងការពារជាតិកូរ៉េខាងជើងនៅថ្ងៃទី២២ ខែកញ្ញា ចោទអាម៉េរិកថា បានផ្សព្វផ្សាយពាក្យចចាមអារ៉ាម ដោយនិយាយថា កូរ៉េខាងជើងបំពានសេចក្តីសម្រេចរបស់ក្រុមប្រឹក្សាសន្តិសុខអង្គការសហប្រជាជាតិតាមការជួញដូរអាវុធជាមួយរុស្សី។ «ពួកយើងមិនដែលបាននាំចេញសព្វាវុធ ឬគ្រាប់រំសេវទៅកាន់រុស្សីទេ ហើយក៏គ្មានគម្រោងធ្វើបែបនោះដែរ។» នេះបើតាមការបញ្ជាក់របស់មន្ត្រីដដែលនៅក្នុងរបាយការណ៍របស់ទីភ្នាក់ងារព័ត៌មានរដ្ឋកូរ៉េខាងជើង KCNA ។ បើតាមមន្រ្តីដដែល ទីក្រុងព្យុងយ៉ាងមិនដែលទទួលស្គាល់ទណ្ឌកម្មមិនស្របច្បាប់របស់ក្រុមប្រឹក្សាសន្តិសុខអង្គការសហប្រជាជាតិមកលើប្រទេសខ្លួនដែលសុទ្ធតែត្រូវបានរៀបចំដោយអាម៉េរិកទាំងអស់នោះឡើយ។ លើសពីនេះ ការនាំចេញ និងនាំចូលឧបករណ៍យោធាជាសិទ្ធស្របច្បាប់ចំពោះរដ្ឋអធិបតេយ្យមួយ។ ទន្ទឹមនេះ កូរ៉េខាងជើងក៏បានប្រាប់អាម៉េរិកឱ្យបិទមាត់ឱ្យជិត និងបញ្ឈប់ការផ្សព្វផ្សាយពាក្យចចាមអារ៉ាមណាដែលធ្វើឱ្យខូចមុខមាត់ប្រទេសខ្លួន។ អាម៉េរិកនៅដើមខែកញ្ញានេះ ក៏បានចោទប្រកាន់អ៊ីរ៉ង់ថាបានផ្គត់ផ្គង់ដ្រូនឱ្យរុស្សីសម្រាប់ប្រើក្នុងសង្គ្រាមអ៊ុយក្រែន។ ជុំវិញរឿងនេះ ភាគីរុស្សី និងអ៊ីរ៉ង់បានបដិសេធចំពោះការចោទប្រកាន់របស់អាម៉េរិក និងទាមទាឱ្យអាម៉េរិកផ្តល់ភស្តុតាងបញ្ជាក់ផងដែរ៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6180.txt
|
Manchester United នៅមិនទាន់រៀបចំក្រុមរួចរាល់នៅឡើយ ស្របពេលការប្រកួតបើក ឆាក Premier League រដូវកាលថ្មី ២០២៤-២៥ នឹងចាប់ផ្តើមនៅរាត្រីថ្ងៃទី១៦ ខែសីហា។ នេះជាការអះអាងរបស់អ្នកចាត់ការ Erik ten Hag ដែលបង្ហាញក្តីបារម្ភអំពីសមាសភាព កីឡាករ សម្រាប់ជំនួបដំបូងទល់ Fulham។
|
ក្រុមបិសាចក្រហម នឹងត្រូវបើកទ្វាកីឡដ្ឋាន Old Trafford ទទួលស្វាគមន៍ភ្ញៀវ Fulham នៅវេលាម៉ោង ២ អធ្រាត្រ ថ្ងៃទី១៦ ខែសីហា [ម៉ោងនៅកម្ពុជា]។ លីគកំពូល ចូលមកដល់ ប៉ុន្តែ Man Utdនៅមិនទាន់រៀបចំខ្លួននៅឡើយទេ ទោះបីបានទិញចូលកីឡាករមួយចំនួនរួច ហើយក្តី។ ខ្សែការពារ Matthijs de Ligt និង Noussair Mazraoui ដែលលោក Ten Hag ទិញបានពី Bayern Munich ក្តៅៗក្នុងតម្លៃ៧៧លាដុល្លារ នឹងស្ថិតក្នុងជម្រើស១១នាក់ដំបូង សម្រាប់ការប្រកួតបើករដូវកាល។ យ៉ាងណាក៏ដោយ ខ្សែការពារទាំងពីរ នៅមិនទាន់បានហ្វឹកហាត់ពេញលេញជាមួយសមាជិកក្រុមផ្សេងទៀតឡើយ ដែលធ្វើឱ្យអ្នកចាត់ការសញ្ជាតិហូឡង់បារម្ភ។ បញ្ហាកីឡាកររបួសច្រើននាក់ ក៏ជាកង្វល់របស់ លោក Ten Hag ផងដែរ។ ខ្សែការពារស្លាប Luke Shaw ខ្សែការពារកណ្តាល Leny Yoro ដែលទើបទិញចូលត្រូវអវត្តមានលើទីលានដល់ទៅ៣ខែ ស្របពេល Rasmus Hojlund របួសសរសៃពួរ។ ខ្សែប្រយុទ្ធចំណូលថ្មី Joshua Zirkee ទំនងជំនួសកន្លែង Hojlund សម្រាប់ជំនួបទល់នឹង Fulham។ «យើងមិនទាន់រៀបចំក្រុមរួចរាល់នៅឡើយទេ ខណៈការប្រជែងជើងឯកលីគចូលមកដល់ ។ មិនមែនតែខ្ញុំទេ អ្នកចាត់ការផ្សេងទៀតក៏មានបញ្ហា ប៉ុន្តែយើងត្រូវតែចាប់ផ្តើមការប្រកួត រៀងខ្លួន»។ នេះជាការលើកឡើងរបស់លោក លោក Ten Hag។ ជំនួប Community Shield មុនបើករដូវកាលថ្មី ក្រុមរបស់លោក Ten Hag បរាជ័យក្រោមថ្វី ជើង Manchester City របស់លោក Pep Gardiola ដោយបាល់កាត់ក្តីប៉េណាល់ទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6181.txt
|
លោក Pep Guardiola បានប្រៀបធៀបខ្សែប្រយុទ្ធ Erling Haaland ដូចទៅនឹងតារាបាល់ទាត់ឆ្នើមកំពូលលំដាប់ពិភពលោក Lionel Messi និង Cristiano Ronaldo ក្រោយពេលកីឡាករសញ្ជាតិន័រវែសស៊ុតគ្រាប់បាល់ទី៩១ របស់គេជាមួយក្លិប Manchester City ក្នុងជ័យជម្នះ ២-០ លើ Chelsea ក្នុងចំនួបបើករដូវកាល Premier League។
|
ឈ្នះ Chelsea ២-០ មានការរួចចំណែករកគ្រាប់បាល់របស់ខ្សែប្រយុទ្ធសញ្ជាតិន័រវែសនាទី១៨ ក្នុងវគ្គទីមួយ មុនពេល Mateo Kovasic ស៊ុតបញ្ចូលទីគ្រាប់ទី២ នៅចុងម៉ោងនាទី៨៤។ Haaland វ័យ ២៤ឆ្នាំ រកបាន ១គ្រាប់ដំបូងនៅដើមរដូវកាលថ្មី បានក្លាយជាគ្រាប់បាល់ទី៩១ របស់គេជាមួយក្លិប Man City នៅក្នុងក្របខណ្ឌ Premier League។ ក្រោយពេលឃើញតារាខ្សែប្រយុទ្ធនៅតែធ្វើបានល្អសម្រាប់រដូវកាលថ្មី លោក Guardiola បានបង្ហាញជំនឿចិត្តថាខ្សែប្រយុទ្ធសញ្ជាតិន័រវែស មានកម្រិតការស៊ុតគ្រាប់បាល់ល្អខ្លាំងដូចទៅនឹងកីឡាករលំដាប់កំពូលៗពិភពលោកដូចជា Lionel Messi និង Cristiano Ronaldo។ «រូបគេពិតជាមានកម្រិតលេងល្អដូចទៅនឹង Messi និង Cristiano Ronaldo អ៊ីចឹង[…] ខ្ញុំមិនដឹងទេអំពីវិធីសាស្ត្រដែលរូបគេធ្វើរឿងនេះបាន ប៉ុន្តែក្នុងការលេង ១០០ប្រកួត រូបគេរកបាន ៩១គ្រាប់ក្នុងក្របខណ្ឌ Premier League ហើយក្នុងប្រទេសមួយនេះ វាសឹងតែមិនគួរឱ្យជឿ។ សម្រាប់ Haaland ខ្ញុំមានអារម្មណ៍ថារូបគេកំពុងមានអារម្មណ៍ល្អជាងរដូវកាលមុន នៅពេលមកដល់ចំណុចនេះ។»។ លោក Guardiola បាននិយាយទាក់ទងនឹង Haaland ក្រោយពេលបញ្ចប់ការប្រកួតយកឈ្នះលើក្រុម Chelsea។ កីឡាករវ័យ ២៤ឆ្នាំ បានក្លាយជាកីឡាករដែលឈ្នះស្បែកជើងមាស ២រដូវកាលជាប់គ្នា ចាប់តាំងពីរូបគេបានបង្ហាញខ្លួនដំបូងតាំងពីឆ្នាំ ២០២២ ជាមួយនឹងក្រុម Manchester City។ ផ្លាស់ពីក្លិប Borussia Dortmund មកចូលរួមក្លិបយក្សក្នុងប្រទេសអង់គ្លេស Haaland តែងតែស៊ុតបាល់បញ្ចូលទីច្រើនគ្រាប់ និងទទួលបានរហស្សនាមថាជាម៉ាស៊ីនរកគ្រាប់បាល់ របស់ក្រុមការពារតំណែងជើងឯក Premier League។ ដោយឡែកការប្រកួតបន្ទាប់របស់ក្រុម Man City ពួកគេនឹងត្រូវប្រកួតក្នុងទឹកដីលើកដំបូងសម្រាប់រដូវកាលថ្មី ដោយត្រូវបើកទ្វារកីឡដ្ឋាន Etihad នៅថ្ងៃទី២៤ ខែសីហា ស្វាគមន៍ក្រុមភ្ញៀវ Ipswich Town៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6182.txt
|
ខ្សែប្រយុទ្ធ Cristiano Ronaldo រងការខកចិត្តជាថ្មី ក្រោយមិនអាចជួយ Al Nassr ក្នុងជំនួបបើកឆាកការប្រកួតពានរង្វាន់លីគកំពូលប្រទេសអារ៉ាប៊ីសាអូឌីត (Saudi Pro League) ថ្ងៃទី២៣ ខែសីហា។ Al Nassr បានត្រឹមស្មើ Al Raed ១-១ ស្របពេល ១គ្រាប់របស់ប្រធានក្រុមរវ័យ ៣៩ឆ្នាំ ត្រូវបានបដិសេធដោយប្រព័ន្ធ VAR។
|
តារាបាល់ទាត់សញ្ជាតិព័រទុយហ្កាល់ អំឡុងការប្រកួតដើមវគ្គទីមួយ រូបគេរកបានគ្រាប់បាល់បើកឆាកនាំមុខមុន តាំងតែនាទី៣៤ សម្រាប់ក្រុម Al Nassr ហើយពេលដែលការប្រកួតឈានដល់នាទី៧៥ Ronaldo ក៏មានឱកាសរកបានគ្រាប់បាល់ទី២ ប៉ុន្តែត្រូវបានបដិសេធមិនផ្តល់ឱ្យពីសំណាក់ប្រព័ន្ធ VAR ព្រោះរូបគេស្ថិតក្នុងជំហ Offside។ ក្រុម Al Raed បានផ្តល់ការខកចិត្តជាថ្មីបន្ថែមមួយទៀតសម្រាប់ក្រុម Al Nassr របស់ Ronaldo នាការប្រកួតដើមរដូវកាល ដោយពួកគេបានរកគ្រាប់បាល់តាមស្មើ ១គ្រាប់ មកវិញនៅនាទី៤៩ ដោយការស៊ុតបាល់ពិន័យ ១១ម៉ែត្រ របស់កីឡាករ Mohammed Fouzair។ លទ្ធផលស្មើជារឿងដ៏ខកចិត្តថ្មីមួយទៀតសម្រាប់ Ronaldo ទោះរូបគេរកបានគ្រាប់បាល់ទី៥០ ក្នុងការបង្ហាញខ្លួនចំនួន ៤៨លើក នៅលីគកំពូលប្រទេសអារ៉ាប៊ីសាអូឌីតក៏ដោយ។ កាលពីសប្តាហ៍មុនក្នុងប្រកួតពានរង្វាន់ Saudi Super Cup ក្លិបដែលមានកីឡាករវ័យ ៣៩ឆ្នាំ ជាប្រធានក្រុមមួយនេះ បានរងបរាជ័យដ៏អាម៉ាស់ ក្រោយចាញ់ក្រុម Al Hilal លទ្ធផល ៤-១ ក្នុងវគ្គផ្តាច់ព្រ័ត្រ។កាលពីរដូវកាលមុនទៀតសោត Al Nassr ក៏ធ្លាប់បានបរាជ័យក្រោមថ្វីជើង Al Hilal ដូចគ្នា នៅការប្រកួតវគ្គផ្តាច់ព្រ័ត្រពានរង្វាន់ Saudi King Cup។ ដោយឡែកកាលពីពេលថ្មីៗនេះ តារាបាល់ទាត់វ័យចំណាស់រូបនេះ បានធ្វើឱ្យមនុស្សទូទាំងពិភពលោក មានភាពភ្ញាក់ផ្អើលខ្លាំង ចំពោះការបង្កើតឆានែល YouTube លើកដំបូងរបស់គេ ក្រោយការប្រកបអាជីពបាល់ទាត់អស់រយៈពេលជាច្រើនឆ្នាំរួចមក។ ការបង្កើតឆានែល YouTube របស់ Ronaldo ថែមទាំងបានបំបែកកំណត់ត្រាក្លាយជាអ្នកបង្កើតមាតិការដំបូងគេបង្អស់លើពិភពលោក ដែលមានចំនួនអ្នកចុចតាមដានច្រើន និងលឿនមិនធ្លាប់មានពីមុនមក។ គិតមកដល់ពេលនេះឆានែល YouTube ដែលមានឈ្មោះថា UR-Ronaldo បង្កើតដោយតារាបាល់ទាត់សញ្ជាតិព័រទុយហ្កាល់មានចំនួនអ្នកចុចតាមដាន (Subscribe) ឡើងដល់ ២៩លាននាក់រួចទៅហើយ ក្រោយការបង្កើតត្រឹមតរយៈពេល ១ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6183.txt
|
អត្តពលិកកេនយ៉ា Emmanuel Wanyonyi ម្ចាស់មេដាយអូឡាំពិកទីក្រុងប៉ារីសកីឡាអត្តពលកម្ម វិញ្ញាសារត់ចម្ងាយ ៨០០ម៉ែត្រ បន្តយកឈ្នះការប្រកួតរត់ចម្ងាយ ៨០០ម៉ែត្រ ស្ថិតក្នុងកម្មវិធី Lausanne Diamond League នៅថ្ងៃទី២២ ខែសីហា។
|
ស្ថិតក្នុងការប្រកួតនាប្រទេសប៉ូឡូញ Wanyonyi ដែលទើបឈានចូលវ័យ ២០ឆ្នាំ ទទួលបានជើងជើងឯកជាថ្មី ក្នុងកម្មវិធី Lausanne Diamond League ដោយរត់ប្រើថិរវេលា ១នាទី ៤១.១១វិនាទី ដើម្បីសម្រេចដល់ទីព្រ័ត្រ លើវិញ្ញាសារត់ចម្ងាយ ៨០០ម៉ែត្រនេះ។ កីឡាករកេនយ៉ារូបនេះ កៀកនឹងការបំបែកកំណត់ត្រាទៅហើយ ប៉ុន្តែធ្វើមិនបានដោយបញ្ចប់ថិរវេលាយឺតជាងត្រឹម ០០,២០វិនាទី។ កំណត់ត្រាថិរវេលាលឿនជាងគេបំផុតលើពិភពលោក កាន់កាប់ ដោយអតីតកីឡាកររត់សញ្ជាតិកេនយ៉ាដូចគ្នា គឺ David Rudisha ដែលធ្វើបានកាលព្រឹត្តិការណ៍អូឡាំពិកទីក្រុងឡុងដ៍ ឆ្នាំ២០១២ ដោយប្រើថិរវេលា ១នាទី ៤០.៩០វិនាទី។ ទោះបីជាមិនអាចបំបែកកំណត់ត្រា របស់លោក Rudisha ក៏ដោយ ប៉ុន្តែកីឡាករវ័យ២០ឆ្នាំ បានរត់តាមស្មើកំណត់ត្រារបស់កីឡាករ Wilson Kipketer ដែលធ្វើបានក្នុងនាមជាអ្នករត់ ៨០០ម៉ែត្រ លឿនជាងគេទី២ លើពិភពលោក ដែលធ្វើបានក្នុងឆ្នាំ១៩៩៧។ «ខ្ញុំរីករាយខ្លាំងណាស់ ដែលបានរត់រហូតនាំមុខគេលើពិភពលោក (ថិរវេលារត់លឿនបំផុតប្រចាំរដូវកាល ) ខ្ញុំពិតជាចូលចិត្តហ្វូងអ្នកគាំទ្រនៅទីនេះ ហើយខ្ញុំសង្ឃឹមថានឹងធ្វើបានល្អជាងនេះ នៅក្នុងការប្រកួតទីក្រុង Silesia បន្តទៀត។»។ នេះបើតាមការលើកឡើងរបស់ Wanyonyi ប្រាប់ទៅកាន់អ្នកកាសែត ក្រោយពីដណ្តើមបានជើងឯកក្នុងប្រទេសប៉ូឡូញ។ ដោយឡែកសម្រាប់ការប្រកួតប្រភេទវិញ្ញាសាដទៃ កីឡាករសញ្ជាតិន័រវែស Jakob Ingebrigtsen បានឈ្នះការប្រកួតរត់ចម្ងាយ ១,៥០០ម៉ែត្រ ដោយប្រើថិរវេលា ៣នាទី ២៧.៨៣វិនាទី ដោយបានបំបាក់ម្ចាស់មេដាយមាសអូឡាំពិកអាម៉រិក Cole Hocker ដែលបញ្ចប់ចំណាត់ថ្នាក់លេខ ២។ ចំណែកការប្រកួតរត់ចម្ងាយលោតរបារចម្ងាយ ១១០ម៉ែត្រ កីឡាករ Rasheed Broadbell សញ្ជាតិហ្សាម៉ាអ៊ិក បានផ្តួលកីឡាករម្ចាស់មេដាយមាសអូឡាំពិកបារីស មកពីអាម៉េរិក Grant Holloway ដោយប្រើថិរវេលារត់ ១៣.១០វិនាទី។ កីឡាករ Holloway បញ្ចប់ចំណាត់ថ្នាក់លេខ ២ ប្រើថិរវេលា ១៣.១៤។ កីឡាករ Letsile Tobogo មកពីបុតស្វាណា បន្តដណ្តើមបានជ័យជម្នះលើការរត់ចម្ងាយ ២០០ម៉ែត្រ ដោយប្រើថិរវេលា ១៩.៦៤វិនាទី ក្នុងការប្រកួតទីក្រុង Lausanne ក្រោយពីរូបគេដណ្តើមបានមេដាយមាសអូឡាំពិកទីក្រុងប៉ារីស លើវិញ្ញាសាដូចគ្នានេះ។ កីឡាកររត់ចម្ងាយ ១០០ម៉ែត្រ Noah Lyles អតីតម្ចាស់មេដាយមាសរត់ចម្ងាយ ២០០ម៉ែត្រ អូឡាំពិកតូក្យូ មិនបានចូលរួមការប្រកួតលើកនេះឡើយ ក្រោយរូបគេបរាជ័យការពារតំណែងក្នុងការប្រកួតអូឡាំពិកទីក្រុងប៉ារីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6184.txt
|
ខ្សែប្រយុទ្ធ Lionel Messi មិនមានឈ្មោះនៅក្នុងបញ្ជីក្រុមជម្រើសជាតិអាហ្សង់ទីននោះទេ សម្រាប់ការប្រកួតជម្រុះព្រឹត្តិការណ៍ World Cup 2026។ នេះបើតាមបញ្ជីឈ្មោះដែល សហព័ន្ធបាល់ទាត់អាហ្សង់ទីន (AFA) បានប្រកាសនៅថ្ងៃទី១៩ ខែសីហា។
|
អាហ្សង់ទីន នឹងត្រូវប្រកួតប្រជែងជម្រុះ World Cup 2026 ទល់នឹងក្រុមស៊ីលី និងកូឡុំប៊ី។ តារាបាល់ទាត់វ័យ ៣៧ឆ្នាំ មិនស្ថិតក្នុងចំណោមកីឡាករចំនួន ២៨រូប របស់អាហ្សង់ទីន ឡើយលើកនេះ ក្រោយពីរូបគេ ជួបបញ្ហារបួសដាច់សរសៃពួរកជើង អំឡុងការប្រកួតវគ្គ ផ្តាច់ព្រ័ត្រពានរង្វាន់ Copa America នៅសហរដ្ឋអាម៉េរិក កាលពីខែកក្កដាកន្លងទៅ។ បច្ចុប្បន្នខ្សែប្រយុទ្ធរបស់ក្រុម Inter Miami កំពុងតែទទួលការព្យាបាល ជាមួយសមាជិកក្នុង ក្លិបរបស់គេ។ ក្រៅពី Messi អ្នកចាំទីក្លិប River Plate កីឡាករ Franco Armani ក៏ត្រូវបានដកឈ្មោះចេញ ពីក្រុម។ ខ្សែប្រយុទ្ធ Angel Di Maria ដែលប្រកាសចូលនិវត្តន៍ពីក្រុមជម្រើសជាតិ ក្រោយជួយក្រុមឈ្នះជើងឯក Copa America ក៏គ្មានឈ្មោះដែរ។ កីឡាករខ្សែបម្រើ Ezequiel Fernandez និងខ្សែប្រយុទ្ធ Valentin Castellanos ត្រូវបាន គ្រូបង្វឹកលោក Lionel Scaloni ជ្រើសរើសឱ្យចូលរួមក្រុមជម្រើសជាតិជាលើកដំបូងដូចគ្នា។ កីឡាករវ័យក្មេងទាំង២ ក៏នឹងត្រូវរួមដំណើរជាមួយ នឹងកីឡាករវ័យក្មេងដទៃទៀតរបស់អាហ្សង់ទីន រួមមាន Alejandro Garnacho, Valentin Carboni, Valentin, Barco និង Matias Soule។ ជម្រើសជាតិអាហ្សង់ទីន នឹងត្រូវប្រកួតទល់នឹងក្រុមស៊ីលី ស្ថិតក្នុងកីឡដ្ឋាន Monumental នាទីក្រុង Buenos Aires ថ្ងៃទី៥ ខែកញ្ញា មុនប៉ះកូឡុំប៊ី នៅ៥ថ្ងៃបន្ទាប់ ក្នុងកីឡដ្ឋាន Barranguilla៕ ខាងក្រោមនេះ គឺជាបញ្ជីឈ្មោះកីឡាករក្រុមជម្រើសជាតិអាហ្សង់ទីន៖ អ្នកចាំទី៖ Walter Benitez (PSV Eindhoven), Geronimo Rulli (Olympique de Marseille), Juan Musso (Atalanta), Emiliano Martinez (Aston Villa)។ ខ្សែការពារ៖ Gonzalo Montiel (Sevilla), Nahuel Molina (Atletico Madrid), Cristian Romero (Tottenham Hotspur), German Pezzella (River Plate), Leonardo Balerdi (Olympique Marseille), Nicolas Otamendi (Benfica), Lisandro Martinez (Manchester United), Nicolas Tagliafico (Olympique Lyonnais), Valentin Barco (Brighton & Hove Albion)។ ខ្សែបម្រើ៖ Guido Rodriguez (West Ham United), Alexis Mac Allister (Liverpool), Enzo Fernandez (Chelsea), Giovani Lo Celso (Tottenham Hotspur), Ezequiel Fernandez (Al Qadsiah), Rodrigo De Paul (Atletico Madrid), Nicolas Gonzalez (Fiorentina), Leandro Paredes (AS Roma)។ ខ្សែប្រយុទ្ធ៖ Alejandro Garnacho (Manchester United), Matias Soule (AS Roma), Giuliano Simeone (Atletico Madrid), Valentin Carboni (Olympique Marseille), Julian Alvarez (Atletico Madrid), Lautaro Martinez (Inter Milan), Valentin Castellanos (Lazio)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6185.txt
|
ក្រុមកីឡាបាល់ទាត់ជម្រើសជាតិរុស្ស៊ី នឹងមិនអាចជ្រើសរើសរកគូប្រកួតដែលកម្រិតខ្លាំងជាងក្រុមមកពីតំបន់អាស៊ីអាគ្នេយ៍ដូចជា ថៃ ឬ វៀតណាម បាននោះទេសម្រាប់ការប្រកួតមិត្តភាពដែលនឹងធ្វើឡើងនៅក្នុងខែកញ្ញាខាងមុខនេះ។ នេះបើតាមសម្តីគ្រូបង្វឹកក្រុមជម្រើសជាតិរុស្ស៊ីលោក Valery Karpin ឆ្លើយតបចំពោះការរិះគន់លើកម្រិតការប្រកួតរបស់ក្រុមទាំងពីរ។
|
នៅដើមខែកញ្ញា ជាថ្ងៃការប្រកួតអន្តរជាតិទូទាំងពិភពលោក ឬ FIFA Day នឹងវិលត្រឡប់មកវិញ ដោយក្រុមជម្រើសជាតិរុស្ស៊ី នឹងត្រូវប្រកួតមិត្តភាពទល់នឹងក្រុមជម្រើសជាតិវៀតណាម នៅថ្ងៃទី៥ ខែកញ្ញា មុនពេលទៅប៉ះក្រុមថៃ នៅថ្ងៃទី៧ ស្ថិតក្នុងកីឡដ្ឋាន My Dinh National ទីក្រុងហាណូយដូចគ្នា។ ក្រោយពីឃើញកាលវិលភាគប្រកួតរបស់រុស្ស៊ី ទល់នឹងក្រុមកអាស៊ីអាគ្នេយ៍ទាំងពីរ អតីតគ្រូបង្វឹករុស្ស៊ី និងអតីតកីឡាការមួយចំនួន បានរិះគន់យ៉ាងខ្លាំង ថែមទាំងបញ្ចេញមតិថា ការប៉ះក្រុមមានកម្រិតទាបជាងខ្លាំង នឹងមិនផ្តល់ប្រយោជន៍អ្វីដល់ក្រុមជម្រើសជាតិរុស្ស៊ីឡើយ។ បច្ចុប្បន្នរុស្ស៊ីជាក្រុមដែលមានកម្រិតពិភពលោក (FIFA Ranking) លេខ ៣៣ ពោលខ្ពស់ជាងក្រុមថៃដល់ទៅចំនួន ៦៨កម្រិត និងឈរពីលើក្រុមវៀតណាមចំនួន ៨២កម្រិតឯណោះ។ ឆ្លើយតបទៅនឹងមតិរិះគន់ លោក Karin ជាគ្រូបង្វឹក និយាយថាលោកក៏ចង់រកដៃគូដ៏ល្អបំផុតមួយសម្រាប់ក្រុមរុស្ស៊ី ប៉ុន្តែដៃគូទាំងនោះ គឺមានកាលវិភាគប្រកួតវគ្គជម្រុះ World Cup 2026 រួចអស់ទៅហើយ។ ចាប់តាំងពីប្រទេសរុស្ស៊ីមានបញ្ហាសង្គ្រាមក្នុងតំបន់ជាមួយប្រទេសអ៊ុយក្រែន និងបានរងទណ្ឌកម្មផ្សេងៗ វិស័យកីឡាបាល់ទាត់រុស្ស៊ី ក៏កាន់តែថយក្រោយ ដោយពេលនេះមានក្រុមត្រឹមតែ ២៨ក្រុមប៉ុណ្ណោះ ដែលអាចប្រកួតមិត្តភាពទល់ពួកគេបាន។ ចំពោះការប្រកួតទល់ថៃ និងវៀតណាម លោក Karpin វ័យ ៥៥ឆ្នាំ បានចាត់ទុកថាប្រសើរជាងគ្មានការប្រកួតទាល់តែសោះសម្រាប់ក្រុមអំឡុងថ្ងៃសម្រាប់ការប្រកួតអន្តរជាតិ(FIFA Day)។ លោក Karpin បានលើកឡើងដូច្នេះ៖«ជម្រើសគឺមិនមែនក្រុមកម្រិតដូចបារាំងនោះទេ ហើយជម្រើសដទៃផ្សេងទៀតគឺកាន់តែអាក្រក់ ដូចជាស្រីលង្កា ឬប៊ូតង់ជាដើម។»។ បុរសវ័យ ៥៥ឆ្នាំ នៅតែអះអាងថាលោកចង់រកដៃគូដែលខ្លាំងសម្រាប់រុស្ស៊ី ប៉ុន្តែធាតុពិតគឺ រុស្ស៊ីមិនអាចស្វែងរកដៃគូខ្លាំងបាន មួយវិញទៀតគឺជ្រើសរើសគ្មានការប្រកួតតែម្តង។ ក្រុមជម្រើសជាតិរុស្ស៊ី មកដល់បច្ចុប្បន្ននៅតែជាប់បម្រាមទណ្ឌកម្មពីសំណាក់សហព័ន្ធបាល់ទាត់អន្តរជាតិ (FIFA) និងសហព័ន្ធបាល់ទាត់អឺរ៉ុប (UEFA) មិនអនុញ្ញាតឱ្យចូលរួមការប្រកួតពានរង្វាន់ធំៗបានឡើយដូចជា World Cup និង Euro ជាដើម៕ អត្ថបទទាក់ទង អ្នកគាំទ្របាល់ទាត់រុស្ស៊ី ចាត់ទុកការប្រកួតមិត្តភាពរបស់រុស្ស៊ី ទល់ វៀតណាម និងថៃ អត់ប្រយោជន៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6186.txt
|
អាម៉េរិក ចិន និងជប៉ុន ដណ្តើមបានមេដាយច្រើនជាងគេពីព្រឹត្តិការណ៍កីឡាអូឡាំពិករដូវកាលក្តៅក្រុងប៉ារីស ប៉ុន្តែមិនមែនជាប្រទេសដែលផ្តល់ប្រាក់រង្វាន់សម្រាប់អត្តពលិកឈ្នះមេដាយច្រើននោះទេ។ ហុងកុង ជាប់លេខ១ ដែលផ្តល់ប្រាក់លើកទឹកចិត្តខ្ពស់ជាងគេ ស្របពេលអ៊ីតាលី ចំណាយថ្លៃប្រាក់រង្វាន់ច្រើនជាងគេបង្អស់។
|
អ៊ីតាលី ដែលបញ្ចប់ក្នុងចំណាត់ថ្នាក់ទី៩ក្នុងតារាងមេដាយអូឡាំពិកប៉ារីស ដោយរកបានមេដាយមាស១២ ប្រាក់១៣ និងសំរឹទ្ធ១៥ បានចំណាយលើប្រាក់រង្វាន់លើកទឹកចិត្តដល់អត្តពលិកឈ្នះមេដាយ ច្រើនជាងគេសរុប ១០,៧លានដុល្លារ។ អ៊ីតាលី ជាប់ចំណាត់ថ្នាក់ទី៥ ក្នុងនាមប្រទេសដែលផ្តល់ប្រាក់រង្វាន់មេដាយអូឡាំពិកខ្ពស់បំផុត បន្ទាប់ពីហុងកុង អ៊ីស្រាអែល ស៊ៃប៊ី និងម៉ាឡេស៊ី ដោយមេដាយមាស១ទទួលបាន ១៩៦០០០ដុល្លារ ប្រាក់ ៩៨០០០ដុល្លារ និងសំរឹទ្ធ ៦៥០០០ដុល្លារ។ ម្ចាស់ផ្ទះបារាំង ចំណាយលើប្រាក់រង្វាន់សរុប ៩,៤លានដុល្លារ ក្រោយអត្តពលិកដណ្តើមបានមេដាយសរុប៦៤ ក្នុងនោះមាស១៦ ប្រាក់២៦ និងសំរឹទ្ធ២២។ សម្រាប់មេដាយមាស១ បារាំងផ្តល់ប្រាក់រង្វាន់ចំនួន ៨៧០០០ដុល្លារ ប្រាក់ ៤៣០០០ដុល្លារ និងសំរឹទ្ធ ២២០០០ដុល្លារ។ អាម៉េរិក ដែលដណ្តើមបានមេដាយច្រើនជាងគេ ក្នុងនោះមាស៤០ ប្រាក់៤៤ និងសំរឹទ្ធ៤២ ស្ថិតនៅចំណាត់ថ្នាក់ទី៣ ដែលចំណាយថ្លៃប្រាក់រង្វាន់មេដាយអត្តពលិកច្រើនបំផុត ចំនួន ៨,៣លានដុល្លារ។ អាម៉េរិក ផ្តល់ប្រាក់រង្វាន់ ៣៧៥០០ដុល្លារ សម្រាប់មេដាយមាស១ ប្រាក់ ២២៥០០ដុល្លារ និងសំរឹទ្ធ ១៥០០០ដុល្លារ។ ហុងគ្រីឈរលេខ៤ ចំណាយអស់៣,៨លានដុល្លារ ក្នុងចំណោមមេដាយសរុប១៩ មាស៦ ប្រាក់៧ និងសំរឹទ្ធ៦។ មេដាយមាស១ ហុងគ្រីផ្តល់ប្រាក់លើកទឹកចិត្ត ១៦៥០០០ដុល្លារ ប្រាក់ ១១៨០០០ដុល្លារ និងសំរឹទ្ធ ៩៤០០០ដុល្លារ។ ដោយឡែក ហុងកុង ដែលផ្តល់ប្រាក់រង្វាន់ដល់អត្តពលិកឈ្នះមេដាយច្រើនដាច់គេ ស្ថិតនៅលេខ៥ ចំណាយសរុបអស់១,៩លានដុល្លារ។ ហុងកុង ដែលដណ្តើមបានមេដាយមាស២ និងសំរឹទ្ធ២ ផ្តល់ប្រាក់លើកទឹកចិត្តសម្រាប់មេដាយមាស១ ចំនួន ៧៦៨០០ដុល្លារ ប្រាក់ ៣៩៤០០០ដុល្លារ និងសំរឹទ្ធ ១៩២០០០ដុល្លារ។ លេខ៦ អ៊ុយក្រែន ចាយលុយរង្វាន់ ១,៥លានដុល្លារ ក្នុងចំណោមមេដាយសរុប១២ ក្នុងនោះមាស៣ ប្រាក់៥ និងសំរឹទ្ធ៤។ មាស១ទទួលបាន ១២៥០០០ដុល្លារ ប្រាក់ ៨០០០០ដុល្លារ និងសំរឹទ្ធ ៥៥០០០ដុល្លារ។ លេខ៧ អ៊ីស្រាអែល ចាយអស់ ១,៥លានដុល្លារ ក្នុងចំណោមមេដាយសរុប៧ ក្នុងនោះមាស១ ប្រាក់៥ និងសំរឹទ្ធ១។ មាស១ទទួលបាន ២៦៨០០០ដុល្លារ ប្រាក់ ១៨៨០០០ដុល្លារ និងសំរឹទ្ធ ១៣៤០០០ដុល្លារ។ លេខ៨ ហូឡង់ ចាយអស់ ១,៣លានដុល្លារ ក្នុងចំណោមមេដាយសរុប៣៤ ក្នុងនោះមាស១៥ ប្រាក់៧ និងសំរឹទ្ធ១២។ មាស១ទទួលបាន ៣៣០០០ដុល្លារ ប្រាក់ ១៦០០០ដុល្លារ និងសំរឹទ្ធ ៨០០០ដុល្លារ។ លេខ៩ ប៉ូឡូញ ចាយអស់ ១លានដុល្លារ ក្នុងចំណោមមេដាយសរុប១០ ក្នុងនោះមាស១ ប្រាក់៤ និងសំរឹទ្ធ៥។ មាស១ទទួលបាន ៨៤០០០ដុល្លារ ប្រាក់ ៦៥០០០ដុល្លារ និងសំរឹទ្ធ ៥០០០០ដុល្លារ។ លេខ១០ នូវែលសេឡង់ ចាយអស់ ១លានដុល្លារ ក្នុងចំណោមមេដាយសរុប២០ ក្នុងនោះមាស១០ ប្រាក់៧ និងសំរឹទ្ធ៣។ មាស១ទទួលបាន ៤០០០០ដុល្លារ ប្រាក់ ៣០០០០ដុល្លារ និងសំរឹទ្ធ ៣០០០០ដុល្លារ។ ប្រទេសទាំង ១០ ដែលផ្តល់រង្វាន់ដល់ម្ចាស់មេដាយអូឡាំពិកខ្ពស់បំផុត គិតតែមេដាយមាសមានដូចខាងក្រោម៖ ១. ហុងកុង ៧៦៨០០០ដុល្លារ ២. អ៊ីស្រាអែល ២៧៥០០០ដុល្លារ ៣. ស៊ែប៊ី ២១៨០០០ដុល្លារ ៤. ម៉ាឡេស៊ី ២១៤០០០ដុល្លារ ៥. អ៊ីតាលី ១៩៦០០០ដុល្លារ ៦. លីទុយអានី ១៨២០០០ដុល្លារ ៧. ម៉ាល់ឌីវ ១៧១០០០ដុល្លារ ៨. ម៉ិកស៊ិក ១៥៩០០០ដុល្លារ ៩. ឡេតូនី ១៥៥០០០ដុល្លារ ១០. ហុងគ្រី ១៥៤០០០ដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6187.txt
|
ក្រុម Manchester City បានបង្កើនប្រាក់ឈ្នួលសម្រាប់ខ្សែប្រយុទ្ធ Erling Haaland ដល់ទៅចំនួន ៣៧,៥ម៉ឺនផោន (៤៨ម៉ឺនដុល្លារ) ក្នុងមួយសប្តាហ៍ ដើម្បីទប់ទល់ឥទ្ធិពលទឹកប្រាក់ពីក្លិបនៅប្រទេសអារ៉ាប៊ីសាអូឌីត ដែលបានបង្ហាញចំណាប់អារម្មណ៍លើរូបគេ។ ខ្សែបម្រើម្ចាស់ពាន Euro ឆ្នាំ ២០២៤ Rodri ក៏ត្រូវបានបង្កើនប្រាក់ឈ្នួលច្រើនដូចគ្នា។
|
យោងតាមការផ្សាយរបស់កាសែត The Mirror ក្លិបរហស្សនាមមេឃខៀវ កំពុងតែជជែកពីគម្រោង បង្កើនប្រាក់ឈ្នួលសម្រាប់ខ្សែប្រយុទ្ធសញ្ជាតិន័រវែសបន្ថែមទៀត ទោះបីជានៅដើមរដូវកាលប្រាក់ឈ្នួលរបស់គេ បានកើនដល់ ៤៨ម៉ឺនដុល្លារហើយក្តី។ ចំណែកខ្សែបម្រើ Rodri ក៏ត្រូវបានគេរាយការណ៍ថា បានកើនឡើងប្រាក់ឈ្នួល ២ដងផងដែរ ហើយប្រហាក់ប្រហែលទៅនឹង Haaland។ ទាំង Haaland និង Rodri បច្ចុប្បន្ននៅមានកិច្ចសន្យាជាមួយនឹងក្លិប Man City រយៈពេល ៣ឆ្នាំ ដូចគ្នា ហើយការដំឡើងប្រាក់ថ្លៃពលកម្មប្រចាំសប្តាហ៍នេះ គឺក្លិបមានបំណងចង់រក្សាកីឡាករទាំង ២ ឱ្យនៅប្រកួតប្រជែងក្នុងប្រទេសអង់គ្លេសកាន់តែយូរបន្តទៀត។ លើសពីនេះទៀត ការធ្វើបែបដើម្បីទប់ទល់ទៅនឹងឥទ្ធិពលទឹកប្រាក់ពីសំណាក់ក្លិបនៅប្រទេសអារ៉ាប៊ីសាអូឌី ដែលបង្ហាញការចាប់អារម្មណ៍ចង់បានពួកគេ ទៅចូលរួមក្រុម។ សម្រាប់ខ្សែបម្រើឆ្នើម ដែលជាប់ជាកីឡាករល្អជាងគេនៅក្នុងការប្រកួតពានរង្វាន់ទ្វីបអឺរ៉ុប UEFA Euro 2024 កីឡាករ Rodri ក៏ធ្លាប់ត្រូវបានមិត្តរួមក្រុមជម្រើសជាតិអេស្ប៉ាញ Dani Carvajal អូសទាញឱ្យផ្ទេរចេញពីក្លិប Man City ទៅរួបរួមជាមួយក្លិប Real Madrid ផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6188.txt
|
Lionel Messi មិនទាន់អាចវិលត្រឡប់ចូលជួយ Inter Miami វិញនៅឡើយ ដោយសារបញ្ហារបួសដាច់សរសៃកជើងមិនទាន់សះស្បើយអំឡុងការប្រកួតឱ្យអាហ្សង់ទីន ក្នុងវគ្គផ្តាច់ព្រ័ត្រពានរង្វាន់ Copa America ឆ្នាំ ២០២៤។ នេះបើតាមការអះអាងរបស់លោក Gerardo Martino អ្នកចាត់ការក្រុម Inter Miami ដោយលោកសង្ឃឹមថាប្រធានក្រុមរូបនេះនឹងចូលជួយក្រុមវិញឆាប់ៗ។
|
លោក Martino មិនទាន់អាចបញ្ជាក់បានឡើយថា តារាបាល់ទាត់វ័យ ៣៧ឆ្នាំ នឹងអាចវិលចូលរួមប្រកួតឡើងវិញជាមួយការជាសះស្បើយពីរបួសពេញលេញនៅពេលណានោះ។ ប៉ុន្តែអ្នកចាត់ការសញ្ជាតិអាហ្សង់ទីន បាននិយាយថា កីឡាករម្ចាស់ពាន Copa America ឆ្នាំ ២០២៤ នឹងជាសះស្បើយពីបញ្ហារបួសក្នុងពេលឆាប់ៗនេះ។ «Messi បានធ្វើទៅតាមអ្វីដែលយើងបានប្រាប់ និងកំពុងតែវិវត្តិទៅតាមអ្វីដែលយើងបានរំពឹងទុក។ យើងនៅមិនទាន់ដឹងនៅឡើយថា តើពេលណារូបគេនឹងអាចចូលរួមលេងជាមួយនឹងក្រុមវិញបាន។ នៅពេលវេលាដ៏ល្អមួយមកដល់ នោះរូបគេនឹងបន្តការហ្វឹកហាត់ឡើងវិញជាធម្មតា។»។ នេះបើតាមលើកឡើងរបស់លោក Martino ប្រាប់ទៅកាន់អ្នកកាសែត។ ម្ចាស់ពាន Ballon d’Or ៨សម័យ បានខកខានចូលរួមការប្រកួត ចាប់តាំងពីជួយអាហ្សង់ទីនឈ្នះពានរង្វាន់ Copa America ឆ្នាំ ២០២៤ មកម្ល៉េះ ក្រោយអតីតសមាជិក Barcelona និង PSF រូបនេះជួបបញ្ហារបួសដាច់សរសៃពួរកជើង អំឡុងការប្រកួតវគ្គផ្តាច់ព្រ័ត្រទល់នឹងកូឡុំប៊ី កាលពីថ្ងៃទី១៤ ខែកក្កដា។ ការប្រកួតរបស់ក្រុម Inter Miami កន្លងមក តែងតែគ្មានវត្តមានរបស់ Messi ប៉ុន្តែក្រុមស្ថិតក្នុងរដ្ឋ Florida មួយនេះ នៅតែអាចប្រជែងកាន់កាប់តំណែងជាក្រុមកំពូលតារាង ស្ថិតក្នុងលីគ MLS ភាគខាងកើត។ បច្ចុប្បន្ន Inter Miami មាន ៥៣ពិន្ទុ រកបានពីការប្រកួតចំនួន ២៥លើក ដោយមានគម្លាតពិន្ទុដាច់ពីក្រុមលេខ ២ Cincinnati ដល់ទៅ ៥ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6189.txt
|
Novak Djokovic ស្គាល់រសជាតិមេដាយមាសអូឡាំពិកលើកដំបូងក្នុងអាជីពកីឡាករវាយកូនបាល់ ក្រោយឈ្នះគូប្រជែង Carlos Alcaraz វគ្គផ្តាច់ព្រ័ត្រនៅអូឡាំពិកប៉ារីស ឆ្នាំ ២០២៤។ កំពូលអ្នកវាយកូនបាល់ស៊ែប៊ីវ័យ៣៧ឆ្នាំរូបនេះ ដាក់គោលដៅប្រជែងមេដាយនៅអូឡាំពិកឆ្នាំ ២០២៨ថែមទៀត។
|
នៅជំនួបវគ្គផ្តាច់ព្រ័ត្រ នៅទីលាន Roland Garros ថ្ងៃទីទី៤ ខែសីហា កីឡាករវាយកូនបាល់លេខ១ពិភពលោក Djokovic បានយកឈ្នះកីឡាករវ័យក្មេងដ៏មានទេពកោសល្យរបស់អេស្ប៉ាញ Alcaraz ក្នុងលទ្ធផល ៧-៦(៣) ៦-៦(២) ដើម្បីក្រសោបមេដាយមាសអូឡាំពិក វិញ្ញសាវាយកូនបាល់ឯកត្តជនបុរស។ នេះជាមេដាយមាសអូឡាំពិកលើកដំបូងរបស់ Djokovic បន្ទាប់ពីរងការខូចចិត្តច្រើនលើកនៅអូឡាំពិករដូវក្តៅប៉េកាំង ក្រុងឡុងដ៍ រីយ៉ូ និងតូក្យូ។ នេះក៏ត្រូវបានគេចាត់ទុកជា Golden Slam របស់កំពូលអ្នកវាយកូនបាល់សញ្ជាតិស៊ែប៊ី វ័យ៣៧ឆ្នាំ ដ្បិតរូបគេស្គាល់ជើងឯក Grand Slam គ្រប់កម្មវិធីអស់ហើយក្នុងអាជីព។ Djokovic ចាត់ទុកមេដាយមាសអូឡាំពិក ជាជោគជ័យក្នុងអាជីពកីឡាដ៏ធំបំផុតរបស់ខ្លួន និងប្តេជ្ញាការពារតំណែងជើងឯកនេះនៅក្នុងព្រឹត្តិការណ៍អូឡាំពិក Los Angeles ឆ្នាំ២០២៨ ស្របពេលរូបគេនឹងឈានដល់អាយុ ៤១ឆ្នាំ។ «ឥឡូវនេះខ្ញុំអាយុ ៣៧ឆ្នាំ អាចឈ្នះកីឡាករអាយុ ២១ឆ្នាំ Alcaraz ដែលទំនងជាកីឡាករវាយកូនបាល់ល្អបំផុតក្នុងលោក។ ខ្ញុំអាចនិយាយបានថានេះប្រហែលជាជោគជ័យកីឡាដ៏ធំបំផុតរបស់ខ្ញុំ។ ខ្ញុំចង់ការពារមេដាយមាសនៅ Los Angeles ខ្ញុំរីករាយនឹងប្រកួតសម្រាប់ប្រទេសរបស់ខ្ញុំទាំងក្នុងការប្រកួតកីឡាអូឡាំពិក ក្នុងព្រឹត្តិការណ៍ Davis Cup»។ នេះជាការបញ្ជាក់របស់ម្ចាស់ពានរង្វាន់ Grand Slam ច្រើនជាងគេក្នុងកំណត់ត្រា ២៤លើក។ គិតត្រឹមថ្ងៃទី៥ ខែសីហា នេះ អត្តពលិកស៊ែប៊ី ដណ្តើមបានមេដាយមាសចំនួន២ ក្នុងនោះកីឡាវាយកូនបាល់១ និងបាញ់កាំភ្លើង១ ពីកីឡាអូឡាំពិកលើកទី៣៣ ដែលរៀបចំនៅបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_619.txt
|
រដ្ឋមន្ត្រីបរិស្ថានអូស្ត្រាលី លោក Tanya Plibersek នៅថ្ងៃទី៤ ខែតុលា បានលើកឡើងថា អូស្ត្រាលីនឹងកំណត់ផ្ទៃដីយ៉ាងហោចណាស់៣០ភាគរយនៃទំហំផ្ទៃប្រទេសរបស់ខ្លួនសម្រាប់ការអភិរក្សអម្បូររុក្ខជាតិ និងសត្វដែលជិតផុតពូជ និងពពួកអម្បូរពិសេសដែលមានតែនៅទ្វីបមួយនេះ។
|
អូស្ត្រាលី ជាប្រទេសមួយដែលបាត់បង់ប្រភេទសត្វថនិកសត្វច្រើនជាងទ្វីបដទៃទៀត ជាមួយអត្រាបាត់បង់ក៏លឿនគួរឱ្យកត់សម្គាល់ក្នុងចំណោមប្រទេសអ្នកមានបំផុតរបស់ពិភពលោក។ នេះបើយោងតាមរបាយការណ៍បរិស្ថានប្រាំឆ្នាំ ដែលចេញផ្សាយដោយរដ្ឋាភិបាលអូស្ត្រាលី កាលពីខែកក្កដា។ របាយការណ៍នោះបានបង្ហាញពីចំនួនប្រភេទសត្វដែលត្រូវបានបន្ថែមទៅក្នុងបញ្ជីសត្វរងការគំរាម ឬក្នុងប្រភេទប្រឈមហានិភ័យខ្ពស់នៃការបាត់បង់។ ដោយឡែក ចំនួនប្រភេទសត្វរងការគំរាមកំហែងបានកើនឡើងជាមធ្យម ៨ភាគរយ ធៀបនឹងរបាយការណ៍មុនក្នុងឆ្នាំ ២០១៦។ ដើម្បីដោះស្រាយបញ្ហានេះ អូស្ត្រាលី នឹងទុកដីរបស់ខ្លួនប្រមាណ៣០ភាគរយដើម្បីធានាការការពារ។ «តម្រូវការសម្រាប់ធ្វើសកម្មភាពការពាររុក្ខជាតិ សត្វ និងប្រព័ន្ធអេកូឡូស៊ីរបស់យើងពីការផុតពូជ មិនដែលធ្វើបានប្រសើរឡើងទេ»។ លោក Tanya Plibersek រដ្ឋមន្ត្រីបរិស្ថានអូស្ត្រាលី និយាយបែបនេះនៅក្នុងសេចក្តីថ្លែងការណ៍ថ្ងៃទី៤ ខែតុលា។ បើតាមលោក Plibersek តំបន់អភិរក្សនឹងត្រូវបង្កើនឡើង៥០លានហិកតាបន្ថែមសម្រាប់ការពារសត្វ ១១០ប្រភេទ និងតំបន់ធម្មជាតិ២០កន្លែងដែលរងការគំរាមកំហែងជាងគេ។ រដ្ឋាភិបាលអូស្ត្រាលីបានសន្យាផ្តល់លុយ១៤៦លានដុល្លារដើម្បីជួយការពាររុក្ខជាតិ និងសត្វដែលរងការគំរាមផងដែរ។ អូស្ត្រាលី ដែលជាប្រទេសមានផ្ទៃដីធំជាងគេលំដាប់ទីប្រាំមួយក្នុងពិភពលោក ជាជម្រករបស់សត្វប្លែកៗជាច្រើនដូចជា koalas និង platypus។ ប៉ុន្តែពពួកសត្វទាំងនោះបានថយចុះយ៉ាងរហ័សដោយសារតែអាកាសធាតុក្ដៅខ្លាំង និងការទន្ទ្រានរបស់មនុស្សចូលទៅក្នុងទីជម្រករបស់ពួកវា។ ពពួកសត្វ Koalas ត្រូវបានចុះបញ្ជីថាជាសត្វជិតផុតពូជកាលពីខែកុម្ភៈ បន្ទាប់ពីអ្នកជំនាញធម្មជាតិបានប៉ាន់ប្រមាណថាអូស្ត្រាលីបានបាត់បង់កូនសត្វនេះប្រហែល៣០ភាគរយក្នុងរយៈពេល៤ឆ្នាំកន្លងមកនេះ។ នាពេលថ្មីៗនេះ អូស្ត្រាលីបានរងការវាយលុកដោយព្រឹត្តិការណ៍រលកកម្ដៅជាញឹកញាប់ រួមទាំងភ្លើងឆេះព្រៃទៀតដែលបានសម្លាប់មនុស្សរាប់សិបនាក់ សត្វរាប់ពាន់លានក្បាល និងបានដុតបំផ្លាញផ្ទៃដីជិតពាក់កណ្តាលនៃទំហំអាល្លឺម៉ង់។ ជុំវិញវិធានការបន្ថែមអភិរក្សសត្វព្រៃ និងរុក្ខជាតិ មូលនិធិសត្វព្រៃពិភពលោក (WWF) បានស្វាគមន៍ចំពោះកិច្ចខិតខំប្រឹងប្រែងរបស់រដ្ឋាភិបាលអូស្ត្រាលីនេះយ៉ាងខ្លាំង ហើយបានជំរុញអាជ្ញាធរប្រទេសនេះឱ្យបន្តវិនិយោគលើផែនការស្តារអប្បូរសត្វ និងរុក្ខជាតិដែលរងការគំរាមកំហែងឡើងវិញដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6190.txt
|
Justin Best កីឡាករទូករ៉ូអ៊ីងរបស់អាម៉េរិក សុំមិត្តស្រីនាង Lainey Duncan រៀបការ ចំពោះមុខប៉ម Eiffel អមជាមួយនឹងផ្តាកុលាបពណ៌លឿងជិត ៣ពាន់ទង ក្រោយពេលរូបគេដណ្តើមបានមេដាយមាសកីឡាអូឡាំពិកទីក្រុងប៉ារីស។
|
ម្ចាស់មេដាយមាសកីឡាទូករ៉ូអ៊ីង បានសុំមិត្តស្រីរៀបការ ហើយក៏មានការចាក់ផ្សាយផ្ទាល់នៅលើគេហទំព័រទស្សនាវដ្តី Today Magazine។ តាមរយៈវីដេអូផ្សាយផ្ទាល់នោះ មិត្តស្រីរបស់កីឡាករ Best ហាក់មានភាពភ្ញាក់ផ្អើល នៅពេលឃើញកីឡាករ Best លុតជង្គង់ សុំនាងរៀបការ ជាមួយនឹងសម្រស់ប៉ម Eiffel ហើយអមមនុស្សច្រើននាក់បានកាន់ភួងផ្កាកុលាបពណ៌លឿងជាច្រើនទង ឈរនៅជុំវិញនោះ។ នៅពេលសុំមិត្តស្រីរៀបការ កីឡាករ Best ក៏បានពន្យល់ពីអត្ថន័យផ្កាកូលាបចំនួន ២,៧៣៨ទង ដែលបង្ហាញពីរយៈពេលនៃទំនាក់ទំនងដែលពួកគេបានស្គាល់គ្នា ហើយផ្កាកុលាបពណ៌លឿងតំណាងឱ្យទំនាក់ទំនងរបស់ពួកគេនៅតាមប្រព័ន្ធបណ្តាញសង្គម Snapchat ដែលអ្នកទាំងពីរប្រើក្នុងពេលទាក់ទងគ្នា។ មុនពេលសុំមិត្តស្រីរៀបការ អត្តពលិកអាម៉េរិក វ័យ ២៦ឆ្នាំ រួមទាំងមិត្តរួមក្រុម ៣នាក់ផ្សេងទៀត មាន Nick Mead, Michael Grady និង Liam Corrigan ដណ្តើមបានមេដាយមាសអូឡាំពិកលើប្រភេទកីឡាទូករ៉ូអ៊ីង សម្រាប់ប្រទេសពួកគេ កាលពីថ្ងៃទី១ ខែសីហា។ Best បានចាប់ផ្តើមលេងកីឡាទូករ៉ូអ៊ីងនេះ ក្នុងឆ្នាំ ២០១០ បន្ទាប់មករូបគេបានចូលរួមប្រកួតតំណាងឱ្យសកលវិទ្យាល័យ Drexel ហើយក៏ត្រូវបានជ្រើសរើសដោយអាម៉េរិក ឱ្យចូលរួមប្រកួតកីឡាអូឡាំពិកទីក្រុងតូក្យូ ឆ្នាំ ២០២០។ មិនត្រឹមតែប៉ុណ្ណោះ កីឡាករ Best និងមិត្តស្រីនាង Duncan សុទ្ធសឹងតែបញ្ចប់ការសិក្សានៅសកលវិទ្យាល័យ Drexel ដូចគ្នា ទៅលើមុខជំនាញមូដសម្លៀកបំពាក់ និងការរចនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6191.txt
|
គណៈកម្មាធិការអូឡាំពិកអន្តរជាតិ (IOC) បានចេញមុខបញ្ជាក់ថា កីឡាការិនីប្រដាល់ Imane Khelif និងកីឡាការិនី Lin Yu-ting ដែលមានញ្ហាយេនឌ័រ និងរកឃើញប្រភេទកោសិកាក្រូម៉ូសូមដូចបុរស នឹងនៅតែអាចបន្តការប្រកួតក្នុងព្រឹត្តិការណ៍កីឡាអូឡាំពិកទីក្រុងប៉ារីស ប្រសិនបើពួកគេនៅតែបន្តឈ្នះ។
|
នៅក្នុងការប្រកួតកីឡាអូឡាំពិកទីក្រុងប៉ារីសឆ្នាំ ២០២៤ ប្រភេទកីឡាប្រដាល់ត្រូវបានដាក់ឱ្យស្ថិតក្រោមការគ្រប់គ្រងរបស់ IOC និងជាអ្នករៀបចំការប្រកួតដោយផ្ទាល់។ កាលពីឆ្នាំ ២០២៣ ស្ថាប័ន IOC បានដកការទទួលស្គាល់ចេញពីសមាគមកីឡាប្រដាល់អន្តរជាតិ ព្រោះតែមិនអាចអនុវត្តតាមបាននូវកំណែទម្រង់អភិបាលកិច្ច ក៏ដូចជាការគ្រប់គ្រងផ្នែកហិរញ្ញវត្ថុ។ កាលពីពេលថ្មីៗនេះ ភាពចម្រូងចម្រាសជាច្រើនបានកើតឡើងក្នុងការប្រកួតកីឡាប្រដាល់ ទាក់ទងទៅនឹងបញ្ហាយេនឌឺទៅលើកីឡាការិនីអាល់ហ្សេរី Imane Khelif និងកីឡាការិនីតៃវ៉ាន់ Lin Yu-Jing។ មកដល់បច្ចុប្បន្នកីឡាការិនី ដែលកំពុងជាប់ពាក់ព័ន្ធទៅនឹងការចោទប្រកាន់ថារកឃើញមានកោសិកាក្រូម៉ូសូមបុរស បានប្រកួតឈ្នះនឹងឈានជើងឡើងដល់វគ្គពាក់កណ្តាលផ្តាច់ព្រ័ត្រដូចគ្នា នៅអូឡាំពិកប៉ារីស។ កីឡាការិនីទាំង ២រូបនេះ នៅអំឡុងការប្រកួតជ្រើសរើសជើងឯកពិភពលោក កាលពីឆ្នាំ ២០២៣ ពួកគេត្រូវបានដកឈ្មោះចេញពីការប្រកួត ព្រោះតែបញ្ហាយេនឌឺនេះ។ បើតាមការអះអាងរបស់សមាគមប្រដាល់អន្តរជាតិ (IBA) កីឡាការិនីទាំង ២ បានបរាជ័យក្នុងការធ្វើតេស្តត្រួតពិនិត្យលើសិទ្ធិយេនឌឺ មិនត្រឹមតែប៉ុណ្ណោះស្ថាប័ន IBA ក៏ទទូចថាពួកគេទាំង ២ មិនអាចប្រកួតប្រជែងក្នុងកីឡាអូឡាំពិកទីក្រុងប៉ារីសបានឡើយ។ ទោះជាយ៉ាងណាក្រោយផ្ទុះការតវ៉ាខ្លាំង ទៅលើការប្រកួតរបស់កីឡាការិនីទាំង ២ ក្នុងព្រឹត្តិការណ៍អូឡាំពិក អ្នកនាំពាក្យ IOC លោក Mark Adams បានចេញមុខបកស្រាយថា៖«អត្តពលិកទាំងនេះ ធ្លាប់បានប្រកួតនៅក្នុងការប្រកួតកម្រិតខ្ពស់រយៈពេល ៦ឆ្នាំ រួចមកហើយ ដូច្នេះគ្មានអ្វីជាបញ្ហាចោទនោះទេ។ ស្រ្តីទាំងនេះនៅតែមានសិទ្ធិចូលរួមការប្រកួតមួយនេះ ហើយនឹងនៅតែមានសិទ្ធិបន្តការប្រកួតនេះជានិច្ច។»។ បើតាមការអះអាងបន្ថែមរបស់លោក Adam កីឡាការិនីទាំងពីរ បានបំពេញគ្រប់លក្ខណៈវិនិច្ឆ័យសិទ្ធិការប្រកួតទាំងអស់ ដែលស្ថាប័ន IOC បានតម្រូវ ហើយបញ្ហាការធ្វើតេស្តទាក់ទងនឹងយេនឌឺកន្លងទៅ មិនមានជាបញ្ហាចោទនោះទេ។ នៅក្នុងការប្រកួតអូឡាំពិកទីក្រុងប៉ារីសឆ្នាំ ២០២៤ IOC បានប្រើប្រាស់ច្បាប់ការប្រកួត ស្រដៀងទៅនឹងកីឡាអូឡាំពិកការប្រកួតកាលពីឆ្នាំ ២០១៦ និង ២០២១ ដោយចំណោមច្បាប់ទាំងនោះគ្មានច្បាប់ដែលតម្រូវឱ្យធ្វើតេស្តទៅលើយេនឌឺនោះឡើយ។ គួរបញ្ជាក់ថា កាលពីថ្ងៃទី៣ ខែសីហា លោក Thomas Bach ប្រធាន IOC ក៏បានចេញមុខឆ្លើយតបចំពោះការលើកឡើងពីបញ្ហាយេនឌឺរបស់កីឡាការិនីប្រដាល់ Khelif និង Yu-Ting ថាជារឿងដែលមិនអាចទទួលយកបាន ហើយលោកថែមទាំងចោទប្រកាន់ថា ការលើកឡើងនោះជាការនិយាយបង្កឱ្យមានការស្អប់កើតឡើងថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6192.txt
|
កីឡាករចំបាប់គុយបា Mijain Lopez បានក្លាយជាអត្តពលិកកីឡាចំបាប់ដំបូងបង្អស់ក្នុងប្រវត្តិសាស្ត្រដែលឈ្នះមេដាយមាសអូឡាំពិក៥សម័យជាប់គ្នា។ Lopez បានយកឈ្នះកីឡាករ Yasmani Acosta វគ្គផ្តាច់ព្រ័ត្រ កីឡាចំបាប់ វិញ្ញាសា Greco-Roman ប្រភេទទម្ងន់ ១៣០គីឡូក្រាម នៅអូឡាំពិកក្រុងប៉ារីស។
|
អត្តពលិក Lopez ដែលនឹងឈានចូលវ័យ ៤២ឆ្នាំ នៅ ២សប្តាហ៍ខាងមុខ បានបំបាក់កីឡាករមកពីស៊ីលី Yasmani Acosta នៅថ្ងៃទី៦ ខែសីហា ដើម្បីបំបែកកំណត់ត្រា ក្នុងនាមអត្តពលិកដំបូងបំផុតលើលោក ដែលឈ្នះមេដាយមាសអូឡាំពិក ៥ សម័យកាលជាប់គ្នា។ Lopez បានបង្កើតកំណត់ត្រាថ្មីបំផុតលើលោក ដោយបំបែកកំណត់ត្រា ចាស់របស់អត្តពលិកដែលឈ្នះមេដាយមាសអូឡាំពិក ៤ ព្រឹត្តិការណ៍ជាប់ៗគ្នា មានដូចជាអតីតកីឡាករកីឡាអត្តពលកម្មអាម៉រិក Carl Lewis, អតីតកីឡាករកីឡាហែលទឹកអាម៉េរិក Michael Phelps និងជាកីឡាករឈ្នះមេដាយមាសអូឡាំពិកច្រើនជាងគេបង្អស់ក្នុងប្រវត្តិសាស្ត្រ, អតីតកីឡាការិនីកីឡាហែលទឹកអាម៉េរិក Katie Ledecky និងជាកីឡាការិនីហែលទឹកឈ្នះមេដាយមាសច្រើនជាងគេក្នុងប្រវត្តិសាស្ត្រ, អតីតកីឡាករកកីឡាអត្តពលកម្មអាម៉េរិក Al Oerter, កីឡាករកីឡាទូកក្តោង Paul Elvstrom និងកីឡាការិនីជប៉ុនកីឡាចំបាប់ Kaori Icho។ មុនពេលមកកាន់ការប្រកួតកីឡាអូឡាំពិកទីក្រុងប៉ារីស លោក Lopez ធ្លាប់បានប្រកាសចូលនិវត្តន៍ពីការប្រកួតរយៈពេល ៣ឆ្នាំ រួចមកហើយ។ តែយ៉ាងណាការវិលត្រឡប់មកវិញ អំឡុងការប្រកួតវគ្គ ៨នាក់ចុងក្រោយ បុរសមាឌធំរូបនេះ បានបំបាក់កីឡាករម្ចាស់ជើងឯកកីឡាចំបាប់ពិភពលោក Amin Mirzazadeh មុនពេលឡើងមកបំបាក់មិត្តរួមក្រុមមកពីគុយបា Acosta នៅវគ្គពាក់កណ្តាលផ្តាច់ព្រ័ត្រ។ បើគិតពីកំណត់ត្រាការប្រកួត ២៣លើក នៅក្នុងវគ្គ ៨នាក់ចុងក្រោយ លោក Lopez រងបរាជ័យត្រឹមតែ ១លើក ប៉ុណ្ណោះ ចាប់តាំងពីការប្រកួតលើកដំបូងនៅក្នុងកីឡាអូឡាំពិកទីក្រុងអាតែន ឆ្នាំ ២០០៤។ សរុបមេដាយមាស ដែលលោក Lopez បានឈ្នះលើវិញ្ញាសាកីឡាចំបាប់ទម្ងន់ធ្ងន់ ១៣០គីឡូក្រាម ទោលបុរស នៅអូឡាំពិកឆ្នាំ ២០០៨, ២០១២, ២០១៦, ២០២០ និង ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6193.txt
|
អ្នកស្រី Vivianne Robinson អ្នកគាំទ្រកីឡាអូឡាំពិកដ៏ងប់ងុលម្នាក់ បានចំណាយប្រាក់ ១០,០០០ដុល្លារ ទិញសំបុត្រចូលរួមព្រឹត្តិការណ៍កីឡាអូឡាំពិកទីក្រុងប៉ារីសឆ្នាំ ២០២៤ និងជាព្រឹត្តិការណ៍អូឡាំពិកលើកទី៧ ដែលអ្នកស្រីបានចូលរួមក្នុងរយៈពេល ៤ សតវត្សរ៍មកនេះ។
|
កំពូលអ្នកគាំទ្រកីឡាអូឡាំពិ អ្នក Robinson ដែលបច្ចុប្បន្នមានវ័យ ៦៦ឆ្នាំ សន្សំបានប្រាក់ ១០,០០០ដុល្លារ សម្រាប់ទិញសំបុត្រព្រឹត្តិការណ៍កីឡាអូឡាំពិកទីក្រុងប៉ារីស ដោយក្នុងនោះមានសំបុត្រកម្មវិធីបើក និងការប្រកួតកីឡាចំនួន ៣ប្រភេទ ផ្សេងទៀត។ ក្រោយពេលដែលកម្មវិធីបើកជាផ្លូវការកីឡាអូឡាំពិកទីក្រុងប៉ារីស បានបញ្ចប់ទៅ អ្នកស្រី Robinson មិនត្រូវបានឃើញនៅតាមទីកន្លែងប្រកួតកីឡា តាមអ្វីដែលអ្នកស្រីបានទិញសំបុត្រនោះទេ ប៉ុន្តែអ្នកស្រីបែរជាបានដើរលេងនៅក្នុងបរិវេណទីក្រុងប៉ារីស ជាពិសេសតំបន់ Champs Elysees ជាមួយការស្លៀកពាក់ពោរពេញដោយរូបភាពនិមិត្តសញ្ញាទាក់ទងនឹងកីឡាអូឡាំពិក។ អ្នកស្រីបានដើរលំហែ ជាមួយនឹងសម្លៀកបំពាក់ បង្ហាញពីនិមិត្តសញ្ញាកីឡាអូឡាំពិក និងទង់ជាតិប្រទេសដែលជាម្ចាស់ផ្ទះអូឡាំពិក នៅពេលដែលអ្នកស្រីធ្លាប់បានទៅដល់ លាយជាមួយនឹងការពាក់មួកបង្ហាញពីសញ្ញាការប្រកួតអូឡាំពិកទីក្រុងប៉ារីស។ ការតែងខ្លួនរបស់អ្នកស្រី Robinson បង្កឱ្យមានការចាប់អារម្មណ៍ជាខ្លាំងពីសំណាក់អ្នកគាំទ្រដែលបានចូលរួមក្នុងទីក្រុងប៉ារីស។ អ្នកគាំទ្រ ក៏ដូចជាភ្ញៀវទេសចរ ខ្លះទៀតបានថតរូប និងបានថតវីដេអូអ្នកស្រី Robinson បង្ហោះលើបណ្តាញសង្គមផ្សេងៗ ជាពិសេសវីដេអូភាគច្រើន បានផ្ទុះការចាប់អារម្មណ៍ខ្លាំងនៅលើបណ្តាញសង្គម Tik Tok។ រំលឹកទៅកាលព្រឹត្តិការណ៍អូឡាំពិកឆ្នាំ ១៩៨៤ ក្នុងទីក្រុង Los Angeles ដែលអ្នកស្រី Robinson បានចូលរួមព្រឹត្តិការណ៍ជាលើកដំបូងបំផុត ហើយចាប់តាំងពីពេលនោះមក អ្នកស្រីបានចាប់អារម្មណ៍ខ្លាំងចំពោះការប្រកួតកីឡាអូឡាំពិកជាបន្តបន្ទាប់។ ស្រ្តីវ័យ ៦៦ឆ្នាំ ធ្លាប់បានចូលរួមកីឡាអូឡាំពិកទីក្រុង លូអាន់ជេលេស, អាតាឡង់តា, ស៊ីដនី, អាក់តែន, ឡុងដ៏ និង រីយ៉ូ។ ដើម្បីអាចចូលរួមអូឡាំប៉ារីស ស្ត្រីវ័យ ៦៦ឆ្នាំ សន្សំប្រាក់ពីការងារ ២ប្រភេទ ដោយការធ្វើខ្សែករពីគ្រាប់ស្រូវលក់នៅពេលថ្ងៃ ហើយនៅពេលយប់អ្នកស្រីធ្វើការងារជាអ្នកច្រកអីវ៉ាន់ រយៈពេល ៨ឆ្នាំ ក្នុងការសម្រេចបំណង និងទម្លាប់ចូលរួមកីឡាអូឡាំពិក។ កាលពីថ្ងៃទីកម្មវិធីបើកជាផ្លូវការ អ្នកស្រី Robinson ចំណាយប្រាក់ ១,៦០០ដុល្លារ ទៅលើថ្លៃសំបុត្រចូលរួមពិធីបើក ហើយសំបុត្រនោះជាសំបុត្រមានតម្លៃថ្លៃជាងគេ មានទីតាំងអង្គុយនៅលើស្ពានឆ្លងកាត់ទន្លេសែន (Seine)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6194.txt
|
កីឡាករ Veddriq Leonardo រកបានមេដាយមាសដំបូងឱ្យឥណ្ឌូណេស៊ីក្នុងព្រឹត្តិការណ៍កីឡាអូឡាំពិកប៉ារីស ក្នុងប្រភេទកីឡាឡើងភ្នំ មុនពេលកីឡាករ Rizki Juniansyah សម្រេចបានមេដាយមាសទី២ ប្រភេទកីឡាលើកទម្ងន់។ ឥណ្ឌូណេស៊ី កើនមេដាយ៣ ក្នុងនោះមាស២ និងសំរឹទ្ធ១ ឈរចំណាត់ថ្នាក់លេខ២ ចំណោមប្រទេសតំបន់អាស៊ីអាគ្នេយ៍ បន្ទាប់ពីហ្វីលីពីន ដែលរកបានមេដាយមាស២ និងសំរឹទ្ធិ២។
|
Leonardo បានប្រជែងឈ្នះកីឡាករចិន Wu Peng កីឡាឡើងភ្នំបុរសដោយប្រើពេល ៤.៧៥ ទល់នឹង ៤.៧៧ នៅវគ្គផ្តាច់ព្រ័ត្រ ដែលធ្វើឡើងនៅថ្ងៃទី៨ ខែសីហា។ កីឡាករអាម៉េរិក Sam Watson ដណ្តើមបានមេដាយសំរឹទ្ធ។ នៅព្រឹកថ្ងៃទី៩ ខែសីហា មិត្តរួមជាតិឥណ្ឌូណេស៊ី Juniansyah ក៏សម្រេចបានមេដាយមាស១ផងដែរ ក្នុងប្រភេទកីឡាលើកទម្ងន់ វិញ្ញាសាបុរស៧៣គីឡូគ្រាម។ កីឡាករវ័យ២១ឆ្នាំរូបនេះ ប្រជែងឈ្នះកីឡាករថៃ ដែលបានមេដាយប្រាក់ និងមេដាយសំរឹទ្ធបានទៅកីឡាករប៊ុលហ្គីរី។ គិតត្រឹមពេលនេះ ឥណ្ឌូណេស៊ីកើនមេដាយ៣ ក្នុងនោះមាស២ និងសំរឹទ្ធ១ ឈរចំណាត់ថ្នាក់លេខ២ បន្ទាប់ពីហ្វីលីពីន ដែលរកបានមេដាយមាស២ និងសំរឹទ្ធិ២ ច្រើនជាងគេចំណោមប្រទេសតំបន់អាស៊ីអាគ្នេយ៍។ ថៃ ឈរលេខ៣ រកបានមេដាយមាស១ ប្រាក់៣ និងសំរឹទ្ធ២ សរុប៦ និងម៉ាឡេស៊ី នៅលេខ៤ រកបានមេដាយសំរឹទ្ធ២។ ៧ប្រទេសផ្សេងទៀត រួមមានវៀតណាម ព្រុយណេ ឡាវ សិង្ហបុរី ទីម័រខាងកើត និងកម្ពុជា សុទ្ធតែគ្មានមេដាយ។ អាម៉េរិក និងចិន នៅតែប្រដេញមេដាយគ្នានៅកំពូលតារាង និងដាច់គេក្នុងចំណោមប្រទេសចូលរួមទាំង២០៦ នៅអូឡាំពិកលើកទី៣៣ ប្រទេសបារាំង ស្របពេលការប្រកួតប្រជែងនៅសល់២ថ្ងៃទៀតនឹងបញ្ចប់ព្រឹត្តិការណ៍។ អាម៉េរិក រកបានមេដាយបណ្តោះអាសន្នសរុប ១០៣ ក្នុងនោះមាស៣០ ប្រាក់៣៨ និងសំរឹទ្ធ៣៥ ស្របពេលចិន រកបានមេដាយមាស២៩ ប្រាក់២៥ និងសំរឹទ្ធ១៩ សរុប៧៣មេដាយ។ អូស្ត្រាលី ឈរលេខ៣ដដែល ដោយរកបានមេដាយមាស១៨ ប្រាក់១៤ និងសំរឹទ្ធ១៣ សរុប៤៥។ ម្ចាស់ផ្ទះបារាំង នៅលេខ៤ មានមេដាយសរុប៥៤ ក្នុងនោះមាស១៤ ប្រាក់១៩ និងសំរឹទ្ធ២១។ ចក្រភពអង់គ្លេស កូរ៉េខាងត្បូង ជប៉ុន ហូឡង់ អ៊ីតាលី និងអាល្លឺម៉ង់ និងចំណាត់ថ្នាក់បន្តបន្ទាប់ក្នុងតំបន់ Top 10៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6195.txt
|
កីឡាការិនីម្ចាស់ផ្ទះបារាំង Cassandre Beaugrand ក្លាយជាម្ចាស់មេដាយមាសអូឡាំពិកទីក្រុងប៉ារីស លើប្រភេទកីឡាទ្រីយ៉ាត្លុងក្រោយការប្រកួតប្រជែងដ៏ស្វិតស្វាញនៅលើដងទន្លេសែន (Seine) ក្រោយពេលមានការរំខានរហូតផ្អាកការហ្វឹកហាត់ហែលទឹក ព្រោះតែបញ្ហាទន្លេមានកម្រិតគុណភាពទាប និងកខ្វក់ខ្លាំងរយៈពេល ៣ថ្ងៃរួចមក។
|
កីឡាការិនីបារាំងវ័យ២៧ឆ្នាំទទួលបានជ័យជម្នះមេដាយមាស បន្ទាប់រូបនាងបានរត់បញ្ចប់ទីប្រើថិរវេលា១ ម៉ោង ៥៤នាទី៥៥វិនាទី ពីមានរត់ប្រដេញគ្នាមានគម្លាតគៀកៗគ្នាបំផុត និងប្រផិតប្រផើយបន្ទាប់ពីការហែលទឹក និងការជិះកង់រួចមក។ ចំណាត់ថ្នាក់មេដាយប្រាក់បានទៅលើកីឡាការិនី Julie Derron មកពីប្រទេសស្វ៊ីសធ្វើបានថិរវេលា១ម៉ោង ៥៥នាទី ០១វិនាទី និងមេដាយសំរិទ្ធ បានទៅលើកីឡាការិនី Beth Potter របស់ចក្រភពអង់គ្លេស ធ្វើបានថិរវេលា ១ម៉ោង ៥៥នាទី១០វិនាទី។ ទីតាំងចាប់ផ្តើមការប្រកួតកីឡាទ្រីយ៉ាងត្លុងដោយការហែលទឹកត្រូវចាប់ផ្តើមដំបូងគេ អត្តពលិកជាស្ត្រីបានប្រមូលផ្តុំគ្នានៅទីលានចាប់ផ្តើមត្រង់ស្ពានឈ្មោះថា Pont Alexandre ទី៣ ហើយហែលទឹកនៅតាមដងទន្លេសែន រហូតដល់ទី ដែលត្រូវងើបឡើងពីផ្ទៃទឹកដើម្បីបន្តការជិះកង់ បន្ទាប់មកជាការរត់ចម្ងាយ។ ទោះជាយ៉ាងណាការប្រកួតកីឡាទ្រីយ៉ាត្លុងដែលតម្រូវឱ្យធ្វើនៅទន្លេសែន (Seine) បានរៀបចំទៅតាមពេលវេលាកំណត់ជាក់លាក់ទោះបីជាការហ្វឹកហាត់របស់អត្តពលិក ត្រូវបានរំខានដោយបញ្ហាភាពកខ្វក់នៃទឹកបង្កឡើងពីមេឃភ្លៀងធ្លាក់ខ្លាំងចាប់តាំងពីថ្ងៃទី២៦ ខែកក្កដា។ ជាក់ស្តែងការហ្វឹកហាត់ចំនួន ៣លើកចាប់តាំងពីថ្ងៃទី២៩ ខែសីហា សម្រាប់ប្រភេទកីឡាទ្រីយ៉ាងត្លុងត្រូវបានលុបចោលហើយការប្រកួតផ្នែកនារីលើវិញ្ញាសាកីឡា ៣ប្រភេទ បញ្ចូលគ្នានេះ បានចាប់ផ្តើមការប្រកួតតែម្តង ដោយគ្មានការហាត់សមហែលទឹក។ ការហ្វឹកហាត់របស់អត្តពលិកកីឡាទ្រីយ៉ាងត្លុង ដែលមានការហាត់រត់ និងជិះកង់នៅតែបន្តធម្មតា លើកលែងតែការហែលទឹក។ គួររំលឹកថាបញ្ហាគុណភាពទឹកនៅតាមដងទន្លេសែននេះអ្នករៀបចំការប្រកួតបានចំណាយប្រាក់ប្រមាណ ១,៥ពាន់លានដុល្លារដើម្បីកែលម្អប្រព័ន្ធលូបង្ហូរទឹកចូលក្នុងដងទន្លេហើយថែមទាំងបានរៀបចំការធ្វើតេស្តគុណភាពទឹកជាប្រចាំដើម្បីធានាបានដល់ការប្រកួតកីឡាអូឡាំពិកនិងការត្រៀមរៀបចំកីឡាហែលទឹកដទៃផ្សេងទៀតនៅទន្លេសែន ទីក្រុងប៉ារីសនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6196.txt
|
Vinicius Jr ខ្សែប្រយុទ្ធឆ្នើម Real Madrid បង្ហាញចេតនាចង់ផ្លាស់ទៅក្លិបនៅលីគកំពូលអារ៉ប៊ីសាអូឌីតដែលហ៊ានឱ្យថ្លៃផ្ទេរដល់ទៅ ១,១ពាន់លានដុល្លារអាម៉េរិក។ ក្លិបយក្សអេស្ប៉ាញ ទំនងមិនអើពើនឹងការផ្តល់ជូននេះឡើយ។
|
បើតាមការផ្សាយរបស់ទីភ្នាក់ងារព័ត៌មាន Reuters នៅថ្ងៃទី១២ ខែសីហា ក្រុមមន្ត្រីរបស់មូលនិធិវិនិយោគសាធារណៈអារ៉ាប៊ីសាអូឌីត (PIF) បានទាក់ទងទៅ Vinicius ដើម្បីសាកសួរអំពីចំណាប់អារម្មណ៍របស់ខ្សែប្រយុទ្ធឆ្នើមក្រុមយក្សអេស្ប៉ាញ ក្នុងការផ្លាស់ទៅលីគកំពូលអារ៉ាប៊ីសាអូឌីត (SPL)។ PIF បានផ្តល់កិច្ចសន្យាឱ្យកីឡាអន្តរជាតិប្រេស៊ីល វ័យ២៤ឆ្នាំ រយៈពេល ៥ឆ្នាំ ដោយផ្តល់ថ្លៃនឿយហត់ ២១៨លានដុល្លារ ក្នុងមួយរដូវកាល និងប្រាក់រង្វាន់បន្ថែមផ្សេងទៀត។ Vinicius ក៏នឹងទទួលបានកិច្ចសន្យារយៈពេល ១០ឆ្នាំដាច់ដោយឡែកដើម្បីក្លាយជាទូតសុច្ឆន្ទៈសម្រាប់ការប្រកួត FIFA World Cup ឆ្នាំ ២០៣៤ ដែលគ្រោងធ្វើនៅអារ៉ាប៊ីសាអូឌីត។ ទោះបីជាការព័ត៌មានខាងលើមិនទាន់បានបង្ហាញជាផ្លូវការក៏ដោយ ប៉ុន្តែ Vinicius មិនបានច្រានចោលការផ្តល់ជូនសំណើរនេះទេ ហើយថែមទាំងបានផ្តល់ការអនុញ្ញាតឱ្យ PIF ចូលទៅពិភាក្សាជាមួយក្លិប Real Madrid ទៀតផង។ យ៉ាងណាក៏ដោយ ក្លិបរហស្សនាមអធិរាជស ហាក់មិនបានបង្ហាញពីចំណាប់អារម្មណ៍ក្នុងការចរចាផ្ទេរ Vinicius នោះទេ បើទោះមានការផ្តល់ជូនតម្លៃទិញផ្តាច់កិច្ចសន្យា (buy-out clause) ១,១ពាន់លានដុល្លារក្តី។ នៅប៉ុន្មានរដូវកាលចុងក្រោយ ក្លិបបាល់ទាត់នៅលីគកំពូល SPL ដែលរួមមាន Al Ahli, Al Ittihad, Al Hilal និង Al Nassr បានចំណាយប្រាក់សន្ធឹកសន្ទាប់ ដើម្បីនាំយកកីឡាករល្បីៗពីតំបន់អឺរ៉ុបទៅរួមក្រុមតាមរយៈ PIF។ កីឡាករល្បីៗទាំងនោះរួមមាន Cristiano Ronaldo, Riyad Mahrez, Roberto Firmino, Neymar និង Karim Benzema ជាដើម ប៉ុន្តែពួកគេខកឱកាសនាំយក Kylian Mbappe បន្ទាប់ពីក្លិ Al Ahli បរាជ័យក្នុងការបញ្ចុះបញ្ចូលប្រធានក្រុមបារាំងរូបនេះ ដែលសម្រេចចាកចេញពី PSG ទៅចូលរួម Real Madrid៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6197.txt
|
ក្នុងចំណោមប្រទេសអាស៊ីអាគ្នេយ៍ទាំង១១ មានតែហ្វីលីពីន ថៃ ម៉ាឡេស៊ី និងឥណ្ឌូណេស៊ី ប៉ុណ្ណោះរកបានមេដាយរៀងខ្លួននៅកីឡាអូឡាំពិករដូវក្តៅ ក្រុងប៉ារីស។ កម្ពុជា វៀតណាម ឡាវ មីយ៉ាន់ម៉ា ព្រុយណេ និងទីម័រខាងកើត មិនទាន់រកបានមេដាយណាមួយនៅឡើយ ខណៈជិតដល់ថ្ងៃបិទបញ្ចប់ព្រឹត្តិការណ៍។
|
គិតត្រឹមថ្ងៃទី៦ ខែសីហា ហ្វីលីពីន កំពុងនាំមុខគេក្នុងតំបន់អាស៊ីអាគ្នេយ៍ ក្រោយរកបានមេដាយមាស២ តាមពីក្រោយដោយថៃ ដែលបានមេដាយប្រាក់១ ម៉ាឡេស៊ី ឈ្នះមេដាយសំរឹទ្ធ២ និងឥណ្ឌូណេស៊ី បានមេដាយសំរឹទ្ធ១។ មេដាយមាសទាំងពីររបស់ហ្វីលីពីនធ្វើបានដោយកីឡាករ Carlos Edriel Yulo តែម្នាក់ប៉ុណ្ណោះ ក្នុងប្រភេទកីឡាកាយសម្ព័ន្ធ វិញ្ញាសា Floor Exercise និងវិញ្ញាសា individual Vault។ ទាំង២មេដាយនេះ ក៏បានជួយអត្តពលិកហ្វីលីពីនវ័យ២៤ឆ្នាំ ក្លាយជាអត្តពលិកដំបូងក្នុងប្រវត្តិសាស្ត្រហ្វីលីពីនដែលឈ្នះមេដាយមាសកីឡាកាយសម្ព័ន្ធ និងក្នុងតំបន់អាស៊ីអាគ្នេយ៍។ មេដាយប្រាក់របស់ថៃ ធ្វើបានដោយកីឡាករ Kunlavut VITIDSARN ក្នុងប្រភេទកីឡាវាយសី វិញ្ញាសាឯកត្តជនបុរស។ Kunlavut ចាញ់កីឡាករដាណឺម៉ាក Viktor AXELSEN នៅវគ្គផ្តាច់ព្រ័ត្រ។ ដោយឡែកមេដាយសំរឹទ្ធទាំងពីររបស់ម៉ាឡេស៊ី សុទ្ធតែរកបានពីកីឡាវាយសី។ Zii Jia LEE ដណ្តើមបានមេដាយសំរឹទ្ធវិញ្ញាសាឯកត្តជនបុរស និងវាយគូបុរស។ មេដាយសំរឹទ្ធរបស់ឥណ្ឌូណេស៊ី ក៏រកបានពីប្រភេទកីឡាវាយសីផងដែរ ដែលសម្រេចបានដោយកីឡាការិនី Gregoria Mariska TUNJUNG វិញ្ញាសាឯកត្តជននារី។ កម្ពុជា វៀតណាម ឡាវ មីយ៉ាន់ម៉ា ព្រុយណេ និងទីម័រខាងកើត មិនទាន់រកបានមេដាយណាមួយនៅឡើយ ខណៈព្រឹត្តិការណ៍អូឡាំពិកលើកទី៣៣ នឹងបិទបញ្ចប់ផ្លូវការនៅថ្ងៃទី១១ ខែសីហា។ គិតមកទល់ពេលនេះ មានអត្តពលិកមកពី៧៣ប្រទេសរកបានមេដាយ ក្នុងចំណោមប្រទេសចូលរួមទាំង២០៦ប្រទេស នៅប៉ារីស ឆ្នាំ ២០២៤។ អាម៉េរិក កំពុងនាំមុខមេដាយបណ្តោះអាសន្ន ក្នុងនោះមាស២១ ប្រាក់៣០ និងសំរឹទ្ធ២៨ សរុប៧៩មេដាយ តាមពីក្រោយដោយគូប្រជែងចិន ដែលរកបានមេដាយសរុប៥៣ ក្នុងនោះមាស២១ ប្រាក់១៨ និងសំរឹទ្ធ១៤ និងម្ចាស់ផ្ទះបារាំងនៅលេខ៣ រកបានមេដាយមាស១៣ ប្រាក់១៦ និងសំរឹទ្ធ១៩ សរុប៤៨។ អូស្ត្រាលី ចក្រភពអង់គ្លេស កូរ៉េខាងត្បូង ជប៉ុន អ៊ីតាលី ហូឡង់ និងអាល្លឺម៉ង់ ស្ថិតនៅតំបន់ប្រទេសរកបានមេដាយមាសច្រើនទាំង១០ Top 10៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6198.txt
|
កីឡាការិនីប្រដាល់អាល់ហ្សេរី Imane Khelif ដែលមានបញ្ហាយេនឌ័រ ក្នុងការប្រកួតអូឡាំពិកទីក្រុងប៉ារីសបានឡើងដល់វគ្គផ្តាច់ព្រ័ត្រដណ្តើមមេដាយ មាស ក្រោយផ្តួលកីឡាការិនីថៃ Janjaem Suwannapheng ។
|
កីឡាការិនី Khelif បន្តធ្វើបានល្អ ក្នុងវគ្គពាក់កណ្តាលផ្តាច់ព្រ័ត្រ នៅថ្ងៃទី៦ ខែសីហា ដោយបានផ្តួលកីឡាការិនីថៃ Janjaem Suwannaphseng ក្នុងលទ្ធផលពិន្ទុ ៥ទល់នឹង សូន្យ លើប្រភេទទម្ងន់៦៦គីឡូក្រាម។ កីឡាការិនី Suwannaphseng ទទួលបានមេដាយសំរឹទ្ធ។ ជ័យជម្នះរបស់ Khelif ទទួលបានការសាទរយ៉ាងខ្លាំង ពីអ្នកគាំទ្រអាល់ហ្សេរីជាច្រើននាក់ ដែលទស្សនាការប្រកួតក្នុងទីលានប្រកួត Philippe Chatrier។ អ្នកគាំទ្រ គ្នាស្រែកហ៊ោអបអរសាទរ ខ្លះទៀតក្រវីទង់ជាតិតំណាងប្រទេសផង នៅពេលគណៈកម្មាធិការ ប្រកាសពីជ័យជម្នះរបស់កីឡាការិនីរូបនេះ។ ក្នុងកីឡាអូឡាំពិកប៉ារីស កីឡាការិនី Khelif ដែលជាម្ចាស់មេដាយប្រាក់ នៅការប្រកួតជ្រើសរើសជើងឯកពិភពលោកឆ្នាំ២០២២ និងកីឡាការិនីតៃវ៉ាន់ Lin Yu-Ting បានទាក់ទាញចំណាប់យ៉ាងខ្លាំងពីសាធារណជន។ កីឡាការិនីទាំង២រូប បានរងការចោទប្រកាន់ពីសមាគមប្រដាល់អន្តរជាតិ (IBA) ថាពួកគេ ធ្វើតេស្តយេនឌ័រ រកឃើញកោសិកាក្រូម៉ូសូមដូចទៅនឹងបុរស។ ប៉ុន្តែគណៈកម្មាធិការអូឡាំពិកអន្តរជាតិ (IOC) អះអាងថា កីឡាការិនីទាំង២ បានបំពេញលក្ខណៈសិទ្ធិការប្រកួតគ្រប់គ្រាន់។ តែយ៉ាងណាក៏ដោ រឿងរ៉ាវយេនឌ័រ របស់កីឡាការិនីទាំង ២រូប ត្រូវបានសារព័ត៌មានជាច្រើនលើពិភពលោក ចុះផ្សាយ ហើយអ្នកទស្សនាកីឡាអូឡាំពិកជុំវិញពិភពលោកបាននាំគ្នា យករឿងរ៉ាវនេះ មកជជែកវែកញែក ជាពិសេសនៅលើប្រព័ន្ធផ្សព្វផ្សាយសង្គម។ កន្លងមក សមាគមប្រដាល់អន្តរជាតិ(IBA) បានអះអាងថា កីឡាការិនីទាំង២រូប បានបរាជ័យ ក្នុងការធ្វើតេស្តត្រួតពិនិត្យលើសិទ្ធិយេនឌ័រ ហើយនៅការប្រកួតជ្រើសរើសជើង ឯកពិភពលោកឆ្នាំ២០២៣ ពួកគេ ត្រូវបានដកសិទ្ធិចេញពីការប្រកួត។ ស្ថាប័ន IBA ក៏ធ្លាប់ទទូចដែរថា អ្នកទាំង២ មិនអាចប្រកួតប្រជែង ក្នុងកីឡាអូឡាំពិកទីក្រុងប៉ារីសបានឡើយ ។ រឿងរ៉ាវរបស់កីឡាការិនីប្រដាល់ទាំង ២ ក៏បានធ្លាក់ដល់ដៃស្ថាប័ន IOC។ នៅក្នុងដំណោះស្រាយ ប្រធាន IOC លោក Thomas Bach បានចេញមុខការពារទៅលើកីឡាការិនីទាំង ២ ឱ្យបន្តការប្រកួត ប្រសិនបើពួកគេបន្តប្រកួតឈ្នះ។ គួររំលឹកថា នៅក្នុងការប្រកួតអូឡាំពិកទីក្រុងប៉ារីស ឆ្នាំ២០២៤ IOC បានប្រើប្រាស់ច្បាប់ការប្រកួត ស្រដៀងទៅនឹងការប្រកួតកីឡាអូឡាំពិក កាលពីឆ្នាំ២០១៦ និង២០២១ ដោយក្នុងចំណោមច្បាប់ទាំងនោះ គ្មានច្បាប់ដែលតម្រូវឱ្យធ្វើតេស្ត ទៅលើយេនឌ័រនោះឡើយ៕ អត្ថបទទាក់ទង IOC ឱ្យកីឡាការិនីប្រដាល់២រូប ដែលមានបញ្ហាយេនឌ័រ បន្តប្រជែងមេដាយអូឡាំពិកប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6199.txt
|
អត្តពលិក Noah Lyles របស់អាម៉េរិក បានធ្វើត្រាប់តាមភាពយន្តគំនូជីវចល ឬក៏ Anime ដ៏ល្បីរបស់ជប៉ុនរឿង «Dragon Ball» ពីរបៀបវាយប្រហាររបស់តួអង្គមានឈ្មោះថា Goku ក្រោយរូបគេឈ្នះមេដាយមាសអូឡាំពិកទីក្រុងប៉ារីស លើវិញ្ញាសារត់ល្បឿនចម្ងាយ ១០០ម៉ែត្រ។ ការអបអររបស់ Lyles តាមបែបសាច់រឿងគំនូជីវចលជប៉ុន ទទួលបានការសរសើរ និងសាទរពីសំណាក់ប្រព័ន្ធផ្សព្វផ្សាយប្រទេសជប៉ុន។
|
សាច់រឿងគំនូជីវចល Dragon Ball ត្រូវបានបង្កើតឡើងតាំងពីឆ្នាំ ១៩៨៤ មកម្ល៉េះ ដោយលោក Akira Toriyama ហើយភាពយន្តគំនូជីវចល ឬ Anime របស់ជប៉ុនមួយនេះ មានភាពល្បីល្បាញសុះសាយទូទាំងពិភពលោក និងតែងទទួលបានការចាប់អារម្មណ៍ពីសំណាក់គ្រប់ស្រទាប់យុវវ័យ។ ស្ថាបិនគំនូជីវចល Dragon Ball លោក Akira Toriyama បានទទួលមរណៈភាព កាលពីខែមីនាឆ្នាំ ២០២៤។ កាលពីថ្ងៃទី៥ ខែសីហា កីឡាករវ័យ ២៧ឆ្នាំ សញ្ជាតិអាម៉េរិក ដណ្តើមបានមេដាយមាសលើវិញ្ញាសាកីឡាអត្តពលកម្មរត់ចម្ងាយ ១០០ម៉ែត្រ ដោយប្រើថេរវេលា ៩,៧៩វិនាទី ដោយមានគម្លាតជ័យជម្នះត្រឹមតែ ០,០០៥វិនាទី ប៉ុណ្ណោះពីកីឡាករ Kishane Thompson របស់ប្រទេសហ្សាម៉ាអិក។ ក្រោយពេលរត់ដល់ទីផ្តាច់ព្រ័ត្រ Lyles បានស្រវ៉ាចាប់យកទង់ជាតិតំណាងប្រទេសអាម៉េរិក និងបានលើកម្រាមដៃរបស់គេធ្វើជារង្វង់ចុះឡើង និងបានរុញទៅមុខធ្វើត្រាប់តាមរបៀបវាយប្រហារមានរហស្សនាមថា «kamehamaha» ដែលតួអង្គមានឈ្មោះថា Goku និយមប្រើប្រាស់ក្នុងខ្សែភាពយន្តគំនូជីវចល (Anime) របស់ជប៉ុន Dragon Ball។ នេះមិនមែនជារឿងមួយដែលចម្លែកឡើយ ដែល Noah Lyles បានបង្ហាញកាយវិការធ្វើត្រាប់តាមគំនូជីវចលដ៏ល្បីរបស់ប្រទេសជប៉ុន។ កន្លងមកអំឡុងពេលការប្រកួតសាកល្បងអូឡាំពិក កីឡាកររត់ចម្ងាយវ័យ ២៧ឆ្នាំ ក៏បានបង្ហាញរូបភាពកាតគំនូជីវចលរឿង Yu-Gi-Oh បង្ហាញទៅកាន់កាមេរ៉ាក្រោយពេលគេប្រកួតរួច។ Yu-Gi-Oh ជាសាច់រឿងគំនូជីវចល បានដាក់ដំណើរការផ្សាយក្នុងទស្សនាវដ្តីកំប្លែងប្រចាំសប្តាហ៍របស់ជប៉ុន Shonen Jump ចន្លោះឆ្នាំ ១៩៩៦ រហូតដល់ឆ្នាំ ២០០៤ និងចាប់តាំងពីឆ្នាំ ២០០៤ ក៏មានការបង្កើតឱ្យមានសិទ្ធិផ្សព្វផ្សាយផ្តាច់មុខ រួមទាំងការផលិតហ្គេមកាតពាណិជ្ជកម្មដែលមានរូបតួអង្គនៅលើនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_62.txt
|
«ឧទានសព្ទ» គឺជាពាក្យ ឬក្រុមពាក្យ ដែលគេនិយាយបន្លឺសូររបស់វាឡើងឮខ្លាំង ខុសប្លែកពីពាក្យធម្មតា ដើម្បីបង្ហាញអារម្មណ៍ ភ្ញាក់ផ្អើល, បង្ហាញពីភាពសប្បាយ, ភ័យ, រំជួលចិត្តរបស់មនុស្ស។ របៀបបញ្ចេញសំលេងឧទានសព្ទគឺមានបីបែប ហើយបែបនីមួយៗ គឺមានសំឡេងខុសៗគ្នាផងដែរ។
|
ឧទានសព្ទបែបត្រាប់សូរ បាតុភូតធម្មជាតិ រួមមាន ផ្គរលាន់ គ្រឹម! គ្រឹម!, ខ្យល់បក់ វ៉ូៗ, រន្ទះបាញ់ ផាំង!, សមុទ្ទរលក គ្រាំៗ! ចំពោះឧទានសព្ទត្រាប់សូរ សំរែកសត្វ ឆ្កែព្រុស វ៉ូសៗ, សត្វត្លុម តុំ! តុំ,ចង្រិតយំ ច្រេតៗ! ចំណែកឧទានសព្ទត្រាប់សូរវត្ថុ ខ្យល់វាយបង្អួច ឮផាំង, សូរស៊ីរ៉ែនឡានពេទ្យ វ៉ូវ៉ៅៗ!។ នៅមានឧទានសព្ទដទៃទៀត ដូចជា អូ, អ្ហេ, អ្ហា៎, អីយ៉ា, នែ, យី, យីអើ, អូយ, ណែណេះ, នុ៎ះ, នោះន៎, ម៉ាច់ហើយ, អស្ចារ្យ, ចម្លែក, អីយ៉ាស់, អូយយ៉ា, អូយយ៉ះ, ចុំ, ហ៊ីស, យើស, ណ្ហើយ, អើ, យើ។ល។ អីយ៉ាស់! កាបូបរបស់ឯងពិតជាមានតម្លៃថ្លៃណាស់ណ៎! អើ! វាពិតជាថ្លៃមែន ហើយគុណភាពរបស់វាក៏ល្អផងដែរ។ ពាក្យទាំងអស់នេះ ជាការបង្ហាញអារម្មណ៍លាយឡំគ្នា មានទាំងសរសើរ, រីករាយ, ត្រេកអរ ភ័យខ្លាច, ជាដើម។ នេះបើយោងតាមវេយ្យាករណ៍ខ្មែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_620.txt
|
ប្រធានាធិបតីរុស្ស៊ី វ្ល៉ាឌីមៀ ពូទីន នៅថ្ងៃទី២១ ខែកញ្ញា បានបញ្ជាឱ្យកែនយោធាជាលើកដំបូងចាប់តាំងពីសង្គ្រាមលោកលើកទី២ ដោយប្រើទាហានបម្រុង។ ក្នុងសុន្ទរកថាមួយ លោក ពូទីន ព្រមាន លោកខាងលិចថា ប្រសិនបើនៅតែបន្តសកម្មភាពការគំរាមរុស្ស៊ីដោយអាវុធនុយក្លេអ៊ែរ នោះទីក្រុងមូស្គូនឹងឆ្លើយតបទៅវិញជាមួយអាវុធរបស់ខ្លួន។
|
សង្រ្គាមរវាងរុស្ស៊ីនិងអ៊ុយក្រែនដែលរុស្ស៊ីតែងហៅថាជាប្រតិបត្តិការយោធាពិសេស បានអូសបន្លាយជាង ៧ ខែមកហើយ។ ការប៉ះទង្គិចគ្នានេះបានបង្កឱ្យមានការខូចខាចគិតជាទឹកប្រាក់ ៩៧ ពាន់លានដុល្លារ ខណៈធនាគារពិភាពលោកលើកឡើងថា អ៊ុយក្រែនត្រូវការប្រាក់ប្រមាណ ៣៥០ ពាន់លានដុល្លារដើម្បីកសាងប្រទេសឡើងវិញ។ ឯរុស្សីវិញ ហាក់គ្មានសញ្ញាដកថយឡើយ ដោយប្រធានាធិបតី វ្ល៉ាឌីមៀ ពូទីន ប្រកាសកែនទ័ពបន្ថែម។ «ប្រសិនបើបូរណភាពទឹកដីនៃប្រទេសរបស់យើងត្រូវបានគំរាម យើងនឹងប្រើគ្រប់មធ្យោបាយដែលមានដើម្បីការពារប្រជាជនរបស់យើង។ នេះមិនមែនជាការនិយាយកុហកទេ»។ លោក ពូទីន លើកឡើងបែបនេះក្នុងសុន្ទរកថាតាមទូរទស្សន៍ក្នុងស្រុកនៅថ្ងៃទី២១ ខែកញ្ញា។ បើតាមរដ្ឋមន្ត្រីការពារជាតិរុស្ស៊ី រុស្ស៊ីបានចល័តទ័ពបម្រុងចំនួន៣០ម៉ឺននាក់ទៀតដើម្បីចូលរួមក្នុងប្រតិបត្តិការយោធាពិសេសរបស់ខ្លួននៅអ៊ុយក្រែន។ ការចល័តទ័ពបន្ថែមនេះ កើតឡើងក្រោយកងទ័ពរុស្ស៊ីទទួលបរាជ័យក្រោយប្រឈមមុខនឹងការវាយប្រហាររបស់អ៊ុយក្រែនលើទឹកដីអ៊ុយក្រែនដែលរុស្ស៊ីកាន់កាប់មួយចំនួន។ ទីប្រឹក្សាប្រធានាធិបតីអ៊ុយក្រែន លោក Mykhailo Podolyak បានប្រាប់ទីភ្នាក់ងារព័ត៌មាន Reutersថា ការចល័តរបស់រុស្ស៊ី ជាជំហានដែលអាចព្យាករបាន។ បើតាមមន្រ្តីដដែល ការចល័តរបស់រុស្ស៊ីបានគូសបញ្ជាក់ថា សង្រ្គាមមិនដំណើរការទៅតាមផែនការរបស់ទីក្រុងមូស្គូនោះទេ។ យ៉ាងណាមិញ បើតាមលោក ពូទីន ការចល័តទ័ពមួយផ្នែកនៃក្រុមបម្រុងយោធាដែលមាន២លាននាក់របស់រុស្ស៊ី គឺដើម្បីការពារស្ស៊ី និងទឹកដីរបស់ខ្លួន ដោយលោកលើកហេតុផលថាលោកខាងលិចមិនចង់បានសន្តិភាពនៅអ៊ុយក្រែន។ លោកបាននិយាយថា ទីក្រុងវ៉ាស៊ីនតោន ទីក្រុងឡុងដ៍ និងទីក្រុងប្រ៊ុចសែលកំពុងជំរុញទីក្រុងកៀវអនុវត្តប្រតិបត្តិការយោធាក្នុងទឹកដីរុស្ស៊ី និងមានបំណងបំផ្លាញរុស្ស៊ីថែមទៀយ។ គួរបញ្ជាក់ថា ក្នុងការប៉ះទង្គិចដោយអាវុធនាពេលថ្មីៗ យោធាអ៊ុយក្រែនបានវាយប្រហារជាបណ្តើរៗទៅលើគោលដៅនានានៅរុស្ស៊ីដោយប្រើប្រាស់អាវុធរយៈចម្ងាយឆ្ងាយផ្គត់ផ្គង់ដោយលោកខាងលិច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6200.txt
|
រូបភាពការប្រកួតកីឡាអូឡាំពិកទីក្រុងប៉ារីស របស់កីឡាករជិះស្គីក្តាបន្ទះលើទឹករលកប្រេស៊ីល Gabriel Medina កីឡាការិនីកីឡាបាញ់កាំភ្លើង Kim Ye Ji មកពីកូរ៉េខាងត្បូង និងកីឡាករកីឡាបាញ់កាំភ្លើងតួកគី Yusuf Dikec កំពុងតែផ្ទុះការចាប់អារម្មណ៍ខ្លាំងនៅលើបណ្តាញអ៊ីនធឺណិត ក៏ដូចជាអ្នកតាមដានការប្រកួតកីឡាអូឡាំពិកផ្ទាល់។
|
អំឡុងពេលការប្រកួតកីឡាជិះស្គីក្តាបន្ទះលើទឹករលក ធ្វើឡើងនៅតំបន់ឆ្នេរសមុទ្រ Taehipo’o ស្ថិតក្នុងកោះ Tahiti កីឡាករសញ្ជាតិប្រេស៊ីល Gabriel Medina បានធ្វើឱ្យមានការចាប់អារម្មណ៍ជាខ្លាំងពីសំណាក់មហាជនតាមដានការប្រកួតកីឡាអូឡាំពិកប៉ារីស ចំពោះរូបភាពមួយដែលបានបង្ហោះដោយអ្នកថតរូបរបស់ទីភ្នាក់ងារសារព័ត៌មាន AFP លោក Jerome Brouillet។ នៅពេល ចាប់ផ្តើមការជិះស្គីក្តាបន្ទះដែលមានទឹករលកកំពុងតែបោកបក់ខ្លាំងមួយ Medina បានប្រើជំនាញនៃការជិះដ៏ប៉ិនប្រសប់បំផុត ហើយនៅចុងបញ្ចប់ ពេលដែលទឹករលកប្រែទៅជាសភាពរួមតូចទៅវិញ រូបគេបានលោតចេញពីស្គីក្តាបន្ទះទឹករលក ថែមទាំងបានលើកម្រាមដៃ ២ បង្ហាញពីសញ្ញាជ័យជម្នះ ស្របពេលដែលស្គីក្តាបន្ទះលើទឹករលករបស់គេ ក៏បញ្ឈរត្រង់ទៅលើស្របនឹងដងខ្លួនរបស់គេ។ រូបភាពថតបានដោយលោក Brouillet របស់ទីភ្នាក់ងារសារព័ត៌មាន AFP បានបង្ហោះនៅលើបណ្តាញសង្គម ហើយផ្ទុះការចាប់អារម្មន៍យ៉ាងខ្លាំង សម្រាប់ទស្សនិកជនតាមដានកីឡាអូឡាំពិកប៉ារីស ទូទាំងពិភពលោក។ ជាក់ស្តែង រូបភាពនោះកើតឡើងក្រោយពេលកីឡាករ Gabriel សម្រេចបានពិន្ទុនៃការប្រកួត ៩,៩០ពិន្ទុ ដ៏ខ្ពស់បំផុតប្រចាំប្រវត្តិសាស្ត្រកីឡាអូឡាំពិក ទៅលើប្រភេទកីឡាជិះស្គីក្តាបន្ទះលើទឹករលក។ សម្រាប់រូបភាពរបស់ Gabriel ទៀតសោត ក៏ត្រូវបានស្ថាប័នរៀបចំការប្រកួតអូឡាំពិកទីក្រុងប៉ារីស (Paris 2024) ចាត់ទុកជារូបភាពនិមិត្តរូបមួយដ៏ពិសេសប្រចាំការប្រកួត ដែលមិនធ្លាប់មានពីមុនមក។ ដោយឡែកទៅកាន់ការប្រកួតបាញ់កាំភ្លើងឯណោះវិញ ក៏ផ្ទុះការចាប់អារម្មណ៍ខ្លាំងផងដែរ លើកីឡាការិនីកីឡាបាញ់កាំភ្លើងកូរ៉េខាងត្បូង Kim Ye-ji ។ កីឡាការិនីរូបនេះ បានបង្ហាញរបៀបនៃការឈរប្រកួតរបស់នាង ដោយដៃម្ខាងតម្រូវឱ្យកាន់កាំភ្លើងតម្រង់គោលដៅ ហើយដៃម្ខាងទៀតបានដាក់ក្នុងហោប៉ាវ លាយជាមួយនឹងការតែងខ្លួនអាវក្រៅធំពណ៌ខ្មៅ ថែមទាំងមានតុក្កតានៅជាប់ដៃថែមទៀត។ រូបភាពរបស់កីឡាការិនី Ye-Ji មានការចាប់អារម្មណ៍ខ្លាំងពីសំណាក់អ្នកលេងបណ្តាញសង្គមអ៊ីនធឺណិតនានា ដោយខ្លះថែមទាំងបានយករូបភាពនៃការបាញ់កាំភ្លើងរបស់នាង ប្រដូចទៅនឹងការបាញ់កាំភ្លើងរបស់តារាសម្តែងភាពយន្តអ៊ីចឹង។ Kim Ye-ji បានឈ្នះមេដាយប្រាក់កីឡាអូឡាំពិក ពីការប្រកួតកីឡាបាញ់កាំភ្លើងនោះ។ រូបភាពក៏គួរឱ្យចាប់អារម្មណ៍មួយទៀត ចេញពីកីឡាបាញ់កាំភ្លើងដូចគ្នានេះ លោក Yusuf Dikec សញ្ជាតិតួកគីមានវ័យ ៥១ឆ្នាំ បានឈ្នះមេដាយប្រាក់លើវិញ្ញាសាកីឡាបាញ់កាំភ្លើង។ រឿងដែលបង្កឱ្យមានការចាប់អារម្មណ៍ខ្ពស់នោះ លោក Dikec បានចូលរួមប្រកួតបាញ់កាំភ្លើង ដោយមិនបានប្រើប្រាស់ឧបករណ៍ជំនួយអ្វីទាំងអស់ រួមមានវែនតាឆ្លុះ ឬការពារភ្នែក និងកាសត្រចៀក ការពារសម្លេងអ្វីឡើយ។ ដោយឡែកលោក Dikec បានប្រើប្រាស់ត្រឹមតែវែនតាពាក់ធម្មតា ក៏ដូចជាអាវក្តៅស្តើងបែបកីឡាធម្មតាតែប៉ុណ្ណោះក្នុងពេលប្រកួតបៀបនៃការឈរបាញ់កាំភ្លើងរបស់លោក Dikec មិនខុសពីកីឡាការិនីកូរ៉េខាងត្បូង Ye-Ji ប៉ុន្មាន ដោយលោកបានបានយកដៃម្ខាងដែលមិនប្រើការ ទៅកាន់ក្នុងហោប៉ាវ បង្ហាញពីជំហរដ៏ទាក់ទាញមួយ ក្នុងពេលលោកកំពុងតែតម្រង់គោលដៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6201.txt
|
កូរ៉េខាងត្បូង បានបង្កើតប្រវតិ្តសាស្ត្រថ្មីនៅក្នុងព្រឹត្តិការណ៍កីឡាអូឡាំពិកទីក្រុងប៉ារីស ដោយប្រមូលមេដាយមាស កីឡាបាញ់ព្រួញទាំងអស់ ពោលគឺគ្រប់វិញ្ញាសាទាំងបុរស និងស្ត្រី ចំនួន៥មេដាយមាស។
|
នាការប្រកួតនៅថ្ងៃទី៤ ខែសីហា កីឡាករកូរ៉េខាងត្បូង Kim Woo-Jin សម្រេចបានមេដាយមាសអូឡាំពិកវិញ្ញាសាបាញ់ព្រួញទោលផ្នែកបុរស ក្រោយការប្រកួតប្រជែងដ៏ស្វិតស្វាញជាមួយម្ចាស់មេដាយមាស៥លើករបស់អាម៉េរិក Brady Ellison។ ការឈ្នះមេដាយមាសបន្ថែមពីកីឡាបាញ់ព្រួញរបស់ Woo-Jin ជួយឱ្យកូរ៉េខាងត្បូង ក្លាយជាប្រទេសតែមួយក្នុងប្រវត្តិសាស្ត្រ ដែលដណ្តើមបានមេដាយមាសទាំងអស់លើប្រភេទកីឡាបាញ់ព្រួញ ប្រចាំព្រឹត្តិការណ៍អូឡាំពិក។ ការឈ្នះមេដាយមាសអូឡាំពិកទីក្រុងប៉ារីស ក៏បានជួយឱ្យកីឡាករ Woo-Jin ក្លាយជាកីឡាករដែលឈ្នះមេដាយមាសអូឡាំពិកច្រើនជាងគេ លើសអត្តពលិកអូឡាំពិកកូរ៉េខាងត្បូងដទៃទាំងការប្រកួតរដូវក្តៅ និងរដូវរងារផងដែរ។ មេដាយមាសពីការប្រកួតទោលរបស់ Woo-Jin ក៏ជាមេដាយមាសទី២ របស់គេក្នុងអូឡាំពិកប៉ារីស ក្រោយពេលរូបគេដណ្តើមបានមេដាយមាសពីវិញ្ញាសាកីឡាបាញ់ព្រួញជាគូ ជាមួយនឹងកីឡាការិនី Lim Si-Hyeon ដែលមេដាយមាសនោះជាមេដាយទី៣ ពីប្រភេទកីឡាបាញ់ព្រួញរបស់កូរ៉េខាងត្បូង។ វិញ្ញាសាកីឡាបាញ់ព្រួញដែលកូរ៉េខាងត្បូងបានឈ្នះ រួមមាន វិញ្ញាសាកីឡាបាញ់ព្រួញជាក្រុមផ្នែកបុរស-នារី វីញ្ញាសាកីឡាបាញ់ព្រួញទោលបុរស-នារី វិញ្ញាសាបាញ់ព្រួញជាគូបុរស និងនារី។ គិតមកដល់ពេលនេះ កូរ៉េខាងត្បូង រកបានមេដាយមាសចំនួន ១០ ប្រាក់ ១០ និងសំរិទ្ធិ ១០ ពីកីឡាអូឡាំពិកទីក្រុងប៉ារីស ឆ្នាំ ២០២៤។ មេដាយមាស ៨ កើតចេញពីប្រភេទកីឡាបាញ់ទាំងពីរ រួមមានបាញ់កាំភ្លើងចំនួន ៣ និងបាញ់ព្រួញចំនួន ៥ ហើយមេដាយមាស ២ ផ្សេងទៀត ពីកីឡាគុនដាវ។ កូរ៉េខាងត្បូង ត្រូវការស្វែងរកមេដាយមាសជាបន្តទៀត ពោលពួកគេត្រូវការមេដាយមាសចំនួន ៣ បន្ថែមទៀត ដើម្បីតាមស្មើកំណត់ត្រាចាស់ ដែលកូរ៉េខាងត្បូងធ្លាប់ធ្វើបាន គឺការឈ្នះមេដាយមាសចំនួន ១៣ ពីព្រឹត្តិការណ៍អូឡាំពិកទីក្រុងប៉េកាំង កាលពីឆ្នាំ ២០០៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6202.txt
|
Carlos Edriel Yulo នឹងត្រឡប់ទៅហ្វីលីពីនវិញជាមួយនឹងស្ថានភាពជីវិតថ្មី បន្ទាប់ពីរូបគេដណ្តើមបានមេដាយមាសដល់ទៅ២ ពីកីឡាអូឡាំពិករដូវក្តៅ ក្រុងប៉ារីស។ ប្រាក់រង្វាន់លើកទឹកចិត្តប្រមាណជិតកន្លះលាដុល្លារ, ផ្ទះ, ខុនដូ និងការផ្តល់ជូនការញ៉ាំអាហារប៊ូហ្វេមិនគិតថ្លៃមួយជីវិត កំពុងរង់ចាំ Edriel Yulo នៅប្រទេសកំណើត។
|
Edriel Yulo ដណ្តើមបានមេដាយមាស២ ក្នុងប្រភេទកីឡាកាយសម្ព័ន្ធ វិញ្ញាសា Floor Exercise និងវិញ្ញាសា individual Vault។ ២មេដាយមាសអូឡាំពិកនេះ បានជួយអត្តពលិកហ្វីលីពីនវ័យ២៤ឆ្នាំ ក្លាយជាអត្តពលិកដំបូងក្នុងប្រវត្តិសាស្ត្រហ្វីលីពីនដែលឈ្នះមេដាយមាសកីឡាកាយសម្ព័ន្ធ និងក្នុងតំបន់អាស៊ីអាគ្នេយ៍។ នេះក៏ជាមេដាយមាសទី៣ផងដែរសម្រាប់ហ្វីលីពីន បន្ទាប់ពីកីឡាការិនីលើកទម្ងន់ Hidilyn Diaz ឈ្នះមេដាយមាសកាលអូឡាំពិកតូក្យូ ឆ្នាំ ២០២០។ តាមការសន្យារបស់រដ្ឋាភិបាលហ្វីលីពីន អត្តពលិកខ្លួនរួបណាដណ្តើមបានមេដាយមាសអូឡាំពិកនឹងទទួលបានផ្ទះ ស្របពេលអ្នកជំនួញផ្សេងៗក៏ប្រកាសផ្តល់រង្វាន់លើកទឹកចិត្តផងដែរ។ ត្រឡប់ពីប្រទេសបារាំង ទៅហ្វីលីពីនវិញ Yulo នឹងទទួលបានផ្ទះដ៏ស្រស់ស្អាតតម្លៃប្រមាណជិតកន្លះលានដុល្លារពីរដ្ឋាភិបាលហ្វីលីពីន (សម្រាប់មេដាយមាស១)។ ប្រាក់រង្វាន់លើកទឹកចិត្តជិត ១៧ម៉ឺនដុល្លារ ពីគណៈកម្មការកីឡាហ្វីលីពីន (សម្រាប់មេដាយមាស១)។ ៥ម៉ឺនដុល្លារ ពីសភាតំណាងរបស់ប្រទេសហ្វីលីពីន (សម្រាប់មេដាយមាស១)។ ទទួលបានការពិនិត្យ និងព្យាបាលបញ្ញហាក្រពះ ពោះវៀនដោយឥតគិតថ្លៃ រហូតដល់អាយុ ៤៥ឆ្នាំ ខណៈសព្វថ្ងៃ Yulo មានអាយុ ២៤ឆ្នាំ។ ទទួលបានការញ៉ាំអាហារប៊ុស្វេដោយឥតគិតថ្លៃ ពេញមួយជីវិតពីភោជនីដ្ឋានមួយទាំងនៅក្នុងស្រុក និងក្រៅស្រុក។ ទទួលបានការរចនាវិស្វកម្មឥតគិតថ្លៃពីក្រុមហ៊ុនសំណង់ដ៏ល្បីនៅហ្វីលីពីនពេញមួយជីវិតផងដែរ។ គិតត្រឹមថ្ងៃទី៥ ខែសីហា ក្នុងចំណោមប្រទេសអាស៊ីអាគ្នេយ៍ មានតែហ្វីលីពីនប៉ុណ្ណោះដែលដណ្តើមបានមេដាយមាសពីកីឡាអូឡាំពិកប៉ារីស ស្របពេលឥណ្ឌូណេស៊ី និងម៉ាឡេស៊ី ឈ្នះមេដាយសំរឹទ្ធ១រៀងខ្លួន។ ថៃ ដែលបញ្ជូនអត្តពលិកទៅប៉ារីស ឆ្នាំ ២០២៤ ច្រើនជាងគេមិនទាន់រកបានមេដាយណាមួយនៅឡើយទេ។ អាម៉េរិក និងចិន កំពុងប្រដេញមេដាយគ្នានៅកំពូលតារាង ស្របពេលម្ចាស់ផ្ទះបារាំងឈរលេខ៣បណ្តោះអាសន្ន។ អាម៉េរិក ឈរកំពូលតារាង រកបានមេដាយមាស១៩ ប្រាក់២៦ និងសំរឹទ្ធ២៦ តាមពីក្រោយដោយចិន មាស១៩ ប្រា់១៥ និងសំរឹទ្ធ១១ និងបារាំងមាស១២ ប្រាក់១៤ និងសំរឹទ្ធ១៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6203.txt
|
ក្រុមអត្តពលិកកីឡាទ្រីយ៉ាត្លុងអាល្លឺម៉ង់ ដណ្តើមបានមេដាយមាសកីឡាអូឡាំពិកទីក្រុងប៉ារីស លើប្រភេទកីឡាទ្រីយ៉ាត្លុង វិញ្ញាសាកីឡាបណ្តាក់ចម្រុះបុរស និងនារី ៤នាក់ ថ្ងៃទី៥ ខែសីហា ទោះបីជាមានបញ្ហាកើតឡើងច្រើនពីស្ថានភាពនៃគុណភាពទឹកទន្លេសែន (Seine) នាពេលកន្លងមក។
|
ក្រុមអត្តពលិកកីឡាទ្រីយ៉ាងត្លុងអាល្លឺម៉ង់ រួមមានកីឡាការិនី Laura Lindemann, Lisa Tertsch និងកីឡាករ Tim Hellwig និង Lasse Luhrs រួមសហការគ្នា នៅក្នុងការប្រកួតវិញ្ញាសាកីឡាទ្រីយ៉ាត្លុងបណ្តាក់បុរស នារី ៤នាក់ រហូតដណ្តើមបានមេដាយមាស ដោយប្រើថេរវេលាសរុប ១ម៉ោង ២៥នាទី និង ៣៩វិនាទី។ កម្មវិធីប្រកួតរបស់វិញ្ញាសាកីឡាទ្រីយ៉ាងត្លុងបណ្តាក់បុរសនារី ៤នាក់ មានការប្រកួតប្រជែងហែលទឹកចម្ងាយ ៣០០ម៉ែត្រ ជិះកង់ ៧គីឡូម៉ែត្រ និងរត់ចម្ងាយ ១,៨០០ម៉ែត្រ។ ការឈ្នះរបស់អាល្លឺម៉ង់ អរគុណដល់កីឡាការិនី Lindemann ដែលបានព្យាយាមរត់រហូតបញ្ចប់ចំណាត់ថ្នាក់លេខ ១ ដោយនាំមុខក្រុមអត្តពលិកទ្រីយ៉ាងត្លុងអាម៉េរិកត្រឹមតែ ១វិនាទីប៉ុណ្ណោះ ពោលអត្តពលិកទ្រីយ៉ាត្លុងអាម៉េរិកធ្វើបានមេដាយប្រាក់ ដោយប្រើថេរវេលា ១ម៉ោង ២៥នាទី និង ៤០វិនាទី ហើយអង់គ្លេសមេដាយសំរឹទ្ធ ប្រើថេរវេលា ១ម៉ោង ២៥នាទី និង៤០វិនាទី។ ដោយឡែកការប្រកួតកីឡាទ្រីយ៉ាងត្លុង ក្នុងព្រឹត្តិការណ៍កីឡាអូឡាំពិកទីក្រុងប៉ារីសឆ្នាំ ២០២៤ កន្លងមកតែងតែមានបញ្ហាចំពោះស្ថានភាពគុណភាពទឹកទន្លេសែន (Seine) ព្រោះតែនៅពេលដែលមានអាកាសធាតុភ្លៀងធ្លាក់ នោះវានឹងបង្កឱ្យទឹកទន្លេកើនកម្រិតកខ្វក់ ដែលអាចប៉ះពាល់ដល់សុខភាព។ ជាក់ស្តែងក្រោយពេលការប្រកួតកីឡាទ្រីយ៉ាងត្លុងទោលបុរស និងនារី បានបញ្ចប់ទៅ ប្រព័ន្ធផ្សព្វផ្សាយក្នុងប្រទេសបារាំង ធ្លាប់បានចុះផ្សាយថាអត្តពលិកកីឡាទ្រីយ៉ាងត្លុងបែលហ្ស៊ិកម្នាក់ មានបញ្ហាសុខភាព ក្រោយការប្រកួតហែលទឹកក្នុងទន្លេសែនរួច។ ដោយឡែកចំពោះទីតាំងការប្រកួតកីឡាទ្រីយ៉ាត្លុង របស់អូឡាំពិកប៉ារីសលើកនេះ អ្នករៀបចំបានចំណាយប្រាក់ប្រមាណ ១,៥ពាន់លានដុល្លារ ដើម្បីរៀបចំប្រព័ន្ធបង្ហូរទឹកក្នុងទីក្រុង បង្វែរចេញពីការបង្ហូរចូលក្នុងទន្លេសែន ប៉ុន្តែទោះជាយ៉ាងកត្តាអាកាសធាតុ នៅតែបង្កជាបញ្ហាសម្រាប់កម្រិតគុណភាពទឹកទន្លេសែន។ គួរបញ្ជាក់ថា កន្លងទៅមុនពេលការប្រកួតកីឡាទ្រីយ៉ាត្លុងអូឡាំពិកប៉ារីសមកដល់ អ្នករៀបចំធ្លាប់បានផ្អាកការហ្វឹកហាត់ហែលទឹកនៅលើទន្លេសែន ៣ថ្ងៃ រហូតទាល់តែថ្ងៃប្រកួតចាប់ផ្តើម ហើយអត្តពលិកតម្រូវឱ្យចូលរួមប្រកួតតែម្តង។ ទោះគ្មានការហ្វឹកហាត់ហែលទឹកក្នុងទន្លេសែន តែអត្តពលិកទាំងអស់នៅតែអាចហ្វឹកហាត់រត់ និងជិះកង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6204.txt
|
កីឡាករបុតស្វាណា Letsile Tebogo ប្រជែងឈ្នះកីឡាករម្ចាស់មេដាយមាសរត់ចម្ងាយ ១០០ម៉ែត្រ Noah Lyles ដែលឆ្លងកូវីដ-១៩ គ្រងមេដាយមាស វិញ្ញាសារត់ចម្ងាយ ២០០ម៉ែត្រ ក្នុងព្រឹត្តិការណ៍កីឡាអូឡាំពិកប៉ារីស។ ចំណែកកីឡាការិនី Mclaughlin-Levrone អត្តពលិកអាម៉េរិកការពារតំណែងមេដាយមាស លើវិញ្ញាសាកីឡារត់ចម្ងាយលោតរបា ៤០០ម៉ែត្រ បានសម្រេច និងថែមទាំងបំបែកកំណត់ត្រាពិភពលោក។
|
ស្ថិតក្នុងការប្រកួតរត់ចម្ងាយក្នុងកីឡដ្ឋាន Stade de France នៅថ្ងៃទី៨ ខែសីហា កីឡាករអម៉េរិក Noah Lyles ដែលទទួលបានការគាំទ្រច្រើន និងទទួលស្គាល់ចំពោះល្បឿនរត់ដ៏លឿនរបស់គេ ក្នុងអូឡាំពិកទីក្រុងប៉ារីស ទទួលបានមេដាយសំរឹទ្ធ វិញ្ញាសារត់ចម្ងាយ ២០០ម៉ែត្រដោយសាររូបគេឆ្លងកូវីដ។ កីឡាករ Tebogo របស់បុតស្វាណា បានបង្កភាពភ្ញាក់ផ្អើលដោយបញ្ចប់ទីមុនគេ នាំមុខកីឡាករ Kenneth Bednarek អត្តពលិកក្រុមអាម៉េរិក ដែលបានមេដាយប្រាក់។ Tebogo បានក្លាយជាកីឡាករអាហ្វ្រិកដំបូងគេ ដែលដណ្តើមបានមេដាយមាសកីឡាអត្តពលកម្មរត់ចម្ងាយ ២០០ម៉ែត្របុរស ក្រោយរូបគេបានរត់ប្រើថេរវេលា ១៩.៤៦វិនាទី។ ដោយឡែក ការប្រកួតរត់ចម្ងាយលោតរបា ៤០០ម៉ែត្រផ្នែកនារី កីឡាការិនី Mclaughlin-Levrone អាចការពារតំណែងជើងឯករបស់នាងបាន។ កីឡាការិនីអាម៉េរិក Mclaughlin បានរត់ដល់ទី ដោយប្រើថិរវេលា ៥០.៣៧វិនាទី ដែលថិរវេលានេះក៏ជាការបំបែកកំណត់ត្រាពិភពលោកចាស់របស់នាង កាលពីប្រកួតថ្នាក់ជាតិក្នុងប្រទេសអាម៉េរិកខែមិថុនាផងដែរ។ មេដាយប្រាក់រត់ចម្ងាយ ៤០០ម៉ែត្រ បានលើកីឡាការិនី Anna Cockrell ចំណែកកីឡាការិនី Femke Bol ដែលត្រូវបានគេរំពឹងថានឹងអាចឈ្នះមេដាយមាស ស្ថិតនៅចំណាត់ថ្នាក់លេខ ៣ ទទួលបានមេដាយសំរឹទ្ធ។ កាលពីប្រកួតនៅអូឡាំអិកទីក្រុងតូក្យូ កីឡាការិនី Mclaughlin បានគ្រងតំណែងមេដាយមាសម្តងរួចមកហើយ សម្រាប់វិញ្ញាសារត់ចម្ងាយលោតរបា ៤០០ម៉ែត្រនេះ ហើយមិនត្រឹមតែប៉ុណ្ណោះរូបនាង ក៏បានឈ្នះមេដាយមាស រត់ចម្ងាយបណ្តាក់ជាក្រុមនារី ៤០០ម៉ែត្រ សម្រាប់អាម៉េរិកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6205.txt
|
ក្រុមអត្តពលិកចិន បានបង្ហាញសមត្ថភាពប្រកួតប្រជែងដ៏ខ្លាំងក្លាលើប្រភេទវិញ្ញាសាកីឡាហែលទឹកបុរស និងស្រ្តី ដែលមានល្បឿនហែលលឿន និងបានឈ្នះមេដាយកម្រិតល្អៗ ក្នុងការប្រកួតកីឡាអូឡាំពិកទីក្រុងប៉ារីស។ ទន្ទឹមនឹងជ័យជម្នះនេះ វាក៏ក្លាយជាចម្ងល់របស់អត្តពលិកដ៏ទៃទៅកាន់ម្ចាស់មេដាយចិនទាក់ទងនឹងបញ្ហាសារធាតុញៀន។
|
កាលពីថ្ងៃទី៣១ ខែកក្កដា កីឡាករហែលទឹកចិន Pan Zhanle ដណ្តើមបានមេដាយមាសលើ វិញ្ញាសាកីឡាហែលទឹកសេរី ១០០ម៉ែត្របុរស ដោយប្រើថេរវេលាត្រឹមតែ ៤៦,៤០វិនាទី ខណៈ កំណត់ត្រាពិភពលោកចាស់ដែលរូបគេកាន់កាប់ពីមុន មានថេរវេលា ៤៦,៨០វិនាទី។ មេដាយប្រាក់បានលើកីឡាករអូស្រ្តាលី Kyle Chalmers ម្ចាស់មេដាយមាសអូឡាំពិកទីក្រុងរីអូ កាលឆ្នាំ ២០១៦ និងមេដាយសំរិទ្ធិបានលើកីឡាករ David Popovici របស់រូម៉ានី។ ជ័យជម្នះរបស់កីឡាករ Pan Zhanle បានធ្វើឱ្យក្រុមអត្តពលិកដទៃមិនសប្បាយចិត្ត ជាពិសេសគ្រូបង្វឹករបស់កីឡាករ Kyle Chalmers។ គ្រូបង្វឹករូបនេះ បាននិយាយថាការឈ្នះរបស់កីឡាករហែលទឹក Pan គឺជារឿងមិនអាចទៅរួច ដោយលោកគិតថាគ្មានមនុស្សណាអាចហែលទឹកក្នុងល្បឿនលឿនបែបនោះបានទេ។ ជុំវិញរឿងនេះ ម្ចាស់មេដាយមាសហែលទឹកសេរី ១០០ម៉ែត្រ Pan Zhanle បាននិយាយថាអំឡុងការប្រកួតវិញ្ញាសាកីឡាហែលទឹកដទៃទៀត កីឡា Kyle Chalmers រួមទាំងកីឡាករហែលទឹកដទៃទៀត ហាក់មិនរួសរាយដាក់រូបគេឡើយ ក្រោយរូបគេដណ្តើមបានមេដាយមាស។ យ៉ាងណាលើករណីនេះ កីឡាករ Kyle Chalmers បាននិយាយបកស្រាយវិញថា រូបគេគ្មានបញ្ហាអ្វីជាមួយនឹងកីឡាករចិន Pan Zhanle នោះទេ ដោយសារគេផ្តោតអារម្មណ៍តែលើការប្រកួតប៉ុណ្ណោះ។ កីឡាករ Kyle Chalmers អះអាងថាមុនពេលប្រកួត គេក៏បានចាប់ដៃគ្នាជាមួយនឹងកីឡាករហែលទឹកចិនផងដែរ។ ដោយឡែកចំពោះការឈ្នះមេដាយមាសរបស់ កីឡាករចិន Pan Zhanle អត្តពលិកជំនាញខាងហែលទឹករបស់ក្រុមអង់គ្លេស Ben Proud បាននិយាយការពារថា ការឈ្នះមេដាយមាសរបស់កីឡាករ Pan ជាមួយថេរវេលាកំណត់ត្រាដ៏លឿន មិនមែនរឿងដែលត្រូវមានចម្ងល់នោះទេ។ រីឯការប្រកួតរបស់កីឡាការិនីហែលទឹកចិន Zhang Yufei ក៏ជួបរឿងស្រដៀងគ្នានេះដែរ ។ កីឡាការិនីចិន Yufei បានឈ្នះមេដាយសំរិទ្ធិលើវិញ្ញាសាកីឡាហែលទឹកមេអំបៅ ២០០ម៉ែត្រ ប៉ុន្តែក្រោយពេលទទួលមេដាយរួច រូបនាងត្រូវបានគេយកទៅជជែង ដោយមានចម្ងល់ផ្សារភ្ជាប់ទៅនឹងបញ្ហាសារធាតុញៀនដែរ។ ឆ្លើយតបចំពោះបញ្ហាដ៏រសើបនេះ កីឡាការិនីវ័យ ២៦ឆ្នាំ បានចោទជាសំណួរត្រឡប់វិញថា ហេតុអ្វីនៅពេលជនជាតិលោកខាងលិចឈ្នះមេដាយ គ្មានមនុស្សណាម្នាក់លើកពីចម្ងល់ទាក់ទងនឹងសារធាតុញៀន? កីឡាការិនី Yufei ក៏បានលើកពីឈ្មោះកីឡាករ ហែលទឹកដ៏ល្បីដូចជា Michael Phelps ឬកីឡាការិនី Katie Ledecky សុទ្ធសឹងជាម្ចាស់មេដាយមាសកំណត់ត្រាអូឡាពិកច្រើន ដោយពួកគេទាំងពីរហែលទឹកលឿន និងឈ្នះមេដាយ តែគ្មានមនុស្សណាម្នាក់ចោទសួរអ្វីសោះ។ ជាក់ស្តែង រាល់មុនពេលអត្តពលិក ដែលមានវត្តមានត្រូវទៅចូលរួមប្រកួតប្រជែងក្នុងកីឡាអូឡាំពិកទីក្រុងប៉ារីស ពួកគេតែងតែត្រូវបានឆ្លងកាត់ការត្រួតពិនិត្យសារធាតុញៀន ពីសំណាក់ស្ថាប័នទីភ្នាក់ងារប្រឆាំងសារធាតុញៀនពិភពលោក (WADA) ទើបអាចអនុញ្ញាតឱ្យមកប្រកួតបាន។ ការធ្វើតេស្តស្វែងរកសារធាតុញៀន លើអត្តពលិកនីមួយៗ គឺជារឿងសំខាន់បំផុត ដែលរាល់ការប្រកួតកីឡានីមួយៗតែងធ្វើ ដើម្បីឱ្យមានតម្លាភាពក្នុងពេលប្រកួត និងធានាបាននូវយុត្តិធម៌ក្នុងកីឡា។ យ៉ាងណាការបង្ហាញចម្ងល់ចំពោះលទ្ធផល ទៅលើអត្តពលិកចិន អាចហែលទឹកបានលឿន កើតឡើងចាប់តាំងពីក្រុមអត្តពលិកហែលទឹកចិនមានបញ្ហា ចំពោះការរកឃើញសារធាតុញៀន មុនពេលទៅប្រកួតកីឡាអូឡាំពិកទីក្រុងតូក្យូ កាលពីឆ្នាំ ២០២០។ ប៉ុន្តែរឿងរ៉ាវនោះ ស្ថាប័ន WADA បានបញ្ជាក់ក្រោយការស៊ើបអង្កេតថា ការរកឃើញសារធាតុញៀននោះ បណ្តាលមកពីការចម្លងរោគផ្សេងៗចេញពីផ្ទះបាយរបស់សណ្ឋាគារ ហើយស្ថាប័ន WADA ក៏បានដោះស្រាយរួចរាល់លើបញ្ហាកើតឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6206.txt
|
ព្រឹត្តិការណ៍កីឡាអូឡាំពិករដូវក្តៅក្រុងប៉ារីស ឆ្នាំ ២០២៤ បានបិទបញ្ចប់ជាស្ថាពរនៅរាត្រីថ្ងៃទី១១ ខែសីហា។ សហរដ្ឋអាម៉េរិក រកបានមេដាយច្រើនជាងគេ បញ្ចប់ក្នុងចំណាត់ថ្នាក់កំពូលតារាង តាមពីក្រោយដោយចិន និងជប៉ុន អូស្ត្រាលី និងម្ចាស់ផ្ទះបារាំង។ ៩០ប្រទេសប៉ុណ្ណោះ (មិនរាប់អត្តពលិកជនភៀសខ្លួន) ដណ្តើមបានមេដាយអូឡាំពិកត្រឡប់ទៅផ្ទះវិញ ស្របពេលដែលប្រទេស ១១៥ ក្នុងនោះ៦ប្រទេស ពីអាស៊ីអាគ្នេយ៍ មិនទទួលបានមេដាយសោះ។
|
ឆ្លងកាត់ការប្រកួតផ្លូវការរយៈពេល១៩ថ្ងៃ ចាប់ពីថ្ងៃទី២៤ ខែកក្កដា នៅទឹកដីបារាំង ក្នុងចំណោមអត្តពលិកទាំង ១០ ៧១៤នាក់ មកពី២០៦ប្រទេស ដណ្តើមបានមេដាយសរុបចំនួន ១ ៤៣៦មេដាយ។ អាម៉េរិក ដណ្តើមបានមេដាយច្រើនជាងគេ សរុប ១២៦មេដាយ ក្នុងនោះមាស៤០ ប្រាក់៤៤ និងសំរឹទ្ធ៤២ តាមពីក្រោយដោយចិន ដែលប្រជែងបានមេដាយមាស៤០ ប្រាក់២៧ និងសំរឹទ្ធ២៤ សរុប៩១មេដាយ។ ជប៉ុន បញ្ចប់ក្នុងចំណាត់ថ្នាក់លេខ៣ ជាមួយមេដាយសរុប៤៥ ក្នុងនោះមេដាយមាស២០ ប្រាក់១២ និងសំរឹទ្ធ១៣។ អូស្ត្រាលី ឈរលេខ៤ ដោយរកបានមេដាយមាស១៨ ប្រាក់១៩ និងសំរឹទ្ធ១៦ សរុប៥៣។ ចំណែកម្ចាស់ផ្ទះបារាំង ស្ថិតនៅលេខ៥ ជាមួយមេដាយមាស១៦ ប្រាក់២៦ និងសំរឹទ្ធ២២ សរុប៦៤មេដាយ។ ហូឡង់ ចក្រភពអង់គ្លេស កូរ៉េខាងត្បូង អ៊ីតាលី និងអាល្លឺម៉ង់ ស្ថិតក្នុងប្រទេមានចំណាត់ថ្នាក់ល្អបំផុតទាំង១០ (Top 10)។ ចំណោមមេដាយទាំង ១៤៣៦ មានអត្តពលិកមកពី៩១ប្រទេសប៉ុណ្ណោះ (រូមទាំងអត្តពលិកជនភៀសខ្លួន) ដែលដណ្តើមបានមេដាយអូឡាំពិកលើកទី៣៣។ នេះមានន័យថា ១១៥ប្រទេស ចំណោមប្រទេសចូលរួមទាំង២០៦ប្រទេស គ្មានមេដាយណាមួយសោះ ត្រឡប់ទៅផ្ទះវិញ។ ១១ប្រទេសពីតំបន់អាស៊ីអាគ្នេយ៍ មានតែ៥ប្រទេសប៉ុណ្ណោះរកបានមេដាយ ក្នុងនោះហ្វីលីពីន រកបានមេដាយ៤ ក្នុងនោះមាស២ និងសំរឹទ្ធ២, ឥណ្ឌូណេស៊ី ឈ្នះមេដាយសរុប៣ ក្នុងនោះមាស២ និងសំរឹទ្ធ១ , ថៃ ឈ្នះមេដាយសរុប៦ មានមាស១ ប្រាក់៣ និងសំរឹទ្ធ២ , ម៉ាឡេស៊ី រកបានមេដាយសំរឹទ្ធ២ និងសិង្ហបុរី រកបានមេដាយសំរឹទ្ធ១។ កម្ពុជា វៀតណាម ឡាវ ព្រុយណេ និងទីម័រខាងកើត ក្នុងចំណោមប្រទេសទាំង១១៥ ដែលគ្មានមេដាយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6207.txt
|
ក្រុមកីឡាករក្លិប Thanh Hoa FC នៃលីគកីឡាបាល់ទាត់កំពូលវៀតណាម (V.League 1) នាំគ្នាធ្វើកូដកម្ម ដោយសារក្លិបមិនបានបើកប្រាក់ខែ និងថ្លៃឧបត្ថម្ភលើកទឹកចិត្តផ្សេងៗ រយៈពេល ២ឆ្នាំ ក្នុងរង្វង់ទឹកប្រាក់សរុបប្រមាណ ៧៩៥,០០០ដុល្លារ។
|
កីឡាករ ១៨នាក់របស់ក្លិប Thanh Hoa ដែលក្នុងចំណោមនោះរួមទាំងកីឡាករសញ្ជាតិប្រេស៊ីលម្នាក់ឈ្មោះ Gustavo បានដាក់ពាក្យប្តឹងទៅអាជ្ញាធរ និងសហព័ន្ធបាល់ទាត់ប្រទេសវៀតណាម (VFF) ទៅលើករណីក្លិបមិនបានបើកប្រាក់ខែឱ្យពួកគេ។ បើតាមការអះអាងក្នុងពាក្យបណ្តឹងរបស់ក្រុមកីឡាករ អ្នកចាត់ការក្លិបមិនបានបើកប្រាក់ខែ តាមការសន្យា និងបានជំពាក់ប្រាក់ពួកគេ ពីចន្លោះឆ្នាំ ២០២៣ និង ២០២៤។ កីឡាករទាំងនោះបន្ថែមថា ក្លិបមិនបានបើកប្រាក់ខែ និងប្រាក់ឧបត្ថម្ភលើកទឹកចិត្ត ដែលត្រូវទទួលបានពីសំណាក់ខេត្ត និងតម្លៃប្រាក់រង្វាន់ដែលត្រូវផ្តល់ទៅកាន់ក្រុម នៅពេលពួកគេដណ្តើមបានពានរង្វាន់ថ្នាក់ជាតិក្នុងឆ្នាំ ២០២៣ និង ២០២៤។ ប្រាក់ដែលមិនបានបើកទាំងនោះមានតម្លៃសរុប ២០ពាន់លានដុង (៧៩៥,០០០ដុល្លារ)។ លើសពីនេះទៅទៀត ក្រុមកីឡាករទាំង ១៨រូប បានចោទប្រកាន់ក្លិបថាមិនបានធ្វើតាមការសន្យាដែលនឹងប្រគល់ប្រាក់ តែបែរជាមិនទទួលបានជាច្រើនលើកច្រើនសារ រហូតធ្វើឱ្យពួកគេសម្រេចចិត្តធ្វើកូដកម្មប្រឆាំងនឹងក្លិប។ ទោះយ៉ាងណា ប្រធានក្លិប Thanh Hoa FC លោក Cao Hoang Duc និយាយថាតម្លៃប្រាក់ខែសរុបដែលក្រុមកីឡាករបានលើកឡើង មិនត្រឹមត្រូវ ហើយប្រធានក្លិបរូបនោះ ក៏បានសន្យាទៅកាន់ក្រុមកីឡាករថានឹងបើកប្រាក់ខែដល់ពួកគេ នៅថ្ងៃទី១៥ ខែសីហា ឆ្នាំ២០២៤នេះ។ មុនពេលជួបបញ្ហារឿងបើកប្រាក់ខែកីឡាករ ក្លិបស្ថិតក្នុងប្រទេសវៀតណាមមួយនេះ ក៏ធ្លាប់បានជួបបញ្ហារឿងរ៉ាវផ្សេងទៀតជាច្រើន រហូតធ្វើឱ្យពួកគេសម្រេចចិត្តដកខ្លួនចេញពីការប្រកួតពានរង្វាន់ AFC Cup កាលពីកក្កដាកន្លងទៅ។ ទៅលើការដកខ្លួនពីការប្រកួត AFC Cup នោះ សហព័ន្ធ VFF បានស្នើទៅកាន់សហព័ន្ធបាល់ទាត់ទ្វីបអាស៊ី (AFC) ដើម្បីផ្តល់កៅអីនោះទៅកាន់ក្លិបផ្សេងទៀត ប៉ុន្តែមិនទទួលបានការយល់ព្រម ហើយកៅអីដែលនៅសល់នោះក៏ត្រូវបានប្រគល់ទៅកាន់ក្លិបនៅប្រទេសថៃ Muangthong United៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6208.txt
|
គម្រោងដាក់ឱ្យប្រើប្រាស់យន្តហោះគ្មានមនុស្សបើក ឬដ្រូន មានឈ្មោះថា «Flying Taxi» ក្រុមហ៊ុន Volocopter ដើម្បីដឹកអត្តពលិកទៅកីឡដ្ឋានប្រកួត អំឡុងព្រឹត្តិការណ៍អូឡាំពិកទីក្រុងប៉ារីស ត្រូវបានលុបចោល ព្រោះតែវិញ្ញាបនបត្រអនុញ្ញាតសម្រាប់ប្រើប្រាស់ម៉ាស៊ីន មិនទាន់ផ្តល់ជូនទាន់ពេល។
|
អ្នករៀបចំការប្រកួតកីឡាអូឡាំពិកទីក្រុងប៉ារីស បានគិតគូយ៉ាងខ្លាំង ចំពោះផ្នែកបដិសណ្ឋារកិច្ចទៅលើក្រុមអត្តពលិកចូលរួមការប្រកួត រួមទាំងប្រតិភូកីឡាមកពីទាំង ២០៦ប្រទេស ជុំវិញពិភពលោក សម្រាប់ការស្នាក់នៅ ក៏និងដឹកជញ្ជូនផ្សេងៗ។ ផែនការដឹកជញ្ជូនជាច្រើនត្រូវបានរៀបចំឡើង ទាំងតាមរយៈរថយន្តក្រុងចល័ត ការធ្វើដំណើរតាមរយៈប្រព័ន្ធរថភ្លើងក្រោម ហើយអ្នករៀបចំការអូឡាំពិកទីក្រុងប៉ារីស ថែមទាំងគិតគូដល់ការដឹកជញ្ជូនអត្តពលិក និងអ្នកដំណើរ តាមផ្លូវអាកាសថែមទៀត។ ក្រុមហ៊ុនផលិតយន្តហោះគ្មានមនុស្សបើករបស់អាល្លឺម៉ង់ឈ្មោះថា Volocopter ជាច្រើនឆ្នាំកន្លងមក ធ្លាប់បានដាក់សាកល្បង ការធ្វើតេស្តហោះហើរ តាមរយៈយន្តហោះគ្មានមនុស្សបើក ឬដ្រូន ក្នុងបរិវេណទីក្រុងប៉ារីស។ ក្រុមហ៊ុននេះ ថែមទាំងបានស្នើសុំការអនុញ្ញាតពីអាជ្ញាធរអឺរ៉ុប ចំពោះសិទ្ធិអនុញ្ញាតឱ្យប្រើប្រាស់ក្នុងតំបន់ និងព្រឹត្តិការណ៍កីឡាអូឡាំពិកទីក្រុងប៉ារីស។ ផែនការដឹកជញ្ជូនអ្នកដំណើរតាមផ្លូវអាកាស ក្នុងកីឡាអូឡាំពិក ក្រុមហ៊ុន Volocopter បានសហការជាមួយ ប្រតិបត្តិករអាកាសយានដ្នានបារាំង (ADP), ប្រតិបត្តិកររថភ្លើងក្រោមដី, ប្រតិបត្តិកររថយន្តក្រុងរបស់រដ្ឋ (RATP) និងរដ្ឋបាលក្រុងប៉ារីស ដើម្បីធ្វើជាមធ្យោបាយសម្រួលការធ្វើដំណើររបស់ក្រុមអត្តពលិក និងប្រតិភូកីឡា។ តែយ៉ាងណា បើតាមសម្តីរបស់លោក Edward Arkwright នាយកស្ថាប័ន (ADP) វិញ្ញាបនបត្រអនុញ្ញាតឱ្យប្រើប្រាស់យន្តហោះគ្មានមនុស្សបើកសម្រាប់ក្រុមហ៊ុន Volocopter មិនទាន់ត្រូវបានផ្តល់ជូនដោយអាជ្ញាធរអឺរ៉ុប ព្រោះតែបញ្ហាគ្រឿងម៉ាស៊ីនមួយចំនួន។ នេះបើតាមការផ្សាយរបស់ទីភ្នាក់ងារព័ត៌មាន AFP នៅថ្ងៃទី៨ ខែសីហា។ គួរបញ្ជាក់ថា ការធ្វើតេស្តហោះហើរសាកល្បងច្រើនលើក ត្រូវបានធ្វើឡើងអំឡុងការប្រកួតកីឡាអូឡាំពិកទីក្រុងប៉ារីស ប៉ុន្តែការហោះហើរទាំងនោះ ធ្វើឡើងនៅក្រៅបរិវេណទីក្រុងប៉ារីស។ ទៅលើគ្រោងការដឹកជញ្ជូនអ្នកដំណើរតាមផ្លូវអាកាស ដោយយន្តហោះគ្មានមនុស្សបើកនេះទៀតសោត មន្ត្រីក្នុងទីក្រុងប៉ារីសជាច្រើនមិនបានគាំទ្រឡើយ ដោយលើកពីមូលហេតុថាគ្រោះថ្នាក់ដល់បរិស្ថាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6209.txt
|
គិតមកដល់ការប្រកួតកីឡាអូឡាំពិកទីក្រុងប៉ារីស ឆ្នាំ ២០២៤ នាថ្ងៃទី១ ខែកក្កដា ក្រុមអត្តពលិកកូរ៉េខាងជើង ដែលទើបបានវិលត្រឡប់ចូលការប្រកួតកីឡាអូឡាំពិក លើកដំបូង ក្រោយខកខានការប្រកួតរយៈពេល ៨ឆ្នាំ ពួកគេរកបានមេដាយប្រាក់ចំនួន ២ ពីការប្រកួត វិញ្ញាសាវាយកូនឃ្លីលើតុជាគូ និងកីឡាលោតជ្រមុជទឹក។
|
មេដាយលើកដំបូងដែលក្រុមអត្តពលិកកូរ៉េខាងជើង គឺជាមេដាយប្រាក់តែម្តង ទៅលើវិញ្ញាសាកីឡាវាយកូនឃ្លីលើតុជាគូ រកបានដោយកីឡាករ Ri Jong Sik និងកីឡាការិនី Kim Kum Yong។ មេដាយមាសវិញ្ញាសាវាយកូនឃ្លីលើតុ បានទៅលើក្រុមអត្តពលិកចិន Wang Chuqin និង Sun Yingsha ដោយយកឈ្នះការប្រកួតលទ្ធផល ៤-២ (១១-៦, ៧-១១, ១១-៨, ១១-៥, ៧-១១ និង ១១-៨)។ សម្រាប់វិញ្ញាសាវាយកូនឃ្លីលើតុជាគូនេះ កូរ៉េខាងត្បូង ជាក្រុមឈ្នះមេដាយសំរិទ្ធ។ មេដាយប្រាក់ទី២ របស់កូរ៉េខាងជើង ធ្វើបានដោយកីឡាការិនីលោតជម្រុជទឹក Jo Jin Mi និង Kim Mi Rae ក្រោយប្រកួតប្រជែងវិញ្ញាសាលោតទឹកក្បាច់កម្ពស់ ១០ម៉ែត្រ ទទួលបានពិន្ទុ ៣១៥,៩០។ មេដាយមាសបានទៅលើក្រុមកីឡាការិនីចិន Quan Hongchan និង Chen Yuxi ធ្វើបានពិន្ទុ ៣៥៩,១០ ពីការលោតក្បាច់កម្ពស់ ១០ម៉ែត្រ ហើយមេដាយសំរិទ្ធ បានទៅលើក្រុមអត្តពលិកចក្រភពអង់គ្លេស កីឡាការិនី Andrea Spendolini Sirieix និង Lois Toulson ធ្វើបានពិន្ទុ ៣០៤,៣៨។ មេដាយប្រាក់ទាំង ២ គឺជាការឈ្នះមេដាយលើកដំបូងសម្រាប់កូរ៉េខាងជើង សម្រាប់ការវិលត្រឡប់មកកាន់ការប្រកួតឡើងវិញ ក្រោយខកខានរយៈពេល ៨ឆ្នាំ ចាប់តាំងពីព្រឹត្តិការណ៍អូឡាំពិកទីក្រុងរីអូ ឆ្នាំ ២០១៦ មក។ កូរ៉េខាងត្បូង មិនបានបញ្ជូនអត្តពលិកឱ្យទៅប្រកួតអូឡាំពិកទីក្រុងតូក្យូឆ្នាំ ២០២២ ធ្វើក្នុងឆ្នាំ ២០២១ ព្រោះតែវិបត្តិជំងឺរាតត្បាតកូវីដ-១៩។ បន្ទាប់ កូរ៉េខាងត្បូងដដែលក៏ត្រូវបានរងពិន័យពី គណៈកម្មាធិការអូឡាំពិកអន្តរជាតិ (IOC) ហាមមិនឱ្យចូលរួមការប្រកួតកីឡាអូឡាំពិករដូវរងារទីក្រុងប៉េកាំង ឆ្នាំ ២០២២ ព្រោះតែមិនបញ្ជូនអត្តពលិកទៅប្រកួតអូឡាំពិករដូវក្តៅក្នុងទីក្រុងតូក្យូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_621.txt
|
អ៊ុយក្រែននៅថ្ងៃទី២៨ ខែកញ្ញា អំពាវនាវឱ្យសហភាពអឺរ៉ុប សម្ព័ន្ធយោធាណាតូ ក៏ដូចជាសម្ព័ន្ធមិត្តដទៃទៀតដាក់ទណ្ឌកម្មលើក្រុងមូស្គូឱ្យខ្លាំងក្លាបន្ថែមទៀតដើម្បីឆ្លើយតបទៅនឹងការធ្វើប្រជាមតិគាំទ្រដោយរុស្ស៊ីនៅតំបន់៤។ ទីក្រុងកៀវក៏ទទូចឱ្យបណ្តាប្រទេសលោកខាងលិចផ្តល់ជំនួយយោធាបន្ថែមដើម្បីប្រយុទ្ធតតាំងការឈ្លានពានរបស់រុស្ស៊ីដែលឈានចូលដល់ខែទី៧ទៅហើយ។
|
លទ្ធផលប្រជាមតិចូលរួមជាមួយរុស្ស៊ីនៅតំបន់អ៊ុយក្រែនចំនួន៤ ត្រូវបានអាជ្ញាធររណបរុស្ស៊ីដែលគ្រប់គ្រងតំបន់ទាំងនោះ ប្រកាសជោគជ័យនៅល្ងាចថ្ងៃទី២៧ ខែកញ្ញា។ រុស្ស៊ីនៅតែបន្តប៉ុនប៉ងលេបទឹកដីអ៊ុយក្រែនតាមរយៈវិធីសាស្រ្តនេះដូចពេលដែលកាត់យកតំបន់គ្រីមៀរបស់អ៊ុយក្រែនក្នុងឆ្នាំ២០១៤ ដែរ បើទោះជាអ៊ុយក្រែន សហភាពអឺរ៉ុប(EU) ក៏ដូចជាអាម៉េរិក និងសម្ព័ន្ធមិត្តដទៃទៀតថ្កោលទោសទង្វើនេះថាជាការធ្វើប្រជាមតិបោកបញ្ឆោត បំពានបូរណភាពទឹកដីអ៊ុយក្រែន និងគ្មានការទទួលស្គាល់ដោយអន្តរជាតិក៏ដោយ។ ស្របពេលសង្រ្គាមនៅអ៊ុយក្រែននៅតែបន្ត ហើយរដ្ឋាភិបាលក្រុងមូស្គូនឹងចាប់ផ្តើមនីតិវិធីបញ្ចូលទឹកដីអ៊ុយក្រែនឆាប់ៗនេះ រដ្ឋាភិបាលក្រុងកៀវជំរុញឱ្យបណ្តាប្រទេសខាងលិចចាត់វិធានការយ៉ាងម៉ឺងម៉ាត់ប្រឆាំងនឹងប្រជាមតិខុសច្បាប់របស់រុស្ស៊ី។ «អ៊ុយក្រែនអំពាវនាវដល់ EU សម្ព័ន្ធយោធាណាតូ និងក្រុមប្រទេសមានសេដ្ឋកិច្ចជឿនលឿនទាំង៧ឱ្យឆាប់បង្កើនសម្ពាធលើរុស្ស៊ីដែលរួមមានដាក់ទណ្ឌកម្មយ៉ាងតឹងរ៉ឹង និងបង្កើនជំនួយយោធាដល់អ៊ុយក្រែន»។ នេះបើតាមសេចក្តីថ្លែងការណ៍របស់ក្រសួងការបរទេសអ៊ុយក្រែននៅថ្ងៃទី២៨ ខែកញ្ញា។ នៅថ្ងៃអាជ្ញាធររុស្ស៊ីប្រកាសជោគជ័យក្នុងការធ្វើប្រជាមតិ ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី ថ្លែងក្នុងវីដេអូមួយថា លោកនឹងប្តេជ្ញាការពារប្រជាជនអ៊ុយក្រែននៅតំបន់ធ្វើប្រជាមតិនោះ ក៏ដូចជាតំបន់ Kharkiv និងតំបន់គ្រីមេ។ រីឯ អាម៉េរិកវិញក៏អះអាងបន្តគាំទ្រអ៊ុយក្រែនដូចគ្នា។ អគ្គរដ្ឋទូតអាម៉េរិកប្រចាំ UN លោកស្រី Linda Thomas-Greenfield ថ្លែងក្នុងកិច្ចប្រជុំក្រុមប្រឹក្សាសន្តិសុខថា ក្រុងវ៉ាស៊ីនតោននឹងស្នើដំណោះស្រាយទៅកាន់ក្រុមប្រឹក្សាសន្តិសុខឱ្យថ្កោលទោសការបោះឆ្នោតក្លែងក្លាយរបស់រុស្ស៊ី ហើយជំរុញឱ្យរដ្ឋសមាជិកកុំទទួលស្គាល់ការផ្លាស់ប្តូរណាមួយនៃទឹកដីអ៊ុយក្រែន។ ប៉ុន្តែ ដំណោះស្រាយនេះអាចនឹងរងបន្លារាំងស្ទះដោយសារសិទ្ធិវ៉េតូរបស់រុស្ស៊ីដែលជាសមាជិកអចិន្ត្រៃយ៍។ បើទោះយ៉ាងនេះក្តី ជាមួយសំឡេងឆ្នោតគាំទ្រដ៏ច្រើននៅតំបន់ទាំង៤ ប្រធានាធិបតីរុស្ស៊ី វ្ល៉ាឌីមៀ ពូទីន រំពឹងថានឹងចុះហត្ថលេខាលើច្បាប់កាត់ទឹកដីអ៊ុយក្រែនទាំងនេះចូលជារបស់រុស្ស៊ីជាផ្លូវការក្នុងសប្តាហ៍នេះ។ នេះបើតាមទីភ្នាក់ងារព័ត៌មាន AFP ។ លោក ពូទីន ថែមទាំងព្រមានប្រើប្រាស់អាវុធនុយក្លេអ៊ែរប្រឆាំងនឹងការវាយប្រហារ ឬការដណ្តើមយកវិញនូវទឹកដីរបស់ខ្លួនថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6210.txt
|
អតីតអត្តពលិកវាយកូនឃ្លីលើតុចិន វ័យ៦១ឆ្នាំ Ni Xia lian ដែលបច្ចុប្បន្នប្រកួតតំណាងឱ្យប្រទេសលុចសំបួ ចាត់ទុកការបង្ហាញខ្លួននៅកីឡាអូឡាំពិកទីក្រុងប៉ារីស ជាការសម្រេចក្តីស្រមៃរបស់ខ្លួន ក្នុងនាមជាអត្តពលិកវ័យចំណាស់។ Ni ដែលជាអត្តពលិកវាយកូនឃ្លីចំណាស់ជាងគេនៅប៉ារីស បានធ្លាក់ត្រឹមវគ្គ ៣២នាក់ ចុងក្រោយ បន្ទាប់ពីប្រកួតចាញ់កីឡាការិនីចិន Sun Yingsha ដែលកាន់តំណែងលេខ១ពិភពលោក។
|
អ្នកស្រី Ni ដែលធ្លាប់បង្ហាញខ្លួននៅអូឡាំពិកតំណាងឱ្យប្រទេសចិនចំនួន២លើក មុនក្លាយជាអត្តពលិកប្រទេសលុចសំបួចាប់ពីអូឡាំពិកប៉េកាំងឆ្នាំ២០០៨។ ទោះខកឱកាសដណ្តើមមេដាយអូឡាំពិក ប៉ុន្តែកីឡាការិនីវ័យចំណាស់ជាងគេក្នុងប្រភេទកីឡាវាយកូនឃ្លីលើតុ បានចាត់ទុកថាការប្រកួតកីឡាអូឡាំពិកប៉ារីស ជាការសម្រេចក្តីស្រមៃដ៏ធំបំផុតក្នុងជីវិត។ អ្នកស្រី Ni Xia lian ដែលបានចាញ់ការប្រកួតក្រោមថ្វីដៃកីឡាការិនីមេដាយមាសចិន Sun Yingsha វ័យ២៣ឆ្នាំ លើវិញ្ញាសាគូ ក្នុង លទ្ធផល ៤-០ បាននិយាយរៀបរាប់ពីអារម្មណ៍រំភើបដូច្នេះថា៖«ខ្ញុំពិតជារីករាយខ្លាំងណាស់ និងមានមោទកភាព ដែលទទួលបានឱកាសប្រកួតប្រជែងតទល់នឹងកីឡាការិនី Shasha ដែលមានកម្រិតលេខ ១ ពិភពលោក។ ខ្ញុំពិតជាភ្លឺភ្នែក នូវអ្វីដែលហៅថាកម្រិតលេខ ១ ពិភពលោក។ […] ជាមួយនឹងការទទួលស្គាល់ពីពួកគេ តើខ្ញុំអាចសុំអ្វីបានទៀត? នៅត្រឹមការប្រកួតនេះ គឺគ្រប់គ្រាន់ហើយក្នុងការបំពេញក្តីស្រមៃក្នុងជីវិតរបស់ខ្ញុំ។»។ អ្នកស្រី Ni ធ្លាប់ឈ្នះជើងឯកពិភពលោកកីឡាវាយកូនឃ្លីលើតុពីរសម័យលើវិញ្ញាសាគូ និងឯកត្តជន ក្នុងអំឡុងឆ្នាំ ១៩៨៣ ឱ្យចិន។ អត្តពលិកវ័យ ៦១ឆ្នាំ បានលេងក្នុងនាមជាអត្តពលិកតំណាងប្រទេសលុចសំបួ ចាប់តាំងពីព្រឹត្តិការណ៍អូឡាំពិកទីក្រុងប៉ាកាំង ឆ្នាំ ២០០៨ រហូតមកដល់បច្ចុប្បន្ន ដែលមានចំនួន៤លើក និងសរុប៦លើក។ ការប្រកួតកីឡាអូឡាំពិកទីក្រុងប៉ារីស ឆ្នាំ ២០២៤ ក៏បានក្លាយជាការបង្ហាញខ្លួនប្រកួតលើកទី៦ របស់អ្នកស្រី Xi Xialian ផងដែរ។ មុនពេលប៉ះជាមួយនឹងកីឡាការិនីចិន Sun Yingsha អ្នកស្រីក៏ត្រូវបានក្រុមអត្តពលិកចិន អញ្ជើញឱ្យទៅជួយចែករំលែកបទពិសោធន៍ មុនពេលដែលក្រុមអត្តពលិកវាយកូនឃ្លីចិន Sun Yingsha និង Wang Chuqin ប្រកួតដណ្តើមបានមេដាយមាសទល់ក្រុមអត្តពលិកកូរ៉េខាងជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6211.txt
|
គិតត្រឹមថ្ងៃទី៣១ ខែកក្កដា ពោលក្រោយការប្រកួតផ្លូវការរយៈពេល៥ថ្ងៃ ក្រុមអត្តពលិកជប៉ុន នៅតែរក្សាចំណាត់ថ្នាក់កំពូលក្នុងតារាងមេដាយរបស់ខ្លួនក្រោយរកបានមេដាស១បន្ថែមទៀត សរុប៧មេដាយមាស ២មេដាយប្រាក់ និង៤មេដាយសំរឹទ្ធ។ ចិន ឡើងទៅឈរលេខ២បណ្តោះអាសន្នវិញ ក្រោយបន្ថែមមេដាយមាស១ និងប្រាក់១ សរុបមេដាយមាស៦ ប្រាក់៦ និងសំរឹទ្ធ២។
|
អូស្ត្រាលីឡើងទៅលេខ៣វិញ តាមរៈការរកបានមេដាយមាស១បន្ថែម និងសំរឹទ្ធ១ សរុបមាស៦ ប្រាក់៤ និងសំរឹទ្ធ១។ ម្ចាស់ផ្ទះបារាំង ធ្លាក់ពីលេខ២ ទៅលេខ៤ បន្ទាប់ពីបានមេដាយប្រាក់១ និងសំរឹទ្ធ១ ដោយរក្សាមេដាយមាស៥ដដែល ប្រាក់កើនដល់៩មេដាយ និងសំរឹទ្ធ៤។ ដោយឡែកកូរ៉េខាងត្បូង បានរក្សាចំណាត់ថ្នាក់ទី៥ រយៈពេល៣ថ្ងៃជាប់គ្នា ដោយរកបានមេដាយមាស៥ ប្រាក់៣ និងសំរឹទ្ធ៣។ អ្វីដែលគួរភ្ញាក់ផ្អើល ក្រុមអត្តពលិកពីតំបន់អាស៊ីមួយនេះ រកបានមេដាយ៤ និងប្រាក់២ ពីប្រភេទកីឡាបាញ់ព្រួញ និងបាញ់កាំភ្លើង។ ចំណោម៦មេដាយនេះ អត្តពលិកនារីសម្រេចបានមេដាយមាស២ និងប្រាក់២ ពីកីឡាបាញ់កាំភ្លើង និង១មេដាយពីកីឡាបាញ់ព្រួញ វិញ្ញសាជាក្រុម។ កីឡាបាញ់ព្រួញ វិញ្ញសាជាក្រុមនេះ កូរ៉េខាងត្បូងដណ្តើមបានមេដាយមាសជាលើកទី ១០ជាប់ៗគ្នា ពោលចាប់ពីអូឡាំពិករដូវក្តៅ ឆ្នាំ ១៩៨៨ ដែលធ្វើនៅសេអ៊ូល មកម្លេះ។ សម្រាប់១១ប្រទេស ពីតំបន់អាស៊ីអាគ្នេយ៍នៅតែមិនទាន់រកឃើញមេដាយណាមួយនៅឡើយ ចាប់តាំងពីការប្រកួតផ្លូវការពីថ្ងៃទី២៦ ខែកក្កដាមក។ គិតមកទល់ពេលនេះ ៤៣ប្រទេសហើយរកបានមេដាយ ក្នុងចំណោម២០៦ប្រទេសចូលរួមនៅប៉ារីស ឆ្នាំ ២០២៤៕ អត្ថបទទាក់ទង ម្ចាស់ផ្ទះបារាំងឡើងឈរលេខ២ ឯជប៉ុនរក្សាកំពូលតារាងមេដាយដដែល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6212.txt
|
Simone Biles កីឡាការិនីកីឡាកាយសម្ព័ន្ធរបស់អាម៉េរិក រកបានជ័យជម្នះមេដាយមាសទី២ សម្រាប់ក្រុម នៅក្នុងព្រឹត្តិការណ៍កីឡាអូឡាំពិកទីក្រុងប៉ារីស និងជាមេដាយមាសអូឡាំពិកកំណត់ត្រាលើកទី៦ ក្នុងអាជីព។
|
ស្ថិតក្នុងការប្រកួតកីឡាអូឡាំពិកទីក្រុងប៉ារីសឆ្នាំ ២០២៤ កីឡាការិនីកាយសម្ព័ន្ធដ៏ល្បីល្បាញរបស់អាម៉រិក Biles នៅតែបង្ហាញពីសមត្ថភាពខ្លាំងដដែល ដើម្បីប្រជែងមេដាយមាសជូនប្រទេស និងក្រុម ទោះបីជានាងបានខកខានចូលរួមការប្រកួតកីឡាអូឡាំពិកនៅតូក្យូ។ Simone Biles ធ្លាប់បានខកខានចូលរួមការប្រកួតកីឡាអូឡាំពិកទីក្រុងតូក្យូ ឆ្នាំ ២០២០ ព្រោះតែបញ្ហាប្រឈម នឹងរបួសរមួលសាច់ដុំមិនអាចដឹងមុននៅពេលប្រកួត រហូតជំរុញឱ្យនាងដកខ្លួនចេញពីការប្រកួតកាលនោះ។ នៅការប្រជែងមេដាយមាសកីឡាកាយសម្ព័ន្ធនាថ្ងៃទី២ ខែសីហា កីឡាការិនី Biles និងកីឡាការិនីមកពីប្រេស៊ីល Rebeca Andrade មានការប្រកួតប្រជែងដ៏ស្វិតស្វាញរៀងៗខ្លួន។ Biles បញ្ចប់ការសម្តែងរបស់នាងដោយរកបានពិន្ទុចំនួន ២៩.១៣១ពិន្ទុ ដើម្បីក្រសោបមេដាយមាស នាំមុខពិន្ទុរបស់ Rebeca ទាំងគៀកគិតចំនួន ១,១៩៩ពិន្ទុ ដែលធ្វើបានត្រឹមមេដាយប្រាក់។ ចំណែកកីឡាការិនី Sunisa Lee ម្ចាស់មេដាយមាសអូឡាំពិកតូក្យូ និងមិត្តរួមក្រុមរបស់ Biles ធ្វើបានត្រឹមចំណាត់ថ្នាក់មេដាយសំរិទ្ធិ។ កីឡាការិនី Biles រកបានមេដាយមាសអូឡាំពិកប៉ារីសទី២ ពីការប្រកួតកីឡាកាយសម្ព័ន្ធលើប្រភេទវិញ្ញាសាកីឡាសម្តែង (All around) ជាក្រុម និងឯកត្តជន។ កាលពីព្រឹត្តិការណ៍កីឡាអូឡាំពិកទីក្រុងរីយ៉ូ ឆ្នាំ ២០១៦ ដែលជាការបង្ហាញខ្លួនលើកដំបូងរបស់ខ្លួន កីឡាការិនីវ័យ ២៧ឆ្នាំ ធ្លាប់បានឈ្នះមេដាយមាសអូឡាំពិកចំនួន ៤ ពីការប្រកួត ៤ វិញ្ញាសាកីឡាកាយសម្ព័ន្ធទាំងជាក្រុម និងទោល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6213.txt
|
កីឡាករ Kunlavut Vitidsarn ដែលទើបឈ្នះមេដាយប្រាក់កីឡាអូឡាំពិកទីក្រុងប៉ារីស លើប្រភេទកីឡាវាយសី នឹងទទួលបានប្រាក់រង្វាន់លើកទឹកចិត្តជាង ១១លានបាត (៣១ម៉ឺនដុល្លារ) ពីទីភ្នាក់ងារកីឡាថៃ ក្រោយរូបគេអាចរកបានមេដាយប្រាក់អូឡាំពិកលើកដំបូងបង្អស់ សម្រាប់ប្រទេសថៃ។
|
កីឡាករ Kunlavut មានកម្រិតលេខ ៨ ពិភពលោកកីឡាវាយសី កាលពីការប្រកួតវគ្គពាក់កណ្តាលផ្តាច់ព្រ័ត្រ រូបគេបានយកឈ្នះកីឡាវាយសីម៉ាឡេស៊ី Lee Jii Zia លទ្ធផល ២សិត ២១-១៤ និង ២១-១៥ កាលពីថ្ងៃទី៤ ខែសីហា។ យ៉ាងណាឡើងវគ្គផ្តាច់ព្រ័ត្រ កីឡាករសញ្ជាតិថៃ បានចាញ់ក្រោមថ្វីដៃកីឡាករដាណឺម៉ាក Viktor Axelsen នៅថ្ងៃទី៥ ខែសីហា ដោយលទ្ធផល ២សិត ១១-២១ និង ១១-២១។ ឈ្នះមេដាយប្រាក់ នៅពេលវិលត្រឡប់ទៅកាន់ប្រទេសថៃវិញ Kunlavut នឹងទទួលបានប្រាក់រង្វាន់ចំនួន ៧,២លានបាត (២០,២ម៉ឺនដុល្លារ) ពីសំណាក់មូលនិធិអភិវឌ្ឍន៍កីឡាជាតិរបស់ថៃ (NSDF)។ បើតាមការអះអាងរបស់លោកស្រី Kunying Patama Leeswadtrakul ប្រធានសមាគមកីឡាវាយសីថៃ ប្រសិនបើកីឡាករ Kunlavut ជ្រើសរើសទទួលយកប្រាក់បំណាច់ បូកនឹងប្រាក់បៀវត្សរ៍បន្ថែម ១ម៉ឺនបាត(២៨១ដុល្លារ) ក្នុង ១ខែ រយៈពេល ២០ឆ្នាំ ពីសំណាក់គណៈកម្មាធិការអូឡាំពិកថៃ នោះរូបគេនឹងទទួលបានប្រាក់ប្រមាណ ២,៤លានបាត(៦,៧ម៉ឺនដុល្លារ) បន្ថែមទៀត។ លោកស្រី Patama ក៏បានបន្ថែមទៀតថា លោកស្រីក៏នឹងផ្តល់ប្រាក់រង្វាន់បន្ថែមលើកទឹកចិត្តផ្ទាល់ទៅកាន់កីឡាករ Kunlavut ចំនួន ១,៥លានបាត (៤,២ម៉ឺនដុល្លារ) ដែលសរុបប្រាក់រង្វាន់ទាំងអស់មានចំនួន ៣១ម៉ឺនដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6214.txt
|
អ្នករៀបចំការប្រកួតកីឡាអូឡាំពិកទីក្រុងប៉ារីស (Paris 2024) នឹងយកឧបករណ៍គ្រឿងបរិក្ខារកីឡា ព្រមទាំងកីឡដ្ឋានប្រកួតកីឡាមួយចំនួន ដូចជាវាយសី បាល់ទះលើឆ្នេរខ្សាច់ជាដើម ទៅកែច្នៃប្រើប្រាស់បន្តទៀត សម្រាប់ការប្រកួតកីឡាដទៃ ឬក៏សម្រាប់ត្រៀមការប្រកួតកីឡាប៉ារ៉ាឡាំពិកប៉ារីសចុងខែសីហានេះ។
|
ជាច្រើនសតវត្សរ៍មកហើយ ប្រទេសដែលធ្វើជាម្ចាស់ផ្ទះការប្រកួតតែងតែកសាងទីលានផ្សេងៗ ដើម្បីរៀបចំ ហើយការកសាងទីលានទាំងនោះ តម្រូវឱ្យចំណាយប្រាក់ច្រើនសន្ធឹកសន្ធាប់ ដែលចាត់ទុកថាជារឿងខ្ជះខ្ជាយថវិកា។ មិនត្រឹមតែប៉ុណ្ណោះនៅពេលការប្រកួតបានបញ្ចប់ទៅ ទីលានប្រកួតទាំងនោះភាគច្រើន ក៏ត្រូវបានបោះបង់ចោល និងពិបាករកការប្រកួតកីឡាដើម្បីបន្តដំណើរការ។ ដោយឡែកសម្រាប់ការប្រកួត Paris 2024 អ្នករៀបចំ បានគិតគូរយ៉ាងខ្លាំងទៅលើបញ្ហានេះ ហើយភាគច្រើនកីឡដ្ឋានប្រកួត លើកលែងកីឡដ្ឋានប្រកួតបាល់ទាត់ ភាគច្រើនបានកសាងឡើងពីបរិក្ខារដែលអាចរុះរើចេញផ្លាស់ទីបាន ដែលផ្តល់ភាពងាយស្រួលដល់ការសាងសង់។ ប៉ុន្តែបញ្ហានៅតែកើតមាន ព្រោះតែសំណល់បរិក្ខារដែលប្រើប្រាស់រួចទាំងនោះ បានបង្ខំឱ្យអ្នករៀបចំគិតគូរចំពោះការកែច្នៃសម្រាប់ប្រើប្រាស់ឡើងវិញ ហើយរឿងនេះអ្នករៀបចំ Paris 2024 បានផ្តល់ឈ្មោះវាថា «ការផ្តល់ជីវិតទីពីរ»។ បើតាមការអះអាងរបស់លោកស្រី Georgina Grenon ប្រធានផ្នែកនិរន្តរភាព Paris 2024 ទាក់ទងទៅនឹងបញ្ហាសំណល់បរិក្ខារប្រើប្រាស់នេះ អ្នករៀបចំការប្រកួតបានគិតគូររួចរាល់មកហើយតាំងតែពីមុនការប្រកួត ដើម្បីកែច្នៃបរិក្ខារកីឡាទាំងនោះ ដើម្បីប្រើប្រាស់បន្តទៀត។ ទោះយ៉ាងណា គំនិតដែលកសាងបរិក្ខារប្រកួត ដូចជាទីលានប្រកួត ដែលអាចរុះរើ វិញបានសម្រាប់ប្រើប្រាស់បន្តជាថ្មីនេះ ហាក់បីដូចជាគំនិតបានលើកឡើងស្រដៀងទៅនឹងសហព័ន្ធបាល់ទាត់អន្តរជាតិ (FIFA) ដែលធ្លាប់បានធ្វើឡើងនេះអំឡុងការប្រកួត World Cup ឆ្នាំ២០២២ នៅក្នុងប្រទេសកាតា។ តាមការបញ្ជាក់បន្ថែមពី លោកស្រី Grenon ការប្រកួតកីឡាអូឡាំពិកទីក្រុងប៉ារីស បានប្រើប្រាស់ឧបករណ៍ និងវត្ថុប្រើប្រាស់ផ្សេងៗសរុបជាង ៦លានប្រភេទខុសៗគ្នា ហើយឧបករណ៍បានប្រើប្រាស់ទាំងនោះ ប្រមាណ ៩០ភាគរយ នឹងត្រូវកែច្នៃប្រើប្រាស់ឡើងវិញ។ គ្រឿងបិរក្ខារផ្សេងៗ ដូចជាទីលានប្រកួតដែលអាចរុះរើបាន ក៏នឹងត្រូវប្រើប្រាស់សម្រាប់រៀបចំការប្រកួតកីឡាប៉ារ៉ាឡាំពិកបន្តទៀត ពីថ្ងៃទី២៨ ខែសីហា រហូតដល់ថ្ងៃទី៨ ខែកញ្ញា។ បន្ទាប់ពីបញ្ចប់ការប្រកួតប៉ារ៉ាឡាំពិក គ្រឿងបរិក្ខារទាំងអស់នោះ នឹងត្រូវបញ្ជូនទៅកាន់កន្លែងថ្មី ឬប្រទេសដែលត្រូវការ ដើម្បីកែច្នៃប្រើប្រាស់បន្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6215.txt
|
ម្ចាស់ផ្ទះបារាំង បានទម្លាក់អ៊ីតាលីក្នុងលទ្ធផលមិនឱ្យតដៃរួច ៣-០ សិត នៅវគ្គពាក់កណ្តាលផ្តាច់ព្រ័ត្រ ឡើងទៅការពារតំណែងមេដាយមាសអូឡាំពិកប៉ារីស កីឡាបាល់ទះផ្នែកបុរស ទល់នឹងប៉ូឡូញ។
|
នៅវគ្គពាក់កណ្តាលផ្តាច់ព្រ័ត្រ កីឡាបាល់ទាត់បុរស នៅថ្ងៃទី៧ ខែសីហា ម្ចាស់ការពារជើងឯកបារាំងបានយកឈ្នះអ៊ីតាលី ក្នុងលទ្ធផល ២៥-២០ ២៥-២១ និង ២៥-២១។ បារាំង ដែលឈ្នះមេដាយមាសកីឡាបាល់ទះអូឡាំពិកតូក្យូឆ្នាំ២០២០ នឹងត្រូវតទល់ប៉ូឡូញនៅវគ្គផ្តាច់ព្រ័ត្រដណ្តើមមេដាយមាសអូឡាំពិកប៉ារីសឆ្នាំ២០២៤។ នៅវគ្គពាក់កណ្តាលផ្តាច់ព្រ័ត្រ ម្ចាស់មេដាយមាសអូឡាំពិកប្រទេសកាណាដា ឆ្នាំ១៩៧៦ ប៉ូឡូញបានយកឈ្នះអាម៉េរិកដែលជាម្ចាស់ជើងឯក៣សម័យទាំងប្រផិតប្រផើយក្នុងលទ្ធផល ៣-២សិត (២៥-២៣ ២៥-២៧ ១៤-២៥ និង ១៥-១៣)។ ជំនួបផ្តាច់ព្រ័ត្រដណ្តើមមេដាយមស រវាងម្ចាស់ផ្ទះបារាំង ទល់នឹងប៉ូឡូញ នឹងធ្វើឡើងនៅតារាង South Paris Arena 1 ក្នុងក្រុងប៉ារីស នាថ្ងៃទី១០ ខែសីហា វេលាម៉ោង៦ល្ងាច [ម៉ោងនៅកម្ពុជា] បន្ទាប់ពីជំនួបដណ្តើមមេដាយសំរឹទ្ធរវាងអ៊ីតាលី និងអាម៉េរិក ដែលធ្វើនៅថ្ងៃទី៩ សីហា វេលាម៉ោង៩យប់។ សូមបញ្ជាក់ថា កីឡាបាល់ទាត់ផ្នែកបុរសអូឡាំពិក មានតែអាម៉េរិក សូវៀត (រុស្ស៊ីសព្វថ្ងៃ) និងប្រេស៊ីលប៉ុណ្ណោះដែលគ្រងមេដាយមាសច្រើនជាងគេ៣លើកដូចគ្នា។ ឯកប្រទេស៦ទៀតដែលឈ្នះ១លើកដូចគ្នា រួមមានរុស្ស៊ី ជប៉ុន ហូឡង់ ស៊ែប៊ីនិងម៉ុងតេណេហ្គ្រោ (សព្វថ្ងៃចែកជាពីរប្រទេស) បារាំង និងប៉ូឡូញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6216.txt
|
កីឡាការិនី Panipak Wongpattanakit អត្តពលិកកីឡាតេក្វាន់ដូថៃ ការពារតំណែងជើងឯកមេដាយមាសអូឡាំពិករបស់នាងបានសម្រេច ក្នុងព្រឹត្តិការណ៍កីឡាអូឡាមពិកទីក្រុងប៉ារីស ឆ្នាំ ២០២៤ លើការប្រកួតប្រភេទទម្ងន់ ៤៩គីឡូក្រាម នៅថ្ងៃទី៧ ខែសីហា។ គិតត្រឹមថ្ងៃទី៨ ខែសីហា ថៃ រកបានមេដាយ៥ ក្នុងនោះមាស១ ប្រាក់២ និងសំរឹទ្ធ២។
|
នៅក្នុងការប្រកួតតាមវគ្គនីមួយៗ កីឡាការិនី Wongpattanakit បានយកឈ្នះលើកីឡាការិនីម៉ារ៉ុក Oumaima El Bouchti, កីឡាការិនីអារ៉ាប៊ីសាអូឌីត Dunya Ali M Abutaleb និងកីឡាការិនីមកពីក្រូអាស៊ី Lena Stojkovic ដើម្បីឈានជើងឡើងដល់វគ្គផ្តាច់ព្រ័ត្រជាលើកទី២។ សម្រាប់ការប្រកួតវគ្គផ្តាច់ព្រ័ត្រ កីឡាការិនីថៃ វ័យ ២៧ឆ្នាំ បានផ្តួលកីឡាការិនីចិន Guo Qing ដែលទើបបង្ហាញខ្លួនដំបូងក្នុងព្រឹត្តិការណ៍អូឡាំពិក ដោយលទ្ធផលសរុប ៣ជុំ ទទួលបានពិន្ទុ ៦-៣, ២-៣ និង ៦-២។ កីឡាការិនីចិន Guo Qing ទទួលបានមេដាយប្រាក់ ចំណែកកីឡាការិនីមកពីអ៊ីរ៉ង់ Mobina Nematzadeh និង Lena Stojkovic បានមេដាយសំរឹទ្ធស្ទួន។ សម្រាប់កីឡាការិនីថៃ Wongpattanakit ការប្រកួតព្រឹត្តិការណ៍កីឡាអូឡាំពិកទីក្រុងប៉ារីស គឺជាការបង្ហាញខ្លួនលើកទី៣ របស់នាងតំណាងឱ្យប្រទេសថៃ។ កីឡាការិនីវ័យ ២៧ឆ្នាំ បានបង្ហាញខ្លួនក្នុងការប្រកួតអូឡាំពិកលើកដំបូង កាលឆ្នាំ ២០១៦ ស្ថិតក្នុងប្រទេសប្រេស៊ីល ហើយកាលនោះរូបនាងបានឈ្នះមេដាយសំរឹទ្ធ។ អំឡុងការប្រកួតអូឡាំពិកទីក្រុងតូក្យូឆ្នាំ ២០២០ ដែលលើកទៅឆ្នាំ ២០២១ ដោយសារវិបត្តិជំងឺកូវីដ-១៩ កីឡាការិនី Wongpattanakit បានឈ្នះមេដាយមាសអូឡាំពិកលើកដំបូង។ មកកាន់ការប្រកួតក្នុងទីក្រុងប៉ារីសកីឡាការិនី Wongpattanakit ក៏អាចការពារតំណែងម្ចាស់មេដាយមាសរបស់ខ្លួន។ ថៃ រកបានមេដាយមាស១ ប្រាក់២ និងសំរឹទ្ធ២ សរុប៥។ មេដាយប្រាក់២ បានពីកីឡាវាយសី និងលើកទម្ងន់ ហើយសំរឹទ្ធ២ បានពីកីឡាប្រដាល់ និងលើកទម្ងន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6217.txt
|
អតីតអ្នកចាត់ការទូទៅ Leicester City លោក Craig Shakespeare បានទទួលមរណភាពក្នុងអាយុ ៦០ឆ្នាំ ដោយសារជំងឺមហារីក។ នេះបើតាមការប្រកាសរបស់ក្រុមគ្រួសារលោក Shakespeare នៅថ្ងៃទី១ ខែសីហា។
|
លោក Shakespeare ដែលឡើងពីតំណែងជំនួយការទៅជាអ្នកចាត់ការ Leicester ឆ្នាំ២០១៧ ជំនួសលោក Claudio Ranieri បានទទួលការព្យាបាលជំងឺមហារីកកាលពីខែតុលា ឆ្នាំ ២០២៣។ ទទួលការព្យាបាលមិនបាន១ឆ្នាំផង អតីតជំនួយការគ្រូបង្វឹកក្រុមជម្រើសជាតិអង់គ្លេស West Brom, Hull City , Everton, Watford, Aston Villa និង Norwich City ជាដើមរូបនេះ ក៏ទទួលមរណភាព។ គ្រួសារលោក Shakespeare ប្រាប់ប្រព័ន្ធផ្សព្វផ្សាយអង់គ្លេសថា ស្វាមីខ្លួនបានស្លាប់នៅផ្ទះរបស់ខ្លួនដោយមានការជួបជុំកូនៗ បងប្អូផង។ អ្នកស្រី Karen ភរិយាលោក Shakespeare រៀបរាប់ដូច្នេះ៖«ក្រុមគ្រួសារពិតជាមានមោទនភាពយ៉ាងខ្លាំងចំពោះសមិទ្ធផលក្នុងវិស័យកីឡាបាល់ទាត់របស់ Shakespeare ទាំងនៅជាកីឡាករ និងគ្រូបង្វឹក។ លើសពីនេះ គាត់ជាប្តី ឪពុក កូនប្រុស បងប្រុសល្អ ដែលយើងទាំងអស់គ្នាគោរពស្រឡាញ់»។ ចាប់តាំងពីចាកចេញពីតំណែងអ្នកចាត់ការ Leicester ឆ្នាំ២០១៧ អ្នកចាត់ការសញ្ជាតិអង់គ្លេសរូបនេះ ត្រូវបានតែងតាំងជាជំនួយការក្រុមកញ្ជ្រោងនេះវិញ ក្រោមការដឹកនាំរបស់លោក Dean Smith នៅឆ្នាំ២០២៣។ Smith បានបញ្ចប់តំណែងក្រោយដឹកនាំជិត៤ខែ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6218.txt
|
ក្រុមកីឡាបាល់ទាត់អាយុក្រោម២៣ឆ្នាំបារាំង ឈានដល់វគ្គផ្តាច់ព្រ័ត្រដណ្តើមមេដាយមាសកីឡាអូឡាំពិកលើកដំបូង ក្រោយខកខាន៤០ឆ្នាំ តាមរយៈការយកឈ្នះអេហ្ស៊ីបក្នុងលទ្ធផល ៣-១ នៅវគ្គពាក់កណ្តាលផ្តាច់ព្រ័ត្រ។ ម្ចាស់ផ្ទះបារាំង ត្រូវប្រជែងមេដាយមាសជាមួយអេស្ប៉ាញ ដែលឈ្នះម៉ារ៉ុកវគ្គពាក់កណ្តាលផ្តាច់ព្រ័ត្រ។
|
ក្នុងជំនួបវគ្គពាក់កណ្តាលផ្តាច់ព្រ័ត្រនៅយប់ថ្ងៃទី៥ ខែសីហា ក្រុម U23 បារាំង ក្រោមការដឹកនាំរបស់លោក Thierry Henry បានវាយបកតាមស្មើ ១-១ មុនពេលឈានដល់វគ្គថែមម៉ោង១៥នាទី២ដង។ ខ្សែការពារ Mahmoud Saber ជាអ្នកសម្រេចទីនាំមុខឱ្យអេហ្ស៊ីបនៅនាទី៦២ មុនពេល Jean-Philippe Mateta រកបានគ្រាប់តាមស្មើឱ្យម្ចាស់ផ្ទះនៅនាទី៨៣។ នៅវគ្គថែមម៉ោង១៥នាទីលើកទី១ Mateta ដដែលរកបានគ្រាប់ទី២ នៅនាទី៩៩ និងនាំមុខ ២-១ វិញ មុនពេល Michael Olise បន្ថែមគ្រាប់ទី៣ នៅនាទី១០៥។ ចប់ការប្រកួត បារាំងឈ្នះអេហ្ស៊ីប ៣-១។ នេះជាការឈានដល់វគ្គដណ្តើមមេដាយមាសលើកដំបូងរបស់មាន់គកបារាំង បន្ទាប់ពីខកខានរយៈពេល៤០ឆ្នាំ។ កាលអូឡាំពិករដូវក្តៅធ្វើនៅ Los Angeles សហរដ្ឋអាម៉េរិក ឆ្នាំ ១៩៨៤ បារាំងក្លាយជាជើងឯកមេដាយមាសវិញ្ញាសាបាល់ទាត់បុរស ដោយយកឈ្នះប្រេស៊ីល ២-០ នៅវគ្គផ្តាច់ព្រ័ត្រ។ អេស្ប៉ាញ ដែលជាម្ចាស់មេដាយមាសអូឡាំពិកឆ្នាំ១៩៩២ ដែលរៀបចំនៅ Barcelona នឹងត្រូវតតាំងជាមួយបារាំងវគ្គផ្តាច់ព្រ័ត្រក្នុងព្រឹត្តិការណ៍អូឡាំពិករដូវក្តៅក្រុងប៉ារីស ឆ្នាំ២០២៤។ ក្រុមកំពុងលេចធ្លោក្នុងវិស័យបាល់ទាត់អេស្ប៉ាញ បានទម្លាក់ម៉ារ៉ុក ក្នុងលទ្ធផល ២-១ នៅវគ្គពាក់កណ្តាលផ្តាច់ព្រ័ត្រ។ ជំនួបផ្តាច់ព្រ័ត្រដណ្តើមមេដាយមាសអូឡាំពិក រវាងបារាំង និងអេស្ប៉ាញ នឹងធ្វើឡើននៅថ្ងៃទី៩ ខែសីហា វេលាម៉ោង ១១ យប់ [ម៉ោងនៅកម្ពុជា]។ សម្រាប់ជំនួបដណ្តើមមេដាយសំរឹទ្ធិរវាងអេហ្ស៊ី និង ម៉ារ៉ុន ធ្វើនៅថ្ងៃទី៨ ខែសីហា វេលាម៉ោង ១០យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6219.txt
|
Noah Lyles ដណ្តើមបានមេដាយមាសកីឡាអូឡាំពិកទីក្រុងប៉ារីស ឆ្នាំ ២០២៤ លើវិញ្ញាសារត់ល្បឿន ចម្ងាយ ១០០ម៉ែត្រ។ Lyles ក្លាយជាអត្តពលិករត់ល្បឿនដំបូងរបស់អាម៉រិកឈ្នះមេដាយអូឡាំពិក ក្រោយខនខានតាំងពីឆ្នាំ ២០០០មក។
|
ការប្រកួតកីឡាអត្តពលកម្ម លើប្រភេទវិញ្ញាសាកីឡារត់ល្បឿន ១០០ម៉ែត្រ នៃព្រឹត្តិការណ៍កីឡាអូឡាំពិកទីក្រុងប៉ារីស កីឡាករ Noah Lyles ដណ្តើមបានមេដាយមាសពីកីឡាករ Kishane Thompson ដោយប្រើថេរវេលាខុសគ្នាតិចបំផុត សឹងតែមិនធ្លាប់មានពីមុនមក។ Lyles រត់ដោយប្រើល្បឿនសរុប ៩,៧៨៤វិនាទី ពោលដល់ទីមុនត្រឹមតែ ០,០០៤ វិនាទី ប៉ុណ្ណោះ ទៅលើកីឡាករមកពីហ្សាម៉ាអិក Thompson ដែលរត់ដល់ទីប្រើពេល ៩,៧៨៩វិនាទី បើទោះបីជានៅលើតារាងថិរវេលា បានបង្ហាញថាអ្នកទាំង ២ រត់បានចម្ងាយ ៩,៧៩វិនាទី ដូចគ្នាក៏ដោយក្តី។ មេដាយប្រាក់បានទៅលើកីឡាករមកពីហ្សាម៉ាអិក Thompson នៅក្នុងការប្រកួតកីឡាអូឡាំពិកលើកដំបូងរបស់គេ ចំណែកមេដាយសំរិទ្ធិបានទៅលើកីឡាករ Fred Kerley ជាក្រុមអត្តពលិកអាម៉េរិកមួយរូបទៀត រត់ប្រើថេរវេលា ៩,៨១វិនាទី។ កីឡាករ Akani Simbini របស់អាហ្រ្វិកខាងត្បូង បញ្ចប់ចំណាត់ថ្នាក់លេខ ៤ ប្រើថេរវេលា ៩,៨៣វិនាទី លេខ ៥ បានទៅលើកីឡាករការពារតំណែងជើងឯក របស់ក្រុមអត្តពលិកអ៊ីតាលី Lamont Marcell Jacobs ប្រើថេរវេលា ៩,៨៥វិនាទី ហើយលេង ៦ ធ្វើបានថេរវេលា ៩,៨៦ បានលើកីឡាករមកពីបូស្វាណា Letsile Tebogo។ Noah Lyles ក្រោយពេលបំបែកកំណត់ត្រាផ្ទាល់ខ្លួនកាលពីប្រកួតពិភពលោករួចមក ការឈ្នះមេដាយមាសលើកនេះ បានធ្វើឱ្យរូបគេក្លាយជាកីឡាករអាម៉េរិកលើកដំបូង ដែលឈ្នះមេដាយមាសអូឡាំពិកលើប្រភេទវិញ្ញាសាកីឡារត់ចម្ងាយ ១០០ម៉ែត្រ លើកដំបូង ចាប់តាំងពីការប្រកួតអូឡាំពិកទីក្រុងអាតែន ឆ្នាំ ២០០៤។ ម្យ៉ាងវិញទៀត ជ័យជម្នះមេដាយមាសនេះពីសំណាក់កីឡាករវ័យ ២៧ឆ្នាំ ក៏បានបញ្ចប់ការទន្ទឹងរង់ចាំអស់រយៈពេល ២០ឆ្នាំ របស់អាម៉េរិក លើប្រភេទវិញ្ញាសាកីឡារត់ចម្ងាយ ១០០ម៉ែត្រ នេះផងដែរ។ ដោយឡែក ក្រោយដណ្តើមបានមេដាយមាសអូឡាំពិកប៉ារីសឆ្នាំ ២០២៤ លើវិញ្ញាសាកីឡារត់ចម្ងាយ ១០០ម៉ែត្រ Noah Lyles នឹងមានភារកិច្ចបន្ថែមទៀត ដើម្បីដណ្តើមមេដាយមាសសម្រាប់អាម៉េរិក ដោយត្រូវប្រជែងលើវិញ្ញាសាកីឡារត់ចម្ងាយ ២០០ម៉ែត្រ, រត់ចម្ងាយបណ្តាក់ ៤x១០០ម៉ែត្រ និងរត់ចម្ងាយបណ្តាក់ ៤x៤០០ម៉ែត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_622.txt
|
ក្នុងរបាយការណ៍ដែលបានដាក់ជូនរដ្ឋសភា យោធាកូរ៉េខាងត្បូងអះអាងថា យន្តហោះចម្បាំងចិន និងរុស្ស៊ីរាប់សិបគ្រឿងបានចូលទៅក្នុងតំបន់ការពារដែនអាកាសកូរ៉េខាងត្បូង(KADIZ) រាប់សិបដងកាលពីឆ្នាំមុន។
|
បើតាមក្រសួងការពារជាតិកូរ៉េខាងត្បូង យន្តហោះយោធាចិនបានចូលទៅក្នុងតំបន់ការពារដែនអាកាសកូរ៉េខាងត្បូង(KADIZ) លើសពី៧០ដងកាលពីឆ្នាំ២០២១ ដែលជាចំនួនស្រដៀងនឹងការឈ្លានពានកាលពីឆ្នាំមុនៗ។ ក្រៅតែពីយន្តហោះចម្បាំងចិន យន្តហោះចម្បាំងរុស្ស៊ីក៏បានហោះចូលតំបន់ KADIZ ជាង ១០ ដងចាប់តាំងពីឆ្នាំ២០១៧ ខណៈពេលដែលកើនឡើងដល់ជាង២០ដងក្នុងឆ្នាំ២០១៩។ នេះបើតាមរបាយការណ៍ដដែល។ ចំណែកយន្តហោះចម្បាំងជប៉ុនបានចូលទៅក្នុងតំបន់ការពារដែនអាកាសដែលជាតំបន់ប្រទេសទាំងពីរទាមទារជាកម្មសិទិ្ធដូចគ្នាជាមធ្យម៥០០ដងក្នុងមួយឆ្នាំ។ តំបន់ការពារដែនអាកាសត្រូវបានគូជាលើកដំបូងក្នុងឆ្នាំ ១៩៥១ ដោយកងទ័ពអាកាសអាម៉េរិកអំឡុងសង្គ្រាមកូរ៉េឆ្នាំ ១៩៥០ដល់ ១៩៥៣ ដើម្បីការពារការប៉ះទង្គិចគ្នាតាមផ្លូវអាកាសរវាងប្រទេសជុំវិញឧបទ្វីបកូរ៉េ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6220.txt
|
អាម៉េរិក បន្តរក្សាចំណាត់លេខ១បណ្តោះអាសន្នក្នុងតារាងមេដាយអូឡាំពិកប៉ារីស ឆ្នាំ ២០២៤ ដោយនាំមុខគូប្រជែងចិនគ្រប់ប្រភេទមេដាយ។ អូស្ត្រាលី ឡើងទៅឈរលេខ៣ ជំនួសម្ចាស់ផ្ទះបារាំងដែលធ្លាក់ទៅលេខ៤។
|
គិតត្រឹមព្រឹកថ្ងៃទី៧ ខែសីហា ក្រុមអត្តពលិកអាម៉េរិករកបានមេដាយសរុប៨៦ ក្នុងនោះមេដាយមាស២៤ ប្រាក់៣១ និងសំរឹទ្ធ៣១។ មេដាយមាសដែលអាម៉រិកប្រមូលបានច្រើនគឺកីឡាហែលទឹកចំនួន ៨មេដាយ អត្តពលកម្ម ៥មេដាយ និងកាយសម្ព័ន្ធ ៣មេដាយ។ ចិន នៅតែជាគូប្រជែងដ៏ស្វិតស្វាយរបស់អាម៉េរិក ក្នុងការប្រជែងមេដាយអូឡាំពិក។ ស្ថិតក្នុងលេខរៀងទី២បន្ទាប់ពីអាម៉េរិក អត្តពលិកចិន សម្រេចបានមេដាយ៥៩ហើយ ក្នុងនោះមេដាយមាស២២ ប្រាក់២១ និងសំរឹទ្ធ១៦។ ប្រភេទកីឡាដែលចិនប្រមួលបានមេដាយមាសច្រើន គឺកីឡាលោទទឹក៥មេដាយ បាញ់កាំភ្លើង៥ វាយកូនបាល់លើតុ៣មេដាយ ស្របពេលហែលទឹក វាយសី និងកាយសម្ព័ន្ធ បាន២មេដាយមាសដូចគ្នា។ អូស្ត្រាលី ឡើងទៅឈរលេខ៣បណ្តោះអាសន្នវិញ ដោយទម្លាក់ម្ចាស់ផ្ទះបារាំងទៅលេខ៤។ អូស្ត្រាលី កើនបាន១៤មេដាយមាស ១២មេដាយប្រាក់ និង៩មេដាយសំរឹទ្ធ សរុប៣៥មេដាយ។ ៧មេដាយមាសបានពីកីឡាហែលទឹក និង៣មេដាយមាស រកបានពីកីឡាទូកកាណូ។ បារំាង រកបានមេដាយសរុបបណ្តោះអាសន្នចំនួន៤៨ ក្នុងនោះមាស១៣ ប្រាក់១៦ និងសំរឹទ្ធ១៩។ ហែលទឹក ក៏ក្រុមម្ចាស់ផ្ទះរកបានមេដាយមាសច្រើនដែរ ចំនួន៤ និងយូដូ២មេដាយ។ ចក្រភពអង់គ្លេស ឈរលេខ៥ ដោយរកបានមេដាយមាស១២ ប្រាក់១៥ និងសំរឹទ្ធ១៩ សរុប៤៦មេដាយ។ កីឡាទូក ជាប្រភេទកីឡាដែលចក្រភពអង់គ្លេសរកបានមេដាយមាសច្រើនចំនួន៣មេដាយ។ កូរ៉េខាងត្បូង ដែលស្ថិតនៅចំណាត់ថ្នាក់លេខ៦ រកបានមេដាយមាស១១ ប្រាក់៨ និងសំរឹទ្ធ៧ សរុប២៦។ កូរ៉េខាងត្បូង ប្រមូលមេដាយមាសពីកីឡាបាញ់ព្រួញ រហូតដល់ទៅ៥ និងបាញ់កាំភ្លើងចំនួន៣មេដាយមាស។ ជប៉ុន អ៊ីតាលី ហូឡង់ និងអាល្លឺម៉ង់ ស្ថិតនៅក្នុងតំបន់ប្រទេសរកបានមេដាយមាសច្រើនទាំង១០ Top 10 ដដែល ក្រោយការប្រកួតផ្លូវការ១៤ថ្ងៃ ពោលគឺចាប់ពីថ្ងៃទី២៤ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6221.txt
|
ក្រុមអត្តពលិកដែលបានចូលរួមការប្រកួតកីឡាអូឡាំពិកទីក្រុងប៉ារីស បានត្អូញត្អែរ ចំពោះបញ្ហាកង្វះចំណីអាហារស្ថិតក្នុងភូមិកីឡា បើទោះបីជាអ្នករៀបចំការប្រកួត (Paris 2024) បានរៀបចំអាហារប្រចាំថ្ងៃ តម្រូវសម្រាប់អត្តពលិកគិតជាចំនួនជាង ៤០,០០០នាក់ ជាមួយនឹងប្រភេទមុខម្ហូបជាង ៥០០មុខ ក៏ដោយ។
|
អត្តពលិកចូលរួមប្រកួតប្រមាណជាង ១០,៥០០នាក់ ព្រមទាំងប្រតិភូកីឡាមកពីប្រទេសចំនួន ២០៦ ជុំវិញពិភពលោក ក្នុងព្រឹត្តិការណ៍អូឡាំពិក ភាគច្រើនត្អូញត្អែរថា ម្ហូបអាហារ សម្រាប់ទទួលទាន នៅក្នុងភូមិកីឡាអូឡាំពិកទីក្រុងប៉ារីស មិនគ្រប់គ្រាន់សម្រាប់ពួកគេ។ ស្ថិតក្នុងទីតាំងភូមិកីឡាអូឡាំពិក កន្លែងជួបជុំទទួលទានស្ថិតចំកណ្តាលភូមិកីឡា ភាគខាងជើងទីក្រុងប៉ារីស ហើយទទួលចំនួនមនុស្សជាប្រចាំ ៣,២០០នាក់ ក្នុងពេលដែលតែមួយ មាន ៦កន្លែង ជាប់ៗគ្នា។ ទីតាំងទទួលទានអាហារនោះ បើកដំណើរការទាំងថ្ងៃទាំងយប់ តែម្តង សម្រាប់ឱ្យអត្តពលិកអាចទៅហូបអាហារជាប្រចាំ។ បរិមាណអាហាតម្រូវសម្រាប់អត្តពលិក ៤០,០០០នាក់ ជាមួយនឹងជម្រើសមុខម្ហូបជាង ៥០០មុខ ត្រូវបានរៀបចំប្រចាំថ្ងៃនីមួយៗ ហើយពាក់កណ្តាលនៃមុខម្ហូបទាំងនោះជាបន្លែ។ ទីតាំងទទួលទាន់អាហារទាំង ៦កន្លែង នោះ ក៏មានការបែងចែកជាតំបន់ទៅតាមប្រភេទក្រុមអត្តពលិកមកពី ២០៦ប្រទេស ជុំវិញពិភពលោក ដោយមុខម្ហូបបែបបារាំងមាន ២កន្លែង ១កន្លែង សម្រាប់អត្តពលិកមកពីអាស៊ី ១កន្លែងសម្រាប់អត្តពលិកមកពីទ្វីបអាហ្រ្វិក និងតំបន់សមុត្រការ៉ាបៀន ហើយ ២កន្លែងផ្សេងទៀត សម្រាប់អត្តពលិកចម្រុះទូទាំងពិភពលោកតែម្តង។ ជាប្រចាំ អ្នករៀបចំអូឡាំពិកប៉ារីស តែងតែរៀបចំអាហារសម្រាប់អត្តពលិកហូបចុកក្នុងម្នាក តម្រូវពីរពេលកន្លះ ហើយម្ហូបអាហារប្រចាំថ្ងៃមានទម្ងន់សរុបជាមធ្យម ៦០០តោន ឯណោះ។ ទោះយ៉ាងណាចំនួននេះ នៅតែមិនគ្រប់គ្រាន់ តាមតម្រូវការរបស់ក្រុមអត្តពលិកឡើយ បើតាមការចុះផ្សាយរបស់កាសែត L’Equipe ភាគច្រើន អត្តពលិកតែងតែត្អូញត្អែរពីកង្វះនូវអាហារចាំបាច់រួមមាន ស៊ុត និងសាច់ ជាដើម។ ដោយឡែកបើតាមការចុះផ្សាយរបស់កាសែត Daily Mail ក្រុមអត្តពលិកអង់គ្លេស បាននាំយកចុងភៅផ្ទាល់ខ្លួនដើម្បី ដោះស្រាយចម្អិនអាហារទៅតាមតម្រូវការចាំបាច់របស់ក្រុមពួកគេតែម្តង ហើយក៏ដូចជាដើម្បីដោះស្រាយបញ្ហាកង្វះអាហារក្នុងភូមិកីឡាអូឡាំពិក។ មួយវិញទៀតអត្តពលិកអង់គ្លេសភាគច្រើន ជ្រើសរើសហូបអាហារជាកញ្ចប់មុខម្ហូបតែម្តង សម្រាប់អាហារពេលរសៀល និងពេលល្ងាច នៅទីកន្លែងដែលពួកគេស្នាក់នៅតែម្តង ជាជាងការហូបអាហារនៅភូមិកីឡា។ ក្រៅពីបញ្ហាម្ហូបអាហារ ក្រុមអត្តពលិកជាច្រើនក៏បានរិះគន់សម្រាប់ការមិនបំពាក់ម៉ាស៊ីនត្រជាក់នៅក្នុងបន្ទប់គេងរបស់ពួកគេ ស្ថិតក្នុងភូមិកីឡាអូឡាំពិក។ ក្រុមអត្តពលិកជប៉ុន អាមេរិក អង់គ្លេស អូស្ត្រាលី ដាណឺម៉ាក កាណាដា ក្រិក និងអ៊ីតាលី បានដាក់មាស៊ីនត្រជាក់ផ្ទាល់ខ្លួនសម្រាប់ការស្នាក់នៅរបស់អត្តពលិកពួកគេ។ បន្ថែមពីនេះ បញ្ហាការដឹកជញ្ជូនអត្តពលិក ទៅកាន់ទីកន្លែងប្រកួត ក៏ត្រូវបានអត្តពលិកត្អូញត្អែរពីភាពយឺតយ៉ាវផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6222.txt
|
អត្តពលិកហែលទឹកចិន Pan Zhanle បន្តដណ្តើមបានមេដាយមាសអូឡាំពិកទីក្រុងប៉ារីសលើវិញ្ញាសាហែលទឹកសេរី ១០០ម៉ែត្រ ហើយថែមទាំងបំបែកកំណត់ត្រាពិភពលោកដែលរូបគេធ្លាប់ធ្វើបានពីមុនមកថែមទៀត នាថ្ងៃទី៣១ ខែកក្កដា។
|
អត្ថបទទាក់ទង អង់ត្វ័ន ខកឱកាសទៅវគ្គបន្ត តែបំបែកកំណត់ត្រាកីឡាករហែលទឹកខ្មែរនៅអូឡាំពិក មេដាយមាស ដែលដណ្តើមបានដោយកីឡាករហែលទឹក Pan Zhanle គឺជាមេដាយមាសលើកដំបូងលើផ្នែកហែលទឹកស្ថិតក្នុងព្រឹត្តិការណ៍កីឡាអូឡាំពិកទីក្រុងប៉ារីស។ កីឡាករ Pan បានបញ្ចប់ការហែលដោយប្រើថេរវេលា ៤៦.៤០វិនាទីហើយរូបគេក៏បានបំបែកកំណត់ត្រាពិភពលោក ដែលរូបគេធ្វើបានកាលពីខែកុម្ភៈក្នុងទីក្រុងដូហា ប្រើថេរវេលា ៤៦.៨០វិនាទី។ កីឡាករ Kyle Chalmer ម្ចាស់មេដាយមាសអូឡាំពិកទីក្រុងរីអូ២០១៦ ទទួលបានចំណាត់ថ្នាក់ត្រឹមមេដាយមាស ក្រោយបញ្ចប់ថេរវេលាយឺតជាង ១.០៨វិនាទី ហើយកីឡាករ David Popovici មកពីរូម៉ានី បានមេដាយសំរិទ្ធ។ ការឈ្នះមេដាយកីឡាហែលទឹកពីសំណាក់កីឡាករ Pan Zhanle ប្រៀបបានជាកម្លាំងចិត្តថ្មីមួយសម្រាប់ក្រុមអត្តពលិកចិនលើផ្នែកហែលទឹក ដែលទើបជួបរឿងខកចិត្តធ្វើបានមិនល្អនៅក្នុងការប្រកួតហែលទឹកកីឡាអូឡាំពិកប៉ារីស។ កីឡាករហែលទឹក Pan ក៏ជាកីឡាករហែលទឹកចិនលើកដំបូងដែលបានកាន់កាប់កំណត់ត្រាពិភពលោក នៅក្នុងការប្រកួតកីឡាអូឡាំពិកទីក្រុងប៉ារីសហើយក៏ជាការឈ្នះមេដាយមាសលើកដំបូងសម្រាប់ក្រុមកីឡាហែលទឹកចិនប្រចាំព្រឹត្តិការណ៍។ លើវិញ្ញាសាហែលសេរីចម្ងាយ១០០ម៉ែត្រផងដែរ កីឡាករហែលទឹកកម្ពុជា ដឺឡាប៉ារ៉ង អង់ត្វ័ន បញ្ចប់ក្នុងចំណាត់ថ្នាក់លេខ៣ ក្នុង Heat 2 ដោយប្រើថិរវេលា ៥២.៩៥វិនា ទោះមិនបានឈានទៅវគ្គបន្ត ប៉ុន្តែកីឡាករខ្មែរ-បារាំងរូបនេះ បានបំបែកកំណត់ត្រារបស់អតីតអត្តពលិកខ្មែរ២រូប ក្នុងព្រឹត្តិការណ៍អូឡាំពិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6223.txt
|
ព្រឹត្តិការណ៍កីឡាអូឡាំពិកទីក្រុងប៉ារីស ឆ្នាំ ២០២៤ បានបិទបញ្ចប់ហើយនៅថ្ងៃទី១១ ខែសីហា ក្រោយពីឆ្លងកាត់ការប្រកួតប្រជែងដ៏ស្វិតស្ថាញរយៈពេល ១៩ថ្ងៃ។ ចំណែកអត្តពលិកដែលឈ្នះមេដាយមាសច្រើនជាងគេប្រចាំព្រឹត្តិការណ៍ គឺកីឡាហែលទឹករបស់ម្ចាស់ផ្ទះបារាំង Leon Marchand ដែលអាចរកបានមេដាយមាសចំនួន ៤ និងសំរឹទ្ធ១។
|
Marchand កីឡាករហែលទឹកវ័យ ២២ឆ្នាំ បានធ្វើឱ្យមានភាពភ្ញាក់ផ្អើលខ្លាំងក្នុងនាមជាអត្តពលិករបស់ម្ចាស់ផ្ទះបារាំង ហើយបានក្លាយខ្លួនគេទៅជាអត្តពលិកកីឡាហែលទឹកទី៣ ដែលអាចទទួលបានសមិទ្ធផលខ្ពស់បែបនេះពីការប្រកួតកីឡាអូឡាំពិក។ Marchand ក្លាយជាកីឡាករទី៣ ក្នុងប្រវត្តិសាស្ត្រ ដែលឈ្នះមេដាយមាសពីកីឡាហែលទឹកច្រើន ក្នុងមួយព្រឹត្តិការណ៍ បន្ទាប់ពីអតីតកីឡាករអាម៉េរិក Michael Phelps និង Mark Spitz។ មិនត្រឹមតែប៉ុណ្ណោះការរកបានមេដាយចំនួន ៥ ដោយរួមមានមេដាយមាសចំនួន ៤ និងសំរឹទ្ធ ១ បានធ្វើឱ្យកីឡាករកីឡាហែលទឹកវ័យ ២២ឆ្នាំ ឈរកំពូលគេបង្អស់ក្នុងនាមជាអត្តពលិកឈ្នះមេដាយមាសច្រើនជាងគេ ក្នុងកីឡាអូឡាំពិកទីក្រុងប៉ារីស។ ចំណែកចំណាត់ថ្នាក់លេខ ២ បានលើកីឡាការិនីកីឡាហែលទឹក Torri Huske របស់អាម៉េរិក រកបានមេដាយមាសចំនួន ៣ និងប្រាក់ ២ ហើយលេខ ៣ បានលើកីឡាការិនីកីឡាហែលទឹក Mollie O’Callanghan របស់អូស្រ្តាលី ដែលឈ្នះមេដាយមាស ៣ ប្រាក់ ១ និងសំរិទ្ធ១។ ខាងក្រោមនេះជាកំពូលអត្តពលិកទាំង ១០ ដែលឈ្នះមេដាយមាសច្រើន ក្នុងកីឡាអូឡាំពិកទីក្រុងប៉ារីស៖ ១ Marchand Loen កីឡាករកីឡាហែលទឹកបារាំង, មេដាយមាស ៤ និងសំរិទ្ធ ១ ២ Huske Torri កីឡាការិនីកីឡាហែលទឹកអាម៉េរិក, មេដាយមាស ៣ និងប្រាក់ ២ ៣ Mollie O’Callaghan កីឡាការិនីកីឡាហែលទឹកអូស្ត្រាលី, មេដាយមាស ៣ ប្រាក់ ១ សំរិទ្ធ ១ ៤ Regan Smith កីឡាការិនីកីឡាហែលទឹកអាម៉េរិក, មេដាយមាស ២ ប្រាក់ ៣ ៥ Kaylee Mckeown កីឡាការិនីកីឡាហែលទឹកអូស្រ្តាលី, មេដាយមាស ២ ប្រាក់ ១ សំរិទ្ធ ២ ៦ Summer McIntosh កីឡាការិនីកីឡាហែលទឹកកាណាដា, មេដាយមាស ៣ និងប្រាក់ ១ ៧ Simone Biles កីឡាការិនីកីឡាកាយសម្ព័ន្ធអាម៉េរិក, មេដាយមាស ៣ និងប្រាក់ ១ ៨ Shinnosuke OKA កីឡាករកីឡាកាយសម្ព័ន្ធជប៉ុន, មេដាយមាស ៣ សំរិទ្ធ ១ ៩ Ariarne Titmus កីឡាការិនីកីឡាហែលទឹកអូស្ត្រាលី, មេដាយមាស ២ និងប្រាក់ ២ ១០ Kate Douglass កីឡាការិនីកីឡាហែលទឹកអាម៉េរិក, មេដាមាស ២ និងប្រាក់ ២ ដោយឡែកក្រុមអត្តពលិកមកពីទ្វីបអាស៊ីចំនួន ៥រូប ដែលឈ្នះមេដាយមាសច្រើនជាងគេរួមមាន៖ ១ Shinnosuke OKA កីឡាករកីឡាកាយសម្ព័ន្ធជប៉ុន, មេដាយមាស ៣ សំរិទ្ធ ១ ២ Kim Woojin កីឡាករកីឡាបាញ់ព្រួញកូរ៉េខាងត្បូង, មេដាយមាស ៣ ៣ Lim Sihyoen កីឡាការិនីកីឡាបាញ់ព្រួញកូរ៉េខាងត្បូង, មេដាយមាស ៣ ៤ Pan Zhanle កីឡាករកីឡាហែលទឹកចិន, មេដាយមាស ២ និងប្រាក់ ១ ៥ Sun Yingsha កីឡាការិនីកីឡាវាយសីចិន មេដាយមាស ២ និងប្រាក់ ១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6224.txt
|
Manchester City លក់ Julian Alvarez ឱ្យ Atletico Madrid ក្នុងតម្លៃ ៨១លានផោន (១០៤លានដុល្លារ) ក្នុងកិច្ចសន្យារយៈពេល៦ឆ្នាំ។ នេះជាការលក់កីឡាករបានតម្លៃថ្លៃជាកំណត់ត្រាក្លិបមេឃខៀវ។
|
ដំណើរការទិញយកខ្សែប្រយុទ្ធអន្តរជាតិអាហ្សង់ទីន វ័យ២៤ឆ្នាំ តម្រូវឱ្យក្រុមដែលមានលោក Diego Simeone ជាអ្នកដឹកនាំ បង់ប្រាក់ដំបូងចំនួន ៨២លានដុល្លារ ជាមួយនឹងប្រាក់បន្ថែមចំនួន ២២លានដុល្លារទៀត។ ការចាកចេញរបស់ Alvarez ទៅកាន់ក្លិបនៅអេស្ប៉ាញ ជួយ Man City ទទួលបានតម្លៃលក់ខ្ពស់ជាកំណត់ត្រា ពោលគឺលើស ៦៤លានដុល្លារ នៅពេលក្លិបមេឃខៀវលក់ Raheem Sterling ទៅ Chelsea ក្នុងឆ្នាំ ២០២២។ ក្រោមការដឹកនាំរបស់លោក Pep Guardiola ពួកគេបានចំណាយ ១៨លានដុល្លារប៉ុណ្ណោះ ដើម្បីនាំយក Alvarez ពី River Plate នៃលីគកំពូលអាហ្សង់ទីន កាលពីខែមករា ឆ្នាំ២០២២។ រយៈពេល២ឆ្នាំ សមាជិកក្រុមជម្រើសជាតិអាហ្សង់ទីន ឈ្នះពានជាច្រើនជាមួយ Man City បើទោះមិនសូវបានបង្ហាញខ្លួនជម្រើសដំបូងក្តី។ « Man City ជាកន្លែងដែលខ្ញុំមានការវិវឌ្ឍខ្លួន និងឈ្នះពានរង្វាន់ធំចំនួន៦ រយៈពេល២រដូវកាលមកនេះ។ ២ឆ្នាំ ខ្ញុំមានការរីកចម្រើន និងរៀនបានច្រើន ទាំងក្នុងនាមជាកីឡាករ និងជាពលរដ្ឋម្នាក់។ ថ្ងៃនេះខ្ញុំសូមលាក្លិបដ៏អស្ចារ្យទាំងរីករាយ»។ នេះជាការរៀបរាប់របស់ Alvarez។ ស្នាក់នៅកីឡដ្ឋាន City of Manchester រយៈពេល២រដូវកាល Alvarez រកបានគ្រាប់បាល់ស៊ុតបញ្ចូលទី៣៦គ្រាប់ តាមរយៈការបង្ហាញខ្លួនសរុប ១០៦លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6225.txt
|
កីឡាការិនីប្រដាល់អាល់ហ្សេរី Imane Khelif ដែលបរាជ័យក្នុងការធ្វើតេស្តសិទ្ធិយេនឌ័រកាលពីឆ្នាំ២០២៣ បានផ្តួលគូប្រកួតអ៊ីតាលីដោយប្រើពេលត្រឹម ៤៦វិនាទីប៉ុណ្ណោះ នៅព្រឹត្តិការណ៍កីឡាអូឡាំពិក ក្រុងប៉ារី។ មុនបើកការប្រកួតផ្លូវការ៦ថ្ងៃ Khelif ក៏រងការតវ៉ាមិនឱ្យចូលរួមប្រជែងមេដាយផងដែរ បើទោះគណៈកម្មាធិការអូឡាំពិកអន្តរជាតិ (IOC) ផ្តល់សិទ្ធិរួចហើយក៏ដោយ។
|
កីឡាការិនីប្រដាល់ Khelif បានផ្តួលកីឡាការិនីអ៊ីតាលី Angela Carini ឱ្យបោះបង់ការប្រកួតក្រោយរងកណ្តាប់ដៃពីរលើកធ្ងន់ៗនៅលើច្រមុះ ក្នុងការប្រកួតវគ្គ១៦នាក់ចុងក្រោយ លើប្រភេទទម្ងន់៦៦គីឡូក្រាម នៅថ្ងៃទី១ ខែសីហា។ Carini ដែលបង្ហាញពីភាពឈឺចាប់របស់ខ្លួនក្រោយហូរឈាមច្រមុះ បានស្រែកយំចំពោះបរាជ័យរបស់ខ្លួន។ ចប់ការប្រកួត ប៉ុន្តែការជជែកដេញដោលជុំវិញការអនុញ្ញាតឱ្យ Khelif ចូលរួមអូឡាំពិកពីសំណាក់ IOC បានផ្ទុះឡើង។ កីឡាការិនីអាល់ហ្សេរីរូបនេះ រងការទាមទារពីគូប្រជែងរបស់ប្រទេសផ្សេង មិនឱ្យចូលរួមប្រជែងមេដាយនៅប៉ារីសនោះឡើយ ពោលគឹតាំងពីមុនបើកការប្រកួតអូឡាំពិកមួយសប្តាហ៍ម្លេះ។ បើតាមការចុះផ្សាយរបស់ទីភ្នាក់ងារព័ត៌មាន AFP កីឡាការិនីប្រដាល់សកលវ័យ២៥ឆ្នាំរូបនេះ ធ្លាប់ត្រូវបានដកសិទ្ធិប្រកួតដណ្តើមមេដាយមាសក្នុងព្រឹត្តិការណ៍ជើងឯកពិភពលោកស្ត្រីនៅទីក្រុង New Delhi កាលពីឆ្នាំ២០២៣ បន្ទាប់ពីនាងមិនបានបំពេញតាមលក្ខណៈវិនិច្ឆ័យសិទ្ធិទទួលបានរបស់សហព័ន្ធកីឡាប្រដាល់អន្តរជាតិ (IBA) ដែលរារាំងអត្តពលិកដែលមានក្រូម៉ូសូម XY របស់បុរស (ស្រីចរិតប្រុស) ប្រកួតប្រជែងក្នុងព្រឹត្តិការណ៍ស្ត្រី។ ដោយឡែក ម្ចាស់ជើងឯកពិភពលោក២សម័យរបស់តៃវ៉ាន់ Lin Yu-ting ក៏បាត់បង់មេដាយសំរឹទ្ធរបស់ខ្លួនក្នុងការប្រកួតដូចគ្នានេះ។ យ៉ាងណាក៏ដោយ IOC បានការពារការសម្រេចចិត្តរបស់ខ្លួនក្នុងការអនុញ្ញាតឲ្យអ្នកប្រដាល់ទាំងពីររូបដែលបរាជ័យក្នុងការធ្វើតេស្ដសិទ្ធិយេនឌ័រ ចូលប្រកួតនៅប៉ារីសឆ្នាំ ២០២៤។ IOC លើកហេតុផលសាមញ្ញថា ទាំង Khelif និង Yu-ting សុទ្ធតែមានភេទស្រី បើទោះមានកាយសម្បទា និងចរិតប្រុសក៏ដោយ។ ជុំវិញបរាជ័យរបស់ Carini ក៏មានប្រតិកម្មភ្លាមៗពីសំណាក់នាយករដ្ឋមន្ត្រីអ៊ីតាលី Giorgia Meloni ផងដែរ។ លោក Meloni ដែលមានវត្តមាននៅប៉ារីសដែរនោះ ចាត់ទុកការចាញ់របស់អត្តលិកខ្លួន ជាការប្រកួតដែលមិនស្មើភាពគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6226.txt
|
កីឡាការិនីផ្នែកហែលទឹក Ana Carolina Vieira ត្រូវបានបណ្តេញចេញពីការប្រកួតកីឡាអូឡាំពិកទីក្រុងប៉ារីស និងកីឡាករហែលទឹកក្នុងក្រុមតែមួយ Gabriel Santos បានរងការព្រមាន បន្ទាប់ពីអ្នកទាំង២ លួចចេញពីភូមិកីឡា ទៅដើរលេងខាងក្រៅនៅពេលយប់ ដោយគ្មានការបញ្ជាក់ច្បាស់លាស់ជាមួយក្រុម។
|
ក្រុមអត្តពលិកអូឡាំពិកប្រេស៊ីល បានរកឃើញថា កីឡាករហែលទឹកទាំង ២ បានលួចចេញទៅដើរលេងនៅខាងក្រៅ ដោយគ្មានការបញ្ជាក់ប្រាប់ជាមុន តាមរយៈការបង្ហោះរូបភាពរបស់ពួកគេនៅលើបណ្តាញសង្គម។ អត្តពលិកទាំង ២ បានចាកចេញពីភូមិកីឡា ដែលជាទីកន្លែងអត្តពលិកជាច្រើនបានប្រមូលផ្តុំគ្នាស្នាក់នៅ សម្រាប់ត្រៀមខ្លួនប្រកួតព្រឹត្តិការណ៍កីឡាអូឡាំពិកទីក្រុងប៉ារីស។ បើតាមសេចក្តីថ្លែងការណ៍របស់គណៈកម្មាធិការអូឡាំពិកប្រេស៊ីល (BOC) កាលពីថ្ងៃទី២៨ ខែកក្កដា អត្តពលិកផ្នែកហែលទឹកទាំង២នាក់ ត្រូវបានប្រធានក្រុមកីឡាហែលទឹកប្រេស៊ីល រាយការណ៍ថា បានបំពានវិន័យរបស់ក្រុម និងប្រព្រឹត្តអំពើអសីលធម៌។ នៅក្នុងសេចក្តីថ្លែងការណ៍ដដែលនោះ BOC ក៏បានសម្រេចចិត្ត ដាក់ពិន័យទៅអត្តពលិក ទាំង ២ រូប។ «អត្តពលិក Ana Carolina បានបង្កបញ្ហា ស្ថិតក្នុងលក្ខណៈមិនគោរព និងមានចិត្តឆេវឆាវ ប្រជែងទៅនឹងការសម្រេចចិត្តរបស់ផ្នែកបច្ចេកទេស ដែលបានរៀបចំឡើងដោយគណៈកម្មាធិការជាតិហែលទឹកប្រេស៊ីល។ ការសម្រេចចិត្តចុងក្រោយ កីឡាករ Gabriel Santos ត្រឹមទទួលការព្រមាន។ រីឯកីឡាការិនី Ana Carolina Vieira ត្រូវបណ្តេញចេញពីក្រុមប្រតិភូកីឡា ហើយត្រូវវិលត្រឡប់ទៅប្រទេសប្រេស៊ីលវិញជាដាច់ខាត។»។ នេះបើតាមសេចក្តីថ្លែងការណ៍របស់ BOC។ មុនពេលកើតហេតុ កីឡាការិនី Vieira មានវ័យ ២២ឆ្នាំ ក៏បានចូលរួមប្រកួតប្រជែងជាមួយក្រុមម្តងរួចមកហើយ ទៅលើវិញ្ញាសាហែលទឹកបណ្តាក់ជាក្រុម ៤x១០០ម៉ែត្រ សេរី ហើយបានបញ្ចប់នៅត្រឹមចំណាត់ថ្នាក់លេខ ១២ នៅក្នុង heats។ ចំពោះការបណ្តេញសមាជិកក្នុងក្រុមចេញ ព្រោះតែមិនគោរពគោលការណ៍ក្រុមបែបនេះ លោក Gustavo Otsuka ប្រធានក្រុមហែលទឹកប្រេស៊ីល បានអះអាងថា ការធ្វើដំណើរមកប្រកួតក្នុងអូឡាំពិកទីក្រុងប៉ារីស មិនមែនមកលេង ឬក៏ធ្វើដំណើរកម្សាន្តនោះទេ។ លោក Otsuka ដដែលបន្ថែមថា ក្រុមមកធ្វើការងារដើម្បីប្រទេសប្រេស៊ីល និងសម្រាប់មនុស្សជាង ២០០លាននាក់ដែលជាអ្នកធ្វើការងារសម្រាប់ជួយក្រុម ឱ្យមកប្រកួតនៅប្រទេសបារាំងនេះបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6227.txt
|
កីឡាករ Noah Lyles ដែលឈ្នះមេដាយមាសអត្តពលកម្មរត់ចម្ងាយ ១០០ម៉ែត្រ អស់ឱកាសប្រជែងមេដាយមាសបន្តនៅកីឡាអូឡាំពិកទីក្រុងប៉ារីស ដោយសារឆ្លងកូវីដ-១៩។ កីឡាករអាម៉េរិកវ័យ២៧ឆ្នាំ រូបនេះ ចូលរួមវិញ្ញាសារត់ចម្ងាយ ២០០ម៉ែត្រ ទាំងកើតកូវីដ និងទទួលបានមេដាយសំរឹទ្ធ។
|
Lyles បានធ្វើតេស្តរកឃើញ វិជ្ជមានកូវីដ-១៩ នៅថ្ងៃទី៦ ខែសីហា ពោលរយៈពេល ២ថ្ងៃ ក្រោយពេលរូបគ្រងតំណែងមេដាយមាសអូឡាំពិកទីក្រុងប៉ារីស រត់ចម្ងាយ ១០០ម៉ែត្រ។ ចាប់តាំងពីរកឃើញវិជ្ជមានកូវីដ-១៩ ការបង្ហាញសមត្ថភាពរត់របស់ Lyles ហាក់បីជាថមថយកម្លាំង សម្រាប់ការរត់ចម្ងាយឆ្ងាយ។ បើតាមការបង្ហោះរបស់ Lyles នៅលើបណ្តាញសង្គម Instagram បង្ហាញថារូបគេបានសម្រេចចិត្តបញ្ចប់ការប្រកួតកីឡាអូឡាំពិករបស់គេហើយ ក្រោយពេលការប្រកួតរត់ចម្ងាយ ២០០ម៉ែត្រ បញ្ចប់ទៅត្រឹមតំណែងមេដាយសំរិទ្ធ។ កីឡាករវ័យ ២៧ឆ្នាំ ក៏បានអះអាងបន្ថែមថា ការបញ្ចប់ការប្រកួតនៅត្រឹមនេះ គឺមិនមែនជាអ្វីដែលរូបគេធ្លាប់បានស្រមៃឡើយ។ ថ្វីដ្បិតតែ Lyles ដើរចេញពីការប្រកួតកីឡាអូឡាំពិកក្នុងនាមជាម្ចាស់មេដាយមាស រត់ចម្ងាយ ១០០ម៉ែត្រ ប៉ុន្តែក្តីស្រមៃរបស់គេ ដែលចង់ឈ្នះមេដាយមាសបន្ថែមពីវិញ្ញាសារត់ចម្ងាយ ២០០ម៉ែត្រ, រត់បណ្តាក់ជាក្រុម ៤x១០០ម៉ែត្រ និងរត់បណ្តាក់ជាក្រុម ៤x៤០០ម៉ែត្រ មិនបានសម្រេច។ តាមពិតទៅ Noah Lyles រយៈពេល ៣ឆ្នាំ ចុងក្រោយ រូបគេគឺជាម្ចាស់មេដាយមាសការប្រកួតជ្រើសរើសជើងឯកពិភពលោក លើប្រភេទវិញ្ញាសារត់ចម្ងាយ ២០០ម៉ែត្រ ហើយបរាជ័យនៅក្នុងអូឡាំពិក ក៏ជាបរាជ័យលើកដំបូងរបស់គេក្នុងរយៈពេល ៣ឆ្នាំ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6228.txt
|
លោក Thomas Bach ប្រធានគណៈកម្មាធិការអូឡាំពិកអន្តរជាតិ (IOC) នឹងចុះចេញពីតំណែង បន្ទាប់ពីបញ្ចប់អណត្តិទីពីររបស់ខ្លួន នៅក្នុងឆ្នាំ ២០២៥។
|
បុរសសញ្ជាតិអាល្លឺម៉ង់ ដែលកាន់តួនាទីជាប្រធាន IOC រូបនេះ បានកាន់កាប់តំណែងរបស់ស្ថាប័នកីឡាដ៏ធំប្រចាំពិភពលោក តាំងពីឆ្នាំ ២០១៣ មកម្ល៉េះ។ នៅក្នុងកិច្ចប្រជុំមួយស្ថិតក្នុងកីឡាអូឡាំពិកទីក្រុងប៉ារីស លោក Bach បានធ្វើឱ្យមានភាពភ្ញាក់ផ្អើលដល់សមាជិកអូឡាំពិក ដោយថាលោកនឹងមិនបន្តតំណែងទៀតឡើយ ទោះមានការគាំទ្រឱ្យបន្តកាន់តំណែងនេះក៏ដោយក្តី។ លោក Bach បាននិយាយដូច្នេះក្នុងពេលថ្លែងសន្ទរកថា៖«បន្ទាប់ពីបានចំណាយពេលវេលា ១២ឆ្នាំ នៅក្នុងនាមប្រធានរបស់ IOC ពេលនេះស្ថាប័នរបស់យើងបានឈានដល់ពេលវេលាដ៏សមរម្យមួយ ក្នុងការផ្លាស់ប្តូរថ្នាក់ដឹកនាំថ្មី។ ពេលនេះជាពេលដែលត្រូវអំពាវនាវ ដើម្បីស្វែងរកអ្នកដឹកនាំថ្មី។»។ ប្រធាន IOC ដដែលបានអះអាងបន្ថែមថា សម្រាប់ការបោះឆ្នោតដើម្បីតែងតាំងប្រធាន IOC ថ្មី នឹងត្រូវធ្វើឡើងនៅក្នុងខែមីនា ឆ្នាំ ២០២៥ នាសម័យប្រជុំស្ថិតក្នុងទីក្រុងអូឡាំពិកបុរាណ ប្រទេសក្រិក ហើយប្រធាន IOC ថ្មីបន្ទាប់ នឹងត្រូវចូលកាន់តំណែងនៅក្នុងខែមិថុនា ក្នុងឆ្នាំដដែល។ យ៉ាងណាក៏ដោយ មកដល់ពេលនេះ នៅមិនទាន់មានសមាជិកណាម្នាក់ បានបង្ហាញពីចំណាប់អារម្មណ៍ចង់បន្តតំណែងពីលោក Bach នៅឡើយ។ លោក Bach បានកាន់កាប់តំណែងជាប្រធាន IOC ចំនួន ២ អណត្តិ ពោលអណត្តិទី១ របស់លោកមានរយៈពេល ៨ឆ្នាំ ហើយអណត្តិទី២ មានរយៈពេល ៤ឆ្នាំ។ប្រធាន IOC វ័យ ៧០ឆ្នាំ ក៏ធ្លាប់បានអនុម័តច្បាប់សម្រាប់តំណែងជាប្រធានស្ថាប័នកីឡាដ៏ធំប្រចាំពិភពលោក ត្រូវតែផ្លាស់ប្តូរបន្ទាប់ពីដឹកនាំាបានរយៈពេល ១២ឆ្នាំ។ រំលឹកទៅកាន់ ១១ឆ្នាំមុន លោក Bach ធ្លាប់ជាម្ចាស់មេដាយមាសអូឡាំពិកកីឡាគុនដាវ ឆ្នាំ ១៩៧៦ បានចូលរួមធ្វើជាសមាជិកគណៈកម្មាធិការអូឡាំពិកក្នុងឆ្នាំ ១៩៩១ បានចូលស្នងតំណែងបន្តពីលោក Jacques Rogge អតីតមេ IOC នៅក្នុងឆ្នាំ ២០១៣។ អំឡុងការកាន់តំណែងរបស់លោក Bach លោកបានណែនាំឱ្យមានកំណែទម្រង់កីឡាយ៉ាងទូលំទូលាយ ដើម្បីអាចធ្វើឱ្យកីឡាមួយចំនួនត្រូវបានដាក់បញ្ចូនទៅក្នុងប្រកួតអូឡាំពិក។ លោក Bach ក៏បានណែនាំពីកំណែទម្រង់សម្រាប់ការរៀបចំកម្មវិធីប្រកួត ដែលជួយកាត់បន្ថយការចំណាយច្រើន និងធ្វើឱ្យព្រឹត្តិការណ៍កាន់តែមានភាពទាក់ទាញខ្លាំងជាមុនសម្រាប់ទីក្រុងដែលធ្វើជាម្ចាស់ផ្ទះរៀបចំការប្រកួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6229.txt
|
កីឡាការិនីប្រដាល់តៃវ៉ាន់ Lin Yu-Ting រកបានកៅអីទៅកាន់វគ្គផ្តាច់ព្រ័ត្រ ដណ្តើមមេដាយ មាសអូឡាំពិកទីក្រុងប៉ារីស លើប្រភេទទម្ងន់ Featherweight ថ្ងៃទី៨ ខែសីហា ទោះបីជា មានរឿងរ៉ាវចម្រូងចម្រាស លើសិទ្ធិចូលរួមប្រកួត ទាក់ទងនឹងបញ្ហាយេនឌ័រក៏ដោយ។
|
កីឡាការិនី Lin Yu-Ting ស្ថិតក្នុងចំណោមកីឡាការិនី Imane Khelif របស់អាល់ហ្សេរី ដែលកំពុងប្រកួតប្រជែង នៅក្នុងកីឡាអូឡាំពិកទីក្រុងប៉ារីស ទោះបីជាពួកគេ ត្រូវបានសមាគមប្រដាល់អន្តរជាតិ (IBA) ដកឈ្មោះចេញពីការប្រកួតជ្រើសរើស ជើងឯកពិភពលោក កាលពីឆ្នាំ២០២៣ ក្តី។ កីឡាការិនីប្រដាល់ទាំងពីរ ធ្លាប់ជួបបញ្ហាចំពោះសិទ្ធិចូលរួមប្រកួតក្រោមការរៀបចំរបស់ស្ថាប័ន IBA ព្រោះតែការធ្វើតេស្តសិទ្ធិយេនឌ័រ រកឃើញមានប្រភេទកោសិកាក្រូម៉ូស៉ូមបុរស។ ទោះជាយ៉ាងណា គណៈកម្មាធិការអូឡាំពិកអន្តរជាតិ (IOC) បានចេញមុខការពារចំពោះកីឡាការិនីទាំង ២រូប ថាពួកគេ នៅតែអាចបន្តចូលរួមការប្រកួត បើពួកគេនៅតែប្រកួតឈ្នះ ព្រោះមូលហេតុថា កីឡាការិនីទាំង ២ បានបំពេញតាមលក្ខណៈសិទ្ធិចូលរួមគ្រប់គ្រាន់។ ការប្រកួតប្រភេទកីឡាប្រដាល់ ក្នុងកីឡាអូឡាំពិកទីក្រុងប៉ារីស ស្ថិតក្រោមការគ្រប់គ្រង និងរៀបចំពី IOC មិនជាប់ពាក់ព័ន្ធនឹងស្ថាប័ន IBA ឡើយ។ ក្រោយពេលកីឡាការិនី Khelif ប្រកួតឈ្នះនឹងទទួលបានឱកាសឡើងវគ្គផ្តាច់ព្រ័ត្រ ដណ្តើមមេដាយមាសអូឡាំពិក ថ្ងៃទី៦ ខែសីហា មកដល់ពេលនេះ កីឡាការិនីតៃវ៉ាន់ វ័យ២៨ឆ្នាំ ក៏មានឱកាសដូចគ្នាឡើងវគ្គ ដណ្តើមមេដាយមាស ក្រោយពេលប្រកួតយកឈ្នះលើកីឡាការិនីតួកគី Esra Yildiz Kahraman ដោយលទ្ធផលសម្រេចជាឯកច្ឆន្ទ។ បន្ទាប់ជ័យជម្នះវគ្គពាក់កណ្តាលផ្តាច់ព្រ័ត្រ Lin Yu-Ting នឹងត្រូវបន្តទៅជួបកីឡាការិនីវ័យ ២០ឆ្នាំ Julia Atena Szeremeta របស់ប៉ូឡូញ ដែលទើបបំបាក់កីឡាការិនីម្ចាស់មេដាយប្រាក់អូឡាំពិកតូក្យូ Nesthy Petecio របស់ហ្វីលីពីន។ ការប្រកួតវគ្គផ្តាច់ព្រ័ត្ររបស់ Lin Yu-Ting នឹងត្រូវធ្វើឡើងនៅថ្ងៃទី១០ ខែសីហា៕ អត្ថបទទាក់ទង ទុកបញ្ហាយេនឌ័រមួយឡែក កីឡាការិនីប្រដាល់ Khelif ឡើងដល់វគ្គដណ្តើមមេដាយមាសអូឡាំពិក IOC ឱ្យកីឡាការិនីប្រដាល់២រូប ដែលមានបញ្ហាយេនឌ័រ បន្តប្រជែងមេដាយអូឡាំពិកប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_623.txt
|
រដ្ឋមន្ត្រីការពារជាតិអាម៉េរិក ឡយ អូស្ទីន នៅក្នុងកិច្ចសម្ភាសមួយក្នុងកម្មវិធី GPS ចេញផ្សាយនៅថ្ងៃទី២ ខែតុលា និយាយថា លោកមិនឃើញមានការឈ្លានពានណាមួយពីចិនដែលអាចកើតមានលើតៃវ៉ាន់ក្នុងរយៈពេលខ្លីនោះទេ។ បើតាមលោក អូស្ទីន ចិនគ្រាន់តែកំពុងព្យាយាមបង្កើតស្ថានការណ៍ថ្មីមួយដែលនឹងក្លាយជាស្ថានការណ៍ធម្មតានៅពេលក្រោយ ដោយរួមជាមួយនឹងសកម្មភាពយោធារបស់ខ្លួននៅជុំវិញតៃវ៉ាន់តែប៉ុណ្ណោះ។
|
ភាពតានតឹងនៅតៃវ៉ាន់ ធ្វើឱ្យអាម៉េរិកមានសកម្មភាពជាច្រើនដើម្បីគាំទ្រតៃវ៉ាន់ដូចជា ការបន្តលក់សព្វាវុធ ការអនុម័តសំណើច្បាប់ផ្តល់ជំនួយយោធារាប់ពាន់លានដុល្លារ ទស្សនកិច្ចពីសំណាក់មន្ត្រីសភា ព្រឹទ្ធសភា និងមន្រ្តីជាន់ខ្ពស់ផ្សេងៗទៀតរបស់អាម៉េរិកជាបន្តបន្ទាប់។ ប្រធានាធិបតីអាម៉េរិកលោក ចូ បៃដិន ថែមទាំងអះអាងពីការបញ្ជូនកងកម្លាំងទ័ពអាម៉េរិកនឹងការពារតៃវ៉ាន់ក្នុងករណីមានការឈ្លានពានរបស់ចិនជាដើម។ ក្នុងកម្មវិធី GPS ប្រមុខការពារជាតិអាម៉េរិក ឡយ អូស្ទីន បញ្ជាក់ថា លោកមិនគាំទ្រការបញ្ជូនកម្លាំងទ័ពអាម៉េរិកការពារតៃវ៉ាន់ទេ ដោយអាទិភាពរបស់អាម៉េរិក គឺជួយតៃវ៉ាន់ពង្រឹងសមត្ថភាពការពារខ្លួន។ លើសពីនេះ លោកយល់ថា តៃវ៉ាន់នឹងមិនមានការឈ្លានពានណាមួយពីចិនក្នុងរយៈពេលខ្លីនោះដែរ។ ត្រង់នេះ លោក អូស្ទីន ពន្យល់ថា សកម្មភាពរបស់ចិនកន្លងមកគឺគ្រាន់តែកំពុងព្យាយាមបង្កើតស្ថានការណ៍ថ្មីមួយដែលនឹងក្លាយជាស្ថានការណ៍ធម្មតានៅពេលក្រោយ ដោយរួមមានវត្តមានសកម្មភាពយោធារបស់ខ្លួននៅជុំវិញតៃវ៉ាន់តែប៉ុណ្ណោះ។ «ខ្ញុំមិនឃើញមានការឈ្លានពានណាមួយដែលអាចកើតមានឡើងក្នុងរយៈពេលខ្លីចំពោះតៃវ៉ាន់នោះទេ។ អ្វីដែលយើងឃើញ គឺជាការផ្លាស់ប្តូររបស់ចិនក្នុងការបង្កើតស្ថានការណ៍ថ្មីមួយដែលនឹងក្លាយជាស្ថានការណ៍ធម្មតានៅពេលក្រោយតែប៉ុណ្ណោះ។ ស្ថានការណ៍ថ្មីនោះរួមមានការកើនឡើងនៃសកម្មភាពយោធាមួយចំនួនមានការបើកយន្តហោះ និងនាវាឆ្លងកាត់បន្ទាត់កណ្តាលមួយចំនួននៅដែនអាកាស និងដែនទឹកនៅច្រកសមុទ្រតៃវ៉ាន់។» លោកនិយាយបែបនេះនៅក្នុងកិច្ចសម្ភាសខាងលើ។ ជាមួយគ្នានេះ លោក អូស្ទីន ក៏បន្ថែមថា អាម៉រិកកំពុងព្យាយាមបើកឡើងវិញនៃទំនាក់ទំនងផ្នែកយោធាជាមួយចិន ដែលត្រូវបានផ្អាកដោយភាគីចិនតាំងពីខែសីហា ដែលជាការឆ្លើយតបនឹងដំណើរទស្សនកិច្ចរបស់ប្រធានសភាអាម៉េរិកនៅតៃវ៉ាន់។ ការបញ្ជាក់ការគាំទ្រជាថ្មីម្តងទៀតរបស់លោក បៃដិននៅខែកញ្ញា ក្នុងការបញ្ជូនកងកម្លាំងទ័ពអាម៉េរិកទៅទឹកដីតៃវ៉ាន់បើចិនឈ្លានពាន បានធ្វើឱ្យចិនមិនពេញចិត្តយ៉ាងខ្លាំងរហូតដល់មានប្រតិកម្មឆ្លើយតបដាក់ការតវ៉ាជាមួយអាម៉េរិក ក្រោមហេតុផលថាជាការផ្ញើសញ្ញាខុសយ៉ាងធ្ងន់ធ្ងរទៅកាន់តៃវ៉ាន់៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6230.txt
|
ក្រុមអត្តពលិកកីឡាទ្រីយ៉ាត្លុង ស្ថិតក្នុងការប្រកួតកីឡាអូឡាំពិកទីក្រុងប៉ារីស បានត្អូញត្អែរចំពោះគុណភាពទឹកទន្លេសែនមានកម្រិតបាក់តេរីខ្ពស់ខ្លាំង ដែលបង្កឱ្យពួកគេជួបប្រទះបញ្ហាសុខភាព និងបង្កើនភាពតានតឹងក្នុងអារម្មណ៍សម្រាប់ការប្រកួតប្រជែង។
|
កាលពីថ្ងៃទី៥ ខែសីហា ការប្រកួតវិញ្ញាសាកីឡាទ្រីយ៉ាត្លុងទី៣ ប្រភេទវិញ្ញាសាកីឡាបណ្តាក់ចម្រុះជាក្រុម ៤នាក់ បានរៀបចំទៅរួចរាល់ និងជោគជ័យ ដោយរកឃើញម្ចាស់មេដាយមាស ជាក្រុមអត្តពលិកបុរស នារីទ្រីយ៉ាត្លុងអាល្លឺម៉ង់ បន្ទាប់ពីអ្នករៀបចំសម្រេចឱ្យមានការប្រកួត។ យ៉ាងណា ក្រោយការប្រកួតវិញ្ញាសាកីឡាទ្រីយ៉ាត្លុងទោលបុរស កាលពីសប្តាហ៍មុនបានបញ្ចប់ ក្រុមអត្តពលិកទាមទារឱ្យអ្នករៀបចំ ធ្វើការងារឱ្យប្រាកដជាងនេះទៅលើបញ្ហាកម្រិតគុណភាពទឹកទន្លេសែន មុនពេលសម្រេចឱ្យប្រកួត។ មុនពេលការប្រកួតវិញ្ញាសាកីឡាទោលបុរស ភ្លាមៗមុនប៉ុន្មាននាទី អ្នករៀបចំក៏ធ្លាប់ពន្យារពេលការប្រកួតដែរ ព្រោះតែកម្រិតបាក់តេរីក្នុងទឹកទន្លេកើនឡើងខ្លាំង។ បញ្ហាទឹកទន្លេសែន តែងតែបង្កភាពរអាក់រអួលដល់ការប្រកួតកីឡាទ្រីយ៉ាត្លុង ខណៈក្រុមអត្តពលិកជាច្រើន ក៏បានបង្ហាញអារម្មណ៍មិនសប្បាយចិត្ត ចំពោះការរៀបចំ និងត្អូញត្អែរចំពោះការប៉ះពាល់ដល់សុខភាពពួកគេ។ បើតាមសម្តីកីឡាការិនី Morgan Pearson កីឡាការិនីក្រុមអត្តពលិកទ្រីយ៉ាត្លុងអាម៉េរិក អ្នករៀបចំគួរតែវិនិយោគប្រាក់ច្រើនជាងនេះ ដើម្បីធ្វើឱ្យកម្រិតគុណភាពទឹកល្អស្អាតជាងនេះ។ កីឡាការិនីក្រុមអាម៉េរិក បានអះអាងបន្ថែមថា អ្នករៀបចំការប្រកួតមិនសូវខ្វាយខ្វល់ពីអត្តពលិក ព្រោះតែពួកគេដឹងថានៅពេលដល់ថ្ងៃប្រកួតនោះក្រុមអត្តពលិកនឹងចូលរួមប្រកួតតាមតែការអនុញ្ញាត ព្រោះជាកីឡាអូឡាំពិក។ ដោយឡែកកីឡាករ Tim Hellwig ដែលឈ្នះមេដាយមាសជាមួយនឹងក្រុមអាល្លឺម៉ង់ ក៏បានលើកឡើងដូច្នេះថា៖ «វាពិតជាពិបាកក្នុងការគ្រប់គ្រងខ្លាំងណាស់ ហើយអ្នកនឹងខកខានការសម្រាកនៅពេលយប់ឡើង ដែលអាចនឹងបង្កឱ្យប៉ះពាល់ដល់ការប្រកួតប្រជែងរបស់អ្នកថែមទៀត។»។ កីឡាការិនី Cassandre Beaugrand ម្ចាស់មេដាយមាសវិញ្ញាសាកីឡាទ្រីយ៉ាត្លុងទោលនាទី សម្រាប់បារាំង ក៏បានលើកឡើងពីផលវិបាក ដែលបង្កឡើងពីបញ្ហាគុណភាពទឹកទន្លេសែន។ កីឡាការិនីវ័យ ២៧ឆ្នាំ សញ្ជាតិបារាំងអះអាងថា មិត្តរួមក្រុមរបស់នាងបានឈឺ ព្រោះតែការរស់នៅក្នុងភូមិកីឡាម្តងរួចហើយ ហើយពេលនេះក៏ត្រូវជួបប្រទះបញ្ហាគុណភាពទឹកថែមទៀត។ សម្រាប់ក្រុមអត្តពលិកបែលហ្ស៊ិល លើប្រភេទកីឡាទ្រីយ៉ាងត្លុង វិញខកខានមិនបានចូលរួមប្រកួតវិញ្ញាសាកីឡាទ្រីយ៉ាត្លុងបណ្តាក់ជាក្រុម ៤នាក់ឡើយ ព្រោះតែកីឡាករ Claire Michel បានឈឺ ក្រោយពេលប្រកួតវិញ្ញាសាទោល ផ្នែកបុរសរួចមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6231.txt
|
ខ្សែប្រយុទ្ធ Lionel Messi ទទួលបានការសាទរពីសំណាក់ក្លិប Inter Miami ដែលបានរៀបចំពិធីអបអរធំសម្បើម សម្រាប់ការឈ្នះពានរង្វាន់ Copa America ឆ្នាំ ២០២៤ របស់ខ្សែប្រយុទ្ធវ័យ ៣៧ឆ្នាំ និងជាការឈ្នះពានលើកទី ៤៥ ក្នុងអាជីពជាកីឡាករបាល់ទាត់។
|
ក្លិប Inter Miami កាលពីថ្ងៃទី២០ ខែកក្កដា បានវិលត្រឡប់ចូលការប្រកួតពានរង្វាន់លីគកំពូល Major League Soccer រដូវកាល ២០២៤-២៥ ក្នុងជំនួបយកឈ្នះក្រុម Chicago Fire ក្នុងលទ្ធផល២-១។ Messi ម្ចាស់អាវលេខ ១០ប្រចាំក្រុម មិនបានបង្ហាញខ្លួនក្នុងការប្រកួតនោះឡើយ បន្ទាប់ពីរូបគេរងរបួសកជើង អំឡុងការប្រកួតវគ្គផ្តាច់ព្រ័ត្រពានរង្វាន់ Copa America 2024 ដោយក្រុមអាហ្សង់ទីនយកឈ្នះកូឡុំប៊ី ១-០។ នៅមុនការប្រកួតរវាងក្រុម Inter Miami បានចាប់ផ្តើម Messi ត្រូវបានគេឃើញថា បានធ្វើដំណើរចូលទៅលានប្រកួត ដោយបានពាក់អាវថ្មីរបស់ក្រុម ដើម្បីធ្វើពិធីអបអរ និងរំលឹកដល់ភាពជោគជ័យក្នុងអាជីពរបស់គេ ។ ពិធីនោះបានធ្វើឡើងមុនពេលការប្រកួត Inter Miami យកឈ្នះលើក្រុម Chicago Fire លទ្ធផល ២-១។ នាពិធីអបអរនោះ មានការបង្ហាញវីដេអូខ្លី អំពីការប្រជែងឈ្នះពានរង្វាន់នានា របស់ Messi អំឡុងពេលលេងឱ្យក្លិប Barcelona និង Paris Saint Germain អមដោយការចាញ់កាំជ្រូច និងការប្រគល់រូបភាពអនុស្សវរីយ៍តំណាងជាតួលេខ ៤៥ នៃការឈ្នះពានទាំង ៤៥លើកផងដែរ។ ក្រោយពេលឈ្នះពានរង្វាន់ Copa America ហើយ Messi ត្រូវបានគេរំពឹងថា នឹងបន្តជួយក្លិប Inter Miami ឈ្នះពានបន្ថែមទៀត ។ បច្ចុប្បន្ន Messi កំពុងតែសម្រាកព្យាបាលបញ្ហារបួសដាច់សរសៃពួរកជើង ស្ថិតក្នុងរដ្ឋ Florida ទីក្រុង Miami ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6232.txt
|
សម្តេចប៉ាបហ្រ្វង់ស៊ីស មានជំនឿចិត្ត ចំពោះការប្រកួតព្រឹត្តិការណ៍កីឡាអូឡាំពិករដូវក្តៅ ទីក្រុងប៉ារីស នឹងក្លាយជាឱកាសមួយអាចឱ្យមានបទឈប់ចាញ់សម្រាប់ជម្លោះលើពិភពលោក និងសង្គ្រាមដែលកំពុងកើតមាន។ សម្តេចប៉ាប ថែមទាំងទាមទារឱ្យអត្តពលិកនាំគ្នា អំពាវនាវស្វែងរកសន្តិភាព និងធ្វើជាគំរូ សម្រាប់ក្មេងជំនាន់ក្រោយ។
|
សម្តេចប៉ាបហ្រ្វង់ស៊ីស គឺជាប្រធានព្រះវិហាររូមុាំកាទូលិក នៃសាសនាគ្រិស្ត (Roman Catholic Church) និងជាសម្តេចប៉ាបដំបូងគេបង្អស់ដែលមកពីទ្វីបអាម៉េរិក ហើយជាអធិបតេយ្យភាពនៃរដ្ឋ និងវិមានវ៉ាទីកង់។ អំឡុងពេលដែលលោកបានបង្ហាញវត្តមានចំពោះមុខសាធារណៈជន នៅក្នុងបរិវេណទីលាន St Peter’s ប្រទេសអ៊ីតាលី សម្តេចប៉ាបហ្រ្វង់ស៊ីស បានលើកឡើងដូច្នេះថា៖«បើយោងតាមវប្បធម៍ដ៏មានវ័យចំណាស់របស់បុព្វបុរស ព្រឹត្តិការណ៍អូឡាំពិកនឹងក្លាយជាឱកាសក្នុងការបញ្ចប់ជម្លោះនៃសង្គ្រាម ដោយបង្ហាញពីគោលបំណងរួម ឬក្តីប្រាថ្នាមួយក្នុងការស្វែងរកដំណោះស្រាយសម្រាប់សន្តិភាព។»។ ក្រៅពីនេះសម្តេចប៉ាប ក៏បានលើកឡើងពីបញ្ហាជម្លោះនៅក្នុងប្រទេសអ៊ុយក្រែន, តំបន់កាហ្សា និងមីយ៉ាន់ម៉ា ក៏ដូចជាប្រទេសដទៃផ្សេងទៀតលើពិភពលោក និងផ្តាំទៅកាន់ប្រទេសទាំងនោះ ថាសង្គ្រាមគឺបង្កឱ្យមានបរាជ័យ។ កាលពីខែមិថុនា កន្លងទៅ នៅក្នុងសេចក្តីថ្លែងការណ៍ចុងក្រោយ របស់កិច្ចប្រជុំក្រុមប្រទេសធំទាំង ៧ (G7) ដែលធ្វើឡើងក្នុងប្រទេសអ៊ីតាលី ក្នុងនោះក៏រួមមានការស្នើសុំឱ្យមានបទឈប់បាញ់ទៅលើបញ្ហាជម្លោះពិភពលោក អំឡុងពេលព្រឹត្តិការណ៍កីឡាអូឡាំពិកទីក្រុងប៉ារីសដូចគ្នានេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6233.txt
|
ប្រទេសរុស្ស៊ី ចោទម្ចាស់ផ្ទះបារាំង ថាបំពានសិទ្ធិសេរីភាពប្រព័ន្ធផ្សព្វផ្សាយ បន្ទាប់ពីមិនព្រមផ្តល់សិទ្ធិដល់អ្នកកាសែតសញ្ជាតិរុស្ស៊ីមួយចំនួន ចូលរួមព្រឹត្តិការណ៍អូឡាំពិកទីក្រុងប៉ារីស ឆ្នាំ ២០២៤ ក្រោមហេតុផលព្រួយបារម្ភពីផ្នែកសន្តិសុខ។ វិមានក្រេមឡាំង មិនអាចទទួលយកទង្វើបែបនេះបានឡើយ។
|
បើតាមសេចក្តីថ្លែងការណ៍ក្រសួងមហាផ្ទៃបារាំង ភ្នាក់ងារសន្និសុខជាតិបារាំង បានបដិសេធសំណើ ៤,០០០ករណី របស់អ្នកកាសែត ដែលបានស្នើសុំឱ្យផ្តល់សិទ្ធិដើម្បីចូលរួមព្រឹត្តិការណ៍កីឡាអូឡាំពិកទីក្រុងប៉ារីស។ មូលហេតុនាំឱ្យបដិសេធផ្តល់សិទ្ធិទាំងនេះ ព្រោះតែការបារម្ភពីអំពើចារកម្ម និងការវាយប្រហារតាមប្រព័ន្ធអ៊ីនធឺណិត។ បើតាមសម្តីបុរសម្នាក់ ចំណោមអ្នកដាក់ពាក្យស្នើសុំផ្តល់សិទ្ធិ ១០០នាក់ ត្រូវបានបដិសេធ ជុំវិញហេតុផលបារម្ភពីអំពើចារកម្ម ភាគច្រើនជាអ្នកកាសែតមកពីប្រទេសរុស្ស៊ី និងបេឡារុស ដោយសារប្រទេស២នេះ ជាប្រទេសដែលមានកិច្ចសហការគ្នាដ៏ជិតស្និទ្ធនឹងគ្នា។ ជុំវិញករណីនេះ អ្នកនាំពាក្យវិមានក្រេមឡាំង លោក Dmitry Peskov ប្រាប់អ្នកកាសែតតាមកិច្ចសម្ភាសតាមប្រព័ន្ធអនឡាញ ថា រុស្ស៊ីមិនអាចទទួលយកបានចំពោះការមិនផ្តល់សិទ្ធិសេរីភាពដល់អ្នកកាសែតរុស្ស៊ី ក្នុងព្រឹត្តិការណ៍អូឡាំពិក។ អ្នកនាំពាក្យដដែល ក៏បានចោទប្រកាន់បារាំងថា បានបំពានទៅលើសិទ្ធិសេរីភាពសារព័ត៌មាន ហើយថែមទាំងថា បារាំងបានបំពានការប្តេជ្ញាចិត្តពីមុន ដែលធ្លាប់សន្យាជាមួយនឹងអង្គការសន្តិសុខ និងកិច្ចសហប្រតិបត្តិការនៅអឺរ៉ុប។ សូមបញ្ជាក់ថា កីឡាអូឡាំពិករដូវក្តៅទីក្រុងប៉ារីស នឹងចាប់ផ្តើមបើកព្រឹត្តិការណ៍ជាផ្លូវការនៅថ្ងៃទី២៦ ខែកក្កដា និងបិទបញ្ចប់នៅថ្ងៃទី១១ ខែសីហា។ វិបត្តិសង្គ្រាមដែលកំពុងកើតមាននៅក្បែតំបន់អឺរ៉ុប រួមមានតំបន់កាហ្សា និងរវាងអ៊ុយក្រែន និងរុស្ស៊ី បានបង្កជាក្តីបារម្ភខ្លាំងចំពោះបញ្ហាសន្តិសុខ សម្រាប់ព្រឹត្តិការណ៍កីឡាអូឡាំពិកឆ្នាំ ២០២៤ ដែលនឹងរៀបចំពិធីបើកនៅតាមដងទន្លេសែន (Seine) ដែលជាពិធីក្រៅកីឡដ្ឋានជាប្រវត្តិសាស្រ្តលើកដំបូង ចាប់តាំងពីកីឡាអូឡាំពិកបានបង្កើតឡើងមក។ នៅក្នុងព្រឹត្តិការបើកនៅតាមដងទន្លេនេះ នឹងមានមនុស្សរាប់ម៉ឺននាក់ ប្រមូលផ្តុំគ្នានៅដងទន្លេ នាទីក្រុងប៉ារីស ដើម្បីទស្សនាពិធីដង្ហែអត្តពលិក និងប្រតិភូកីឡារបស់ប្រទេសនីមួយៗ។ ក្រុមអ្នករៀបចំ បានត្រៀមកងកម្លាំងជាច្រើនម៉ឺននាក់ និងផែនការសន្តិសុខជាច្រើន ដើម្បីធានាសន្តិសុខ សុវត្ថិភាព និងដើម្បីឱ្យព្រឹត្តិការណ៍ដ៏អស្ចារ្យជាប្រវត្តិសាស្ត្រនេះប្រព្រឹត្តទៅរលូន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6234.txt
|
អ្នករៀបចំព្រឹត្តិការណ៍កីឡាអូឡាំពិកទីក្រុងប៉ារីស បានលុបចោលការហ្វឹកហាត់លើប្រភេទកីឡាទ្រីយ៉ាត្លុង នៅតាមដងទន្លេសែន (Seine) ជាលើកទី២ នៅត្រឹមថ្ងៃទី២៩ ខែកក្កដា ក្រោយពេលបញ្ហាទឹកកខ្វក់ និងការបំពុលកើនឡើង បណ្តាលមកពីភ្លៀងធ្លាក់ខ្លាំងប៉ុន្មានថ្ងៃនេះ។
|
កាលពីថ្ងៃទី២៨ ខែកក្កដា ការហ្វឹកហាត់កីឡាទ្រីយ៉ាត្លុង ត្រូវបានលុបចោល ក្រោយអ្នករៀបចំការប្រកួត បានធ្វើតេស្តកម្រិតគុណភាពទឹកទន្លេសែន (Seine) រកឃើញភាពកខ្វក់ និងមានគុណភាពទាបជាងកម្រិត ដែលត្រូវអនុញ្ញាតឱ្យអត្តពលិកហែលបាន។ សម្រាប់ការហ្វឹកហាត់កីឡាទ្រីយ៉ាត្លុង ការហ្វឹកហាត់ហែលទឹកតែមួយមុខប៉ុណ្ណោះដែលត្រូវបានលុបចោល ប៉ុន្តែការហ្វឹកហាត់រត់ និងជិះកង់ ដែលជាសកម្មភាពក្នុងកីឡាទ្រីយ៉ាងត្លុង មិនមានការរំខានអ្វីឡើយ។ អ្នករៀបចំការប្រកួត Paris 2024 បាននិយាយក្នុងសេចក្តីថ្លែងការណ៍ថា៖«បើតាមរយៈការព្យាករណ៍អាកាសធាតុក្នុងពេល ៣៦ម៉ោងបន្ទាប់ខាងមុខ។ អ្នករៀបចំការប្រកួត និងស្ថាប័នកីឡាទ្រីយ៉ាត្លុងពិភពលោក ជឿជាក់ថាគុណភាពទឹកនិងវិលត្រឡប់មកធ្លាក់ទៅកាន់កម្រិតទាប ក្រោមកម្រិតដែលបានកំណត់ មុនពេលដែលការប្រកួតកីឡាទ្រីយ៉ាត្លុង ចាប់ផ្តើមការប្រកួតនៅថ្ងៃទី៣០ ខែកក្កដា។»។ កន្លងមក បញ្ហាគុណភាពទឹកទន្លេសែន ធ្លាប់បង្កឡើងជារឿយៗ ដោយក្រុមអ្នករៀបចំការប្រកួត រួមទាំងរដ្ឋបាលក្រុងប៉ារីស តែងព្យាយាមរកវិធីដោះស្រាយ រហូតទាល់តែព្រឹត្តិការណ៍បានចាប់ផ្តើមជាផ្លូវការ។ ភាគច្រើននៃបញ្ហាគុណភាពទឹកទន្លេសែន បង្កឡើងពីការបំពុលទឹក ដោយការបង្ហូរទឹកលូ ក៏ដូចជាបញ្ហាអាកាសធាតុភ្លៀងធ្លាក់ខ្លាំងហូរ ចូលមកកាន់ផ្ទៃទន្លេសែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6235.txt
|
គណៈកម្មាធិការរៀបចំការប្រកួតព្រឹត្តិការណ៍កីឡាអូឡាំពិក រដូវក្តៅ ក្រុងប៉ារីស សង្ឃឹមថាផ្នែកសន្តិសុខ នឹងមិនធ្វើឱ្យខូចដល់ព្រឹត្តិការណ៍បើក ដែលធ្វើឡើងនៅតាមដងទន្លេសែន (Seine) នៅថ្ងៃទី២៦ ខែកក្កដា។ ព្រឹត្តិការណ៍កីឡាអូឡាំពិកនៅតាមដងទន្លេ ក្រៅកីឡដ្ឋានលើកដំបូងនេះ អាចប្រឈមបញ្ហាអសន្តិសុខ និងជាការប្រកួតប្រជែងដ៏ធំសម្រាប់កងការពារសន្តិសុខក្នុងកម្មវិធីបើកទាំងមូល។
|
Paris 2024 នឹងក្លាយជាព្រឹត្តិការណ៍អូឡាំពិកលើកដំបូង ដែលកម្មវិធីបើកការប្រកួតផ្លូវការ ត្រូវរៀបចំឡើងនៅក្រៅកីឡដ្ឋាន។ ពិធីបើក ត្រូវធ្វើឡើងដោយការដង្ហែជាក្បួនក្រុមអត្តពលិក និងមន្ត្រីប្រតិភូកីឡា នៅលើទូកបណ្តែតតាមបណ្តោយដងទន្លេសែន (Seine) ប្រវែងប្រមាណ ៦គីឡូម៉ែត្រ ដើម្បីបង្ហាញខ្លួននៅក្នុងព្រឹត្តិការណ៍ជាប្រវត្តិសាស្ត្រលើកដំបូងក្នុងរដ្ឋនាទីប្រទេសបារាំង។ ខណៈដែលកម្មវិធីត្រៀមរៀបចំឡើង ក្រុមការងាររៀបចំព្រឹត្តិការណ៍ ក៏កំពុងតែខ្នះខ្នែងដែរ ដើម្បីធានាថា នឹងគ្មានបញ្ហាអសន្តិសុខណាមួយ កើតឡើងអំឡុងពេលបើកព្រឹត្តិការណ៍ ដែល នឹងអាចមានអ្នកទស្សនាជាច្រើនម៉ឺននាក់ឈរសងខាងដងទន្លេ។ អ្នករៀបចំ Paris 2024 រំពឹងផ្នែកសន្តិសុខនឹងមិនរំខានដល់កម្មវិធីបើក។ គណៈកម្មាធិការរៀបចំការប្រកួត Paris 2024 លើកឡើងថា៖«វាត្រូវតែមានសមាមាត្រគ្នា រវាងការធានាសន្តិសុខក្នុងកម្រិតខ្ពស់បំផុត ដែលជាអាទិភាពរបស់យើង។ វាជាផ្នែកមួយនៃគោលបំណងរបស់យើង ក្នុងការធានានូវសុវត្ថិភាព និងដើម្បីឱ្យការប្រារព្ធពិធីមានភាពរលូន និងយ៉ាងអធិកអធមអស្ចារ្យ។ ប៉ុន្តែដើម្បី ឱ្យពិធីដ៏ពិសេស កើតឡើងដោយរលូន ចាំបាច់ណាស់ យើងត្រូវមានផែនការសន្តិសុខដ៏ខ្លាំងក្លា»។ កាលពីដំបូង អ្នករៀបចំកម្មវិធីបានរំពឹងថា នឹងមានមនុស្សទស្សនាកម្មវិធីបើកប្រមាណ ៣០ម៉ឺននាក់ នឹងឈរអមសងខាងមាត់ទន្លេ ដើម្បីទស្សនាកម្មវិធីបើកព្រឹត្តិការណ៍។ មន្រ្តីប៉ូលិសប្រមាណ ៤៥,០០០នាក់ រួមទាំងកងកម្លាំងពិសេសរបស់បារាំង ត្រៀមការពារសន្តិសុខសម្រាប់ភ្ញៀវទេសចរ អំឡុងកម្មវិធីបើកនោះ។ នៅលើដំបូលអគារ ក្បែតំបន់ដងទន្លេសែន (Seine) ក្រុមអ្នកចាញ់កាំភ្លើងស៊ីបចម្ងាយឆ្ងាយ រង់ចាំជាស្រេចដើម្បីការពារនិងស្វែងរកទីកន្លែងគួរសង្ស័យ ឬក៏បុគ្គលដែលគួរឱ្យសង្ស័យ ខណៈប្រព័ន្ធការពារយន្តហោះទ្រូនបញ្ជា ក៏នឹងត្រូវដាក់ស្ថិតក្នុងបរិវេណកម្មវិធីទាំងនោះ។ រឿងដែលកំពុងបង្កើនក្តីបារម្ភ ទាក់ទងនឹងការធានាសុត្ថិភាព ក្នុកម្មវិធីបើកអូឡាំពិកប៉ារីសឆ្នាំ ២០២៤ ក៏ព្រោះ តែបញ្ហាសង្គ្រាមកំពុងតែកើតមានឡើងនៅក្នុងតំបន់កាហ្សា និងអ៊ុយក្រែន។ បារាំងបានត្រៀមរួចរាល់ ក្នុងការធានានូវសុវត្ថិភាពក្នុងកម្រិតខ្ពស់បំផុត នាពិធីបើកព្រឹត្តិការណ៍អូឡាំពិកប៉ារីសឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6236.txt
|
លោក Erik ten Hag អ្នកចាត់ការក្រុម Manchester United បានផ្លាស់ប្តូរការគិតទៅលើកីឡាករខ្សែប្រយុទ្ធស្លាប Jadon Sancho ដោយបានសរសើរកីឡាករអង់គ្លេសរូបនេះ ថា មានកម្រិតលេងល្អ សម្រាប់ការវិលត្រឡប់មកក្លិបវិញ។
|
Sancho បានធ្វើដំណើរទៅកាន់ទីក្រុង Edinburgh កាលថ្ងៃទី១៩ ខែកក្កដា ដោយរូបគេក៏បានបង្ហាញខ្លួននៅជម្រើស ១១នាក់ដំបូង ដើម្បីប្រកួតប្រជែងទល់នឹងក្លិប Rangers នាជំនួបមិត្តភាពត្រៀមបើករដូវកាលថ្មី។ Sancho លេងបាន ៤៥នាទី សម្រាប់វគ្គទីមួយនៃការប្រកួត មុនពេលដែលក្រុមបិសាចក្រហម បានយកឈ្នះ Ranger ដោយលទ្ធផល ២-០ ពីការស៊ុតរបស់កីឡាករ Amad Diallo និង Joe Hugill។ បន្ទាប់ពីបញ្ចូលឈ្មោះ Sancho ក្នុងក្រុម ក្នុងជំនួបមិត្តភាពនេះ លោក Ten Hag បានអះអាងថា ក្លិបត្រូវការកីឡាករដែលមានគុណភាពល្អ ដូចជា Sancho ខណៈកីឡាករសញ្ជាតិអង់គ្លេស ក៏អាចលេងតំបន់ប្រយុទ្ធបានយ៉ាងល្អ។ លោក Ten Hag បាននិយាយប្រាប់អ្នកកាសែតដូច្នេះថា៖«យើងបានជជែកគ្នាយ៉ាងល្អ មនុស្សគ្រប់គ្នាបានបង្កើតកំហុស។ ប្រសិនបើកីឡាករអាចសម្របបានល្អលើរឿងនេះ ដូច្នេះអ្នកនឹងត្រូវតែគូសផ្លូវថ្មីមួយ និងធ្វើដំណើរទៅមុខបន្ត ហើយក្លិបត្រូវការកីឡាករល្អ ហើយរឿងមួយដែលប្រាកដនោះគឺ Jadon គឺធ្វើបានល្អខ្លាំង ជាកីឡាករដ៏ល្អមួយរូប។ ខ្ញុំសង្ឃឹមថារឿងល្អនឹងកើតឡើងឆាប់ៗ ហើយរូបគេនឹងផ្តល់គ្រប់យ៉ាងដល់ភាពជោគជ័យរបស់យើង។»។ កាលពីខែសីហា ឆ្នាំ ២០២៣ Sancho ត្រូវបានក្លិបដកឈ្មោះចេញពីបញ្ជីកីឡាកររបស់ក្រុម ក្រោយរូបគេមិនទទួលបានការចាប់អារម្មណ៍ពីសំណាក់លោក Ten Hag។ ក្រោយមានបញ្ហាក្នុងក្រុម Sancho ត្រូវបានផ្តល់ឱ្យក្លិប Borussia Dortmund ខ្ចីជើង អំឡុងទីផ្សារដោះដូរពាក់កណ្តាលរដូវកាល ក្នុងខែមករា។ ក្រោយផ្លាស់ទៅកាន់ Dortmund កីឡាករសញ្ជាតិអង់គ្លេសរូបនេះ បានជួយនាំក្រុម Dortmund ឡើងដល់វគ្គផ្តាច់ព្រ័ត្រពានរង្វាន់ UEFA Champions League ។ ប៉ុន្តែក្រុមពីអាល្លឺម៉ងមួយនេះ បានត្រឹមជើងឯករង ក្រោយចាញ់ការប្រកួតក្នុងលទ្ធផល ២-០ ក្រោមថ្វីជើង Real Madrid៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6237.txt
|
ក្លិបកីឡាបាល់ទាត់បារាំង FC Girondins de Bordeaux ដាក់ពាក្យប្រកាសក្ស័យធន ក្រោយប៉ុន្មានថ្ងៃប៉ុណ្ណោះបន្ទាប់ពីក្លិបនេះធ្លាក់ទៅក្របខណ្ឌបាល់ទាត់លំដាប់ទី៣ បារាំង។ ការប្រកាសសុំក្ស័យធននេះ ធ្វើឡើងក្រោយម្ចាស់ក្លិបបាល់ទាត់ Liverpool ដកខ្លួនពីការចរចាក្នុងទិញយកអតីតជើងឯក Ligue 1 បារាំងមួយនេះទៅគ្រប់គ្រង។
|
កាលពីដើមខែកក្កដានេះ ម្ចាស់ជើងឯកលីគកំពូលបារាំង ៦សម័យ ត្រូវបានទម្លាក់ចេញពី Ligue 2 ទៅ Ligue 3 ដោយសារមិនអាចគ្រប់គ្រងវិបត្តិហិរញ្ញវត្ថុរបស់ក្លិបបាន។ បន្ទាប់ពីនេះ នៅពេលម្ចាស់ក្លិប Liverpool ក្រោមការគ្រប់គ្រងរបស់ក្រុមហ៊ុនកីឡា Fenway Sports Group របស់អាម៉រិក បានដកខ្លួនចេញពីការចរចារទិញនោះ ក្តីសង្ឃឹមដើម្បីបន្តឈរជើងរបស់ Bordeaux ក៏បានរលត់ទៅដែរ និងសម្រេចចិត្តដាក់ពាក្យប្រកាសក្ស័យធន។ «នេះជាការសម្រេចចិត្តដ៏លំបាកមួយ។ ការសម្រេចនេះ ក៏នឹងមានផលវិបាកក្នុងការដំណើរការរៀបចំរចនាសម្ព័ន្ធក្លិបឡើងវិញផងដែរ»។ នេះជាការរៀបរាប់ពីផលលំបាករបស់ក្លិប Bordeaux នៅថ្ងៃទី២៥ ខែកក្កដា។ នេះមានន័យថាក្លិប Bordeaux ដែលមានអាយុរកាល១០៤ឆ្នាំ នឹងត្រូវបិទទ្វារ ស្របពេលកីឡាករទាំងអស់របស់ក្លិបត្រូវបញ្ចប់កិច្ចសន្យាដោយគ្មានលក្ខខណ្ឌ។ សាលាបណ្តុះបណ្តាលដ៏ល្បីរបស់ពួកគេ ដែលបានជួយអភិវឌ្ឍកីឡាករល្បីៗដូចជា Bixente Lizarazu, Jules Kounde និង Zinedine Zidane ជាដើម ក៏ត្រូវឈប់ដំណើរការបន្តផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6238.txt
|
ក្រុម Barcelona ត្រូវបានគេរាយការណ៍ថា បានត្រៀមខ្លួនរួចរាល់ក្នុងការបំពេញលក្ខខណ្ឌ នាំយកកីឡាករ Dani Olmo ពីក្រុម RB Leipzig ទោះបីជាខ្លួនកំពុងតែចាប់អារម្មណ៍ និងមានបំណងទៅលើកីឡាករខ្សែប្រយុទ្ធស្លាប Nico Williams ក៏ដោយ។
|
ខ្សែបម្រើប្រយុទ្ធ Dani Olmo បង្កភាពភ្ញាក់ផ្អើលខ្លាំងចំពោះទម្រង់លេងរបស់គេក្នុងក្រុមជម្រើសជាតិអេស្ប៉ាញ តាំងពីវគ្គ ១៦ក្រុមចុងក្រោយ នៃព្រឹត្តិការណ៍ Euro 2024។ Olmo ស៊ុតបាល់បញ្ចូលទី ៣ គ្រាប់ប្រចាំការប្រកួត ដោយឈរជាកីឡាករស៊ុតបានគ្រាប់បាល់ច្រើនប្រចាំការប្រកួត ជាមួយនឹងកីឡាករ ៦រូប ផ្សេងទៀត។ ក្រោយបង្ហាញទម្រង់លេងល្អខ្លាំង ក្លិប Barcelona, Manchester City, Bayern Munich, Manchester United និង Liverpool បានដាក់ការចាប់អារម្មណ៍ទៅលើកីឡាកររបស់ក្រុម RB Leipzig ប៉ុន្តែបើយោងតាមរបាយការណ៍របស់កាសែត Mundo Deportivo ក្លិបយកអេស្ប៉ាញ Barca ជាក្រុមដែលមានភាគរយខ្ពស់ជាងគេ។ តាមរយៈរបាយការណ៍ដដែលនោះ កីឡាករវ័យ ២៦ឆ្នាំ មានតម្លៃផ្តាច់កុងត្រា ប្រមាណ ៦០លានអឺរ៉ូ (៦៦លានដុល្លារ) ដែលតម្លៃគិតត្រឹមថ្ងៃទី២០ ខែកក្កដា។ ប៉ុន្តែក្រុម Barca ត្រូវការចរចាបន្ថែមទៀតលើការផ្ទេរនាំយក Olmo ដែលរឿងនេះអាចនឹងបន្តទៅច្រើនសប្តាហ៍បន្ថែមទៀត។ ទោះជាក្លិប Barca កំពុងតែជួបវិបត្តិហិរញ្ញវត្ថុក៏ដោយក្តី ប៉ុន្តែក្លិបមួយនេះក៏ត្រូវបានគេរាយការណ៍ថា បានត្រៀមខ្លួនរួចរាល់ហើយសម្រាប់នាំយក កីឡាករ Dani Olmo ចូលរួមក្រុម ជាមួយនឹងកិច្ចសន្យារយៈពេល ៦ឆ្នាំ ហើយតម្លៃប្រាក់ពលកម្មរបស់កីឡាករ នឹងបន្ថែមឡើង ក្រោយពេលលេងបាន ២រដូវកាល។ ក្លិប Barcelona ក៏នៅតែចិញ្ចឹមចិត្តចង់ចុះហត្ថលេខា នាំយកកីឡាករខ្សែប្រយុទ្ធស្លាបឆ្វេង Nico Williams មកចូលរួមក្រុម ក្រោយពេលកីឡាករវ័យ ២២ឆ្នាំ មានទម្រង់លេង និងកម្រិតលេងខ្ពស់ សមស្របជាមួយនឹង Lamine Yamal ថែមទៀត។ សម្រាប់ Olmo ក៏មានទំនាក់ទំនងជាមួយគ្នាពីមុនមកដែរ ដោយរូបគេធ្លាប់ចំណាយពេល ៧ឆ្នាំ លេងក្នុងនាមជាកីឡាករយុវជនក្លិប ពីចន្លោះឆ្នាំ ២០០៧-២០១៤ មុនពេលផ្លាស់ទៅលេងឱ្យក្លិប Dinamo Zagreb និង RB Leipzig។ ឆ្នាំ ២០២៣ Olmo បានជាប់ជម្រើសជាតិអេស្ប៉ាញ ជាថ្មី ហើយបានជួយអេស្ប៉ាញឈ្នះពាន UEFA Nations League និង Euro 2024។ បច្ចុប្បន្ន Olmo កំពុងមានកិច្ចសន្យាជាមួយនឹងក្រុម RB Leipzig រហូតដល់ឆ្នាំ ២០២៧ ដែលរឿងនេះនឹងធ្វើឱ្យក្លិប Barcelona អាចនឹងបន្តជួបបញ្ហាផ្នែកហិរញ្ញវត្ថុខ្លាំងបន្ថែមទៀត បើការចុះហត្ថលេខាបានសម្រេចពិតមែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6239.txt
|
កីឡាការិនីជិះស្គីចិន Zheng Haohao ជាអត្តពលិកក្មេងជាងគេនៅអូឡាំពិករដូវក្តៅ ក្រុងប៉ារីសឆ្នាំ ២០២៤ ដោយមានអាយុត្រឹម ១១ឆ្នាំ ខណៈកីឡាការិនីជិះសេះកាណាដា Jill Irving ជាអត្តពលិកវ័យចំណាស់ជាងគេ ក្នុងអាយុ ៦១ឆ្នាំ។
|
Zheng Haohao ដែលមានអាយុត្រឹម ១១ឆ្នាំ និង១១ខែ នឹងប្រារព្ធខួបកំណើតគម្រប់១២ឆ្នាំរបស់នាងនៅថ្ងៃបិទព្រឹត្តិការណកីឡាអូឡាំពិក ក្រុងប៉ារីស នៅថ្ងៃទី១១ ខែសីហា ឆ្នាំ ២០២៤។ យោងតាមគេហទំព័រ Paris Olympics កំណត់ត្រាសម្រាប់អត្តពលិកអូឡាំពិកក្មេងជាងគេគឺកីឡាករកាយសម្ព័ន្ធជនជាតិក្រិក Dimitrios Loundras ដែលបានចូលរួមអូឡាំពិករដូវក្តៅសម័យទំនើបដំបូងគេក្នុងឆ្នាំ ១៨៩៦ នៅអាយុ ១០ឆ្នាំ និង ២១៨ ថ្ងៃ។ កីឡាការិនីជិះស្គី (Skateboard) ជនជាតិចិន Zheng ទើបតែបានបញ្ចប់ថ្នាក់បឋមសិក្សានៅ Huizhou ខេត្ត Guangdong កាលពីដើមខែកក្កដានេះ។ Zheng ដែលបានចាប់ផ្តើមជិះស្គីលេងសប្បាយៗនៅអាយុ ៧ឆ្នាំ ទទួលបានកៅអីអូឡាំពិក តាមរយៈប្រកួតជម្រុះនៅទីក្រុង Budapest ប្រទេសហុងគ្រី និងក្រុងសៀងហៃ។ Paris 2024 ជាព្រឹត្តិការណ៍អូឡាំពិករដូវក្តៅលើកទី២ ដែលបានដាក់បញ្ចូលប្រភេទកីឡាជិះស្គីនេះ បន្ទាប់ពីអូឡាំពិកក្រុងតូក្យូឆ្នាំ២០២០ ដែលបានលើកពេលធ្វើនៅឆ្នាំ២០២១។ ប្រភេទស្គីលើក្តាបន្ទះនេះ ជាកីឡាដែលមានអត្តពលិកវ័យក្មេងច្រើនជាងគេចូលរួមប្រកួតប្រជែងដណ្តើមមេដាយ។ ដោយឡែក អត្តពលិកវ័យចំណាស់ជាងគេគឺកីឡាការិនីជិះសេះ Jill Irving ដែលមានអាយុលើស Zheng Haohao ដល់ទៅ៥០ឆ្នាំ។ នេះជាការបង្ហាញខ្លួនលើកដំបូងក្នុងកីឡាអូឡាំពិក របស់អត្តពលិកជិះសេះកាណាដា វ័យ៦១ឆ្នាំផងដែរ។ អ្នកស្រី Irving ដែលចាប់ផ្តើមកីឡាជិះសេះតាំងពីវ័យក្មេង ចាត់ទុកនេះជាសុបិនក្លាយជាការពិតក្រោយរង់ចាំ ៥ទសវត្សរ៍។ ក្នុងកីឡាជិះសេះនេះ អ្នកស្រីបានជួយក្រុមកាណាដាឈ្នះមេដាយមាសក្នុងព្រឹត្តិការណ៍ Pan American Games កាលពីឆ្នាំ ២០១៩។ តាមពិតទៅកីឡាការិនីជិះសេះម្នាក់ទៀតរបស់អូស្ត្រាលី Mary Hanna មានអាយុ ៦៩ឆ្នាំ ចាស់ជាង Jill Irving ប៉ុន្តែអ្នកស្រី Hanna មានតែនៅក្នុងបញ្ជីបម្រុងប៉ុណ្ណោះ។ លុះត្រាសមាជិកម្នាក់ទៀតរបស់ក្រុមជិះសេះអូស្ត្រាលីរងរបួស ឬឈឺ ទើបអ្នកស្រី Hanna អាចបង្ហាញខ្លួនប្រកួតបាន។ សម្រាប់អត្តពលិកកាន់កំណត់ត្រាវ័យចាស់ជាងគេនៅអូឡាំពិក នៅតែគ្រប់គ្រប់ដោយកីឡាករបាញ់កាំភ្លើងជនជាតិស៊ុយអែត Oscar Swahn ដែលបានចូលរួមប្រកួតកីឡាអូឡាំពិកឆ្នាំ ១៩២០ ក្នុងក្រុង Antwerp ប្រទេសបែលហ្ស៊ី នៅអាយុ ៧២ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_624.txt
|
តៃវ៉ាន់ នៅថ្ងៃទី៣០ ខែកញ្ញា បានប្រគល់នាវាចម្បាំង ដែលផលិតនៅក្នុងស្រុកឱ្យកងទ័ពជើងទឹកខ្លួន ស្របពេលមានការគំរាមកំហែងផ្នែកយោធាពីសំណាក់ចិន។ ក្នុងពិធីប្រគល់នាវានេះ លោកស្រី Tsai Ing-wen បានសង្កត់ធ្ងន់ថា នៅពេលវាមានការគំរាមកំហែងពីក្រុងប៉េកាំង ក្រុងតៃប៉ិ មានតែពង្រឹងសមត្ថភាពការពារខ្លួនប៉ុណ្ណោះ ទើបអាចស្វែងរកសន្តិភាពពិតបាន។
|
មួយរយៈចុងក្រោយ ចិន បានធ្វើសមយុទ្ធយោធាជាច្រើនលើកនៅជុំវិញកោះតៃវ៉ាន់ ក្រោយទស្សនកិច្ចរបស់ប្រធានសភាតំណាងអាម៉េរិកនៅតៃវ៉ាន់។ បន្ទាប់ពីសមយុទ្ធយោធានោះ តៃវ៉ាន់ បានប្រគល់នាវាចម្បាំង Yu Shan ដែលផលិតនៅក្នុងស្រុកឱ្យកងទ័ពជើងទឹកខ្លួន។ ឈ្មោះនាវានេះ គឺយកតាមឈ្មោះភ្នំ ដែលខ្ពស់ជាងគេបំផុតនៅតៃវ៉ាន់។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ក្នុងពិធីប្រគល់នាវាចម្បាំងទម្ងន់ ១០៦០០តោន នាក្រុងកំពង់ផែ Kaohsiung ស្ថិតនៅភាគខាងត្បូងតៃវ៉ាន់ ប្រធានាធិបតី Tsai Ing-wen បានចាត់ទុកនាវាមួយគ្រឿងនេះ ជាការបញ្ជាក់ពីកិច្ខខិតខំរបស់តៃវ៉ាន់ ក្នុងការពង្រឹងផលិតកម្មក្នុងស្រុក និងសម្រេចគោលដៅលើស្វ័យភាពការពារជាតិ។ «នៅពេលមានការគំរាមកំហែងពីសំណាក់ចិន វាមានតែការពង្រឹងសមត្ថភាពការពារខ្លួនរបស់យើងប៉ុណ្ណោះ ទើបអាចស្វែងរកសន្តិភាពពិតបាន»។ ប្រធានាធិបតីកោះតៃវ៉ាន់ បានសង្កត់ធ្ងន់បែបនេះ ដោយបន្តថា ការប្រគល់នាវាចម្បាំង Yu Shan ជាគោលនយោបាយរបស់តៃវ៉ាន់ និងការអនុវត្តស្វ័យភាពការពារជាតិ ដែលអនុញ្ញាតឱ្យតៃវ៉ាន់ មានគ្រឿងបរិក្ខារយោធាការពារដែនដីរបស់ខ្លួនបានល្អបំផុត។ តាមការបញ្ជាក់របស់ប្រធានក្រុមហ៊ុន CSBC Corporation Taiwan លោក Cheng Wen-lung នាវា Yu Shan អាចចតឧទ្ធម្ភាគចក្របាន រួមទាំងដឹកទ័ព និងសម្ភារផ្គត់ផ្គង់ផ្សេងទៀតទៅកោះ ដែលអាចរងការវាយប្រហារពីចិន ក្នុងករណីសង្រ្គាមផ្ទុះឡើង។ សូមបញ្ជាក់ថា នាវាចម្បាំង Yu Shan ត្រូវបានសាងសង់ដោយក្រុមហ៊ុន CSBC Corporation Taiwan ដោយវាត្រូវបានបំពាក់កាំភ្លើងធំមួយ សម្រាប់បាញ់ប្រហារសត្រូវនៅលើអាកាស នៅលើផ្ទៃទឹក និងដី។ មិនតែប៉ុណ្ណោះ វាក៏បំពាក់មីស៊ីលប្រឆាំងយន្តហោះចម្បាំង រួមទាំងកាំភ្លើងយន្ត និងកាំភ្លើងប្រឆាំងមីស៊ីលផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6240.txt
|
អ្នកគាំទ្រក្លិប Barcelona ជាច្រើននាក់ បាននាំគ្នាបរិច្ចាគប្រាក់ទៅក្លិប ដើម្បីនាំយកកីឡាករ Nico Williams ខ្សែប្រយុទ្ធក្រុម Athletic Bilbao មកចូលរួមក្រុម។
|
កីឡាករវ័យ ២២ឆ្នាំ លេងឱ្យក្លិប Athletic Bilbao បានក្លាយជាគោលដៅដ៏ធំមួយ សម្រាប់ក្លិបធំៗក្នុងតំបន់អឺរ៉ុបចង់បានរូបគេ ព្រោះតែការបង្ហាញទម្រង់លេងបានយ៉ាងល្អនៅព្រឹត្តិការណ៍ Euro 2024 និងជួយអេស្ប៉ាញឈ្នះពាន។ Nico Williams ជាដៃគូដ៏សំខាន់ជាមួយនឹង Lamine Yamal សម្រាប់ជម្រើសជាតិអេស្ប៉ាញ ចាប់តាំងពីវគ្គចែកពូល ដល់ឈ្នះពាន។ ក្រោយឃើញពីសមត្ថភាព និងទម្រង់លេងយ៉ាងល្អជាមួយនឹង Yamal អ្នកគាំទ្រ Barcelona ក៏បាននាំគ្នារៃអង្គាសប្រាក់ និងបរិច្ចាកប្រាក់ទៅកាន់ក្លិប ដើម្បីជំរុញដល់ការចុះហត្ថលេខានាំយកកីឡាករ Williams មកចូលរួមក្រុម ខណៈក្លិបកំពុងមានបញ្ហាហិរញ្ញវត្ថុ។ ស្ថិតក្នុងការបញ្ចេញមតិលើបណ្តាញសង្គម TikTok អ្នកគាំទ្រភាគច្រើនបានសរសេរថា ពួកគេពិតជាត្រូវការ Nico Williams យ៉ាងខ្លាំង។ បើតាមគេហទំព័រ Transfermarkt កីឡាករវ័យ ២២ឆ្នាំរូបនេះ កំពុងមានតម្លៃខ្លួន ៧០លានអឺរ៉ូ (៧៦,២៩លានដុល្លារ) ខណៈកាសែតអេស្ប៉ាញជាច្រើន បានរាយការណ៍ថា កីឡាករក្រុម Bilbao អាចនឹងត្រូវចាកចេញក្នុងតម្លៃខ្លួន ៥៨លានអឺរ៉ូ តែប៉ុណ្ណោះ។ ទោះជាយ៉ាងណាការបរិច្ចាគប្រាក់ពីសំណាក់ក្រុមអ្នកគាំទ្រ Barca នឹងមិនគ្រប់គ្រាន់នោះទេ ហើយក៏មិនអាចជួយដល់ក្លិបបានច្រើននោះដែរ ។ ជាមធ្យមអ្នកគាំទ្រឲ១នាក់ បរិច្ចាគប្រាក់ពីចន្លោះ ៥សេន ទៅ ១អឺរ៉ូ។ Barca ដែលបញ្ចប់ចំណាត់ថ្នាក់លេខ ២ កាលពីរដូវកាលមុន មិនទាន់ចុះកិច្ចសន្យានាំយកកីឡាកររូបណាម្នាក់ មកចូលរួមក្រុមនៅឡើយ ដើម្បីត្រៀមខ្លួនសម្រាប់រដូវកាលថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6241.txt
|
លោក Pep Guardiola អ្នកចាត់ការក្រុមការពារជើងឯកលីគកំពូលអង់គ្លេស Manchester City បានឆ្លើយតបទៅពាក្យចចាមអារ៉ាមទាក់ទងនឹង Kevin De Bruyne ទំនងនឹងផ្លាស់ទៅកាន់ក្លិបនៅទឹកដីប្រទេសអារ៉ាប៊ីសាអូឌីត ថាមិនពិត ខណៈដែលកីឡាករសញ្ជាតិបែលហ្ស៊ិក នៅតែជាកម្លាំងសំខាន់របស់ក្រុមនៅរដូវកាលថ្មី។
|
នាប៉ុន្មានថ្ងៃចុងក្រោយមកនេះ ស្របពេលដែលព្រឹត្តិការណ៍ពានរង្វាន់អន្តរជាតិតាមទ្វីបធំៗចំនួន ២ បានបិទបញ្ចប់ ការត្រៀមខ្លួនសម្រាប់រដូវកាលថ្មី របស់ក្លិបធំៗលើពិភពលោក ក៏កំពុងតែចាប់ផ្តើមមកវិញ។ ខ្សែបម្រើ De Bruyne បានជាប់ទាក់ទងនឹងពាក្យចចាមអារ៉ាម ថារូបគេនឹងអាចផ្លាស់ទៅកាន់ក្លិបស្ថិតនៅក្របខណ្ឌ Saudi Pro League ទោះកីឡាករអន្តរជាតិបែលហ្ស៊ិក នៅមានកិច្ចសន្យា ១ឆ្នាំ ជាមួយក្លិប Man City។ ពេលឮដំណឹងមិនពិតទាក់ទងនឹងកីឡាករសំខាន់ប្រចាំក្រុម លោក Guardiola អ្នកចាត់ការក្រុម ចេញមុខអះអាងថាខ្សែបម្រើវ័យ ៣៣ឆ្នាំ មិនចាកចេញពីក្លិបនោះទេ ទោះបីជាក្រុមត្រូវផ្លាស់ប្តូរសមាសភាពមួយចំនួន សម្រាប់រដូវកាលថ្មីក៏ដោយ។ អ្នកចាត់ការសញ្ជាតិអេស្ប៉ាញបានអះអាងដូច្នេះថា៖«De Bruyne នឹងមិនទៅណាទាំងអស់ ខ្ញុំរីករាយចំពោះស្ថានភាពក្រុមនារយៈពេលប៉ុន្មានឆ្នាំចុងក្រោយមកនេះ។ ខ្ញុំមិនដឹងឡើយថា នឹងមានរឿងអ្វីកើតឡើងក្នុងទីផ្សារដោះដូរ ប្រសិនបើមាននរណាម្នាក់នឹងចាកចេញ យើងនឹងជជែកពីរឿងនេះ។ ប៉ុន្តែនេះ ៨០ ទៅ ៨៥ភាគរយទៅហើយ ដែលយើងនឹងរក្សាសមាសភាពក្រុមនៅដដែល […] ខ្ញុំមានទំនុកចិត្ត ព្រោះថាយើងកំពុងមានក្រុមកីឡាករដែលមានគុណភាព ដែលពិបាកក្នុងការផ្លាស់ប្តូរឡើងវិញ។»។ កាលពីពេលថ្មីនេះ ក្លិប Man City ទើបតែយកបានកីឡាករខ្សែប្រយុទ្ធស្លាប Savinho សញ្ជាតិប្រេស៊ីលវ័យ ២០ឆ្នាំ មកចូលរួមក្រុម ខណៈក្រុមបានផ្ទេរកីឡាករ Kevin Phillips ឱ្យក្លិប West Ham United ខ្ចីជើង។ ដោយឡែកសម្រាប់ការប្រកួតរបស់ក្រុមការពារជើងឯក Manchester City នៅក្នុងក្របខណ្ឌ Premier League នឹងចាប់ផ្តើមនៅថ្ងៃទី១៨ ខែសីហា ដែលជាជំនួបដំបូងក្របខណ្ឌលីគកំពូលអង់គ្លេស ទល់នឹងក្រុម Chelsea៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6242.txt
|
ម្ចាស់ផ្ទះឥណ្ឌូណេស៊ី និងម្ចាស់ជើងឯក៥សម័យ ថៃ ឡើងទៅជួបគ្នាវគ្គផ្តាច់ព្រ័ត្រពានរង្វាន់យុវជន ASEAN U19 Boys’ Championship ឆ្នាំ ២០២៤។ ឥណ្ឌូណេស៊ី បានទម្លាក់ម្ចាស់ការពារជើងឯកម៉ាឡេស៊ី ស្របពេល ថៃឈ្នះអូស្រ្តាលី នៅវគ្គពាក់កណ្តាលផ្តាច់ព្រ័ត្រ។
|
U19 ឥណ្ឌូណេស៊ី បានយកឈ្នះម៉ាឡេស៊ី ១-០ នៅវគ្គពាក់កណ្តាលផ្តាច់ព្រ័ត្រ ដែលធ្វើឡើងនៅកីឡដ្ឋាន Gelora Bung Tomo នៅថ្ងៃទី២៧ ខែកក្កដា។ គ្រាប់បាល់ជ័យជម្នះសម្រេចបានដោយកីឡាករ Alfharezzi Buffon នៅនាទី៧៨។ នេះជាការឡើងដល់វគ្គផ្តាច់ព្រ័ត្រជើងឯកយុវជនអាស៊ីអាគ្នេយ៍លើកដំបូងរបស់ឥណ្ឌូណេស៊ី ក្រោយរយៈពេល១១ឆ្នាំ ចាប់តាំងពីពួកគេគ្រងជើងឯកលើកដំបូងនៅឆ្នាំ ២០១៣។ ដោយឡែកថៃ បានទម្លាក់ម្ចាស់ជើងឯក៥សម័យដូចគ្នាអូស្ត្រាលីនៅវគ្គពាក់កណ្តាលផ្តាច់ព្រ័ត្រក្នុងលទ្ធផល ១-០ ដោយគ្រាប់បាល់ជ័យជម្នះកើតឡើងតាមរយៈការផ្លាត់ស្នៀតចូលទីខ្លួនឯង (OG) របស់កីឡាករ Dylan Leonard។ នេះជាការឈានដល់វគ្គផ្តាច់ព្រ័ត្រ ASEAN U19 ជាលើកទី៨របស់ថៃ ស្មើម៉ាឡេស៊ី ប៉ុន្តែថៃគ្រងជើងឯក៥លើក ស្របពេលម៉ាឡេស៊ីឈ្នះតែ២លើកប៉ុណ្ណោះ ដោយរងជើងឯកដល់ទៅ៦លើក។ ជំនួបវគ្គផ្តាច់ព្រ័ត្រ ASEAN U19 លើកទី១៩ រវាងម្ចាស់ផ្ទះឥណ្ឌូណេស៊ី ទល់នឹង ថៃ នឹងធ្វើឡើងនៅថ្ងៃទី២៩ ខែកក្កដា វេលាម៉ោង ៧ នឹង៣០នាទីយប់ បន្ទាប់ពីជំនួបដណ្តើមចំណាត់ថ្នាក់លេខ៣ រវាងអូស្ត្រា និងម៉ាឡេស៊ី នៅម៉ោង ៣រសៀល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6243.txt
|
កូរ៉េខាងត្បូង បង្ហាញការសោកស្តាយដែលអ្នករៀបចំកីឡាអូឡាំពិកប៉ារីស ប្រកាសថាគណៈប្រតិភូអត្តពលិករបស់ខ្លួនមកពីប្រទេសកូរ៉េខាងជើង នាពិធីបើកព្រឹត្តិការណ៍អូឡាំពិករដូវក្តៅ លើកទី៣៣។ កូរ៉េខាងត្បូង ទាមទារឱ្យអ្នករៀបចំទទួលស្គាល់កំហុសនេះ និងធានាថានឹងមិនកើតឡើងម្តងទៀត។
|
ម្ចាស់ផ្ទះបារាំង នៅថ្ងៃទី២៦ ខែកក្កដា បានរៀបពិធីបើកកីឡាអូឡាំពិក នៅក្រៅកីឡដ្ឋានជាលើកដំបូងក្នុងប្រវត្តិសាស្រ្ត ដោយប្រតិភូកីឡាទាំងអស់មកពី២០៦ប្រទេស ត្រូវជិះលើទូកកាន់ទង់ជាតិប្រទេសរៀងខ្លួននៅតាមដងទន្លេសែន (Seine)។ នៅពេលទូកដឹកអត្តពលិកកូរ៉េខាងត្បូងបានឆ្លងកាត់ទស្សនិកជនរាប់ម៉ឺននាក់ អ្នកអត្ថាធិប្បាយ បែជាប្រកាសថាពួកគេមកពី «សាធារណរដ្ឋប្រជាមានិតប្រជាធិបតេយ្យកូរ៉េ» ដែលជាឈ្មោះផ្លូវការរបស់កូរ៉េខាងជើង ជាភាសាបារាំង និងភាសាអង់គ្លេស។ អ្នកអត្ថាធិប្បាយដដែល ក៏បានប្រកាសណែនាំឈ្នោះដដែលនេះ នៅពេលគណៈប្រតិភូកូរ៉េខាងជើងឆ្លងកាត់។ ក្រោយការប្រកាសខុសឈ្មោះប្រទេសដែលមានបញ្ហានឹងគ្នានេះ អនុរដ្ឋមន្ត្រីកីឡា និងវប្បធម៌កូរ៉េខាងត្បូង លោក Jang Mi-ran ដែលមានវត្តមានក្នុងកម្មវិធីនោះ បានបង្ហាញការអន់ចិត្ត និងស្នើសុំជួបលោក Thomas Bach ប្រធានគណៈកម្មាធិការអូឡាំពិកអន្តរជាតិ (IOC) ទៀតផង។ នេះបើតាមការផ្សាយរបស់ទីភ្នាក់ងារព័ត៌មាន Reuters។ «យើងមានការសោកស្តាយដែលប្រទេសកូរ៉េខាងត្បូង បែជាត្រូវបានប្រកាសជាប្រទេសកូរ៉េខាងជើងនៅក្នុងពិធីបើកការប្រកួតកីឡាអូឡាំពិកទីក្រុងប៉ារីស នៅចំពោះមុនទស្សនិកជនផ្ទាល់រ៉ាប់ម៉ឺននាក់ និងរាប់លាននាក់ជុំវិញពិភពលោក»។ នេះជាការលើកឡើងរបស់លោក Mi-ran ស្របពេលគណៈកម្មាធិការជាតិអូឡាំពិកកូរ៉េខាងត្បូង បានស្នើទៅកាន់អ្នករៀបចំការប្រកួត ធានាថាកំហុសនេះ នឹងមិនកើតឡើងម្តងទៀតទេអំឡុងពេលបិទកម្មវិធី។ គណៈប្រតិភូ និងអត្តពលិកកូរ៉េខាងត្បូងចំនួន ១៤៣នាក់ បានទៅចូលរួមដណ្តើមមេដាយនៅប៉ារីស ខណៈកូរ៉េខាងជើង ដែលបង្ហាញមុខជាលើកដំបូង ក្រោយខកខានតាំងពីអូឡាំពិកក្រុងរីយូ ឆ្នាំ២០១៦ បានបញ្ជូនអត្តពលិកចំនួន ១៦រូប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6244.txt
|
សហព័ន្ធបាល់ទាត់អេស្ប៉ាញ (RFEF) បានដាក់សំណើរកីឡដ្ឋានចំនួន ១១ ក្នុងប្រទេស ជាបេក្ខភាពក្នុងការរៀបចំការប្រកួតព្រឹត្តិការណ៍ FIFA World Cup ឆ្នាំ ២០៣០ ។ ក្នុងចំណោមកីឡដ្ឋានទាំង ១១ នោះ រួមមានកីឡដ្ឋានរបស់ក្លិប Barcelona, Atletico Madrid និង Real Madrid។
|
ប្រទេសអេស្ប៉ាញ និងសហការជាមួយព័រទុយហ្កាល់ រួមទាំងម៉ារ៉ុក ដើម្បីរៀបចំព្រឹត្តិការណ៍ World Cup 2030 និងជាពេលដែលព្រឹត្តិការណ៍ពានរង្វាន់បាល់ទាត់ពិភពលោកឈានដល់ខួប ១០០ឆ្នាំ នៃការបង្កើតឡើង។ ការប្រកួតបើកឆាកចំនួន ៣ នឹងត្រូវធ្វើឡើងនៅប្រទេសអាហ្សង់ទីន, អ៊ុយរូហ្គាយ និងប៉ារ៉ាហ្គាយ ដើម្បីតំណាងជាការប្រារព្ធខួប នៃការបង្កើតឡើងការប្រកួត World Cup រយៈពេល ១០០ឆ្នាំ គិតចាប់ពីឆ្នាំ ១៩៣០ មក។ បើតាមការប្រកាសរបស់ RFEF ថ្ងៃទី១៩ ខែកក្កដា កីឡដ្ឋានធំៗក្នុងប្រទេសអេស្ប៉ាញ ចំនួន ១១ ទីតាំង នឹងត្រូវដាក់សំណើរដើម្បីធ្វើជាទីតាំងរៀបចំការប្រកួត។ ព្រឹត្តិការណ៍ World Cup 2030 នឹងមានក្រុមចំនួន ៤៨ មកពីជុំវិញពិភពលោកប្រមូលផ្តុំគ្នាប្រកួតប្រជែង។ ក្រៅពីកីឡដ្ឋាន Camp Nou របស់ Barca, Santiago Bernabue របស់ក្លិប Real Madrid និងកីឡដ្ឋាន Metropolitano របស់ក្លិប Atletico Madrid កីឡដ្ឋានរបស់ក្លិបដទៃដូចជាក្លិប Sevilla, Malaga, Real Sociedad, Athletic Bilbao, Las Palmas និង Espanyol ក៏ជាទីតាំងត្រូវដាក់សំណើររៀបចំការប្រកួត។ កីឡដ្ឋាន Mestalla របស់ក្លិប Valencia ទោះបីជាស្ថិតក្នុងនាមជាកីឡដ្ឋានធំលំដាប់ទី៥ ក្នុងក្របខណ្ឌ La Liga អាចផ្ទុកមនុស្សបាន ៤៩,៤៣០នាក់ តែមិនត្រូវបានជ្រើសរើសជាបេក្ខភាពរៀបចំ World Cup ឆ្នាំ ២០៣០។ បើតាមសេចក្តីថ្លែងការណ៍របស់ RFEF កីឡដ្ឋានទាំងនេះ ត្រូវបានត្រួតពិនិត្យ និងវិភាគយ៉ាងតឹងរឹង ដើម្បីក្លាយជាទីតាំងសមរម្យក្នុងការរៀបចំការប្រកួត ។ «ដើម្បីកំណត់ទីកន្លែង លទ្ធភាពទាំងអស់ត្រូវបានវិភាគ រួមទាំងជម្រើសនៃការពង្រីកដល់ទៅ ១៣ ទីតាំង ដែលជាជម្រើសដែលត្រូវធ្វើឡើងជាឯកច្ឆ័ន្ទដោយសហព័ន្ធទាំងបី។»។ នេះបើតាមសេចក្តីថ្លែងការណ៍របស់ RFEF។ បើតាមការបញ្ជាក់របស់ស្ថាប័ន RFEF ព្រឹត្តិការណ៍ World Cup 2030 នឹងមានកីឡដ្ឋានរៀបចំការប្រកួតចំនួន ២០ ទីតាំង ទូទាំងប្រទេសទាំង ៣ ដែលធ្វើសហម្ចាស់ផ្ទះ។ កាលពីឆ្នាំមុន ប្រទេសម៉ារ៉ុក ដែលនឹងធ្វើសហម្ចាស់ផ្ទះ បានប្រកាសកសាងកីឡដ្ឋានថ្មី ១បន្ថែមទៀត ក្បែទីក្រុង Casablanca និងជួសជុលកីឡដ្ឋាន ៦ ដែលមានស្រាប់ ឱ្យបានមុនពេល World Cup ឆ្នាំ ២០៣០ មកដល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6245.txt
|
កីឡាការិនីកីឡាកាយសម្ព័ន្ធអាម៉េរិក Jordan Chiles ទទួលបានការគាំទ្រ និងការជូនពរពីសំណាក់តារាល្បីៗប្រចាំប្រទេសអាម៉េរិក ដូចជាវីរបុរសបាល់បោះដ៏ល្បី Michael Jordan និងតារាចម្រៀងស្រី Beyonce សម្រាប់ការប្រកួតកីឡាអូឡាំពិកទីក្រុងប៉ារីស។
|
កីឡាការិនី Jordan Chiles ធ្លាប់បានបង្ហាញខ្លួនលើកដំបូងនៅព្រឹត្តិការណ៍កីឡាអូឡាំពិកទីក្រុងតូក្យូ កាលពីឆ្នាំ ២០២០ ដោយនាងបានឈ្នះមេដាយប្រាក់ នៅក្នុងវិញ្ញាសា សម្តែងជាគូ។ អំឡុងពេលធ្វើដំណើរទៅកាន់ការប្រកួតកីឡាអូឡាំពិកជាលើកទី ២ ក្នុងអាជីព កីឡាការិនី Chiles ទទួលបានការជូនពរ ពីសំណាក់តារាច្រៀងស្រី Beyonce និងអតីតតារាបាល់បោះ Jordan។ តារាច្រៀងល្បីលំដាប់ពិភពលោក Beyonce បានសរសេរថា៖«អបអរទៅកាន់ Chiles! ខ្ញុំតែងតែតាមដានរូបអ្នកជាមួយនឹងមោទកភាព និងការកោតសរសើរបំផុត។ សូមអរគុណចំពោះការតបស្នងរបស់អ្នក ជូនពរអ្នកសំណាងល្អ។ រាល់ការខិតខំ និងការលះបង់របស់អ្នក និងបង្ហាញពីតម្លៃដ៏ភ្លឺស្វាង ខ្ញុំសូមបួងសួងសម្រាប់អ្នក ជូនពរអ្នកឱ្យធ្វើបានល្អបំផុត។»។ មិនត្រឹមតែប៉ុណ្ណោះ កីឡាករ Michael Jordan ម្ចាស់មេដាយមាសអូឡាំពិក ២សម័យ ក្នុងប្រភេទកីឡាបាល់បោះ ក៏បានជូនពរដល់កីឡាការិនីអម៉េរិកវ័យ២៣ឆ្នាំរូបនេះ ឱ្យធ្វើបានល្អនៅក្នុងការប្រកួតកីឡាអូឡាំពិកទីក្រុងប៉ារីស។ លោក Michael Jordan ក៏បានក្លាយជាផ្នែកមួយសំខាន់ សម្រាប់កីឡាការិនីកាយសម្ព័ន្ធ Chiles ផងដែរ ចាប់តាំងពីនាងបានចាប់កំណើរ ព្រោះតែឪពុកម្តាយរបស់នាង បានដាក់ឈ្មោះត្រកូលតាមឈ្មោះរបស់កីឡាករបាល់បោះដ៏ល្បីលោក Michael Jordan។ ការប្រកួតព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស នឹងចាប់ផ្តើមពិធីបើកផ្លូវការនៅថ្ងៃទី២៦ ខែកក្កដា និងថ្ងៃបិទបញ្ចប់នៅថ្ងៃទី១១ ខែសីហា ដែលកម្មវិធីបើកនឹងធ្វើឡើងនៅតាមដងទន្លេសែន (Seine) ជាកម្មវិធីបើកក្រៅកីឡដ្ឋានលើកដំបូង ក្នុងប្រវត្តិសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6246.txt
|
លោក Lionel Elika Fatupaito គ្រូបង្វឹកកីឡាប្រដាល់របស់អត្តពលិកប្រទេសសាម័រ បានស្លាប់នៅក្នុងភូមិអូឡាំពិកទីក្រុងប៉ារីស ដោយសារគាំងបេះដូង។ នេះបើតាមការបញ្ជាក់របស់មន្ត្រីរៀបចំអូឡាំពិកនៅថ្ងៃទី២៧ ខែកក្កដា។
|
ក្រោយការប្រកាស់របស់មន្ត្រីអូឡាំពិក សហព័ន្ធកីឡាប្រដាល់អន្តរជាតិ (IBA) បានផ្ញើសារ ការរំលែកទុក្ខទៅកាន់ក្រុមគ្រួសារ មិត្តភក្តិ និងប្រភិភូ របស់លោក Fatupaito ក្រោយគ្រូប្រដាល់សកលរូបនេះស្លាប់នៅចំថ្ងៃនៃពិធីបើកព្រឹត្តិការណ៍អូឡាំពិក លើកទី៣៣។ មុនពេលទទួលមរណភាព គ្រូបង្វឹកកីឡាប្រដាល់សកលវ័យ៦០ឆ្នាំ បានទទួលការព្យាបាលដោយសេវាសង្គ្រោះបន្ទាន់ផងដែរ ប៉ុន្តែនៅតែមិនអាចគេចពីគ្រោះគាំងបេះដូងនេះ។ លោកគ្រូបង្វឹក Fatupaito បានទៅកាន់ប្រទេសបារាំង ដោយទទួលបន្ទុកមើលការខុសកីឡាករ Ato Plodzicki-Faoagali ដែលជាអត្តពលិកប្រដាល់សកលតែម្នាក់គត់របស់សាម័រ ក្នុងការប្រជែងមេដាយនៅអូឡាំពិក។ កីឡាករ Plodzicki-Faoagali វ័យ ២៥ឆ្នាំ កីឡាករប្រដាល់អាជីព និងឈ្នះមេដាយមាសមួយក្នុងព្រឹត្តិការណ៍ Pacific Games ឆ្នាំ២០២៣ ត្រូវប្រជែងមេដាយនៅប៉ារីសក្នុងប្រភេទទម្ងន់ធ្ងន់។ រូបគេនឹងត្រូវជួបកីឡាករ Victor Schelstraete របស់បែលហ្ស៊ិកក្នុងជំនួបដំបូងនៅថ្ងៃទី២៨ ខែកក្កដានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6247.txt
|
អ្នករៀបចំការប្រកួតកីឡាអូឡាំពិកទីក្រុងប៉ារីស Paris 2024 នឹងបង្កើនកងកម្លាំងសន្តិសុខ នៅគ្រប់ទីកន្លែងការប្រកួតកីឡាអូឡាំពិក ក្រោយពេលមានការរត់ចូលអុកឡុកទីលានពីសំណាក់អ្នកគាំទ្រ ជាច្រើនករណី ជាពិសេសអំឡុងការប្រកួតរវាងអាហ្សង់ទីន និងម៉ារ៉ុក វិញ្ញាសាបាល់ទាត់បុរស កាលពីថ្ងៃទី២៤ ខែកក្កដា។
|
បើតាមការអះអាងរបស់អ្នករៀបចំ Paris 2024 កងកម្លាំងការពារសន្តិសុខ ត្រូវបានធានាថានឹងមានធនធានគ្រប់គ្រាន់ ក៏ដូចជាមានការហ្វឹកហាត់សមត្ថភាពច្បាស់លាស់ ដើម្បីយកមកការពារក្នុងកីឡដ្ឋានប្រកួត និងទីកន្លែងប្រកួតផ្សេងៗទៀត។ អ្នករៀបចំការនិយាយទៀតថា ឧប្បត្តិហេតុការរត់ចូលទីលានប្រកួតរបស់ក្រុមអ្នកគាំទ្រ អំឡុងការប្រកួតបើកឆាកបាល់ទាត់បុរសវ័យ ២៣ឆ្នាំ ស្ថិតក្នុងកីឡដ្ឋាន Saint Etienne មិនបានបង្កហានិភ័យធំដុំឡើយ ចំពោះផ្នែកសន្តិសុខ ប៉ុន្តែអ្នករៀបចំ បានចាត់ទុកជាមេរៀនត្រូវរៀនសូត្រ ដើម្បីកុំឱ្យមានការរំខានដល់ការប្រកួត។ លោក Bruno Le Ray ប្រធានទទួលបន្ទុកផ្នែកការពារសន្តិសុខការប្រកួត បាននិយាយប្រាប់អ្នកកាសែតថា ភ្នាក់ងារសន្តិសុខឯកជនប្រមាណ ១៧,០០០នាក់ នឹងអាចដាក់បន្ថែមដើម្បីការពារសន្តិសុខទីកន្លែងប្រកួតចំនួន ៤០កន្លែង និងកន្លែងមិនមានការប្រកួតចំនួន ១០០កន្លែង ដូចជាភូមិអូឡាំពិក កន្លែងហ្វឹកហាត់ និងសណ្ឋាគារ។ លោក Le Ray បញ្ជាក់បន្ថែមទៀតថា ក្រុមការងារសន្តិសុខអាចបង្កើនឡើងដល់ចំនួន ២២,០០០នាក់ នៅថ្ងៃការប្រកួតដែលមមារញឹកខ្លាំង ក្រោមហេតុផលថា ចំនួនកងការពារសន្តិសុខច្រើន ឬតិច គឺផ្អែកទៅលើការប្រកួតកីឡាប្រចាំថ្ងៃ។ មិនត្រឹមតែប៉ុណ្ណោះ នៅក្រៅទីកន្លែងប្រកួត នឹងមានការបង្កើនក្រុមកងកម្លាំងប៉ូលិសនៅរង់ចាំការពារ ហើយផ្នែកខាងក្នុងទីកន្លែងប្រកួត ត្រូវរាប់រងដោយក្រុមអ្នករៀបចំការប្រកួត។ ដើម្បីពង្រឹងទៅលើផ្នែកសន្តិសុខនេះ អូឡាំពិកទីក្រុងប៉ារីស បានបំពាក់គ្រឿងបរិក្ខារដូចជារបាំង កាមេរ៉ា និងឧបករណ៍ចាប់សញ្ញា ដែលមានការចំណាយតិចជាងពាក់កណ្តាល នៃថ្លៃចំណាយសរុបប្រមាណ ៣៤៧លានដុល្លារ លើផ្នែកសន្តិសុខនេះ។ ប្រាក់ភាពច្រើននឹងត្រូវចំណាយទៅលើបុគ្គលិកការពារសន្តិសុខអំឡុងព្រឹត្តិការណ៍អូឡាំពិកផ្ទាល់តែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6248.txt
|
Danny Drinkwater ដែលធ្លាប់ជួយ Leicester City ឈ្នះជើងឯកលីគកំពូលអង់គ្លេស Premier League បានបង្ហាញខ្លួនជាអ្នកធ្វើការនៅការដ្ឋានសំណង់ ដ៏គួរភ្ញាក់ផ្អើល បន្ទាប់ពីរូបគេបានបញ្ចប់អាជីពពីកីឡាករបាល់ទាត់កាលពីឆ្នាំ ២០២២។
|
Drinkwater បានបង្កឱ្យមានភាពភ្ញាក់ផ្អើលទៅកាន់អ្នកគាំទ្រ ដោយរូបគេបានបង្ហាញរូបភាពនៅលើបណ្តាញសង្គម Instagram កាលពីថ្ងៃទី២២ ខែកក្កដា ស្ថិតក្នុងទីតាំងការដ្ឋានសំណង់មួយកន្លែង។ អតីតកីឡាករក្រុម Leicester City, Manchester United, Chelsea រូបនេះ បានបង្ហោះរូបភាពពាក់សាមញ្ញ ឈរក្បែរបន្ទះឈើ នៅលើរន្ទា ថែមទាំងបានភ្ជាប់ជាមួយនឹងពាក្យដ៏ខ្លីថា «នៅទីកន្លែងការងារថ្ងៃនេះ»។ អ្នកគាំទ្រជាច្រើនបានបង្ហាញអារម្មណ៍ភ្ញាក់ផ្អើល និងបានបញ្ចេញមតិលើការបង្ហោះនោះ ដោយគិតថា តើអតីតកីឡាករសញ្ជាតិអង់គ្លេសបានធ្លាក់ខ្លួន ក្រោយពេលបញ្ចប់អាជីពឬយ៉ាងណា? Danny Drinkwater ក៏បានឆ្លើយតបទៅនឹងការបញ្ចេញមតិទាំងនោះ ថា រូបគេពេញចិត្តការងារដែលគេកំពុងធ្វើ ហើយថែមទាំងអះអាងថា វាជាជម្រើសនៃជីវិត។ Danny Drinkwater ក្នុងអាជីពរបស់គេធ្លាប់បានជួយក្រុម Leicester City ឈ្នះពានរង្វាន់ក្របខណ្ឌលីគកំពូលអង់គ្លេស Premier League កាលពីឆ្នាំ ២០១៦។ អតីតខ្សែបម្រើ អន្តរជាតិអង់គ្លេស វ័យ ៣៤ឆ្នាំ ក៏បានក្លាយជាកីឡាករដែលផ្ទេរមានតម្លៃខ្លួន ៤៥លានដុល្លារ កាលឆ្នាំ ២០១៧ ទៅកាន់ក្រុម Chelsea ប៉ុន្តែយ៉ាងណា អាជីពនៅក្រុមតោខៀវរបស់គេមិនទទួលបានជោគជ័យឡើយ ព្រោះតែបញ្ហារបួសញឹកញ៉ាប់ និងបញ្ហាផ្សេងៗនៅក្រៅទីលាន។ ពេលផ្លាស់ទៅ Chelsea រហូតដល់ពេលប្រកាសចូលនិវត្តន៍ Drinkwater បានបង្ហាញខ្លួនលេងបានត្រឹមតែ ២៣លើក ប៉ុណ្ណោះ អំឡុងកុងត្រា ៥ឆ្នាំ របស់គេ ដែលនេះបានបង្កើតកំណត់ត្រាអាក្រក់មួយប្រចាំក្របខណ្ឌ Premier League។ ទោះបីជាយ៉ាងណា ចំពោះការបង្ហោះនោះ គេនៅមិនទាន់ដឹងច្បាស់នៅឡើយទេថា តើអតីតកីឡាកររូបនោះ គ្រាន់តែធ្វើការងារនាការដ្ឋានសំណងរយៈពេលខ្លី ឬក៏ពេញម៉ោងនោះឡើយ។ កន្លងមក Drinkwater តែងតែមានការបង្ហោះរូបភាពនៅលើបណ្តាញសង្គម ពីដំណើរនៃជីវិតរបស់គេ ក្រោយពីប្រកាសចូលនិវត្តន៍ ហើយរូបគេតែងតែបង្ហាញរឿងរ៉ាវដ៏ច្បាស់លាស់អំពីសកម្មភាព ជីវិតប្រចាំថ្ងៃ ក៏ដូចជាការផ្លាស់ប្តូរស្ថានភាពក្នុងជីវិតរបស់គេពីមួយថ្ងៃទៅមួយថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6249.txt
|
បារាំង នឹងទទួលសិទ្ធិរៀបចំព្រឹត្តិការណ៍កីឡាអូឡាំពិករដូវរងារឆ្នាំ ២០៣០ ស្របពេលកំពុងដំណើរការ ការប្រកួតកីឡាអូឡាំពិករដូវក្តៅទីក្រុងប៉ារីស ដែលនឹងចាប់ផ្លូវការពីថ្ងៃទី២៦ ខែកក្កដា តទៅ។ នេះបើតាមការប្រកាសរបស់គណៈកម្មាធិការអូឡាំពិកអន្តរជាតិ (IOC)។
|
ការដេញថ្លៃរបស់បារាំង ក្នុងការក្លាយជាបេក្ខភាពឈានមុខ រៀបចំកីឡាអូឡាំពិករដូវរងា ឆ្នាំ ២០៣០ បានជ្រើសរើសតាំងពីខែ មិថុនា មកម្ល៉េះ ប៉ុន្តែព្រោះតែការបោះឆ្នោត និងរដ្ឋាភិបាលចាំផ្ទះបច្ចុប្បន្នមិនអាចផ្តល់ការធានាបានផ្នែកហិរញ្ញវត្ថុចាំបាច់របស់រដ្ឋ ទើបមានការព្យាពេលប្រកាសឱ្យទាន់ពេលវេលា។ យ៉ាងណានាកិច្ចប្រជុំថ្ងៃទី២៤ ខែកក្កដា ជាមួយនឹងគណៈកម្មាធិការ IOC លោកប្រធានធិបតីបារាំង Emmanuel Macron បាននិយាយក្នុងកិច្ចប្រជុំ IOC ដើម្បីបន្ថយក្តីបារម្ភរបស់ស្ថាប័នកីឡាពិភពលោក និងបង្ហាញការគាំទ្រចំពោះការក្លាយជាបេក្ខភាពរបស់បារាំង។ លោក Macron បាននិយាយដូច្នេះ៖«ខ្ញុំសូមបញ្ជាក់ពីការប្តេជ្ញាចិត្តដ៏ពេញលេញនៃប្រជាជាតិបារាំង ហើយសូមធានាចំពោះអ្នកថា ខ្ញុំនឹងស្នើឱ្យនាយករដ្ឋមន្ត្រីបន្ទាប់ ធានាឱ្យបានប៉ុណ្ណោះទេ ថែមទាំងធានាសម្រាប់ច្បាប់អូឡាំពិក ទៅក្នុងអទិភាពរបស់រដ្ឋាភិបាលថ្មីផងដែរ។ កាលពី ៧ឆ្នាំ មុខ យើងបានធ្វើការធានាស្រដៀងគ្នានេះ ដើម្បីរៀបចំការប្រកួតកីឡាអូឡាំពិកទីក្រុងប៉ារីស ឆ្នាំ ២០២៤។ យើងបានផ្តល់គ្រប់យ៉ាងសម្រាប់ការធានានេះ យើងនឹងធ្វើដូចគ្នានេះឆ្ពោះទៅមុខ។»។ ស្ថាប័ន IOC ក៏បានអះអាងថាខ្លួនបានទទួលយល់ព្រមចំពោះការធានា របស់លោកប្រធានាធិបតីបារាំង Emmanuel Macron ចំពោះការរៀបចំព្រឹត្តិការណ៍កីឡាអូឡាំពិករដូវរងា ឆ្នាំ ២០៣០ ទាំងផ្នែកដឹកជញ្ជូនទាំងស្រុងលើកីឡាអូឡាំពិក រួមទាំងការធានាផ្នែកហិរញ្ញវត្ថុរៀបចំថែមទៀតផង។ យ៉ាងណា IOC នៅតែសង្កត់ធ្ងន់ថាខ្លួននឹងមិនទាន់ចុះហត្ថលេខា លើការជ្រើសរើសទីក្រុងរៀបចំ ដូចដែលប្រទេសបារាំងបានចុះហត្ថលេខារួចរាល់នោះទេ រហូតខ្លួនទទួលបានការធានាដ៏ជាក់លាក់ ទៅលើលក្ខខណ្ឌដែលបានទាមទាររួចជាមុនសិន។ ការសម្រេចចិត្តផ្តល់បេក្ខភាពដល់បារាំងនេះ បានន័យថា ប្រទេសបារាំងនឹងត្រូវរៀបចំការប្រកួតកីឡាអូឡាំពិករដូវរងារ បន្ថែម ១ទៀត នៅ ៦ឆ្នាំ បន្ទាប់ពីការរៀបចំព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស ដែលនឹងចាប់ផ្តើមនៅថ្ងៃទី២៦ ខែកក្កដា នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_625.txt
|
រដ្ឋមន្រ្តីការបរទេសកោះសូឡូម៉ុនលោក Jeremiah Manele នៅថ្ងៃទី៤ ខែតុលា បញ្ជាក់ថា ប្រទេសលោក នឹងមិនផ្អៀងផ្អងទៅរកអាម៉េរិក ឬចិនឡើយ ខណៈមហាអំណាចទាំងពីរត្រូវបានស្វាគមន៍ដូចគ្នានៅតំបន់ប៉ាស៊ីហ្វិក។ បើតាមលោក Manele ដើម្បីគេចពីការប្រឈមមុខដាក់គ្នារវាងមហាអំណាចនៅតំបន់ កោះសូឡូម៉ុនបានជំទាស់អាម៉េរិកក្នុងកិច្ចប្រជុំមួយដែលសំដៅដោយប្រយោលលើចិន។
|
ក្រោយបញ្ចប់កិច្ចប្រជុំកំពូលរវាងមេដឹកនាំអាម៉េរិក-កោះប៉ាស៊ីហ្វិកទាំង១៤រួមមានកោះសូឡូម៉ុនដែរកាលពីសប្តាហ៍មុន សេចក្តីប្រកាសរួមមួយក៏បានចេញរូបរាងឡើងដែលផ្តោតសំខាន់លើភាពជាដៃគូកោះប៉ាស៊ីហ្វិក-អាម៉េរិក។ ប៉ុន្តែ ដំបូងឡើយ ប្រព័ន្ធផ្សព្វផ្សាយមួយចំនួនរាយការណ៍ថាកោះសូឡូម៉ុនប្រឆាំងនឹងសេចក្តីប្រកាសរួមនេះទេ។ ទាក់ទងរឿងនេះ អំឡុងសន្និសីទសារព័ត៌មាននៅនូវែលសេឡង់ថ្ងៃទី៤ ខែតុលា រដ្ឋមន្រ្តីការបរទេសកោះសូឡូម៉ុន លោក Jeremiah Manele ត្រូវបានអ្នកកាសែតចោទសួរពីជំហររបស់កោះប៉ាស៊ីហ្វិកមួយនេះចំពោះមហាអំណាចអាម៉េរិក និងចិន។ លោក Manele បកស្រាយថា តាមពិតទៅកោះសូឡូម៉ុនជំទាស់នឹងសេចក្តីព្រាងដំបូង ដោយសារតែមិនពេញចិត្តនឹងអ្វីដែលបានសំដៅលើចិនដោយប្រយោលក្នុងសេចក្តីប្រកាសនោះ។ «ទាំងនេះ(សេចក្តីព្រាងដំបូង)ដាក់យើងក្នុងស្ថានភាពមួយដែលយើងត្រូវជ្រើសរើសភាគីណាមួយ ហើយយើងមិនចង់ស្ថិតក្នុងជំហរដែលត្រូវធ្វើបែបនេះឡើយ»។ ប្រមុខការទូតសូឡូម៉ុនថ្លែងបែបនេះ ហើយបញ្ជាក់ថា បន្ទាប់មកអាម៉េរិក និងកោះប៉ាស៊ីហ្វិកទាំង១៤ក៏ព្រមព្រៀងលើផលប្រយោជន៍រួមដែលអនុញ្ញាតឱ្យកោះសូឡូម៉ុនចុះហត្ថលេខាលើសេចក្តីប្រកាសចុងក្រោយវិញដែរ។ បើតាមលោក Manele ទាំងចិន និងអាម៉េរិកត្រូវបានស្វាគមន៍នៅកោះប៉ាស៊ីហ្វិក។ លោកសង្កត់ធ្ងន់ថា ឥណ្ឌូប៉ាស៊ីហ្វិកមិនគួរក្លាយជាតំបន់ដែលប្រឈមមុខដាក់គ្នា ឬតំបន់ជម្លោះ ឬសង្រ្គាមនោះទេ។ សូមបញ្ជាក់ថា ការចុះហត្ថលេខាលើកិច្ចព្រមព្រៀងសន្តិសុខរវាងកោះសូឡូម៉ុន និងចិនកាលពីខែមេសាបង្កឱ្យអាម៉េរិក និងសម្ព័ន្ធមិត្តព្រួយបារម្ភជាខ្លាំងជុំវិញវត្តមានយោធាចិននៅលើកោះប៉ាស៊ីហ្វិក បើទោះជាត្រូវបានបដិសេធដោយរដ្ឋាភិបាលកោះសូឡូម៉ុនបញ្ជាក់ម្តងហើយម្តងទៀតក៏ដោយ។ ស្របពេល ចិនដើរមួយជំហានមុនបែបនេះ អាម៉េរិកដែលមិនសូវអើពើតំបន់ប៉ាស៊ីហ្វិកជាច្រើនឆ្នាំបានវិលមកពង្រឹងចំណងការទូតឡើងវិញតាមរយៈការរៀបចំកិច្ចប្រជុំកំពូលអាម៉េរិក-មេដឹកនាំប៉ាស៊ីហ្វិកលើកដំបូង ក៏ដូចជាប្រកាសជំនួយប្រមាណ ៨១០ លានដុល្លារដល់បណ្តាកោះប៉ាស៊ីហ្វិកកាលពីសប្តាហ៍មុនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6250.txt
|
មន្ត្រីប៉ូលិសបារាំង បានចាប់ខ្លួនបុរសរុស្ស៊ីម្នាក់ នាថ្ងៃទី២៤ ខែកក្កដា ដោយបានសង្ស័យថា បានរៀបចំគ្រោងការបង្កអស្ថិរភាព នៅក្នុងពេលព្រឹត្តិការណ៍កីឡាអូឡាំពិកទីក្រុងប៉ារីស។ នេះបើតាមការបញ្ជាក់ពីសំណាក់រដ្ឋអាជ្ញាប្រទេសបារាំង។
|
តាមការផ្សាយរបស់ទីភ្នាក់ងារព័ត៌មាន AFP បុរសជនជាតិរុស្ស៊ី ម្នាក់ វ័យ៤០ឆ្នាំ ត្រូវបានឃុំខ្លួននៅមន្ទីរឃុំឃាំង ដើម្បីដាក់ក្រោមការស៊ើបអង្កេតរបស់តុលាការ លើការសង្ស័យថា បុរសនោះ មានចេតនាអុកឡុកអំឡុងព្រឹត្តិការណ៍កីឡាអូឡាំពិកចាប់ផ្តើម។ រដ្ឋអាជ្ញាបារាំងបញ្ជាក់បន្ថែម បើការស៊ើបអង្កេតរកឃើញថា ជនជាតិរុស្ស៊ីរូបនោះ ពិតជាមានបំណងបង្កឱ្យមានអស្ថិរភាពក្នុងប្រទេសបារាំងពិតមែន នោះជនដែលបង្ក និងត្រូវផ្តន្ទាទោសដាក់ពន្ធនាគារហូតដល់ទៅ ៣០ឆ្នាំ។ ទៅលើបញ្ហានៃចាប់ខ្លួននេះទៀតសោត ក្រសួងមហាផ្ទៃបារាំង ធ្លាប់បានស្នើទៅបើកការស៊ើបអង្កេត និងស្វែងរកភស្តុតាង នៅផ្ទះដែលបុរសរុស្ស៊ី បានរស់នៅ ហើយរកឃើញមានផែនការដ៏សង្ស័យ។ បញ្ហានេះមិនមែនជារឿងដែលទើបកើតឡើងតែមួយនោះទេ។ បើតាមការអះអាងរបស់លោក Gerald Darmannin រដ្ឋមន្រ្តីក្រសួងមហាផ្ទៃ អាជ្ញាធរបារាំង បានស៊ើបអង្កេតទៅលើមនុស្សប្រមាណជាង ១លាននាក់ ដោយក្នុងនោះរួមមានក្រុមអត្តពលិក គ្រូបង្វឹក អ្នកកាសែត ក្រុមអ្នកស្ម័គ្រចិត្ត និងក្រុមកងការពារសន្តិសុខ រួមទាំងប្រជាជនរស់នៅក្បែរតំបន់ និងក្នុងតំបន់កីឡាអូឡាំពិក។ កាលពីពេលថ្មីនេះ កងកម្លាំងការពារសន្តិសុខបារាំង បានបដិសេធការទទួលស្គាល់ក្រុមអ្នកកាសែតអន្តរជាតិប្រមាណ ៤,៣៦០នាក់ ភាគច្រើន ជាជនជាតិរុស្ស៊ី និងបេឡារុស ដែលបានព្យាយាមស្នើសុំសំណើរ ដើម្បីទទួលស្គាល់ពីអាជ្ញាធរ ក្នុងការចូលយកព័ត៌មានការប្រកួតអូឡាំពិកប៉ារីស។ លោក Darmanin ក៏បានបន្ថែមប្រាប់ទៅកាន់ទីភ្នាក់ងារសារព័ត៌មាន AFP ថា សំណើរប្រមាណ ៨៨០លើក ត្រូវបានបដិសេធ ដោយសង្ស័យថា មានបំណងជ្រៀតជ្រែកពីបរទេស។ គួរបញ្ជាក់ថា ការរឹតបន្តឹងប្រព័ន្ធសន្តិសុខរបស់បារាំង អំឡុងការប្រកួតកីឡាអូឡាំពិកទីក្រុងប៉ារីស ធ្វើឡើងដោយលាយឡំក្តីបារម្ភខ្ពស់ចំពោះកត្តាសុវត្ថិភាព ក្នុងការប្រារព្ធពិធីបើកកីឡាអូឡាំពិកនៅក្រៅកីឡដ្ឋានលើកដំបូងក្នុងប្រវត្តិសាស្ត្រ។ ពិធីបើកនឹងរៀបចំឡើងនៅតាមដងទន្លេសែន (Seine) ដោយមានមនុស្សប្រមាណ ៣សែននាក់ នឹងទន្ទឹងរង់ចាំទស្សនាពិធីដង្ហែរក្រុមអត្តពលិក និងប្រតិភូកីឡាមកពី ២០៦ប្រទេស ទូទាំងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6251.txt
|
អតីតខ្សែការពារជម្រើសជាតិអាល្លឺម៉ង Jerome Boateng បានរងការពិន័យ និងការព្រមានពីតុលាការទីក្រុង Munich កាលពីថ្ងៃទី១៩ ខែកក្កដា ក្រោយពេលតុលាការ រកឃើញថា អតីតខ្សែការពារមានពិរុទ្ធពីបទរំលោភបំពានរាងកាយ ដោយគិតទុកជាមុនលើអតីតគូស្នេហ៍របស់គេ។
|
អតីតខ្សែការពារ Bayern Munich រងការផាកពិន័យជាប្រាក់ចំនួន ២០០,០០០អឺរ៉ូ (២១៧,៧៦០ដុល្លារ) ហើយរូបគេក៏នឹងត្រូវបង់ប្រាក់ ៥,០០០អឺរ៉ូ ក្នុង ១ថ្ងៃសម្រាប់រយៈពេល ៤០ថ្ងៃ បន្ថែមទៀត ប្រសិនបើរកឃើញ Boateng ប្រព្រឹត្តិបទល្មើសផ្សេងៗទៀត។ បើតាមសម្តីអ្នកនាំពាក្យតុលាការទីក្រុង Munich ចៅក្រមបានទាមទារឱ្យអតីតខ្សែការពារអាល្លឺម៉ង់ បង់ប្រាក់សរុបចំនួន ១សែនអឺរ៉ូ ដល់អង្គការសប្បុរសធម៍បន្ថែមផងដែរ។ រឿងរ៉ាវរបស់ Boateng បានកើតឡើងអំឡុងឆ្នាំ ២០១៨ ដោយកីឡាករម្ចាស់ពានរង្វាន់ World Cup 2014 បានធ្វើដំណើរកម្សាន្តជាមួយនឹងគូស្នេហ៍របស់គេ ហើយគេបានបង្កហិង្សារហូតធ្វើឱ្យអតីតមិត្តស្រីរបស់គេ រងរបួស។ អតីតគូស្នេហ៍របស់ Boateng បានចោទប្រកាន់លើកីឡាករសញ្ជាតិអាល្លឺម៉ង់ថា បានគប់ចង្កៀង និងប្រអប់តូចៗមួយចំនួនមកលើនាង បណ្តាលឱ្យរបួសដៃ មុនពេលវាយ និងទាញសក់នាង។ កីឡាករវ័យ ៣៥ឆ្នាំ Boateng ដែលបានផ្ទេរទៅកាន់ក្លិប LASK Linz ស្ថិតក្នុងប្រទេសអូទ្រីស ក្រោយចេញពីប្រទេសអ៊ីតាលី នៅតែបដិសេធថាមិនបានបង្កហិង្សាលើអតីតមិត្តស្រីឡើយ។ បើយោងតាមអ្នកនាំពាក្យម្នាក់បានឱ្យដឹងថា ព្រះរាជអាជ្ញារដ្ឋ បានទាមទាពិន័យជាប្រាក់ចំនួន ១,១២លានអឺរ៉ូ ទៅលើកីឡាករខ្សែការពារអាល្លឺម៉ង់ ហើយក៏បានផ្តល់ពេលវេលា ១សប្តាហ៍ ទៅកាន់អតីតខ្សែការពារក្រុមជម្រើសជាតិអាល្លឺម៉ង់ ដើម្បីប្តឹងឧទ្ធរណ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6252.txt
|
សហព័ន្ធបាល់ទាត់អឺរ៉ុប (UEFA) ចាប់ផ្តើមការស៊ើបអង្កេតទៅលើ ការប្តឹងប្រឆាំងរបស់សហព័ន្ធបាល់ទាត់ហ្ស៊ីប្រាល់តា ទៅលើការច្រៀងទាក់ទងនឹងអធិបតេយ្យប្រទេសរបស់ខ្លួន ពីសំណាក់កីឡាករ Alvaro Morata និង Rodri អំឡុងពេលអបអរជ័យជម្នះពានរង្វាន់ Euro 2024 កាលពីសប្តាហ៍មុន។
|
កីឡាករប្រធានក្រុមអេស្ប៉ាញ Morata និង Rodri បានស្រែកច្រៀងប្រើពាក្យថា «ហ្ស៊ីប្រាល់តា ជារបស់អេស្ប៉ាញ» ពេលពិធីដង្ហែរពានរង្វាន់ Euro 2024 ក្នុងទីក្រុងម៉ាទ្រីដ ក្រោយពេលប្រកួតឈ្នះវគ្គផ្តាច់ព្រ័ត្រទល់ក្រុមអង់គ្លេស លទ្ធផល ២-១ ថ្ងៃទី១៥ ខែកក្កដា។ ហ្ស៊ីប្រាល់តា កាលពីដើមឡើយ ជាទឹកដីស្ថិតក្រោមអាណានិគមប្រទេសអេស្ប៉ាញ ក្រោយមកអេស្ប៉ាញបានប្រគល់ទឹកដីហ្ស៊ីប្រាល់តា ឱ្យស្ថិតក្រោមការគ្រប់គ្រងរបស់ចក្រភពអង់គ្លេស នៅឆ្នាំ ១៧១៣ ហើយរយៈកាលចុងក្រោយមកនេះ អេស្ប៉ាញ បានព្យាយាមទាមទារយកទឹកដីនោះត្រឡប់មកវិញ។ ក្រោយពេលពិនិត្យឃើញថា កីឡាករអេស្ប៉ាញទាំង ២ បានច្រៀងរំលោភសិទ្ធិអធិតេយ្យភាព សហព័ន្ធបាល់ទាត់ហ្ស៊ីប្រាល់តា បានដាក់ពាក្យប្តឹងទៅកាន់ទៅ UEFA ពីការស្រែកច្រៀងនោះ។ ភ្លាមៗ UEFA ក៏ទទួលយកការប្តឹងពីសំណាក់ហ្ស៊ីប្រាល់តា ដើម្បីត្រួតពិនិត្យមុនឈានដល់ បើកការស៊ើបអង្កេត។ សហព័ន្ធបាល់ទាត់ហ្ស៊ីប្រាល់តា បានចោទប្រកាន់កីឡាអេស្ប៉ាញទាំងពីរ បានរំលោភបំពានច្បាប់ និងបានប្រើប្រាស់អាកប្បកិរិយាមិនសមរម្យទៅលើប្រទេសខ្លួន ថែមទាំងជាការបង្ហាញអាកប្បកិរិយាលើសពីកីឡា និងនៅក្រៅវិស័យបាល់ទាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6253.txt
|
ការប្រកួតកីឡាបាល់ទាត់ផ្នែកបុរស ក្នុងព្រឹត្តិការណ៍អូឡាំពិករដូវក្តៅ ក្រុងប៉ារីស ឆ្នាំ២០២៤ នឹងចាប់ផ្តើមការប្រកួតប្រជែងមុនពិធីបើក២ថ្ងៃ ពោលគឺចាប់ពីថ្ងៃទី២៤ ខែកក្កដា តទៅ។ ក្រុមជម្រើសជាតិអាហ្សង់ទីនអាយុក្រោម២៣ឆ្នាំ (U23) ត្រួវតទល់ម៉ារ៉ុកនៅជំនួបបើកឆាកពូល B ស្របពេលអេស្ប៉ាញ ជួបអ៊ូសបេគីស្ថាន ពូល C នៅវេលាម៉ោង៨យប់ មុនពេលម្ចាស់ផ្ទះបារាំង ទទួលភ្ញៀវអាម៉េរិក ក្នុងពូល A នៅម៉ោង ២អាធ្រាត្រ [ម៉ោងនៅកម្ពុជា]។
|
ម្ចាស់ផ្ទះបារាំង បានត្រៀមកីឡដ្ឋានចំនួន៨ ដើម្បីទទួលការប្រកួតវិញ្ញាសាកីឡាបាល់ទាត់ទាំងបុរស និងនារី សម្រាប់ការប្រជែងមេដាយកីឡាលំដាប់ពិភពលោក លើកទី៣៣នេះ។ សម្រាប់ក្រុមបុរស នឹងមានការប្រកួតចំនួន៨គូនៅជំនួបដំបូងតាមពូលពី A ដល់ D ចាប់ពីយប់ថ្ងៃទី២៤ ខែកក្កដា នេះតទៅ។ ជំនួបរវាង ក្រុមអាម៉េរិកឡាទីន អាហ្សង់ទីន ទល់នឹងក្រុមអាហ្វ្រិក ម៉ារ៉ុក នៅកីឡដ្ឋាន tade Geoffroy-Guichard ក្នុងពូល B និងជំនួបរបស់ក្រុមអឺរ៉ុបអេស្ប៉ាញ និងអាស៊ី អ៊ូសបេគីស្ថាន នៅទីលាន Parc des Princes ក្នុងពូល C នឹងធ្វើឡើងព្រមគ្នាមុនគេ នៅម៉ោង៨យប់។ ជំនួបរវាងអេហ្ស៊ីប និងដូមីនីក ក្នុងពូល C រួមជាមួយ ហ្គីណេ ទល់នូវែលសេឡង់ ក្នុងពូល A នឹងធ្វើឡើងនៅម៉ោង ១០យប់។ នៅវេលាម៉ោង ១២យប់ ជប៉ុន ជួប ប៉ារ៉ាហ្កាយ ក្នុងពូល D ស្របពេលអ៊ីរ៉ាក់ ប៉ះអ៊ុយក្រែន ក្នុងពូល B។ ឈានដល់ម៉ោង ២អាធ្រាត្រ ម្ចាស់ផ្ទះបារាំងត្រូវបើកទ្វាកីឡដ្ឋាន Stade de Marseille ទទួលអាម៉េរិក ក្នុងជំនួបដំបូងពូល A ខណៈម៉ាលី តទល់ អ៊ីស្រាអែល នៅ Parc des Princes កីឡដ្ឋានរបស់ក្លិប PSG។ សម្រាប់ក្រុមបាល់ទាត់នារីដែលមាន១២ប្រទេសចូលរួម និងចែលជា៣ពូល នឹងចាប់ផ្តើមប្រកួតពីថ្ងៃទី២៥ ខែកក្កដាតទៅ។ ពូល A មានម្ចាស់ផ្ទះបារាំង កូឡុំប៊ី ម្ចាស់ការពារតំណែងជើងឯកកាដាណា និងនូវែលសេឡង់។ ពូល B មានអាម៉េរិក សំប៊ី អាល្លឺម៉ង់ និងអូស្ត្រាលី។ ពូល C មាន អេស្ប៉ាញ ជប៉ុន នីហ្សេរីយ៉ា និងប្រេស៊ីល។ សម្រាប់ជំនួបបើកឆាកតាមពូលនីមួយៗមាន៖ - កាណាដា ជួប នូវែលសេឡង់ (ម៉ោង១០យប់) - អេស្ប៉ាញ ជួប ជប៉ុន (ម៉ោង១០យប់) - អាល្លឺម៉ង់ ជួប អូស្ត្រាលី (ម៉ោង១២យប់) - នេហ្សេរីយ៉ា ជួប ប្រេស៊ីល (ម៉ោង១២យប់) - បារាំង ជួប កូឡុំប៊ី (ម៉ោង២អាធ្រាត្រ) - អាម៉េរិក ជួប សំប៊ី (ម៉ោង២អាធ្រាត្រ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.